
«ΝΕΕΣ ΕΥΚΑΙΡΙΕΣ ΓΙΑ ΤΗΝ ΑΠΑΣΧΟΛΗΣΗ ΑΝΕΡΓΩΝ 
ΓΥΝΑΙΚΩΝ ΣΤΗ ΠΕΡΙΦΕΡΕΙΑ ΑΤΤΙΚΗΣ»
· Χαιρετισμοί 
Στόχοι και αποτελέσματα του έργου «Ίσες Δυνατότητες – Ίσες Ευκαιρίες»

· Βασιλική Παπαδημητρίου, Γενική Γραμματέας Κέντρου Μέριμνας Οικογένειας και Παιδιού
Οι τάσεις της γυναικείας απασχόλησης στην Ευρωπαϊκή Ένωση και οι εθνικές προτεραιότητες μέσα από το Εθνικό Πρόγραμμα Μεταρρυθμίσεων για την Ανάπτυξη και την Απασχόληση

· Άννα Ωρολογά, Διευθύντρια Ενεργητικών Πολιτικών, Παρατηρητήριο Απασχόλησης, Ερευνητική Πληροφορική ΠΑΕΠ Α.Ε.

Ισότητα στο Γ΄ Κοινοτικό Πλαίσιο Στήριξης – Προοπτικές

· Μαρία Στρατηγάκη, Λέκτορας στο Πάντειο Πανεπιστήμιο, Τμήμα Κοινωνικής Πολιτικής

Η θέση και οι προοπτικές της γυναικείας απασχόλησης στη βιομηχανία, το εμπόριο και τις υπηρεσίες
· Άγγελος Τσακανίκας, Διδάσκων Λέκτορας Τμήματος Οικονομικών Επιστημών, Πανεπιστήμιο Πελοποννήσου, Ερευνητικός Συνεργάτης Ιδρύματος Οικονομικών και Βιομηχανικών Ερευνών

Κοινωνική Οικονομία και Ευκαιρίες Γυναικείας Απασχόλησης

· Δημήτρης Μπίρμπας, στέλεχος Κ.Ε.Δ.Κ.Ε.

Δ΄ Κοινοτικό Πλαίσιο Στήριξης (2007-2013) και Γυναίκες

· Μαρία Σάντρους, Εκπρόσωπος Γενικής Γραμματείας Ισότητας

Γυναικεία Απασχόληση στο Μητροπολιτικό Κέντρο της Αττικής – Προβλήματα και Προοπτικές

· Δανάη Αντωνάκου, Εντεταλμένη Νομαρχιακή Σύμβουλος Σχεδιασμού και Προγραμματισμού Νομαρχίας Αθηνών
Διάλεξη με θέμα:

«Διευρωπαϊκή Προσέγγιση στα Βασικά Προσόντα για την Απασχόληση των Ευρωπαίων Πολιτών»

· Καθηγητής Σπύρος Βλιάμος, Γ.Γ. Διαχείρισης Κοινοτικών και άλλων Πόρων Υπουργείου Απασχόλησης και Κοινωνικής Προστασίας
workshop I
Δικτύωση των Εταίρων με Ο.Τ.Α.
Ενημέρωση για το έργο «Ίσες Ευκαιρίες – Ίσες Δυνατότητες» και για τους στόχους του

· Εκπρόσωπος από το Κέντρο Μέριμνας Οικογένειας και Παιδιού

Παρουσίαση για τον χαρακτήρα της συμβουλευτικής και τα αναμενόμενα οφέλη της

· Αύρα Βαζέου, Ψυχολόγος, Υπεύθυνη Σ.Υ.Υ. για το Σχέδιο Δράσης «Ίσες Ευκαιρίες – Ίσες Δυνατότητες» - Κέντρο Συνοδευτικών Υποστηρικτικών Υπηρεσιών Δήμου Καλλιθέας
· Ντίνα Νέζη, Ψυχολόγος, Υπεύθυνη Σ.Υ.Υ. για το Σχέδιο Δράσης «Ίσες Ευκαιρίες – Ίσες Δυνατότητες» - Κέντρο Συνοδευτικών Υποστηρικτικών Υπηρεσιών Δήμου Αγίας Βαρβάρας

Ο ρόλος της Αυτοδιοίκησης στην Προώθηση της Απασχόλησης σε Τοπικό Επίπεδο

· Γεωργία Γκόνου, Διευθύντρια Διεύθυνσης Κατάρτισης και Απασχόλησης της Ελληνικής Εταιρείας Τοπικής Ανάπτυξης και Αυτοδιοίκησης Α.Ε.

Πρωτοβουλίες της Νομαρχίας Πειραιά στην Υποστήριξη και Προώθηση της Απασχόλησης

· Αγγελική Κίκιρη, Υπεύθυνη Ευρωπαϊκών Προγραμμάτων Νομαρχίας Πειραιά

Καλές Πρακτικές από Δήμους Περιοχής Δράσης του έργου «Ίσες Ευκαιρίες – Ίσες Δυνατότητες» 

· Νικολέτα Δερνελή, Κοινωνιολόγος, Σύμβουλος Απασχόλησης του Δήμου Αιγάλεω

Προοπτικές για την ουσιαστική εμπλοκή των Ο.Τ.Α. σε ρόλους διαμεσολάβησης μεταξύ προσφοράς και ζήτησης εργασίας

· Βασίλειος Χριστοφορίδης, Αντιδήμαρχος Κοινωνικών Υπηρεσιών του Δήμου Κορυδαλλού
workshop II
Δικτύωση των Εταίρων και Επιχειρήσεων

Οι Δεξιότητες των Συμμετεχουσών Γυναικών στο Έργο «Ίσες Ευκαιρίες – Ίσες Δυνατότητες» 
· Εκπρόσωπος από το Κέντρο Μέριμνας Οικογένειας και Παιδιού

Οι Ειδικότητες και οι Θέσεις Εργασίας που μπορούν να απασχοληθούν άτομα της Ομάδας Στόχου στον Ιδιωτικό Τομέα

· Κωνσταντίνα Αθανασοπούλου, Πρόεδρος της Α.Μ.ΚΞ.Ε. και Μ.Κ.Ο. «ΑΘΗΝΑ»

Οι Σχέσεις Εργασίας και το Επίπεδο Εκπαίδευσης των Εργαζομένων Γυναικών στις Δημοτικές Επιχειρήσεις

· Γεώργιος Βασαρδάνης, Διευθύνων Σύμβουλος Π.Ε.Τ.Α.  Α.Ε.

Γυναικεία Απασχόληση και Επιχειρήσεις

· Βασίλειος Μαστρόκαλος, Διευθύνων Σύμβουλος Αναπτυξιακής Επιμελητηρίων Πειραιά

Συνήθη Προβλήματα προσαρμογής νεοπροσλαμβανομένων γυναικών σε επιχειρήσεις – Παρουσίαση επιχειρησιακών αναγκών σε ανθρώπινο δυναμικό και ενδοεπιχειρησιακές πρακτικές προσαρμογής και ανάπτυξης νεοπροσλαμβανόμενου ανθρώπινου δυναμικού

· Γιάννης Παπασπύρος, HR Manager APIVITA A.E.
· Δημήτρης Μπακόλας, Πρόεδρος European Profiles
ΕΥΡΕΤΗΡΙΟ ΟΜΙΛΗΤΩΝ
(με αλφαβητική σειρά)

ΠΡΟΕΔΡΕΙΟ: Καλή σας ημέρα. Σας καλωσορίζουμε στον πολυχώρο της Νομαρχίας Πειραιά, χώρο εκπαίδευσης και πολιτισμού. Σας ευχαριστούμε θερμά για την παρουσία σας εδώ, για τη συμμετοχή σας στην ημερίδα μας με θέμα «ΝΕΕΣ ΕΥΚΑΙΡΙΕΣ ΓΙΑ ΤΗΝ ΑΠΑΣΧΟΛΗΣΗ ΑΝΕΡΓΩΝ ΓΥΝΑΙΚΩΝ ΣΤΗΝ ΠΕΡΙΦΕΡΕΙΑ ΑΤΤΙΚΗΣ» που αποτελεί τη δεύτερη κατά σειρά ημερίδα πληροφόρησης του σχεδίου «ΙΣΕΣ ΔΥΝΑΤΟΤΗΤΕΣ – ΙΣΕΣ ΕΥΚΑΙΡΙΕΣ», το οποίο εντάσσεται στο Επιχειρησιακό Πρόγραμμα Απασχόληση και Επαγγελματική Κατάρτιση, μέτρο 5.3 «ΟΛΟΚΛΗΡΩΜΕΝΕΣ ΠΑΡΕΜΒΑΣΕΙΣ ΥΠΕΡ ΤΩΝ ΓΥΝΑΙΚΩΝ», με τελικό δικαιούχο την Γενική Γραμματεία Ισότητας.

Παρακαλώ τον Γενικό Γραμματέα Διαχείρισης Κοινοτικών και άλλων Πόρων, τον κύριο Σπύρο Βλιάμο, ο οποίος εκπροσωπεί και τον Υπουργό Απασχόλησης και Κοινωνικής Προστασίας, τον κύριο Παναγιωτόπουλο, να προσέλθει για έναν χαιρετισμό.


Παρακαλώ, κύριε Βλιάμο.

Σ. ΒΛΙΑΜΟΣ: Καταρχήν, κυρίες και κύριοι, ζητώ συγγνώμη για την καθυστερημένη προσέλευσή μου. Φαίνεται ότι κάποιος δεν θέλει να έρθω και να μιλήσω σήμερα το πρωί. Ίσως ο οδηγός μου αυτός που έχασε τον δρόμο ερχόμενοι εδώ και δεύτερον, ο κύριος εδώ που δεν με άφηνε να ανεβώ.


Χαίρομαι πάντως που βρίσκομαι εδώ σε αυτή την ημερίδα για τις δράσεις υπέρ της απασχόλησης των γυναικών και χαίρομαι που βλέπω πολλούς και καλούς φίλους, οι οποίοι συμμερίζονται μαζί μας τις αγωνίες που έχουμε και εμείς για την εξομάλυνση της αγοράς εργασίας και βεβαίως την ελεύθερη πρόσβαση και τη δυνατότητα αύξησης της απασχολησιμότητας και της απασχόλησης των γυναικών.


Κυρίες και κύριοι, θα ήθελα, πριν ξεκινήσω τη σύντομη παρέμβασή μου, να μεταφέρω τους χαιρετισμούς και τις ευχές του Υπουργού Απασχόλησης και Κοινωνικής Προστασίας, του κυρίου Παναγιωτόπουλου, ο οποίος αυτή την ώρα βρίσκεται στη Βουλή και ασφαλώς δεν θα ήταν δυνατόν να έχει τη φυσική παρουσία εδώ. Όμως μου ζήτησε να σας μεταφέρω τους χαιρετισμούς τους, τις ευχές του και τη βούλησή του για τη στήριξη αυτού του είδους των προγραμμάτων.

Κυρίες και κύριοι, για εμάς στη Γενική Γραμματεία Διαχείρισης Κοινοτικών Πόρων το ζήτημα της γυναικείας απασχόλησης συνιστά έναν ευαίσθητο και παράλληλα πολύπλοκο τομέα πολιτικής. Για την κυβέρνηση η γυναικεία εργασία εκλαμβάνεται ως ένας εξαιρετικά δυναμικός τομέας, ο οποίος μπορεί να συμβάλει αποφασιστικά στην ανάπτυξη των κοινωνικών και οικονομικών δομών της χώρας.


Παρά την αυξανόμενη ένταξη των γυναικών στην αγορά εργασίας όμως, φαινόμενα όπως τα υψηλά ποσοστά της γυναικείας ανεργίας, τα εμπόδια που αντιμετωπίζουν οι γυναίκες με αυξημένες οικογενειακές υποχρεώσεις στη συμμετοχή τους στην αγορά εργασίας, καθώς και η αύξηση των διαζυγίων και του αριθμού των μονογονεϊκών οικογενειών δυστυχώς τοποθετούν αρκετές γυναίκες στην κατηγορία των ευάλωτων κοινωνικά ομάδων.

Η ενσωμάτωση της διάστασης του φύλλου στο σύνολο των ευρωπαϊκών πολιτικών και στρατηγικών για την απασχόληση, καθώς και η προώθηση της ισότητας των ευκαιριών απασχόλησης για τα δύο φύλλα, η οποία συντελείται τόσο σε ευρωπαϊκό, όσο και σε εθνικό επίπεδο, στοχεύουν στην άρση όλων εκείνων των εμποδίων που αντιμετωπίζουν οι γυναίκες στο πλαίσιο της αγοράς εργασίας και καταδεικνύουν την κεντρική σημασία της προώθησης της γυναικείας απασχόλησης στον σχεδιασμό των πολιτικών απασχόλησης. 


Θα πρέπει να σας πω ότι πριν από δύο περίπου εβδομάδες έλαβα μέρος στις Βρυξέλλες σε μια σύσκεψη για την επιλογή των καλών πρακτικών από την EQUAL και την ενσωμάτωσή τους στα επόμενα Επιχειρησιακά προγράμματα, όπως αυτά θα διαμορφωθούν κατά την τέταρτη προγραμματική περίοδο και θα πρέπει εδώ με χαρά να σας ανακοινώσω ότι έχουν επιλεγεί αρκετές δράσεις, αρκετές καλές πρακτικές που αφορούν την αύξηση της απασχολησιμότητας και της απασχόλησης των γυναικών και της ένταξής τους στην αγορά εργασίας.


Από αυτή την άποψη ευελπιστούμε ότι και οι πολιτικές, τις οποίες η ελληνική κυβέρνηση θα ακολουθήσει στο μέλλον, αλλά και οι πόροι που θα διατεθούν προς αυτή την κατεύθυνση θα είναι πολύ περισσότεροι απ’ όσο σήμερα. Αυτό το λέω κοιτάζοντας και τη φίλη και συνάδελφο την κυρία Τσουμάνη ότι ελπίζω ότι τα πράγματα στο μέλλον θα είναι πολύ καλύτερα για τις γραμματείες μας, κυρία Τσουμάνη.


Κυρίες και κύριοι, η ενίσχυση της κοινωνικής συνοχής, καθώς και η ισότιμη συμμετοχή των γυναικών στην αγορά εργασίας αποτελεί προτεραιότητα του Υπουργείου μας. Παράλληλα όμως αποτελεί και μια πρόκληση προς όλους όσους συμμετέχουν στον σχεδιασμό των πολιτικών αυτών για την ενίσχυση της γυναικείας εργασίας, καθώς η πρόοδος που θα πρέπει να εμφανίσει η χώρα μας στη γυναικεία απασχόληση είναι πολύ αξιοσημείωτη, είναι πολύ μεγάλη.

Είμαστε πίσω στους δείκτες αυτούς από πάρα πολλές ευρωπαϊκές χώρες. Είμαι βέβαιος ότι στη διάρκεια αυτής εδώ της ημερίδας πολλοί θα αναφερθούν στα ποσοστά αυτά. Όμως εγώ μόνο ενδεικτικά θα σας πω από μερικά ποσοστά που έχω μπροστά μου για το 2004, ενώ η συνολική απασχόληση στη Δανία, παραδείγματος χάρη, έφτανε το 76% του εργατικού δυναμικού, το ποσοστό της γυναικείας απασχόλησης ήταν 72%. Στη Σουηδία τα αντίστοιχα ποσοστά 73% και 71% και στην Ολλανδία 73% και 64% αντίστοιχα. Τα ποσοστά αυτά στην Ελλάδα δυστυχώς είναι πολύ πιο πίσω. Με ποσοστό συμμετοχής στο σύνολο του εργατικού δυναμικού των απασχολουμένων γύρω στα 60% οι γυναίκες που απασχολούνταν μεταξύ 15-64 ετών δεν υπερέβαιναν το 45%. Αυτό σημαίνει ότι έχουμε πολύ δρόμο να διανύσουμε, έχουμε πολύ δουλειά να κάνουμε και βεβαίως θα πρέπει να καταβάλουμε πολύ μεγάλες προσπάθειες, για να πλησιάσουμε τα ευρωπαϊκά ποσοστά.

Θα πρέπει να τονιστεί σε μια τέτοια ημερίδα, όπως η σημερινή, πως δεν θα πρέπει να εξετάζεται η γυναικεία απασχόληση μόνο ως προς το συνολικό ποσοστό της συμμετοχής των γυναικών στην αγορά εργασίας, αλλά θα πρέπει να λαμβάνουμε υπόψη τον επαγγελματικό διαχωρισμό κατά φύλο της αγοράς εργασίας στη χώρα μας.

Ενδεικτικά εξαιρετικό ενδιαφέρον η διαίρεση της ελληνικής αγοράς εργασίας σε επαγγέλματα που κυριαρχούνται από άνδρες και γυναίκες αντίστοιχα, αυτό δηλαδή που λέμε ο κατά φύλο οριζόντιος επαγγελματικός διαχωρισμός. Αυτού του είδους ο διαχωρισμός που παρατηρείται σε μεγαλύτερο ή μικρότερο βαθμό στις περισσότερες ευρωπαϊκές χώρες και που επικρατεί και στη χώρα μας, δηλαδή η σχετική συγκέντρωση ανδρών και γυναικών σε διαφορετικούς κλάδους ή τύπους επαγγελμάτων, αποτελεί ένα ζήτημα που θα πρέπει να εξεταστεί προσεκτικά.
Είναι, για παράδειγμα, ενδιαφέρον να διευκρινιστούν οι αιτίες που οδηγούν σε αυτό τον οριζόντιο επαγγελματικό διαχωρισμό στη χώρα μας. Θα πρέπει να εξεταστεί το κατά πόσο και σε ποιον βαθμό υπάρχουν οι συγκεκριμένες διακρίσεις σε βάρος των γυναικών που συντελούνται από την πλευρά των εργοδοτών ή σε ποιο βαθμό οι παραδοσιακές και οι αναχρονιστικές αντιλήψεις σχετικά με τα κατάλληλα σε εισαγωγικά επαγγέλματα για άνδρες ή γυναίκες, δηλαδή το κυρίαρχο ιδεολογικό υπόβαθρο για τη γυναικεία εργασία, που δυστυχώς ακόμα επικρατεί στην ελληνική κοινωνία, οδηγούν σε αυτή την μεγάλη συγκέντρωση των γυναικών σε συγκεκριμένα επαγγέλματα.
Ενδεικτικά μπορούμε να αναφέρουμε τους τομείς της γραμματειακής υποστήριξης, της εκπαίδευσης και της παροχής φροντίδας που αποτελούν τομείς συγκέντρωσης γυναικών στην Ελλάδα, ενώ οι τεχνολογικοί τομείς, καθώς και τα επαγγέλματα του βιομηχανικού κλάδου, αποτελούν πεδία συγκέντρωσης των εργαζομένων ανδρών.

Παράλληλα σημαντική ένδειξη των άμεσων ή έμμεσων διακρίσεων που αντιμετωπίζουν οι γυναίκες στην αγορά εργασίας είναι και ο κατά φύλο κάθετος επαγγελματικός διαχωρισμός της αγοράς εργασίας, που σαν όρος περιγράφει τη συγκέντρωση των γυναικών στα κατώτερα κλιμάκια των επαγγελμάτων και τη σχετική απουσία τους από τις ανώτατες βαθμίδες κάθε κλάδου.

Υπάρχει η λεγόμενη γυάλινη οροφή, αυτό το glass ceiling, είναι ο νέος όρος που μπαίνει στη ζωή μας και έτσι ονομάζουμε το σχεδόν αόρατο εμπόδιο που αναστέλλει την έλξη των γυναικών στα ανώτατα κλιμάκια των επιχειρήσεων και των κέντρων λήψης αποφάσεων. 

Συμπτωματικά να σας πω ότι χθες το βράδυ βλέποντας τηλεόραση μια ταινία αργά στη ΝΕΤ είδα ότι ο όρος αυτός, ο glass ceiling, η γυάλινη οροφή, αναφέρθηκε τρεις φορές και η εξέλιξη της ταινίας βασιζόταν ακριβώς σε αυτή την έννοια, ότι κάποιος εργοδότης αποφάσισε μετά από μια κοινωνική ένταση να σπάσει αυτό το glass ceiling, τη γυάλινη οροφή και να τοποθετήσει μια γυναίκα στα ανώτατα διοικητικά αξιώματα της μεγάλης πολυεθνικής επιχείρησής του, όπου όμως η ταινία κατέληγε δείχνοντας την αποτυχία αυτής της επιλογής του.

Από αυτά που είπα μέχρι τώρα γίνεται σαφές πως δεν αρκεί μόνο να ενταχθούν περισσότερες γυναίκες στην αγορά εργασίας, ώστε να αυξηθεί το συνολικό ποσοστό της γυναικείας απασχόλησης και να είναι σύμφωνο με τους στόχους της Λισσαβόνας, αλλά όπως αναγνωρίζεται και σε πανευρωπαϊκό επίπεδο θα πρέπει να διασφαλιστεί η δυνατότητα ένταξης των γυναικών σε όλους τους κλάδους που επιθυμούν να εργαστούν και κυρίως να διασφαλιστεί η δυνατότητά τους να ανέλθουν επαγγελματικά και να κατακτήσουν υψηλές θέσης ισχύος στο επάγγελμα που έχουν επιλέξει, χωρίς το φύλο τους ή η επιθυμία τους να αποκτήσουν οικογένεια να αποτελεί τροχοπέδη στην επαγγελματική τους επιτυχία.
Κυρίες και κύριοι, εμείς στη Γενική Γραμματεία Διαχείρισης Κοινοτικών Πόρων, της οποίας έχω την τιμή να προΐσταμαι, προσπαθούμε να προωθήσουμε μέτρα, τα οποία αφορούν την απασχολησιμότητα και την αύξηση της απασχόλησης των γυναικών. Στα μέτρα αυτά της απασχολησιμότητας, περί της δυνατότητας των γυναικών να απασχοληθούν περισσότερο, να ενταχθούν ισότιμα με τους άνδρες στην αγορά εργασίας, είναι πολύ γνωστό σε εσάς, η εναρμόνιση της επαγγελματικής και οικογενειακής ζωής κατά κύριο λόγο.


Στο πλαίσιο αυτής της προσπάθειας θα πρέπει να σας πω ότι με έντονες και συντονισμένες προσπάθειες και με άλλους ελληνικούς φορείς καταφέραμε να κερδίσουμε, αν θέλετε, δυόμισι χρόνια παράταση στη χρηματοδότηση των κοινωνικών δομών, που έχουν ως άμεσα ωφελούμενες 77.000 γυναίκες. Μιλώ για τα ΚΔΑΠ, για τα ΚΗΦΗ, μιλώ για τα προγράμματα Βοήθεια στο Σπίτι και τα συναφή. Τα γνωρίζετε πολύ καλύτερα από εμένα και δεν υπάρχει λόγος να τα απαριθμήσω αυτή τη στιγμή.

Είμαι λοιπόν στην ευχάριστη θέση να ανακοινώσω ότι η χρηματοδότηση των δομών αυτών θα συνεχιστεί μέχρι την 30η Ιουνίου του 2007. Είναι μια σημαντική επιτυχία, την οποία είχαμε σε συνεργασία με το ΥΠΕΣΔΔΑ. Πρέπει να πω ακόμα ότι για από εκεί και πέρα η χρηματοδότηση δεν θα γίνεται στις κοινωνικές δομές άμεσα, αλλά θα γίνεται στους ωφελούμενους. Δηλαδή οι γυναίκες, οι οποίες θα έχουν ανάγκη των υπηρεσιών αυτών των κοινωνικών δομών, θα παίρνουν ένα κουπόνι, το οποίο θα έχει κάποια αξία και το κουπόνι αυτό θα μπορεί να καλύπτει τη μηνιαία δαπάνη, το μηναίο κόστος φύλαξης των παιδιών της ή των ηλικιωμένων από τις κοινωνικές δομές οι οποίες θα υπάρχουν. Επομένως θα είναι έμμεση η χρηματοδότηση υπό όρους βεβαίως και όροι είναι – και έχει δεσμευτεί η ελληνική κυβέρνηση απέναντι σε αυτό – μέχρι τον Μάιο του 2007 να εκπονηθεί ένα καινούργιο κανονιστικό πλαίσιο. Ήδη έχουμε ξεκινήσει δύο Υπουργεία, το Υπουργείο Απασχόλησης και το ΥΠΕΣΔΔΑ, τη συνεργασία για την εκπόνηση ενός σχεδίου νέου κανονιστικού πλαισίου επιβίωσης θα έλεγα των δομών αυτών, που πρέπει να υποβληθεί προς έγκριση στην Ευρωπαϊκή Επιτροπή.

Μέχρι στις 28 Φεβρουαρίου, δηλαδή σε έναν μήνα περίπου από σήμερα που μιλάμε, πρέπει να υποβάλουμε στην Ευρωπαϊκή Επιτροπή ένα action plan, δηλαδή ένα σχέδιο δράσεων προς έγκριση που θα αναφέρει τα βήματα και τις χρονικές δεσμεύσεις που έχει κάθε φορέας στην Ελλάδα που θα εμπλακεί στο νέο αυτό κανονιστικό πλαίσιο. Μετά την έγκρισή του, που πιστεύω ότι θα είναι μέχρι τα μέσα Μαρτίου, είμαστε υποχρεωμένοι να εργαστούμε για να παρουσιάσουμε ένα πρώτο σχέδιο του νέου κανονιστικού πλαισίου και βεβαίως θα ζητήσουμε τη βοήθεια όλων ή των, εκτός βεβαίως που πρωταγωνιστικό ρόλο θα έχει η Γενική Γραμματεία Ισότητας, περισσότερων γυναικείων οργανώσεων για να ακούσουμε τις απόψεις τους.


Γίνονται πολλά αναφορικά με αυτό το θέμα. Δεν είναι η ώρα να τα απαριθμήσω όλα. Οι περισσότεροι από εσάς και οι περισσότερες από εσάς γνωρίζουν την κοινοτική πρωτοβουλία EQUAL και ξέρετε ότι μέσα στα πλαίσια της EQUAL υπάρχουν σημαντικές δράσεις που αφορούν την απασχολησιμότητα και την απασχόληση των γυναικών.

Με αυτές τις λίγες ή πολλές σκέψεις θα ήθελα να ευχηθώ καλή επιτυχία στην ημερίδα και θα ήθελα να ευχαριστήσω πάλι τους οργανωτές για την ευγενική πρόσκληση να έρθω σήμερα και να σας συναντήσω.


Σας ευχαριστώ πολύ.

ΠΡΟΕΔΡΕΙΟ: Παρακαλώ την κυρία Τσουμάνη Ευγενία, Γενική Γραμματέα Ισότητας και εκπρόσωπο του Υπουργού Εσωτερικών Δημόσιας Διοίκησης και Αποκέντρωσης, του κυρίου Παυλόπουλου, να προσέλθει στο βήμα.

Α. ΤΣΟΥΜΑΝΗ: Αγαπητέ συνάδελφε, αγαπητές φίλες και φίλοι, χαίρομαι που είμαι μαζί σας. Ευχαριστώ τους διοργανωτές για την πρόσκληση που με απηύθυναν, καθώς τους συγχαίρω επίσης και για την πρωτοβουλία να οργανώσουν μια τόσο ευρεία έτσι και πολυσύνθετη εκδήλωση σχετικά με το πολύ σημαντικό πρόγραμμα που υλοποιεί αυτό το σχήμα στην περιοχή της Αττικής.


Μεταφέρω και εγώ τον χαιρετισμό του Υπουργού μου Εσωτερικών Δημόσιας Διοίκησης και Αποκέντρωσης, του καθηγητή κυρίου Προκόπη Παυλόπουλο, ο οποίος δεν ήταν δυνατόν να παραστεί σήμερα και ο οποίος θέλω να σας αναφέρω ότι στηρίζει με πολύ σοβαρό τρόπο το έργο μας.


Ο Γενικός Γραμματέας του Υπουργείου Απασχόλησης έκανε εκτενή και λεπτομερή αναφορά στα ελλείμματα ισότητας που παρουσιάζει η χώρα μας και αφορούν την κατάσταση των γυναικών. Θέλω να πιστεύω ότι η εκτενής αυτή αναφορά αποτελεί και δέσμευση του Υπουργείου Απασχόλησης για ακόμα μεγαλύτερη ενασχόληση με τα ζητήματα της ισότητας και με ακόμα μεγαλύτερη στήριξη για την καταπολέμηση και την αντιμετώπισή τους.

Αγαπητές φίλες και φίλοι, οι πολιτικές για την ισότητα των φύλων αποτελούν εργαλεία οικονομικής ανάπτυξης και κοινωνικής συνοχής. Το ζήτημα της ισότητας μεταξύ ανδρών και γυναικών δεν συζητείται πια μόνο ως ένα ζήτημα κοινωνικής και ηθικής δικαιοσύνης, αλλά σαν ένα ζήτημα βαθιά και ευρύτατα πολιτικό, ένα ζήτημα που έχει πλευρά κοινωνική, οικονομική, αναπτυξιακή. Είναι μοχλός για τη βιώσιμη ανάπτυξη, την ανταγωνιστικότητα και την κοινωνική συνοχή της χώρας μας.


Τα τελευταία χρόνια γνωρίζουμε όλοι ότι το θέμα αυτό αποτελεί πολύ κεντρικό πολιτικό ζήτημα της ευρωπαϊκής πολιτικής και βεβαίως αντιμετωπίζεται κυρίως από τη σκοπιά του οικονομικού της ενδιαφέροντος, ως παραγωγικού συντελεστή. Βέβαια αυτό προκύπτει από το γεγονός ότι όλες αυτές οι πολιτικές συνδέονται και με το δημογραφικό ζήτημα, με την αγορά εργασίας, αλλά και από την άλλη πλευρά με τα ζητήματα κοινωνικής συνοχής.


Θα αναφέρω και εγώ, γιατί είναι το βασικό πρόβλημα όλου του θέματος στη χώρα μας, τα χαμηλά ποσοστά γυναικείας απασχόλησης που χαρακτηρίζουν τη χώρα μας, τα πολύ υψηλά ποσοστά γυναικείας ανεργίας που φέρνουν τη χώρα μας στις τελευταίες θέσεις στην Ευρώπη και δεν θα ήθελα να αναφέρω τα πολύ αισιόδοξα και υψηλά ποσοστά που ανέφερε ο κύριος Βλιάμος στις άλλες χώρες της Ευρώπης, για να μην χάνουμε την αισιοδοξία μας. Γιατί αν αναφέρουμε τα πολύ υψηλά ποσοστά μπορεί να χάσουμε την αισιοδοξία μας και δεν πρέπει.


Εμείς πρέπει να εντείνουμε τις προσπάθειές μας να προσεγγίσουμε τους μέσους όρους της Ευρώπης σε πρώτη φάση, με στόχο βεβαίως πάντοτε το καλύτερο.

Η καταπολέμηση λοιπόν της γυναικείας ανεργίας για την πολιτική τη δική μας, για την πολιτική αυτής της περιόδου είναι θέμα εθνικής προτεραιότητας στη χώρα μας και αυτό γιατί πιστεύουμε ότι η μη αξιοποίηση όλου του παραγωγικού δυναμικού της χώρας οδηγεί σε απώλεια γνώσεων και ταλέντων, υπονομεύει την κοινωνική συνοχή και εν τέλει μειώνει και την ίδια την ανταγωνιστικότητα που πρέπει πια να τη βλέπουμε σαν ανταγωνιστικότητα καινοτομίας και ποιότητας. 


Η εξασφάλιση απασχόλησης για τις γυναίκες, πέραν από τα θετικά που έχει για τα ίδια τα άτομα, για τις ίδιες τις γυναίκες, συμβάλει στην οικονομική στήριξη της οικογένειας, στην αύξηση του εισοδήματος του νοικοκυριού, ευνοεί την κατανάλωση αγαθών και υπηρεσιών, την αποταμίευση, τις επενδύσεις. Εν τέλει δηλαδή όλο αυτό το σύστημα οδηγεί στην ανάπτυξη της τοπικής και της εθνικής οικονομίας.


Όμως θέλω να επισημάνω ότι το ενδιαφέρον το δικό μας δεν εξαντλείται μόνο στην αύξηση των ποσοστών, δεν μένουμε μόνο στα ποσοστά ανεργίας ή απασχόλησης. Αναπτύσσουμε και πρέπει να αναπτύσσουμε παρεμβάσεις που αντιμετωπίζουν το γνωστό και αποκαλούμενο έλλειμμα ισότητας, το γενικότερο έλλειμμα ισότητας, αυτές δηλαδή τις ανισότητες που αποδυναμώνουν τη γυναίκα στην κοινωνική, την πολιτική, την επαγγελματική, την οικονομική ζωή. Ανισότητες που εντοπίζονται στα θέματα των αμοιβών. Έχουμε ένα μεγάλο χάσμα αμοιβών που αφορά τον ιδιωτικό τομέα μεταξύ γυναικών και ανδρών. Δυστυχώς πάλι από τα μεγαλύτερα σε σχέση με τον μέσο όρο της Ευρώπης. Έχουμε ζητήματα επαγγελματικής εξέλιξης. Εκπροσώπηση σε οικονομικούς κλάδους συγκεκριμένους, οι απουσίες εκπροσώπησης. Επαγγελματικές επιλογές. Θέματα βέβαια και πέραν της εργασίας, όπως είναι η συμμετοχή των γυναικών στα κέντρα λήψης κάθε είδους αποφάσεων. Σε ζητήματα βίας σε βάρος των γυναικών με όποια μορφή και αν αυτή εμφανίζεται.

Αυτό το έλλειμμα ισότητας επηρεάζει την ποιότητα ζωής και εργασίας όλων μας και τα αποτελέσματα αυτά βεβαίως διαχέονται σε όλη την οικονομία.


Έχουν γίνει τα τελευταία χρόνια στη χώρα μας αρκετά βήματα στα ζητήματα αυτά. Όμως έχουμε επίγνωση ότι είναι ένα πολύ δύσκολο ζήτημα για να το διαχειριστούμε και τα αποτελέσματά του, δεν πρέπει να κρυβόμαστε, δεν είναι άμεσα, δεν μπορεί να είναι άμεσα. Για να μπορέσουμε λοιπόν να τα διαχειριστούμε σωστά έχουμε εκπονήσει ένα πρόγραμμα πολιτικής αυτή την περίοδο, αυτή την τετραετία που εστιάζει σε τέσσερις βασικούς άξονες. Δηλαδή οι προτεραιότητες της κυβερνητικής πολιτικής για την ισότητα των φύλων αυτή την τετραετία εστιάζει σε τέσσερις βασικούς άξονες. Πολύ επιγραμματικά θα σας του αναφέρω.


Είναι το ζήτημα της ενίσχυσης απασχόλησης των γυναικών, πρώτος και κύριος άξονας του ενδιαφέροντός μας. Δεύτερο ζήτημα είναι η αντιμετώπιση των στερεοτύπων αντιλήψεων για τον ρόλο των γυναικών, που, αν θέλετε, αποτελεί στο βάθος και την κύρια αιτία όλων αυτών των χασμάτων και ελλειμμάτων και αυτό προσπαθούμε να το αντιμετωπίσουμε μέσα από την εκπαιδευτική διαδικασία. Ένας τρίτος άξονας πολιτικής είναι το θέμα της αντιμετώπισης και καταπολέμησης της βίας κατά των γυναικών και τέταρτος η συμμετοχή των γυναικών στα κέντρα λήψης αποφάσεων. 


Δεν νομίζω ότι έχουμε χρόνο να αναλύσουμε αυτά. Όμως αισθάνομαι την ανάγκη να τα αναφέρω, γιατί αποτελούν τους κύριους άξονες της πολιτικής μας αυτής της περιόδου.


Αυτή την πολιτική προσπαθούμε να την υπηρετήσουμε μέσα από θεσμούς, μέσα από ενίσχυση του θεσμικού πλαισίου, μέσα από πολιτικές χρηματοδοτούμενες από ευρωπαϊκούς, αλλά και από εθνικούς πόρους, καθώς και μέσα από τον διάλογο. Δηλαδή θεωρούμε ότι και ο κοινωνικός διάλογος με φορείς που έχουν ενδιαφέρον και σχέση με το θέμα αυτό και κύρια με τους εκπροσώπους των επιχειρήσεων, πιστεύουμε ότι θα συμβάλει θετικά σε αυτό. Η ευαισθητοποίηση του χώρου αυτού και ιδιαίτερα των επιχειρήσεων είναι ένα πολύ σημαντικό ζήτημα, από τα δύσκολα ζητήματα. Όμως η δυσκολία αυτή δεν μας εμποδίζει και δεν μας αναχαιτίζει στην προσπάθεια να βάλουμε μέσα στο παιχνίδι και αυτό τον χώρο που έχει σημαντικό ρόλο να παίξει.


Παράλληλα θέλω να επισημάνω ότι και στο εθνικό σχέδιο μεταρρυθμίσεων της χώρας μας, καθώς και στον στρατηγικό σχεδιασμό για την επόμενη προγραμματική περίοδο, δηλαδή για το Δ΄ Κοινοτικό Πλαίσιο Στήριξης, έχουμε εντοπίσει τα ζητήματα που πρέπει να αντιμετωπίσουμε με τις ιδιαιτερότητές της και δίνουμε ιδιαίτερη έμφαση μέσα σε αυτά και στο εθνικό μεταρρυθμιστικό σχέδιο και στον σχεδιασμό του Δ΄ Κοινοτικού Πλαισίου. Δίνουμε έμφαση στο θέμα της απασχόλησης των γυναικών και της σύνδεσης των ζητημάτων απασχόλησης με τα παραγωγικά συστήματα των περιφερειών και τις ανάγκες των περιφερειών.

Επίσης ιδιαίτερα, αυτό το ανέφερε και ο Γενικός Γραμματέας, στις πολιτικές συμφιλίωσης οικογένειας και εργασίας, ένα πολύ σημαντικό θέμα. Ο τίτλος, αν θέλετε, το φραστικό που χρησιμοποιούμε έχει χρησιμοποιηθεί τόσο πολύ, που πολλές φορές κινδυνεύει να χάσει και την αξία του. Είναι σαν μια συνεχής αναφορά η συμφιλίωση, η εναρμόνιση και κάπου περνά μπροστά μας, από τα αυτιά μας, από τα μάτια μας, χωρίς πάντα να νοιώθουμε ότι έχει περιεχόμενο. Έχει ένα μεγάλο περιεχόμενο, πρέπει να του δώσουμε αυτό το περιεχόμενο.

Έγινε μια πρώτη αναφορά για τον προβληματισμό και τον τρόπο που μπορεί να αντιμετωπιστεί στο μέλλον το θέμα της ενίσχυσης των γυναικών, προκειμένου να μπορούν να συνδυάσουν την οικογένεια και την εργασία. Όμως οι πολιτικές μας πρέπει να στραφούν κυρίως στην ενίσχυση της οικογένειας. Δηλαδή και των δύο γονιών. Δεν είναι μόνο οι γυναίκες υποχρεωμένες ή επιβαρημένες στη ζωή με την ανατροφή των παιδιών. Είναι – και πρέπει να είναι – και οι πατέρες. Με την έννοια αυτή λοιπόν οι πολιτικές μας πρέπει να λάβουν υπόψη και αυτό το στοιχείο, έτσι ώστε σιγά-σιγά να μπούμε στην ανακατανομή των ρόλων και των ευθυνών και να μπορέσουμε το θέμα της ισότητας ευκαιριών να το δούμε σιγά-σιγά να πραγματώνεται και στην πράξη.

Βέβαια μέσα σε αυτές τις πολιτικές το θέμα του κόστους των γονικών αδειών, γιατί, αν θέλετε και αν σκεφτούμε πρακτικά, εκεί περισσότερο εντοπίζεται το ζήτημα που φέρνει τις γυναίκες πίσω, που αποτελεί ένα εμπόδιο και πολλές φορές ένα αρνητικό στο θέμα της αγοράς εργασίας, πρέπει και το κόστος των γονικών αδειών να αρχίσουμε ως χώρα να το αντιμετωπίζουμε με έναν πιο ουδέτερο τρόπο. Δεν θα πρέπει το κόστος αυτό να βαρύνει μόνο τις γυναίκες, μόνο το γυναικείο εργατικό δυναμικό. Είναι ένα κόστος που πρέπει να διαχέεται σε όλο το παραγωγικό δυναμικό της χώρας, γιατί αποτελεί κόστος για την ανατροφή των παιδιών που είναι ένας πλούτος και αφορά και τα δύο φύλα και ολόκληρη την κοινωνία.

Δεν θέλω να σας κουράσω πολύ. Θέλω μόνο να αναφέρω ότι το πρόγραμμα, για το οποίο συζητούμε σήμερα, για ολοκληρωμένες παρεμβάσεις υπέρ των γυναικών, είναι ένα αξιόλογο πρόγραμμα. Αυτό σχεδιάστηκε στις αρχές του Γ΄ Κοινοτικού Πλαισίου Στήριξης. Σήμερα έχουμε την ευκαιρία να το υλοποιούμε και μέσα από την υλοποίηση να υπηρετούμε αυτές τις πολιτικές τις συγκεκριμένες που σας ανέφερα. Θεωρούμε ότι η ολοκληρωμένη παρέμβαση έχει πολλά θετικά, έχει πολλά να δώσει στις γυναίκες, που ίσως, αν θέλετε, ως γυναίκες δεν το έχουμε αντιληφθεί ή συμμερισθεί απολύτως. Βλέπουμε πολλές φορές ότι στην υλοποίηση αυτών των προγραμμάτων πολλές γυναίκες κάπου το θέμα της συμβουλευτικής, αυτή την υποστήριξη την ψυχοκοινωνική που χρειάζεται να προηγηθεί, δεν την συμμερίζονται πολύ, θεωρούν ότι δεν χρειάζεται. Βρείτε μου μια θέση εργασίας και τελείωσα. Δεν είναι έτσι. Έχει σημασία πολιτική ιδιαίτερη αυτό το προκαταρκτικό στάδιο και αυτό, διότι είπαμε ότι οι γυναίκες για πολλούς λόγους έχουν ελλείμματα, πρέπει να καλυφθούν αυτά τα ελλείμματα, πρέπει να ενδυναμωθούν οι γυναίκες, πρέπει να έχουν μεγαλύτερα και περισσότερα προσόντα σύμφωνα με τις απαιτήσεις της αγοράς, για να μπορέσουν στις θέσεις που θα τις προωθήσουμε μέσα από αυτό το πρόγραμμα να μπορούν να μείνουν. Δηλαδή οι θέσεις τους να έχουν μεγαλύτερες πιθανότητες βιωσιμότητας.

Αυτός είναι ο στόχος και βεβαίως ο στόχος μας είναι και τα εργαλεία αυτά που δημιουργήσαμε της συμβουλευτικής σε αυτά τα στάδια να είναι εργαλεία που θα μείνουν και στο μέλλον και θα διαμορφώνουν έναν τρόπο αντιμετώπισης ενιαίο σε όλη τη χώρα και όχι με συστήματα διασπασμένα. Με αυτά τα σημεία αποτελούν μερικούς από τους στόχους αυτού του προγράμματος.

Το πρόγραμμα αυτό θέλω να αναφέρω, θα ξέρετε, ότι απευθύνετε σε όλες τις γυναίκες, ανεξαρτήτως ηλικίας και σε όλες τις Περιφέρειες της χώρας. Ειδικότερα στην Περιφέρεια Αττικής αφορά και θα ωφελήσει 3.700 γυναίκες και το συγκεκριμένο σχέδιο δράσης «Ίσες Δυνατότητες – Ίσες Ευκαιρίες» που υλοποιείται με τη συμμετοχή είκοσι δύο φορέων και καθένας από αυτούς έχει πολύ να προσφέρει σε αυτή την προσπάθεια θα ωφελήσει 2.300 γυναίκες.
Έχουμε κάνει επίσης, θέλω να το αναφέρω, γιατί νομίζω ότι είναι πολύ σημαντικό, μια εξαιρετικά ουσιαστική συνεργασία με τον ΟΑΕΔ, μέσω του οποίου γίνεται και η προώθηση στις θέσεις εργασίας. Η καλή αυτή συνεργασία οδήγησε στο να εμπλουτίσουμε και να έχουμε θετικότερα στοιχεία στις νέες θέσεις εργασίες που καλύπτει το πρόγραμμα και στην χρηματοδότηση και υποστήριξη των νέων γυναικών που επιθυμούν να ξεκινήσουν μια δική τους δουλειά, δηλαδή των νέων ελεύθερων επαγγελματιών. Εκεί έχουμε εντάξει και τις πολιτικές μας, όπως είπαμε, για τη συμφιλίωση οικογένειας και εργασίας, δεδομένου ότι δίνουμε τη δυνατότητα στις γυναίκες που έχουν παιδιά ανήλικα ή φροντίζουν άτομα με αναπηρία να μπορούν να υποστηριχτούν μέσα από το πρόγραμμα αυτό, ξεκινώντας μια δουλειά με έδρα το σπίτι τους. Είναι πολύ σημαντικό. Έχουμε δει ότι ζητείται πάρα πολύ αυτό το πρόγραμμα και για τον λόγο αυτό – και με την καλή συνεργασία και με τον κύριο Βλιάμο – νομίζω ότι θα μπορέσουμε να μεταφέρουμε κάποια κονδύλια προς αυτή την κατεύθυνση για να ενισχύσουμε ακριβώς τις θέσεις νέων ελεύθερων επαγγελματιών.
Τέλος έχουμε εντάξει ακριβώς, λόγω της σοβαρότητας που έχει από κοινωνική πλευρά το ζήτημα, στο πρόγραμμα και όποια θύματα βίας, εμπορίας, το γνωστό TRAFFICKING, τύχει στη χώρα μας να εντοπιστούν και να επιθυμήσουν σε ένα τέτοιο πρόγραμμα και να ενταχθούν και να μείνουν στη χώρα μας, τους δίνουμε μέσα από αυτό το πρόγραμμα αυτή την ευκαιρία.

Δεν θέλω να σας κουράσω περισσότερο. Θέλω να συγχαρώ και πάλι για τη διοργάνωση αυτή. Να ευχαριστήσω για την παρουσία σας εδώ σήμερα και να σας διαβεβαιώσω ότι είμαστε στη διάθεσή σας για κάθε συνεργασία η Γενική Γραμματεία Ισότητας και στο πλαίσιο βεβαίως αυτού του προγράμματος που είμαστε οι τελικοί δικαιούχοι και η συνεργασία πρέπει να εξασφαλίζεται σε μόνιμη βάση, αλλά και γενικότερα.
Κλείνω με αυτό, όσο μπορέσουμε καλύτερα να υπηρετήσουμε τις πολιτικές αυτές θεωρώ ότι θα συμβάλλουμε στην ωρίμανση της κοινωνίας μας. Γιατί τα ζητήματα αυτά, όπως ξέρετε, καθορίζουν το επίπεδο κάθε κοινωνίας και τον βαθμό ωριμότητάς της.

Σας εύχομαι καλή επιτυχία λοιπόν και ευχαριστώ για την ευκαιρία που μου δώσατε.

ΠΡΟΕΔΡΕΙΟ: Ευχαριστούμε πολύ και την κυρία Τσουμάνη και τον κύριο Βλιάμο για τις πολύ ενδιαφέρουσες για τους συμμετέχοντες στο συνέδριο ομιλίες τους.

Παρακαλώ πολύ τον κύριο Κωνσταντίνο Αγγελόπουλο, ο οποίος εκπροσωπεί τον Υπουργό Ανάπτυξης, τον κύριο Σιούφα, να προσέλθει στο βήμα.
Κ. ΑΓΓΕΛΟΠΟΥΛΟΣ: Κυρία Καρυοφύλη, σας ευχαριστώ πολύ. Ως Σύμβουλος στο Υπουργείο Ανάπτυξης θα σας μεταφέρω τον χαιρετισμού του Υπουργού κυρίου Σιούφα.

Κυρίες και κύριοι Νομάρχες, κυρίες και κύριοι γενικοί, κυρίες και κύριοι Πρόεδροι, κυρίες και κύριοι, 

Θέλω καταρχήν να καταδικάσω απερίφραστα και με αποτροπιασμό τη βάρβαρη επίθεση εναντίον του Προέδρου της ΓΣΕΕ, κυρίου Χρήστου Πολυζωγόπουλου και να ευχηθώ ταχεία και πλήρη αποκατάσταση της υγείας του. Όλες οι πολιτικές δυνάμεις στεκόμαστε μετωπικά απέναντι σε κάθε φαινόμενο βίας και έχουμε χρέος να εντείνουμε τη συνεργασία μας για την αποτροπή τους.


Κυρίες και κύριοι, σας ευχαριστώ για την πρόσκλησή σας να παραστώ στη διημερίδα σας. Ωστόσο η συνάντησή μου σήμερα με τον Πρόεδρο της GAS PROM, της μεγαλύτερης ενεργειακής εταιρείας στον κόσμο, κύριο Αλεξέι Μίλερ, δεν μου επιτρέπει να βρεθώ όπως θα ήθελα κοντά σας.


Επιθυμώ να συγχαρώ θερμά την οργανωτική Επιτροπή και να ευχηθώ κάθε επιτυχία στις εργασίες σας. Επιπλέον με την ευκαιρία που μου δίνετε θέλω να συγχαρώ το Υπουργείου Εσωτερικών Δημόσιας Διοίκησης και Αποκέντρωσης και τον Υπουργό τον Προκόπη Παυλόπουλο, καθώς και το Υπουργείο Απασχόλησης και Κοινωνικής Προστασίας και τον Υπουργό του Πάνου Παναγιωτόπουλου για τις ουσιαστικές και εκ του αποτελέσματος αποδοτικές παρεμβάσεις τους προς την κατεύθυνση της τόνωσης της απασχόλησης και μείωσης της ανεργίας.


Αποτέλεσμα αυτών των πολιτικών είναι η μείωση της ανεργίας από το 10,4% στο 9,8% σε μόλις ένα χρόνο, αλλά και ποιοτικά η ουσιαστική μείωση της μακροχρόνιας ανεργίας από το 5,7% στο 5,2% σύμφωνα με πρόσφατα στοιχεία της EUROSTAT.


Να συγχαρώ επίσης τη Γενική Γραμματεία Ισότητας για το σημαντικό έργο, το οποίο επιτελεί στην προσπάθεια για τη γεφύρωση του χάσματος, που δυστυχώς υπάρχει ακόμη σε πολλούς τομείς μεταξύ των δύο φύλων.


Χαρακτηριστικό παράδειγμα των πρωτοβουλιών που αναλαμβάνονται προς την κατεύθυνση της γεφύρωσης αυτού του χάσματος αποτελεί και η υλοποίηση του μέτρου 5.3, ολοκληρωμένες παρεμβάσεις υπέρ των γυναικών, του Επιχειρησιακού Προγράμματος Απασχόλησης και Επαγγελματικής Κατάρτισης, το οποίο πρόκειται να ωφελήσει περισσότερες από 9.000 γυναίκες στο τέλος του χρόνου. Η επιτυχία της εφαρμογής του συγκεκριμένου μέτρου εξασφαλίζεται από τη στενή συνεργασία και την αποφασιστικότητα όλων των εμπλεκόμενων φορέων του Κέντρου Μέριμνας Οικογένειας και Παιδιού, του ΚΕΘΙ, της ΚΕΔΚΕ, της Νομαρχιακής Αυτοδιοίκησης Αθηνών-Πειραιώς, της ΤΕΔΚΝΑ, της Νομαρχίας Αθηνών, της Νομαρχίας Πειραιώς και Νήσων, της Ένωσης Γυναικών Ελλάδος και της ΠΕΤΑ Α.Ε. Σε όλους αξίζουν θερμά συγχαρητήρια για αυτή τους την προσπάθεια.


Κυρίες και κύριοι, επίκεντρο της στρατηγικής του Υπουργείου Ανάπτυξης και ολόκληρης της κυβέρνησης είναι η κινητοποίηση του συνόλου του οικονομικού και ανθρώπινο δυναμικού της χώρας, με σκοπό την ενίσχυση της ανταγωνιστικότητας και της απασχόλησης. Άλλωστε η ενίσχυση της απασχόλησης και ιδιαίτερα της συμμετοχής των γυναικών αποτελεί βασική προτεραιότητα της στρατηγικής της Λισσαβόνας, η οποία έχει ως στόχο να καταστήσει στην Ευρώπη την πιο ανταγωνιστική οικονομία ως το 2010.


Είναι γεγονός πως κατά την τελευταία δεκαετία έχει σημειωθεί πρόοδος προς την κατεύθυνση της ισότητας των δύο φύλων. Το ποσοστό απασχόλησης των γυναικών της Ευρωπαϊκής Ένωσης ξεπερνά σήμερα το 55%, ενώ στην αρχή του 1990 ήταν 50%. Ωστόσο το χάσμα μεταξύ της απασχόλησης των ανδρών και εκείνης των γυναικών παραμένει ακόμα υψηλό. Είναι κοντά στο 16%, ενώ στην Ελλάδα αυτή η διαφορά είναι ακόμα μεγαλύτερη και αγγίζει το 28,5%.


Απαιτούνται λοιπόν πολλές προσπάθειες ακόμη μέχρι να πετύχουμε την άμβλυνση των ανισοτήτων μεταξύ των δύο φύλων. Προς αυτή την κατεύθυνση λαμβάνουμε πρόσθετα μέτρα για την ενίσχυση της απασχόλησης των γυναικών και την άρση των εμποδίων στην επαγγελματική τους εξέλιξη. Μέτρα τα οποία υποστηρίζουν όχι μόνο την ένταξή τους, αλλά και την παραμονή τους στην αγορά εργασίας.


Στο πλαίσιο των πρωτοβουλιών αυτών το Επιχειρησιακό Πρόγραμμα Ανταγωνιστικότητα, ΕΠΑΝ, του Υπουργείου Ανάπτυξης περιλαμβάνει συγκεκριμένες παρεμβάσεις υπέρ των γυναικών. Η σημαντικότερη, αλλά και η δημοφιλέστερη δράση του ΕΠΑΝ που απευθύνεται στις γυναίκες, είναι η ενίσχυση της επιχειρηματικότητας των γυναικών, με την οποία παρέχεται υποστήριξη για τη δημιουργία επιχειρήσεων, στις οποίες η απόλυτη πλειοψηφία του μετοχικού κεφαλαίου ανήκει σε γυναίκες και ταυτόχρονη η διοίκησή τους ασκείται επίσης από γυναίκες επιχειρηματίες. 


Στο πλαίσιο της δράσης αυτής χρηματοδοτούνται σε ποσοστό 55% ολοκληρωμένα επιχειρηματικά σχέδια, που περιλαμβάνουν την αγορά του απαραίτητου παραγωγικού εξοπλισμού, μελετητικές και συμβουλευτικές υπηρεσίες, μεταφορά τεχνογνωσίας, ενέργειες μάρκετινγκ, κατάρτισης και τα λοιπά.


Θέλω να σταθώ ιδιαίτερα στον τέταρτο κύκλο της συγκεκριμένης δράσης, ο οποίος προκηρύχθηκε τον περασμένο χρόνο. Για πρώτη φορά σε συνεργασία με το ΥΠΕΣΔΔΑ και τη Γενική Γραμματεία Ισότητας προβλέψαμε την πριμοδότηση κατά την διαδικασία αξιολόγησης των επιχειρηματικών σχεδίων, εκείνων των υποψηφίων γυναικών επιχειρηματιών, οι οποίες συμμετείχαν στο μέτρο 5.3 του ΕΠΑΕΚ. Με τον τρόπο αυτό αυξάνονται ουσιαστικά οι πιθανότητες έγκρισης των συγκεκριμένων επιχειρηματικών σχεδίων, πολλαπλασιάζοντας έτσι τα οφέλη που προκύπτουν από τη συνέργια μεταξύ των επιχειρησιακών προγραμμάτων. Επιπλέον, τα εγκεκριμένα επιχειρηματικά σχέδια κατά τη διάρκεια του τέταρτου κύκλου ξεπέρασαν σε αριθμό και σε προϋπολογισμό τον άθροισμα των εγκεκριμένων προτάσεων των τριών πρώτων κύκλων συνολικά.


Συγκεκριμένα στο πλαίσιο του τέταρτου κύκλου του 2005 εγκρίθηκαν 1.634 επιχειρηματικά σχέδια, συνολικού προϋπολογισμού εκατόν τριάντα τριών, τεσσάρων εκατομμυρίων ευρώ έναντι 1.221 σχεδίων προϋπολογισμού ενενήντα επτά, τεσσάρων εκατομμυρίων ευρώ που είχαν εγκριθεί συνολικά στους τρεις πρώτους κύκλους προκήρυξης έως το 2004. Παράλληλα στο ΕΠΑΝ  προβλέπονται και ενέργειες κατάρτισης και μεταφοράς τεχνογνωσίας που σχετίζονται με την εκκίνηση επιχειρηματικής δραστηριότητας από γυναίκες, των οποίων τα επιχειρηματικά σχέδια έχουν ήδη εγκριθεί.


Επίσης με στόχο την προώθηση των ίσων ευκαιριών στον τομέα της επιστημονικής έρευνας ενισχύεται η διαμόρφωση και η λειτουργία δικτύου γυναικών ερευνητριών, ενώ ιδιαίτερα έμφαση δίνεται και στη συμμετοχή των γυναικών στη δράση, ανθρώπινα δίκτυα ερευνητικής και τεχνολογικής επιμόρφωσης.


Επιπρόσθετα στο πλαίσιο του προγράμματος ενίσχυσης του ερευνητικού δυναμικού, το γνωστό ΠΕΝΕΔ, το οποίο υποστηρίζει την εκπαίδευση νέων ερευνητών και την εκπόνηση διδακτορικών διατριβών, δίδεται ιδιαίτερη έμφαση στην ισόρροπη συμμετοχή μεταξύ ανδρών και γυναικών υποψηφίων διδακτόρων.


Κυρίες και κύριοι, για εμάς η προώθηση της ισότητας μεταξύ των δύο φύλων δεν είναι θέμα θεωρίας, ούτε ευχολόγιο. Είναι ζήτημα μείζονος κοινωνικής σημασίας και έτσι το αντιμετωπίζουμε. Είναι καθήκον όλων μας να δημιουργήσουμε τις προϋποθέσεις εκείνες, ώστε να αναβαθμιστεί ουσιαστικά ο ρόλος των γυναικών στη διαμόρφωση των κοινωνικοοικονομικών εξελίξεων. Στο πλαίσιο αυτό ζητούμε τη συνεργασία όλων των φορέων και επιδιώκουμε τις ενέργειες μεταξύ των επί μέρους δράσεων που αυτοί προγραμματίζουν. Εργαζόμαστε με στόχο να θεμελιώσουμε ένα ανθρωποκεντικό πρότυπο ανάπτυξης που ενεργοποιεί το οικονομικό δυναμικό μας, που διασφαλίζει βιώσιμη και δυναμική ανάπτυξη, αυξάνει το παραγόμενο προϊόν, εξασφαλίζει ικανό μέρισμα για όλη την κοινωνία, γεφυρώνει τις ανισότητες, βελτιώνει τα εισοδήματα, μειώνει την ανεργία.


Με αυτούς τους στόχους καταρτίζεται και το εθνικό στρατηγικό πλαίσιο αναφοράς για την περίοδο 2007-2013. Σχέδιο που αποβλέπει στην αποτελεσματικότερη αξιοποίηση των εθνικών και κοινοτικών πόρων. Σχέδιο για ανάπτυξη με ευθύνη για μια δυναμική και ανταγωνιστική οικονομία, για μια Ελλάδα ευκαιριών για όλους τους πολίτες της.


Προς αυτή την κατεύθυνση συμβάλουν και πρωτοβουλίες, όπως η διημερίδα που διοργανώνεται, τα πλήρη πρακτικά της οποίας αναμένουμε να μας κοινοποιήσετε για να ληφθούν υπόψη στον γενικότερο στρατηγικό σχεδιασμό του Υπουργείου Ανάπτυξης.


Σας ευχαριστώ, 

Ο Υπουργός Ανάπτυξης 
Δημήτρης Σιούφας
ΠΡΟΕΔΡΕΙΟ: Ευχαριστούμε πολύ τον κύριο Αγγελόπουλο, Σύμβουλο του Υπουργού Ανάπτυξης.

Σε αυτό το σημείο θα μου επιτρέψετε να παρακάμψω λίγο τη σειρά των ομιλητών σύμφωνα με το πρόγραμμά μας και να καλέσω στο βήμα τον εκπρόσωπο της ΓΣΕΕ, τον κύριο Φίλιππο Θωμά που εκπροσωπεί τον κύριο Πολυζωγόπουλο, Γραμματέας οικονομικού, γιατί θα πρέπει να συμμετάσχει εντός ολίγου σε μια εκδήλωση διαμαρτυρίας για το συμβάν με τον κύριο Πολυζωγόπουλο και αυτό το οποίο συνέβη στον κύριο Πολυζωγόπουλο μόλις πριν από δύο ημέρες.

Φ. ΘΩΜΑΣ: Να σας ευχαριστήσω και για την δυνατότητα παρέμβασης της ΓΣΕΕ σε αυτή την σημαντική διημερίδα που διοργανώνουν οι φορείς και για την πρόταξη του λόγου που μου δίνεται, γιατί πραγματικά έχουμε μια διαμαρτυρία στη Βουλή, στην Πρόεδρο της Βουλής και στα κόμματα της Βουλής για αυτό τη δολοφονική επίθεση που έγινε την Τρίτη το βράδυ στον Πρόεδρο της ΓΣΕΕ.

Είχε προγραμματιστεί στη σημερινή διαδικασία να παρευρεθεί ο Πρόεδρος της ΓΣΕΕ και να χαιρετήσει εκ μέρους της ΓΣΕΕ. Όμως η δολοφονική αυτή επίθεση πραγματικά τον κρατά μακριά, δεν μπορεί να δώσει το φυσικό του παρόν. Όμως μεταφέρω τους θερμούς χαιρετισμούς και τη διαβεβαίωσή του ότι πολύ σύντομα θα είναι στις επάλξεις των αγώνων των εργαζόμενων για την προάσπιση των δικαιωμάτων τους, των κατακτήσεών τους, των εργαζόμενων και των πλατιών λαϊκών στρωμάτων.


Κυρίες και κύριοι εμείς οι εργαζόμενοι στέλνουμε ένα μήνυμα και αυτό το βήμα και ας το κατανοήσουν όλοι, ότι η δύναμη της εργατικής τάξης είναι ανεξάντλητη και θα δώσει άμεσα αγωνιστικές απαντήσεις που θα συμπαρασύρουν και τα αντιδραστικά και φασιστικά αυτά στοιχεία και παράλληλα θα προστατεύσουν τα δικαιώματα, τις ελευθερίες, τις κατακτήσεις του λαού και της χώρας από τις κάθε λογής επιθέσεις που βιώνουμε.


Η σημερινή διαδικασία έχει τη δική της σημαντική σημασία, γιατί διεξάγεται σε μια περίοδο που τα εργασιακά δικαιώματα βρίσκονται στο στόχαστρο της ασκούμενης πολιτικής σε μια περίοδο που η ανεργία και η ανασφάλεια στην εργασία απειλούν όλο και μεγαλύτερο κομμάτι του πληθυσμού.


Επιχειρήσεις, παρότι κερδοφόρες, κλείνουν. Μεταφέρονται σε χώρες με φτηνό εργατικό δυναμικό. Απολύονται καθημερινά οι εργαζόμενοι, άνδρες και γυναίκες, πρώτα οι γυναίκες. Αποδομούνται κατακτήσεις και δικαιώματα. Η κοινωνική συνοχή καταλύεται. Μεγάλα τμήματα των εργαζόμενων οδηγούνται στον αποκλεισμό. 


Οι ευθύνες της Πολιτείας και των εργοδοτών είναι τεράστιες. Επενδύσεις δεν γίνονται και όταν γίνονται – και μάλιστα επιδοτούμενες – δεν συνδυάζονται, δεν συνδέονται με την καινοτομία, την τεχνολογία και την απασχόληση.


Η ΓΣΕΕ έχοντας κατανοήσει ότι διεθνώς η εγκατάλειψη των πολιτικών του κράτους πρόνοιας, το πεδίο της κοινωνικής προστασίας και η προώθηση ευέλικτων μορφών απασχόλησης για την ενίσχυση της ανταγωνιστικότητας …

(αλλαγή κασέτας)

Φ. ΘΩΜΑΣ: …κοινωνικού αποκλεισμού, για αυτό κινείται στην κατεύθυνση μιας καθολικότητας στις παρεμβάσεις κατά του κοινωνικού αποκλεισμού στρεφόμενη όλο και περισσότερο στις κοινωνικά ευπαθείς ομάδες.


Η ΓΣΕΕ προσηλωμένη στην αναγκαιότητα αύξησης απασχόλησης και καταπολέμησης της ανεργίας έχει επανειλημμένα υποστηρίξει και καταθέσει προτάσεις, των οποίων ο στρατηγικός προσανατολισμός μεταφέρεται σε πτυχές προσφοράς, γνώση ικανότητες, εξειδίκευση του εργατικού δυναμικού και της ζήτησης εργασίας, βιομηχανική κλαδική πολιτική, επενδύσεις, νέες θέσεις εργασίας, ποιότητα εργασιακών σχέσεων, χρόνος εργασίας.


Η ανάγκη να υπάρχουν ειδικές πολιτικές για την απασχόληση προκύπτει από το γεγονός ότι η αγορά εργασίας δεν προσαρμόζεται αυτόματα στις ανάγκες των διαδικασιών μεγέθυνσης και αναδιάρθρωσης της οικονομίας και η σύζευξη προσφοράς και ζήτηση εργασίας δεν μπορεί να πραγματοποιηθεί με ικανοποιητικό τρόπο, παρά από τη στιγμή που οι ειδικές πολιτικές απασχόλησης φροντίζουν να υπάρχει η προσφορά, η οποία ανταποκρίνεται στη ζήτηση που διαμορφώνει η δυναμική της οικονομικής ανάπτυξης.

Κυρίες και κύριοι, η συζήτηση για την ανεργία των γυναικών και τη συντονισμένη δράση που θα πρέπει να αναληφθεί, τόσο από τις ίδιες τις γυναίκες, όσο και από τους συνδικαλιστικούς φορείς, την Τοπική Αυτοδιοίκηση και άλλες κοινωνικές οργανώσεις, οφείλει να εστιάζει τόσο στις ορατές, όσο και στις αόρατες όψεις της γυναικείας ανεργίας.


Το εντεινόμενο κλείσιμο επιχειρήσεων ή και οι απολύσεις γυναικών αναδεικνύουν την πλέον ορατή πτυχή της γυναικείας ανεργίας. Όμως το μεγαλύτερο ποσοστό των γυναικών αντιμετωπίζει πολλές δυσκολίες στην ένταξη και στην επανένταξη στην αγορά εργασίας, καθώς πολύ συχνά οι γυναίκες αποχωρούν από την εργασία για τη δημιουργία και τη φροντίδα οικογένειας και όταν επιχειρούν να επιστρέψουν βρίσκουν τεράστια εμπόδια.


Το γεγονός ότι οι γυναίκες, παρότι εργαζόμενες, έχουν την αποκλειστική ευθύνη του σπιτιού και της φροντίδας των παιδιών και των ηλικιωμένων μελών είναι και η βασική αιτία που η ανεργία των γυναικών είναι πολύ μεγαλύτερη έναντι των ανδρών. Τα ποσοστά ανεργίας που παρουσιάζονται υποεκτιμούν τη γυναικεία ανεργία, γιατί καταγράφουν ως εργαζόμενες τις υποαπασχολούμενες και τις ευκαιριακά εργαζόμενες.


Αυτές είναι κάποιες από τις λιγότερο ορατές πλευρές της γυναικείας ανεργίας. Οι γυναίκες οι εργαζόμενες πλήττονται ιδιαίτερα πληρώνοντας τη συρρίκνωση της αγοράς της εργασίας. Ολόκληροι κλάδοι της οικονομίας όπου παραδοσιακά απασχολούνταν μεγάλος αριθμός γυναικών, όπως της κλωστοϋφαντουργίας, της ένδυσης, των δερμάτινων ειδών, αλλά και της παροχής γραμματειακών και διοικητικών υπηρεσιών έχουν υποστεί μεγάλες αλλαγές, αφενός από την αδυναμία τους να παρακολουθήσουν τις διεθνείς εξελίξεις της αγοράς και αφετέρου από την αναζήτηση φτηνού εργατικού δυναμικού σε άλλες χώρες της Βαλκανικής και Νοτιοανατολικής Ασίας.


Η ενσωμάτωση της διάστασης του φύλου στις πολιτικές απασχόλησης, ως υποχρέωση των χωρών-μελών της Ευρωπαϊκής Ένωσης, αποτελεί πράγματι ένα από τα πλέον καινοτόμα στοιχεία της ευρωπαϊκής στρατηγικής για την απασχόληση και μπορεί να εκληφθεί είτε ως μια αμυντική στρατηγική αντιμετώπιση των αρνητικών επιπτώσεων των γενικών πολιτικών και μέτρων στην ισότητα των φύλων, είτε ως μια επιθετική στρατηγική που προσδίδει στην πολιτική ισότητας των φύλων νέο εύρους και δυναμική.

Στην πρώτη περίπτωση αποσκοπεί στο να αποτρέπει την εφαρμογή πολιτικών που οξύνουν τις ανισότητες φύλου. Ενώ στη δεύτερη περίπτωση στοχεύει στη διαμόρφωση γενικών πολιτικών και μέτρων που ταυτόχρονα προωθούν ενεργά την ισότητα των φύλων.


Η προώθηση στρατηγικών άμβλυνσης των κατά φύλο ανισοτήτων δείχνει να αποτελεί μια συγκεκριμένη πτυχή μιας ολοένα και δημοφιλέστερης θεώρησης της κοινωνικής πολιτικής. Πρόκειται για μια θεώρηση που εδράζεται στην παροχή επιλεκτικών υψηλού επιπέδου υπηρεσιών σε συγκεκριμένες κοινωνικά ευπαθείς ομάδες, όχι πλέον σε όλες.

Κυρίες και κύριοι, η ευρωπαϊκή στρατηγική της οικονομικής και τεχνολογικής αναδιάρθρωσης κινούμενης στον άξονα παγκοσμιοποίηση, ανταγωνιστικότητα, δημοσιονομική πειθαρχία, κόστος εργασίας επιδεινώνει τις αντιθέσεις με την παρατεταμένη περίοδο υποτονικής οικονομικής δραστηριότητας και των πληθωριστικών πιέσεων σε αρκετές χώρες της Ευρωπαϊκής Ένωσης. Αποτέλεσμα αυτής της κατάστασης είναι η διατήρηση της ανεργίας σε υψηλά επίπεδα και η διατύπωση της άποψης από τους φορείς της οικονομικής πολιτικής ότι είναι αποτέλεσμα των υψηλών πραγματικών μισθών και τις επικρατούσας μη ευέλικτης αγοράς εργασίας στα κράτη-μέλη της Ευρωπαϊκής Ένωσης.


Η ελληνική οικονομία απαιτείται σε ευρωπαϊκό επίπεδο να συμμετάσχει στο ρεύμα της αντίληψης και της αναγκαιότητας επαναπροσέγγισης των στόχων και του περιεχομένου του συμφώνου σταθερότητας και ανάπτυξης με στρατηγικό προσανατολισμό το σύμφωνο ανάπτυξης και απασχόλησης στην Ευρωπαϊκή Ένωση, το οποίο πρέπει να διαμορφωθεί όχι μόνο από τις αγορές, αλλά και από τις πολιτικές και κοινωνικές δυνάμεις της Ευρώπης. Δεν μπορεί επίσης στη χώρα μας να καταργείται και να υπονομεύεται ο θεσμοθετημένος κοινωνικός διάλογος, να τα καταστρατηγούνται τα αποτελέσματα αυτού του διαλόγου, να καταργούνται οι συλλογικές διαπραγματεύσεις και οι συλλογικές συμβάσεις εργασίας.


Απαιτείται σε εθνικό επίπεδο να σταματήσουν οι πολιτικές που θεωρούν την περαιτέρω συμπίεση του εργατικού κόστους ως το μόνο τρόπο για τη βελτίωση της ανταγωνιστικότητας και της ενδυνάμωσης κερδοφορίας των επιχειρήσεων. Το εργατικό κόστος έχει συμπιεστεί τόσο, που οδηγούμαστε στην κοινωνική και οικονομική απόκλιση από την Ευρώπη των δεκαπέντε, αντί της σύγκλισης που πρέπει να επιτευχθεί μέσα από αναπτυξιακές πολιτικές.

Κυρίες και κύριοι, η προώθηση της ισότητας δεν πρέπει να συγχέεται με τον στόχο απλά της εξισορρόπησης των στατιστικών. Είναι ζήτημα προώθησης μακροπρόθεσμων αλλαγών στους γονικούς ρόλους, τις οικογενειακές δομές, τις θεσμικές πρακτικές, την οργάνωση της εργασίας, του χρόνου εργασίας. Η ισότητα ευκαιριών δεν αφορά μόνο τις γυναίκες, την προσωπική ανάπτυξη και την αυτονομία τους, αλλά και τους άνδρες και το σύνολο της κοινωνίας, για την οποία αποτελεί δύναμη προόδου και εγγύηση του πλουραλισμού και της δημοκρατίας. Η προώθηση της ισότητας μεταξύ γυναικών και ανδρών δεν περιορίζεται λοιπόν στα θετικά για τις γυναίκες, αλλά επεκτείνεται και σε μέτρα που αποσκοπούν στην προσαρμογή της κοινωνικής οργάνωσης, στις απαιτήσεις μιας καλύτερης κατανομής των ρόλων μεταξύ γυναικών και ανδρών.


Έχουμε πλήρη επίγνωση ως ΓΣΕΕ του γεγονότος ότι το φαινόμενο της ανεργίας δεν είναι ούτε μόνο τοπικό, ούτε μόνο εθνικό, αλλά φαινόμενο ευρωπαϊκό, σχεδόν παγκόσμιο. Όπως έχουμε και πλήρη γνώση ότι η ανεργία έχει και γένος και ηλικία και τόπο.


Ευχαριστώ.

ΠΡΟΕΔΡΕΙΟ: Ευχαριστούμε πολύ τον κύριο Θωμά, με την ευχή της πλήρους αποκατάστασης της υγείας του κυρίου Πολυζωγόπουλου και να μην γίνουμε παρόμοιων φαινομένων στο μέλλον.


Συνεχίζουμε. Παρακαλώ την κυρία Δρέττα Αθηνά, Νομαρχιακή Σύμβουλο και εκπρόσωπο της Υπερνομάρχη, κυρίας Γεννηματά, να προσέλθει στο βήμα.

Α. ΔΡΕΤΤΑ: Κυρία και κύριε Γενικέ, αγαπητοί συνάδελφοι και αγαπητές συνάδελφοι, κυρίες και κύριοι, θέλω και εγώ με τη σειρά μου να σας καλημερίσω και να μεταφέρω τις ευχές και τον χαιρετισμό της κυρίας Γεννηματά, η οποία αυτές τις ημέρες φέρνει στον κόσμο το τρίτο της παιδί και έτσι είναι πολύ δύσκολο να ήταν σήμερα εδώ.

Η απουσία της όμως αυτή είναι αντιστρόφως ανάλογη του ενδιαφέροντος που έχει και η ίδια προσωπικά και η Υπερνομαρχία για το θέμα της αντιμετώπισης της ανεργίας των γυναικών και ιδιαίτερα για αυτή την ημερίδα, η οποία μεταξύ των άλλων διερευνά και τις δυνατότητες παρέμβασης της Νομαρχιακής Αυτοδιοίκησης Αθηνών-Πειραιώς στο πρόβλημα αυτό.
Όμως για να είμαστε καθαροί από την αρχή πρέπει να σας πω ότι η Νομαρχιακή Αυτοδιοίκηση δεν έχει πολλές ευκαιρίες παρέμβασης στην αντιμετώπιση του γενικότερου προβλήματος της ανεργίας. Παρ’ όλα αυτά εμείς δεν μένουμε αδρανείς, ούτε επαναπαυόμαστε σε μια αντιπολιτευτική γκρίνια, αλλά, εν πάση περιπτώσει, προσπαθούμε να εκμεταλλευτούμε κάθε ρωγμή, κάθε ευκαιρία που προσφέρουν τέτοια συγκεκριμένα προγράμματα δράσης και παράλληλα δίνουμε την μάχη για να αναδείξουμε τον ρόλο της Νομαρχιακής Αυτοδιοίκησης σαν καθοριστικό παράγοντα στην προοπτική της ανάπτυξης. Αυτό το κάνουμε, όχι από μια επαγγελματική υποχρέωση απέναντι στον θεσμό που υπηρετούμε, αλλά γιατί αισθανόμαστε ότι βρισκόμαστε πραγματικά πιο κοντά στον πολίτη, ότι γνωρίζουμε καλύτερα τις ανάγκες των τοπικών κοινωνιών και ότι, εν πάση περιπτώσει, σε κάθε περίπτωση θέλουμε να αναλάβουμε τις ευθύνες που μας αναλογούν και στο πρόβλημα αυτό.
Θέλω να πω – και να συμφωνήσω και με την κυρία Γεννηματά – ότι ειδικότερα σε ότι αφορά τη γυναικεία εργασία θα πρέπει να αντιληφθούμε ότι δεν είναι ένα θέμα που αφορά μόνο το σπάσιμο των δομών της κοινωνικής ανισότητας ανάμεσα στα δύο φύλα. Η γυναίκα σήμερα αναζητά εργασία για τις σύγχρονες συνθήκες ζωής. Καμία φορά και η ίδια η επιβίωση της οικογένειας το απαιτεί. Σε ότι μας αφορά εμείς ενθαρρύνουμε την έξοδο της γυναίκας από το σπίτι, την έξοδο της γυναίκας προς την παραγωγική διαδικασία και θέλω να πω ότι είμαστε κατηγορηματικά αντίθετοι σε επιχειρήματα που ακούγονται τον τελευταίο καιρό, ότι ίσως το πρόβλημα της ανεργίας θα μπορούσε να αντιμετωπιστεί με την επιστροφή της γυναίκας στο σπίτι.

Εμείς απέναντι σε αυτό έχουμε να αντιτάξουμε τις χιλιάδες γυναίκες που δεν μπορούν να μπουν καθόλου στην αγορά εργασίας. Πάρα πολλές άλλες, που ενώ βρίσκονται στην πιο δημιουργική τους ηλικία, μένουν μόνιμα άνεργες, εξαιτίας του ότι θεωρούνται ήδη μεγάλες για την ίδια αγορά, αλλά και χιλιάδες άλλες γυναίκες, οι οποίες ενώ καταφέρνουν να βρουν μια δουλειά, δουλεύουν με τελείως διαφορετικούς όρους, με τελείως διαφορετικές αμοιβές και με τελείως διαφορετικές συνθήκες δουλειάς από τους αντιστοίχους άνδρες με τα αντίστοιχα προσόντα.

Θέλω να πω, κύριε Γενικέ, ότι μπορεί στο έργο να απέτυχε η συγκεκριμένη γυναίκα, εξάλλου, αγαπητές φίλες και αγαπητοί φίλοι, πρέπει να διεκδικήσουμε και το δικαίωμα της γυναίκας στην αποτυχία, αλλά τελικά όμως πάλι μια γυναίκα ήταν η επιλογή για τη θέση αυτή.

Ένα επιπλέον πρόβλημα που προβάλει στην εποχή μας είναι ο τεχνολογικός αναλφαβητισμός. Δηλαδή ο αποκλεισμός των γυναικών από τις νέες τεχνολογίες και από το Internet, που παίρνει διαστάσεις σχεδόν παράλληλες με αυτές του λειτουργικού αναλφαβητισμού. Θέλω να πω ότι στις ημέρες μας, στις ημέρες της ταχύτατης διάδοσης της πληροφορίας μόνο η κατάρτιση και δια βίου εκπαίδευση αποτελούν τα εργαλεία εκείνα που πιθανόν να επιτρέψουν στις γυναίκες κάποια σχετική ισότητα στην πρόσβαση και στην εργασία.

Βρισκόμαστε σε ένα κρίσιμο σημείο, όσον αφορά τον καθημερινό αγώνα για την ισότητα. Φυσικά έχουν γίνει πάρα πολλά. Όμως μάλλον ακόμα περισσότερα να κάνουμε σε πάρα πολλούς άλλους τομείς, στην εκπαίδευση, στην κατάρτιση των γυναικών σε επαγγέλματα προσανατολισμένα στο μέλλον, στην ενίσχυση της γυναικείας επιχειρηματικής δραστηριότητας, στη βοήθεια για τη δημιουργία και την υποστήριξη της οικογένειας και στην ενίσχυση των πολιτικών δικαιωμάτων.

Αυτό το σχέδιο, για το οποίο θα συζητήσετε σήμερα, που εντάσσεται στο έργο «Ολοκληρωμένες παρεμβάσεις υπέρ των γυναικών» και υλοποιείται από τη Γενική Γραμματεία Ισότητας με συγχρηματοδότηση από την Ευρωπαϊκή Ένωση, είναι μια πολύ σημαντική προσπάθεια να αντιμετωπιστεί στον πυρήνα της η ανάγκη για γυναικεία απασχόληση και η Υπερνομαρχία δίνει ένα ιδιαίτερο βάρος στην ανάπτυξη του προβλήματος αυτού και του προγράμματος αυτού, γιατί μας ενδιαφέρει και πολιτικά, αλλά θα έλεγα και από μια αλληλεγγύη του φύλου, γιατί τόσο η κυρία Γεννηματά, όσο και όλες εμείς που είμαστε εκλεγμένες και στις δύο Νομαρχίες ενδιαφερόμαστε εξαιρετικά για αντίστοιχες δράσεις. Επίσης για έναν ακόμη λόγο. Γιατί οι άξονες του σχεδίου αυτού που αφορούν στην εξατομικευμένη συμβουλευτική και στην υποστήριξη, αλλά ταυτόχρονα και στην ανάπτυξης της ευαισθητοποίησης και της κινητικότητας σε ότι αφορά την κοινωνική αλληλεγγύη, αποτελούν για εμάς ένα μοντέλο πολιτικής, το οποίο θέλουμε να το αξιοποιήσουμε, να το εμβαθύνουμε και να το χρησιμοποιήσουμε και σε άλλες περιπτώσεις.
Θέλω να ξεκαθαρίσω ότι οι μακροχρόνια άνεργες, οι μετανάστριες, οι αρχηγοί των μονογονεϊκών οικογενειών, οι πρώην χρήστριες, οι οποίες ωφελούνται από αυτό το σχέδιο δράσης δεν καθίστανται καθόλου μάλιστα στόχοι φιλανθρωπικής στήριξης. Στα πρόσωπα αυτών των γυναικών εμείς βλέπουμε κάθε συμπολίτη μας που αντιμετωπίζει προβλήματα απασχόλησης, κάθε άνθρωπο που έχει ανάγκη και δικαίωμα να δουλέψει, για να επιβιώσει βιολογικά και κοινωνικά. Εγώ θα έλεγα ότι βλέπουμε στα πρόσωπα αυτών των γυναικών την προοπτική μιας κοινωνίας περισσότερο ανοικτής, περισσότερο δημοκρατικής, περισσότερο ανεκτικής.

Επιτρέψτε μου εδώ να σημειώσω μια ακόμη παράμετρο που θα ήθελα να τεθεί στο τραπέζι των συζητήσεων τις ημέρες αυτές. Η Νομαρχιακή Αυτοδιοίκηση Αθηνών-Πειραιώς θα μπορούσε να συμβάλει αποφασιστικά με το δίκτυο των ΚΕΠ που διαθέτει τόσο σε ότι αφορά στην ενημέρωση των ανέργων ως προς τις νέες θέσεις εργασίας, όσο και σε ότι αφορά στην παροχή υπηρεσιών συμβουλευτικού χαρακτήρα. Είναι μια πρόταση που νομίζω ότι θα μπορούσε ίσως να δοκιμαστεί στα πλαίσια του προγράμματος αυτού, αλλά να τη δούμε και συνολικότερα.
Τελειώνοντας θέλω να σας διαβεβαιώσω ότι πιστεύουμε στην προσπάθεια για τη μείωση της ανεργίας και ειδικά της ανεργίας των γυναικών, που ξέρετε καλύτερα από εμένα ότι αγγίζει τον σκληρό πυρήνα του προβλήματος, υπάρχει χώρους για όλους. Αυτό η Υπερνομαρχία στηρίζει ενεργά το σχέδιο «Ίσες δυνατότητες – Ίσες ευκαιρίες» και μέσα από τη συμμετοχή μας σε παρόμοιες δράσεις επιδιώκουμε να επεκτείνουμε τις παρεμβάσεις μας στην τοπική ανάπτυξη και στην απασχόληση, συμβάλλοντας με τη γνώση, με την ευελιξία και με την αμεσότητα που διαθέτουμε στην επίλυση συνθέτων κοινωνικών προβλημάτων, γιατί θεωρούμε μέσα από κάθε πολιτική που ενισχύει τον κοινωνικό ιστό στην ευρύτερη περιοχή της Αττικής γινόμαστε δυνατότερο, τόσο σε ηθικούς, όσο και σε διοικητικούς όρους. Εξάλλου μην ξεχνάτε ότι η στήριξη των δικαιωμάτων των πολιτών αποτελεί για εμάς πολύτιμη υποχρέωση απέναντι σε αυτούς και ρητή δέσμευση στο συμβόλαιο που υπογράψαμε και στις τελευταίες εκλογές.
Ευχαριστώ πολύ. Καλή επιτυχία στην ημερίδα.

ΠΡΟΕΔΡΕΙΟ: Ευχαριστούμε πολύ την κυρία Δρέττα και παρακαλώ τον αναπληρωτή Νομάρχη Αθηνών και εκπρόσωπο του Νομάρχη Αθήνας, κυρίου Σγουρού, να προσέλθει στο βήμα.
Χ. ΠΑΣΒΑΝΤΙΔΗΣ: Κυρία και κύριε Γενικέ, κύριε εκπρόσωπε του Υπουργού του κυρίου Σιούφα, κυρίες και κύριοι συνάδελφοι στο Νομαρχιακό Συμβούλιο, κύριε Αντιδήμαρχε της Γλυφάδας, φίλες και φίλοι, να σας μεταφέρω τον θερμό χαιρετισμό του Νομάρχη Αθηνών του κυρίου Γιάννη Σγουρού, όπως επίσης και τις ευχές του για καλή επιτυχία στη σημαντική αυτή ημερίδα που διοργανώνεται σήμερα εδώ.


Φιλοδοξώντας η παρέμβασή μου να είναι η πιο σύντομη απ’ όσες ακούστηκαν, να σας πω ότι το Νομαρχιακό Συμβούλιο δι’ εμού με ιδιαίτερη χαρά έχει στηρίξει όλη αυτή την προσπάθεια και είναι τιμή μας που συμμετέχουμε στις διαδικασίες του σχεδίου «Ίσες δυνατότητες – Ίσες ευκαιρίες» για την Περιφέρεια Αττικής, στην οποία ανήκει και η Νομαρχία Αθηνών. Στο πρόγραμμα αυτό συμμετέχουμε ως εταίροι και είναι ένα πάρα πολύ σημαντικό πρόγραμμα, διότι 3.000 περίπου άνεργες γυναίκες θα μπορέσουν να βρουν δουλειά.


Η ανεργία μεταξύ των γυναικών είναι ένα γνωστό πρόβλημα, δεν χρειάζεται να το αναλύσουμε περισσότερο, ένα πρόβλημα, το οποίο διαλύει συχνά την κοινωνική συνοχή. Θέλω να σας πω ότι εδώ και είκοσι χρόνια στην Ελλάδα ηχεί έντονα, όχι απλώς ο κώδων, αλλά η καμπάνα του κινδύνου για το υπ’ αριθμόν 1 εθνικό πρόβλημα που μας απειλεί. Αυτό το πρόβλημα δεν είναι ούτε η Τουρκία, ούτε η ανεργία. Είναι το τραγικό δημογραφικό μας πρόβλημα. Ένα πρόβλημα, για το οποίο πρέπει να παρθούν, έστω και καθυστερημένα, έγκαιρα μέτρα, για να μπορέσουμε να το αντιμετωπίσουμε. Ένα από τα πιο αποτελεσματικά μέτρα είναι η ενίσχυση της οικογένειας, ενίσχυση η οποία προέρχεται και μέσα από την απασχόληση των ανέργων γυναικών.

Επειδή η κυρία Τσουμάνη είπε ότι θα ήταν πολύ ωραίο να συμμετέχουμε και εμείς οι άνδρες στις διαδικασίες της οικογένειας και της ανατροφής των παιδιών, εκ πείρας λέω, κυρία Τσουμάνη, ότι συμμετέχουμε, όχι απλώς για να βοηθήσουμε τις γυναίκες μας που είναι εργαζόμενες, αλλά και γιατί θέλουμε τα παιδιά μας να αισθάνονται ότι έχουν και μπαμπά που ασχολείται με αυτά και βοηθά έτσι στην ψυχολογική ισορροπία και την πνευματική τους.


Η Νομαρχία Αθηνών συμμετέχει και σε άλλα κοινοτικά προγράμματα και σε κοινοτικές πρωτοβουλίες και είμαστε επικεφαλής και συντονιστές είκοσι ακόμα συνεργαζόμενων φορέων για την υλοποίηση ενός σχεδίου που ονομάζεται «Τοπικές πρωτοβουλίες απασχόλησης» και το οποίο θα δώσει δουλειά σε 340 ανέργους και σε ότι αφορά τη Νομαρχία Αθηνών και οι 340 θα είναι μακροχρόνια άνεργες γυναίκες.


Επίσης συμμετέχουμε και σε τρία σχέδια στα πλαίσια της κοινοτικής πρωτοβουλίας EQUAL με στόχο ευπαθείς κοινωνικές ομάδες, όπως είναι βέβαια οι τσιγγάνοι, αλλά και τα άτομα με αναπηρία.


Βασική μας θέση είναι ότι η Αυτοδιοίκηση με την εγγύτητα που έχει στον πολίτη και ως εκ τούτου και με την καλύτερη γνώση των προβλημάτων που τον απασχολούν, ένα από τα σημαντικότερα δε είναι η ανεργία, μπορεί να δώσει καλύτερες και αποτελεσματικότερες λύσεις στα προβλήματά του.

Είπε ο Γενικός Γραμματέας του Υπουργείου Απασχόλησης – και με ενδιαφέρον τον άκουσα – ο κύριος Βλιάμος, για τα στοιχεία τα οποία υπάρχουν στις βόρειες χώρες της Ευρώπης, εκεί όπου η απασχόληση των γυναικών είναι σε πολύ υψηλά επίπεδα. Δεν είναι κακό, όταν κάτι σωστό γίνεται στο εξωτερικό, να επιχειρούμε να το μιμηθούμε και στην Ελλάδα, αρκεί να το μιμηθούμε σωστά.

Όμως θέλω να πω στον κύριο Γενικό και σε όλους σας ότι στις χώρες αυτές καθοριστικό ρόλο στην αντιμετώπιση αυτού του φαινομένου της ανεργίας είναι η Τοπική Αυτοδιοίκηση. Μια Τοπική Αυτοδιοίκηση που έχει μεγάλη και ισχυρή παράδοση, αλλά έχει και αρμοδιότητες και δυνατότητες, ώστε να παρεμβαίνει και να βοηθά. Ελπίζουμε ότι κάποια στιγμή αυτό το ελληνικό συγκεντρωτικό κράτος που ομνύει υπέρ της αποκέντρωσης, αλλά στην πραγματικότητα ελάχιστα πράγματα κάνει για αυτή την αποκέντρωση και τη στήριξη των τοπικών κοινωνιών, όχι αυτό το κράτος, το διαχρονικό ελληνικό κράτος ότι κάποια στιγμή θα αποφασίσει, όπως στις βόρειες χώρες και στην Ελλάδα, να ενισχύσει την Τοπική Αυτοδιοίκηση.
Δεν θα συνεχίσω άλλο. Θα σας πω μόνο κλείνοντας ότι ο Νομάρχης Αθηνών ο κύριος Σγουρός εκ μέρους και ολόκληρου το Νομαρχιακού Συμβουλίου στις 26/10/05 σε μια ημερίδα που κάναμε για τις ίσες ευκαιρίες είχε πει τότε – και το επαναφέρουμε και πάλι και θα είναι θέση μας ώσπου να υλοποιηθεί – το εξής: η Νομαρχία Αθηνών έχει 3.500 οργανικές θέσεις και υπηρετούν σήμερα μόλις 1.500 υπάλληλοι. Θέση μας λοιπόν είναι οι 2.000 κενές οργανικές θέσεις, θα το υποστηρίζουμε με πάθος, να καλυφθούν μόνο από γυναίκες.

Σας ευχαριστούμε πολύ.

ΠΡΟΕΔΡΕΙΟ: Ευχαριστούμε πολύ τον αναπληρωτή Νομάρχη, κύριο Πασβαντίδη.

Παρακαλώ την Αντινομάρχη, κυρία Ρουμπίνη Ανδριοπούλου, η οποία εκπροσωπεί τον Νομάρχη Πειραιά, κύριο Μίχα, να προσέλθει στο βήμα.

Ρ. ΑΝΔΡΙΟΠΟΥΛΟΥ: Κυρία, κύριε Γενικέ, κυρίες και κύριοι, αγαπητοί συνεργάτες του σχεδίου «Ίσες δυνατότητες – Ίσες ευκαιρίες» της ολοκληρωμένης παρέμβασης υπέρ των γυναικών, σας καλημερίζω εκ μέρους της Νομαρχίας Πειραιά και χαιρετίζω εκ μέρους του Νομάρχη Πειραιά στον πολυχώρο που πρόσφατα αποκτήσαμε και ελπίζω να σας αρέσει. 

Ο Νομάρχης Πειραιά δυστυχώς δεν είναι σήμερα μαζί μας, γιατί η Νομαρχία Πειραιά συμμετέχει στην ΑΓΡΟΤΙΚΑ στην έκθεση της Θεσσαλονίκης, όπου με περίπτερό μας προωθούμε τα αγροτικά προϊόντα της Νομαρχίας. Όσο και αν φαίνεται περίεργο, η Νομαρχία Πειραιά έχει και αγροτικές περιοχές.


Κυρίες και κύριοι, η συμμετοχή τόσο μεγάλου αριθμού φορέων συμβουλευτικής υποστήριξης, κοινωνικών φορέων και φορέων της Νομαρχιακής και Τοπικής Αυτοδιοίκησης στο σχέδιο αυτό μας παρακινεί στην ανάπτυξη νέου είδους συνεργασιών σε τοπικό επίπεδο. Η εταιρικότητα αυτή θα αποτελέσει εγγύηση για την επιτυχία του σχεδίου, αρκεί όλοι εμείς να προσφέρουμε ότι καλύτερο μπορούμε από τη θέση μας στις άνεργες γυναίκες που στηρίζουν τις ελπίδες τους για μια επαγγελματική προοπτική.


Δυσκολίες στην αγορά εργασίας εμφανίζουν κυρίως οι νέες γυναίκες, ηλικίας 20-25 ετών, οι αρχηγοί μονογονεϊκών οικογενειών, οι γυναίκες που βιώνουν το κλείσιμο μιας επιχείρησης μετά από χρόνια δουλειάς, οι γυναίκες που αναγκάζονται σε μεγάλη ηλικία να ψάξουν για πρώτη φορά για δουλειά.


Καλούμαστε σαν θεσμικοί φορείς να λάβουμε θέση για τα μέτρα που προτείνονται για την αντιμετώπιση της ανεργίας. Τα μέτρα των ενεργητικών πολιτικών απασχόλησης που αποτελούν εθνική πολιτική για την απασχόληση δεν έχουν αποδώσει τα αναμενόμενα αποτελέσματα εδώ και μια δεκαετία. Τα προβλήματα που έχουν αντιμετωπιστεί είναι συγκεκριμένα.


Για το πρόγραμμα νέων θέσεων εργασίας οι ευνοϊκοί όροι που παρουσιάζονται στις επιχειρήσεις για πρόσληψη προσωπικού με κάλυψη 50% του μισθολογικοί κόστους έρχονται να απαλειφθούν από τις γραφειοκρατικές διαδικασίες προϋποθέσεων έγκρισης και μεγάλου χρόνου καταβολής χρημάτων από τον ΟΑΕΔ.


Για το πρόγραμμα εργασιακής εμπειρίας διάρκειας εννέα ως δεκαοκτώ μηνών κατά περίπτωση, καθώς μετά από αυτό το διάστημα επανέρχονται στην προηγούμενη κατάσταση της ανεργίας.


Τέλος στο πρόγραμμα νέων ελευθέρων επαγγελματικών οι νέες επιχειρήσεις δεν έχουν ζωή μεγαλύτερη από τρία έτη, αφού αντιμετωπίζουν προβλήματα επιχειρηματικής κατεύθυνσης και υποστήριξης από εξειδικευμένους φορείς.

Η Νομαρχία Πειραιά προτείνει και από αυτό το βήμα, όπως άλλωστε έχει προταθεί και στις τοπικές πρωτοβουλίες απασχόλησης, την αναγκαιότητα δημιουργίας Νομαρχιακού παρατηρητηρίου απασχόλησης με δικτύωση σε κάθε Δήμο, όπου σε συνεργασία με τα τοπικά κέντρα προώθησης απασχόλησης θα παρέχεται ενημέρωση, στήριξη και σχεδιασμός των βασικών κατευθύνσεων της αναπτυξιακής πολιτικής της αγοράς εργασίας σε τοπικό επίπεδο με συγκεκριμένα μέτρα για κάθε περιοχή και όχι όπως γίνεται μέχρι σήμερα, που οι τοπικές προτεραιότητες τελικά καταλήγουν να εξαρτώνται στην υλοποίησή τους από τους συγκεκριμένους όρους των ενεργητικών πολιτικών απασχόλησης.

Εύχομαι με τη λήξη του προγράμματος «Ολοκληρωμένες παρεμβάσεις υπέρ των γυναικών» να υπάρχουν τα καλύτερα δυνατά αποτελέσματα για την εξειδικευμένη συμβουλευτική στήριξη και την επαγγελματική απορρόφηση στην αγορά εργασίας των 2.300 γυναικών.


Σας ευχαριστώ και σας καλωσορίζω για άλλη μια φορά στον πολυχώρο Νομαρχίας Πειραιά.

ΠΡΟΕΔΡΕΙΟ: Ευχαριστούμε πολύ την κυρία Ανδριοπούλου.


Παρακαλώ τον κύριο Μπουγιακλή, Γενικό Διευθυντή του ΟΑΕΔ, ο οποίος εκπροσωπεί τον Πρόεδρο του ΟΑΕΔ, κύριο Βερναδάκη, να προσέλθει στο βήμα.

ΜΠΟΥΓΙΑΚΛΗΣ: Κυρία και κύριε Γενικέ, κυρίες και κύριοι εκπρόσωποι φορέων, κυρίες και κύριοι, θέλω και εγώ με τη σειρά να μεταφέρω τον εγκάρδιο χαιρετισμό και τις ευχές για καλή επιτυχία στις εργασίες της διημερίδας του Διοικητή του ΟΑΕΔ, κυρίου Βερναδάκη, που λόγω ανειλημμένων υποχρεώσεων δεν κατέστη δυνατόν να παραστεί.

Με αφορμή τη σημερινή εκδήλωση στο πλαίσιο της δημοσιότητας του έργου «Ολοκληρωμένες παρεμβάσεις υπέρ των γυναικών» του μέτρου 5.3 του Επιχειρησιακού Προγράμματος «Απασχόληση και Επαγγελματική Κατάρτιση» θα μου επιτρέψετε να μοιραστώ μαζί σας κάποιες σκέψεις για μια πρώτη αποτίμηση των συλλογικών προσπαθειών μας.

Ο ΟΑΕΔ έχει αναλάβει το κυρίως έργο της προώθησης στην απασχόληση 5.000 περίπου ανέργων γυναικών και για αυτό τον λόγο κατήρτισε και υλοποιεί ειδικό και καινοτόμο πρόγραμμα επιχορήγησης, τόσο της απασχόλησης, όσο και της αυταπασχόλησης.


Η σημαντικότητα του έργου δεν εξαντλείται όμως στην αυτονόητη χρησιμότητα της υποστήριξης ενός μεγάλου αριθμού γυναικών για την είσοδο ή την παραμονή τους στην αγορά εργασίας.


Δύο σημαντικά ποιοτικά στοιχεία του έργου αξίζουν μεγαλύτερης προσοχής από όλους μας.


Πρώτον, αναδεικνύεται το ζήτημα της γυναικείας απασχόλησης. Παρά τις θετικές εξελίξεις στο πεδίο της απασχόλησης τα τελευταία δύο χρόνια, το ποσοστό ανεργίας των γυναικών, 15% περίπου, παραμένει υπερδιπλάσιο αυτού των ανδρών, 6% περίπου.

Ακόμα όμως πιο προβληματική είναι η εικόνα της συμμετοχής των γυναικών στην απασχόληση, όπως προαναφέρθηκαν, τόσο από τον κύριο Γενικό, όσο και από άλλους προλαλήσαντες. Η συμμετοχή των γυναικών στην απασχόληση στην Ελλάδα είναι 45% και έναντι του 55% του κοινοτικού μέσου όρου, παρά, αυτό αξίζει να σημειωθεί, την πρόοδο των τελευταίων ετών. Πρόοδο που οδήγησε μάλιστα στην άρση της σχετικής σύστασης από την Ευρωπαϊκή Επιτροπή.

Πρέπει όλοι να κατανοήσουμε ότι η αύξηση της γυναικείας απασχόλησης και η βελτίωση των όρων συμμετοχής της γυναίκας στην εργασία είναι απαραίτητη προϋπόθεση για την πρόοδο της κοινωνίας. Είναι στοιχείο δυναμισμού μιας οικονομίας, είναι ουσιαστικά το μεγάλο στοίχημα στο πεδίο των πολιτικών απασχόλησης.

Το δεύτερο στοιχείο είναι η φιλοσοφία υλοποίησης αυτής της ολοκληρωμένης παρέμβασης. Στη διάρκειά της αναπτύχθηκαν εταιρικές σχέσεις και δοκιμάστηκαν ικανότητες συνεργασίας όλων των εμπλεκομένων φορέων στην υλοποίηση του έργου.

Παρά τα όποια προβλήματα που οφείλονται στην έλλειψη εξοικείωσης των διαφορών φορέων, αλλά και της ελληνικής κοινωνίας στο σύνολό της με διαδικασίες που απαιτούν συνεργασία, εταιρικά σχήματα και απόθεμα κοινωνικού κεφαλαίου το όφελος είναι σημαντικό. Το ίδιο ισχύει και για τις δράσεις προώθησης στην απασχόληση στο πλαίσιο των Περιφερειακών Επιχειρησιακών Προγραμμάτων. Αναπτύχθηκε τεχνογνωσία, πέρασε στην κοινωνία η ανάγκη συνεργασιών των υπευθύνων δημόσιων φορέων με τους φορείς της Τοπικής Αυτοδιοίκησης και άλλες τοπικές συλλογικότητες. 
Θα ήθελα μάλιστα με την ευκαιρία αυτή να σας ενημερώσω ότι στο νέο στρατηγικό σχέδιο του ΟΑΕΔ για την περίοδο 2006-2009 βασικός πυλώνας της διείσδυσης του Οργανισμού στην αγορά εργασίας είναι η εξωστρέφεια, η δημιουργία δικτυώσεων και εταιρικών σχημάτων και η επιδίωξη στενών δεσμών συνεργασίας με τους τοπικούς φορείς. Εξάλλου είναι γνωστό ότι τα έργα της τέταρτης προγραμματικής περιόδου θα έχουν έντονη περιφερειακή και τοπική διάσταση.

Με την πεποίθηση ότι τα ποιοτικά κυρίως συμπεράσματα από την υλοποίηση αυτών των έργων θα είναι χρήσιμα για την περαιτέρω ενδυνάμωση της συνεργασίας μας, εύχομαι καλή επιτυχία στις εργασίες της διημερίδας.

Τελειώνοντας μια απάντηση χρωστώ στην ευχή και την επιθυμία του κύριου Αντινομάρχη, ότι αυτό που εσείς ζητάτε για τις 3.200 θέσεις εμείς στον ΟΑΕΔ το έχουμε κάνει πράξη. Στον ΟΑΕΔ το ισχυρό φύλο είναι οι γυναίκες.

Επίσης μια απάντηση στον κύριο Γενικό για την γυάλινη οροφή, σε επτά Περιφερειακές Διευθύνσεις που υπάρχουν στον ΟΑΕΔ έχουμε διευθύντριες.

Ευχαριστώ πολύ.

ΠΡΟΕΔΡΕΙΟ: Ευχαριστούμε πολύ τον κύριο Μπουγιακλή. 


Παρακαλώ την Πρόεδρο της Επιτροπής Ισότητας της ΚΕΔΚΕ, κυρία Παναγιώτα Γαζή να προσέλθει στο βήμα.

Π. ΓΑΖΗ: Καταρχήν ένα σχόλιο. Εμείς δεν ζητάμε από τους άνδρες να είναι ρατσιστές και να τα δίνουν όλα στις γυναίκες. Ισότιμη συμμετοχή ζητάμε, μας αρκεί.

Κυρίες και κύριοι, εκ μέρους της ΚΕΔΚΕ και της Επιτροπής Ισότητας θέλω να χαιρετήσω τις εργασίας της τόσο σημαντικής αυτής διημερίδας. Είναι προφανές ότι τόσο η ΚΕΔΚΕ, όσο και η Επιτροπή Ισότητας έχουν στις βασικές προτεραιότητες της πολιτικής τους την προώθηση της ισότητας, τη βελτίωση της πρόσβασης και τη συμμετοχή των γυναικών στην αγορά εργασίας.


Πριν από έναν χρόνο περίπου η ΚΕΔΚΕ οργάνωσε την πανελληνία συνδιάσκεψη αιρετών γυναικών, στην οποία υπήρχε και θεματικός κύκλος με τίτλο «Γυναίκα και Εργασία». Στον κύκλο αυτό τι κάναμε; Προσπαθήσαμε να απαντήσουμε σε ερωτήματα, το τι συμβαίνει θεωρητικά, αλλά και στην πράξη, τι προγραμματίζεται, τι γίνεται και κάτω από ποιες προϋποθέσεις για τον ρόλο της γυναίκας στην απασχόληση, τις συνθήκες εργασίας και ανέλιξης, τη γυναικεία απασχόληση, αλλά και τη γυναικεία επιχειρηματικότητα.


Με βάση τα συμπεράσματα εκείνης της συνδιάσκεψης, αλλά ακόμα και των γενικότερων πολιτικών προτεραιοτήτων μας, μετέχουμε στο σχέδιο «Ίσες δυνατότητες – Ίσες ευκαιρίες».


Η γυναικεία απασχόληση είναι και πρέπει να είναι πρόκληση για την άσκηση καινοτόμων πολιτικών από την Τοπική Αυτοδιοίκηση. Το θεωρητικό και θεσμικό υπόβαθρο, τα μέτρα και οι πολιτικές που έχουν παρθεί σε ευρωπαϊκό και εθνικό επίπεδο, οι πολιτικές ισότητας στην αγορά εργασίας του Γ΄ και Δ΄ Κοινοτικού Πλαισίου, αλλά και το τι πολιτικές και δράσεις αναπτύχθηκαν, αναπτύσσονται και οι οποίες πρόκειται στο μέλλον να αναπτυχθούν για την ισότητα τις ολοκληρωμένες παρεμβάσεις, είναι στο κέντρο και της προσοχής, αλλά και της δράσης της Επιτροπής μας.


Προσπαθούμε να αναδείξουμε τις καλές πρακτικές, τις επιδράσεις που είχαν και τα αποτελέσματά τους στις τοπικές κοινωνίες. Μελετάμε τα επίπεδα παρέμβασης της Τοπικής Αυτοδιοίκησης και διαμορφώνουμε προτάσεις που αφορούν τη δραστηριοποίηση θεσμών και μηχανισμών των Οργανισμών Τοπικής Αυτοδιοίκησης και Α΄ και Β΄ Βαθμού, τη συμφιλίωση της επαγγελματικής και οικογενειακής ζωής, δράσεις για τη διευκόλυνση ένταξης των γυναικών στην αγορά εργασίας, αλλά και για την ευαισθητοποίηση της τοπικής κοινωνίας.


Στο κέντρο της προσοχής μας είναι οι συνθήκες που διαμορφώνονται στο διεθνές τοπίο, τα νέα ευέλικτα μοντέλα της παραγωγής και της εργασίας, οι κίνδυνοι που παρουσιάζονται κατά τη διάρκεια της εργασιακής ζωής και οι μεταβολές της θέσης γυναικών, καθώς και η μαζική είσοδός του στην αγορά της εργασίας, το πώς φυσικά έχουν αλλάξει οι ρόλοι μέσα και έξω στην οικογένεια, καθώς και οι διαδρομές ζωής και των δύο φύλων, τα νέα πρότυπα νοικοκυριού που έχουν προκύψει, οι νέες θέσεις εργασίας που είναι θέσεις πολλών ταχυτήτων.


Γνωρίζουμε, κυρίες και κύριοι, ότι τα τελευταία χρόνια η ισότητα μεταξύ ανδρών και γυναικών βρίσκεται στο κέντρο των πολιτικών της Ευρωπαϊκής Ένωσης. Η αναθεωρημένη στρατηγική της Λισσαβόνας βάζει στόχο την αύξηση του ποσοστού της γυναικείας απασχόλησης το 60%. Αυτό συνεπάγεται ότι τα κράτη-μέλη πρέπει να εφαρμόσουν συνεκτικές στρατηγικές, να θέσουν εθνικούς στόχους για τη βελτίωση της συμμετοχής των γυναικών στην απασχόληση.


Πρέπει να μας ερεθίζει όλους ότι η χώρα μας εμφανίζει μόλις 44% περίπου ποσοστό γυναικείας απασχόλησης, με μέσο κοινοτικό όρο το 55%, κάτι που έχει αντανάκλαση και στο ποσοστό ανεργίας που είναι 15% έναντι 10% του μέσου κοινοτικού όρου, τονίζοντας φυσικά τα ιδιαίτερα υψηλά ποσοστά στην ανεργία των νέων γυναικών.


Φυσικά θα πρέπει να μην παραγνωρίσουμε ότι την τελευταία εικοσαετία έχουμε και θετικά σημεία. Όπως τη μείωση του χάσματος μεταξύ ανδρικής και γυναικείας συμμετοχής στο εργατικό δυναμικό, αύξηση των γυναικών στο εργατικό πάλι δυναμικό του τόπου, περισσότερες γυναίκες να παραμένουν στην αγορά εργασίας, χωρίς όμως όλα αυτά να αλλάζουν μια γενική αρνητικά εικόνα. Σε αυτή την εικόνα θα πρέπει να σημειώσουμε και τα ιδιαίτερα χαρακτηριστικά, όπως ότι οι γυναίκες συγκεντρώνονται σε έναν περιορισμένο αριθμό επαγγελμάτων, ότι έχουμε υψηλό ποσοστό στην άτυπη ή παράνομη απασχόληση των γενικών το κομμάτι, η μερική απασχόληση είναι υπόθεση κυρίως των γυναικών, καθώς και στις αμοιβές και στην ανέλιξή τους.


Ένα συμπέρασμα που μπορούμε να βγάλουμε είναι ότι οι γυναίκες συνεχίζουν να αποτελούν την αναξιοποίηση δεξαμενή εργατικού δυναμικού, να αντιμετωπίζουν προβλήματα, τόσο κατά την πρόσβαση και ένταξη, όσο και εντός της αγοράς εργασίας.


Αγαπητοί φίλοι, οι δράσεις του προγράμματος μπορούν αποφασιστικά να συμβάλουν στη γυναικεία απασχόληση. Η ενεργοποίηση της Τοπικής Αυτοδιοίκησης είναι μια σημαντική παράμετρος και παράγοντας για την επιτυχία τέτοιων πρωτοβουλιών, ο ρόλος της Τοπικής Αυτοδιοίκησης στη δημιουργία των εταιρικών σχημάτων, η ορθή μεθοδολογία για την εφαρμογή ανάλογων προγραμμάτων και η ανάπτυξη από την αρχή της εφαρμογής τους ενός κοινωνικού διαλόγου με τις τοπικές κοινωνίες είναι ρόλος αναντικατάστατος.

Εμείς θα έχουμε πάντα στο κέντρο της προσοχής μας την προώθηση της ισότητας και τη βελτίωση της πρόσβασης των γυναικών στην αγορά εργασίας. Μην ξεχνάμε ότι η χρόνια που διανύουμε είναι χρονιά Δημοτικών και Νομαρχιακών εκλογών. Είναι μια θαυμάσια ευκαιρία τα ζητήματα που αφορούν την προώθηση της ισότητας των φύλων, τη βελτίωση και την πρόσβαση και συμμετοχή των γυναικών στην αγορά εργασίας να αποτελέσουν αντικείμενο, να μπουν στην ατζέντα της όλης προεκλογικής συζήτησης, ώστε να δεσμευτούν όλοι για την υλοποίηση δράσεων σε αυτή την κατεύθυνση. Αυτή την ευκαιρία δεν πρέπει να τη χάσουμε και πρέπει να την αξιοποιήσουμε.

Εύχομαι καλή επιτυχία στις εργασίες μας.

ΠΡΟΕΔΡΕΙΟ: Ευχαριστούμε πολύ την κυρία Γαζή.

Συνεχίζουμε με την κυρία Νάντια Σουμπασάκη, μέλος του Διοικητικού Συμβουλίου της ΤΕΔΚΝΑ και εκπροσωπεί τον Πρόεδρο, τον κύριο Φιλίππου.

Ν. ΣΟΥΜΠΑΣΑΚΗ: Κυρίες και κύριοι, εκ μέρους της ΤΕΔΚΝΑ και του Προέδρου της κυρίου Πέτρου Φιλίππου, ο οποίος εκφράζει τη λύπη του που δεν παρίσταται σήμερα σε αυτή τη διημερίδα, αλλά και με την ευαισθησία της γυναίκας και τη γνώση των προβλημάτων που αυτή αντιμετωπίζει σήμερα και ειδικότερα όσον αφορά την επαγγελματική της ένταξη, θα ήθελα να χαιρετήσω την πολύ ενδιαφέρουσα αυτή διημερίδα σχετικά με το σχέδιο δράσης «Ίσες δυνατότητες – Ίσες ευκαιρίες» που γίνεται μέσα στα πλαίσια μιας ολοκληρωμένης παρέμβασης υπέρ των γυναικών και έχει στόχο την προώθηση της ισότητας των φύλων, την αντιμετώπιση των πολλαπλών αιτιών που ενισχύουν  τον κοινωνικό της αποκλεισμό και εμποδίζουν έτσι την πρόσβαση των μειονεκτουσών ομάδων γυναικών από την αγορά εργασίας και γενικότερα από την επιχειρηματική δραστηριότητα.

Πιστεύω ότι με τέτοια σχέδια δράσης υλοποιούμενα από δίκτυα φορέων με εμπειρία, εξειδίκευση και τεχνογνωσία θα υπάρξει μια ολοκληρωμένη προσέγγιση του προβλήματος των γυναικών μέσα από δράσεις, όπως: πρώτον, η εξατομικευμένη συμβουλευτική και υποστήριξη και δεύτερον, η προώθηση στην απασχόληση με την ένταξής του σε προγράμματα απασχόλησης, απόκτηση επαγγελματικής εμπειρίας, αυτοαπασχόληση και ενίσχυση της επιχειρηματικότητας. Επίσης μέσα από δράσεις ευαισθητοποίησης, δημοσιότητας δικτύωσης που θα έχουν στόχο την κινητοποίηση των φορέων, των γυναικείων οργανώσεων και ατόμων, έτσι ώστε συντονισμένα και με κοινές πρωτοβουλίες να αντιμετωπιστεί η ανεργία, καθώς και τα ιδιαίτερα κοινωνικά προβλήματα που αντιμετωπίζουν οι κοινωνικές ομάδες οι ευαίσθητες αυτές των γυναικών.

Όλοι γνωρίζουμε σήμερα πόσο σημαντικό πρόβλημα για την περιφέρεια αποτελεί το υψηλό ποσοστό ανεργίας, το οποίο δημιουργεί έντονα φαινόμενα κοινωνικού αποκλεισμού από την αγορά εργασίας και κυρίως για τις γυναίκες.


Η ΤΕΔΚΝΑ είναι πάντα αρωγός σε τέτοιες πρωτοβουλίες, οι οποίες υποστηρίζονται και χρηματοδοτούνται στα πλαίσια της ευρωπαϊκής πολιτικής για την απασχόληση. Ήδη η ΤΕΔΚΝΑ συμμετέχει σαν φορέας υλοποίησης το πρόγραμμα ΟΔΥΣΣΕΙΑ που αφορά συνολικά την απασχόληση στην Αττική, αλλά και κυρίως τις γυναίκες.


Αυτό που θα πρέπει να τονίσουμε εμείς σαν Τοπική Ένωση Δήμων και Κοινοτήτων είναι η αναγκαιότητα υποστήριξης των Δήμων με γραφεία συμβουλευτικής απασχόλησης και επιχειρηματικότητας για την παροχή εξατομικευμένης παρέμβασης σε κάθε άνεργο με στόχο την εργασιακή του αποκατάσταση και όχι απλά την καταγραφή των προσωπικών δεδομένων. Ακόμα επισημαίνουμε σαν ΤΕΔΚΝΑ την αναγκαιότητα οικονομικής ενίσχυσης των επιχειρήσεων για πρόσληψη γυναικών. 


Πιστεύω ότι τα αποτελέσματα αυτής της διημερίδας θα βοηθήσουν στην κατανόηση αυτού του φαινομένου και κυρίως της ανεργίας των γυναικών και της απασχόλησης στην κατανόηση αυτών των παραμέτρων που τη συγκροτούν και την υιοθέτηση πολιτικών που μπορούν να βελτιώσουν τις συνθήκες εύρεσης και πρόσβασης στην αγορά εργασίας αυτή της ευαίσθητης ομάδας πληθυσμού.


Εύχομαι τα αποτελέσματα της διημερίδας να είναι γόνιμα, ουσιαστικά και κυρίως πρακτικά υλοποιήσιμα.


Σας ευχαριστώ.

ΠΡΟΕΔΡΕΙΟ: Ευχαριστούμε πολύ την κυρία Σουμπασάκη.


Προχωρούμε με την κυρία Μερόπη Καλδή, Πρόεδρο του Διοικητικού Συμβουλίου του Κ.Ε.Θ.Ι. Την κυρία Καλδή θα εκπροσωπήσει η κυρία Κατσαρίδου, η Γενική Διευθύντρια του Κ.Ε.Θ.Ι.

Ι. ΚΑΤΣΑΡΙΔΟΥ: Αξιότιμοι κυρίες και κύριοι, θα ήθελα καταρχήν να συγχαρώ για την διημερίδα που οργανώνετε και να σας ευχαριστήσω για την πρόσκληση και να εκφράσω βεβαίως την ιδιαίτερη χαρά μου να είμαι εδώ μαζί σας σήμερα.


Το πρόβλημα της ανεργίας, όπως ήδη ακούσατε, αποτελεί φλέγον ζήτημα για την ευρωπαϊκή και εθνική κοινωνική πολιτική και η αντιμετώπισή του απαιτεί σοβαρές και συντονισμένες προσπάθειες από όλους μας.


Το πρόγραμμα 5.3 «Ολοκληρωμένες παρεμβάσεις υπέρ των γυναικών» επιχειρεί να συμβάλει στην προσπάθεια των γυναικών για την εξασφάλιση μιας θέσης εργασίας, προτάσσοντας την αποτελεσματικότητα της συμβουλευτικής, την ανάγκη για ενσωμάτωση παρεχομένων υπηρεσιών και την παρέμβαση σε τοπικό επίπεδο.


Πιο συγκεκριμένα, όπως ήδη ακούσατε, «Οι ολοκληρωμένες παρεμβάσεις υπέρ των γυναικών» μέτρο 5.3 είναι δράσεις παροχής υπηρεσιών εξειδικευμένης πληροφόρησης συμβουλευτικής και κοινωνικής στήριξης, οι οποίες καταλήγουν σε συγκεκριμένες δράσεις προώθησης στην απασχόληση.


Το πρόγραμμα εντάσσεται στον άξονα 5 του Επιχειρησιακού Προγράμματος «Απασχόληση και επαγγελματική κατάρτιση» του Υπουργείου Απασχόλησης και Κοινωνικής Προστασίας και συγχρηματοδοτείται 70% από την Ευρωπαϊκή Επιτροπή.


Στόχος του προγράμματος είναι από τη μια να δυναμώσει τις γυναίκες, να τις προετοιμάσει για την ένταξή τους στην αγορά εργασίας, να τις υποστηρίξει για την ανάληψη επιχειρηματικών πρωτοβουλιών και να τις προωθήσει σε θέσεις απασχόλησης, ενώ παράλληλα φιλοδοξεί να κινητοποιήσει τις τοπικές κοινωνίες να αναλάβουν να στηρίξουν αναπτυξιακές πρωτοβουλίες.


Μέσα από το πρόγραμμα αυτό έχει δημιουργηθεί ένα εκτενές και αποκεντρωμένο σύστημα δομών που παρέχουν συμβουλευτική σε ολόκληρη τη χώρα μέσα από δεκαεπτά σχέδια δράσης. Ένα από αυτά είναι και το σχέδιο δράσης που έχει οργανώσει σήμερα την ημερίδα αυτή και θα έχουμε τη δυνατότητα, ίσως και αύριο, να ακούσουμε τις δραστηριότητές του.


Οι συμπράξεις αυτές φορέων …

(αλλαγή κασέτας)

Ι. ΚΑΤΣΑΡΙΔΟΥ: … και να μεταφέρει την τεχνογνωσία του και να υποστηρίξει επιστημονικά το έργο της Γενικής Γραμματείας Ισότητας εκπαιδεύοντας και στηρίζοντας το ανθρώπινο δυναμικό αυτών των δομών.

Για το Κ.Ε.Θ.Ι. το έργου του μπορεί να συνοψιστεί σε δύο βασικά στοιχεία. Εξασφάλιση υπηρεσιών συμβουλευτικής για τις γυναίκες και την κοινότητα. Τι εννοούμε όμως με τον όρο συμβουλευτική; Εδώ θα ήθελα να σας δώσω μια εικόνα για το πώς βλέπει το Κ.Ε.Θ.Ι. τη συμβουλευτική και τα αποτελέσματά της.


Ακούσαμε προηγουμένως με αριθμούς την κατάσταση που επικρατεί στον χώρο της απασχόλησης. Όμως για τους ανέργους και τις γυναίκες ιδιαίτερα η απειλή της εργασίας δεν είναι μόνο το μέλλον, αλλά και το παρόν τους. Είναι μια κατάσταση με οικονομικές, ψυχολογικές και κοινωνικές συνέπειες που απειλούν την ίδια την υπόσταση της γυναίκας. Η αποθάρρυνση, ο θυμός και η απελπισία δημιουργούν αμφιβολίες για το ίδιο το άτομο, τις ικανότητές του και απομυθοποιούν τους προσωπικούς στόχους και τα οράματά τους.

Η συμβουλευτική καταρχήν παρέχει ένα ασφαλές πλαίσιο, μέσα στο οποίο η γυναίκα θα μπορέσει να συνειδητοποιήσει τα ορατά ή αόρατα γεγονότα και καταστάσεις που την ακινητοποιούν, την αποθαρρύνουν και την απομακρύνουν από την νόμιμη αξίωσή της στην εργασία.


Μέσα σε αυτό το πλαίσιο ασφάλειας και με την ισότιμη στήριξη του συμβούλου και της συμβούλου θα μπει στη διαδικασία να ξαναβρεί την πίστη στον εαυτό της, να επανακαθορίσει τους στόχους της, να προσδιορίσει τα κίνητρά της και να διεκδικήσει μια θέση απασχόλησης με ξεκάθαρη στρατηγική εκμεταλλευόμενη στο μέγιστο τις δυνατότητές της. Έτσι, η συμβουλευτική πηγαίνει πέραν από την άγονη υποστήριξη που είναι ισοδύναμη με ένα φιλικό κτύπημα στην πλάτη και οδηγεί τη γυναίκα στην κατάρρευση όταν αποσύρεται η στήριξη. Στόχος της συμβουλευτικής είναι να αυξήσει την αυτοαποτελεσματικότητα, αυτενέργεια της γυναίκας και να τη βοηθήσει να δει πιο δυνατά και να αντιμετωπίσει πιο θετικά τα όνειρα και τους στόχους της. 

Ίσως μια από τις σημαντικότερες παραμέτρους στη συμβουλευτική για την γυναικεία απασχόληση είναι η συμβουλευτική που λαμβάνει υπόψη της την κοινωνική ταυτότητα της γυναίκας και την επίδραση που η ταυτότητα αυτή έχει στη ζωή της και κατ’ επέκταση στην εργασία της.


Η προσέγγιση αυτή βοηθά τη γυναίκα να δει πως ο ρόλος της ως γυναίκα, δηλαδή οι υποχρεώσεις, τα καθήκοντα, τα δικαιώματα, οι προσδοκίες και τα λοιπά επηρεάζουν τις επαγγελματικές της επιλογές και την επαγγελματική της πορεία. 

Είναι πλέον αποδεκτό από την επιστημονική κοινότητα ότι η κοινωνική πραγματικότητα είναι διαφορετική για τις γυναίκες, θέτει διαφορετικά όρια, προτεραιότητες, διαφορετικούς ρόλους. Η συμβουλευτική στηρίζει τη γυναίκα να ξεπεράσει τα εμπόδια που προκύπτουν από αυτή την κοινωνική πραγματικότητα.


Μέσα από τη συμβουλευτική και της οπτικής του φύλου οι γυναίκες αποκτούν τη δυνατότητα να αποδώσουν αυτό που νοιώθουν ως προσωπική ευθύνη σε κοινωνικές αιτίες, να βιώσουν το προσωπικό ως πολιτικό και να οικοδομήσουν το δικό τους δημιουργικό κομμάτι συμμετέχοντας στην ανάπτυξη.


Πέραν από τις ευεργετικές επιδράσεις της συμβουλευτικής στις γυναίκες, σημαντική διάσταση του προγράμματος 5.3 είναι η συμβουλευτική προς την κοινότητα. Μέσα από το πρόγραμμα αυτό το Κ.Ε.Θ.Ι. βλέπει δύο βασικές διαστάσεις στον ρόλο του. Από τη μια εκπαιδεύει στελέχη από όλη την Ελλάδα, τα οποία θα είναι σε θέση να παρέχουν συμβουλευτικές υπηρεσίες υψηλής ποιότητας στον τοπικό πληθυσμό και από την άλλη, μέσω των στελεχών αυτών και σε συνεργασία με τις επωφελούμενες του προγράμματος, προβάλλονται οι ικανότητες των γυναικών και αναδεικνύεται η συνεισφορά τους στην τοπική ανάπτυξη.


Σε ότι αφορά το πρώτο μέχρι σήμερα το Κ.Ε.Θ.Ι. έχει εκπαιδεύσει στη συμβουλευτική με την οπτική του φύλου πάνω από 800 συμβούλους σε όλη την Ελλάδα. Βασιζόμενο στην εμπειρία του το Κ.Ε.Θ.Ι. συστηματοποίησε τη συμβουλευτική διαδικασία, την οργάνωσε και κατάφερε να την μεταφέρει με τρόπο εύληπτο, κατανοητό και άμεσα εφαρμόσιμο σε νέους και παλιούς συμβούλους που θα παρέχουν συμβουλευτική με την οπτική του φύλου. Δημιούργησε ηλεκτρονικό σύστημα υποστήριξης του έργου τους, το οποίο επιτρέπει τη λεπτομερή και άμεση καταγραφή της συμβουλευτικής διαδικασίας και των αποτελεσμάτων της, ώστε να είναι εμφανές το έργο των συμβούλων, να διασφαλίζεται η εφαρμογή του μοντέλου συμβουλευτικής του Κ.Ε.Θ.Ι. και τελικά να διασφαλίζεται η ποιότητα των υπηρεσιών που παρέχει στις ωφελούμενες.

Οι νέοι αυτοί σύμβουλοι ξέρουν να εντοπίσουν και διαχέουν την απαραίτητη πληροφόρηση στις γυναίκες, ώστε να εκμεταλλεύονται άμεσα τα προγράμματα και τις αναπτυξιακές πρωτοβουλίες που αφορούν τον τοπικό πληθυσμό.


Τα στελέχη αυτά αποτελούν κεφάλαιο για την τοπική κοινότητα, καθώς μπορούν να λειτουργήσουν ως διαμεσολαβητές ανάμεσα στον πολίτη και το κράτος, ακολουθώντας μια συστηματική και αποτελεσματική μεθοδολογία, στην οποία εκπαιδεύτηκαν από το Κέντρο Ερευνών για Θέματα Ισότητας.


Σε ότι αφορά τη δεύτερη διάσταση τα στελέχη αυτά σε συνδυασμό με τις επωφελούμενες του προγράμματος αναδεικνύουν την συνεισφορά που μπορούν να έχουν οι γυναίκες ως εργατικό δυναμικό στην τοπική ανάπτυξη. Επιπλέον η ανάδειξη του ρόλου των γυναικών ως εργαζόμενες ή αυτοαπασχολούμενες έχει ως αποτέλεσμα να εγείρονται ευρύτερα κοινωνικά θέματα που αφορούν τις γυναίκες, όπως το θέμα της συμφιλίωσης επαγγελματικής και προσωπικής ζωής. Οι τοπικές κοινότητες είτε επιχειρούν να αναπτύξουν αποτελεσματικούς τρόπους στήριξης της γυναίκας στη συμφιλίωση των ρόλων της, είτε αυξάνουν την πίεση προς την Πολιτεία για τη λήψη κατάλληλων μέτρων και την έμμεση και άμεση υποστήριξη της απασχόλησης των γυναικών. Συνολικά η θέση της γυναίκας αναβαθμίζεται μέσα στην κοινότητα και προωθείται στην πράξη η ισότιμη συμμετοχή της στα κοινά.


Ολοκληρώνοντας θα ήθελα να τονίσω ότι το Κ.Ε.Θ.Ι. κεφαλοποιώντας την εμπειρία και την επαφή του με χιλιάδες γυναίκες σε όλη τη χώρα επιχειρεί να διαδώσει τη βαθιά πεποίθησή του ότι οι γυναίκες μπορούν και πρέπει να συμμετέχουν ισότιμα στην απασχόληση και στην ανάπτυξη του τόπου και είναι αφοσιωμένο επίσης στην ανάπτυξη και στήριξη ενός δικτύου ανθρώπων και δομών, που μπορεί αποτελεσματικά να στηρίξει τις γυναίκες και την κοινότητα προς την κατεύθυνση αυτή.


Ευχαριστώ για την προσοχή σας και εύχομαι καλές επιτυχίες στις εργασίες σας.

ΠΡΟΕΔΡΕΙΟ: Ευχαριστούμε πολύ την κυρία Ιφιγένεια Κατσαρίδου, Γενική Διευθύντρια του Κ.Ε.Θ.Ι. Ζητώ συγγνώμη γιατί δεν είχα τη σωστή ενημέρωση στα γραπτά μου.

ΣΥΝΕΔΡΟΣ: (εκτός μικροφώνου)
ΠΡΟΕΔΡΕΙΟ: Νομίζω ότι στο πρώτο μέρος της ημερίδας δεν θα έχουμε ερωτήσεις. Αυτές θα γίνουν μετά, όταν θα έχουμε τους ομιλητές.
ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Αυτό δεν έχει προβλεφθεί ως προς την ημερίδα, όχι.
ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Δεν θα παραμείνετε στο δεύτερο μέρος της ημερίδας; Η ομιλήτρια θα είναι στο δεύτερο μέρος και θα σας απαντήσει.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Ήταν οι χαιρετισμοί, δεν ήταν ομιλητές.
ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Θα μπορέσετε να θέσετε τις ερωτήσεις σας και αναλόγως των συμμετεχόντων θα δοθούν οι απαντήσεις. Αν κάποιες θα μείνουν χωρίς απαντήσεις, θα φροντίσουμε να σας ενημερώσουμε.


Να συνεχίσουμε. Ήθελα να σας ενημερώσω ότι ο Πρόεδρος του Εθνικού Συνδικαλιστικού Οργάνου των Αναπήρων, ο κύριος Βαρδακαστάνης, δεν θα παραστεί γιατί έτυχε ένα προσωπικό πρόβλημα υγείας και θα κλείσουμε το πρώτο μέρος της ημερίδας μας με τη Γενική Γραμματέα του Κέντρου Μέριμνας και Οικογένειας του Παιδιού, την κυρία Βασιλική Παπαδημητρίου.


Παρακαλώ την κυρία Παπαδημητρίου.

Β. ΠΑΠΑΔΗΜΗΤΡΙΟΥ: Αγαπητοί φίλοι και φίλες, είναι μια ιδιαίτερη χαρά για εμάς που παρευρίσκεστε σήμερα στη διημερίδα αυτή του σχεδίου μας «ΙΣΕΣ ΔΥΝΑΤΟΤΗΤΕΣ – ΙΣΕΣ ΕΥΚΑΙΡΙΕΣ».


Το σχέδιο δράσης «ΙΣΕΣ ΔΥΝΑΤΟΤΗΤΕΣ – ΙΣΕΣ ΕΥΚΑΙΡΙΕΣ» αποτελεί ένα έργο πρόκλησης για όλους τους εταίρους του σχεδίου και ιδιαίτερα για το Κέντρο Μέριμνας Οικογένειας και Παιδιού που έχει τον ρόλο του συντονιστή εταίρου, καθώς αποτελεί μια προσπάθεια ολοκληρωμένης παρέμβασης στα προβλήματα και στις ανάγκες 2.309 γυναικών που διαμένουν στην Περιφέρεια Αττικής.


Πριν δώσω τον λόγο στη συνεργάτη μου κυρία Σπυριδούλα Στασινοπούλου, θέλω να ευχαριστήσω και από αυτή την έδρα όλους τους εταίρους που συνεργάζονται μαζί μας στο έργο αυτό και ιδιαίτερα τους διοργανωτές αυτής της εκδήλωσης που είναι η αστική μη κερδοσκοπική εταιρεία ΑΘΗΝΑ, η Κεντρική Ένωση Δήμων και Κοινοτήτων Ελλάδας, η Νομαρχιακή Αυτοδιοίκηση Αθηνών-Πειραιώς, η Τοπική Ένωση Δήμων και Κοινοτήτων Νομού Αττικής, η Νομαρχία Αθηνών, η Νομαρχία Πειραιά και Νήσων, η ΠΕΤΑ Α.Ε. και η Ένωση Γυναικών Ελλάδας.


Ο μεγάλος αριθμός και η αντιπροσωπευτικότητα των εταίρων δίνουν στο σχέδιό μας μια ιδιαίτερη δυναμική και πιστεύουμε όλοι ότι μετά από έναν χρόνο ή αργότερα, με τα σημερινά δεδομένα που μας ενημέρωσε και με πολύ ευχαρίστηση ακούσαμε από τον κύριο Βλιάμο, θα είμαστε στη θέση να σας παρουσιάσουμε από ένα αντίστοιχο βήμα τα σημαντικά ποσοτικά και ποιοτικά αποτελέσματα του έργου.


Ευχαριστώ και πάλι και δίνω τον λόγο στην κυρία Στασινοπούλου.

Σ. ΣΤΑΣΙΝΟΠΟΥΛΟΥ: Καλή σας ημέρα και καλώς ήρθατε. Να σας ευχαριστήσω και εγώ με τη σειρά μου για την παρουσία σας και να συγχαρώ τους εταίρους μας για τη διοργάνωση αυτής της εκδήλωσης που έχει τόσο μεγάλη σημασία για εμάς.


Το σχέδιο δράσης «Ίσες δυνατότητες – Ίσες ευκαιρίες» είναι το μεγαλύτερο σχέδιο που υλοποιείται στην Περιφέρεια Αττικής. Συγκεκριμένα καλύπτει σαράντα επτά Δήμους, τριάντα τέσσερις από τους οποίους ανήκουν στη Νομαρχία Αθηνών και δεκατρείς από τους οποίους ανήκουν στη Νομαρχία Πειραιά και Νήσων.


Μέχρι το τέλος του 2006, που είναι και το τέλος του προγράμματος, θα ωφεληθούν από το σχέδιο δράσης μας 2.309 γυναίκες. 


Το σχέδιο δράσης «Ίσες δυνατότητες – Ίσες ευκαιρίες» έχει στόχο να προσεγγίσει ολοκληρωμένα το πρόβλημα της ανεργίας των γυναικών μέσα από δράσεις τεσσάρων κατευθύνσεων. Την παροχή υπηρεσιών εξατομικευμένης συμβουλευτικής και υποστήριξης για την κοινωνική και επαγγελματική ένταξη και ενδυνάμωση, την παροχή υπηρεσιών προώθησης στην απασχόληση, την παροχή υπηρεσιών προώθησης σε προγράμματα  κατάρτισης και την ανάπτυξη δραστηριοτήτων ευαισθητοποίησης, κινητοποίησης και ανάπτυξης της κοινωνικής αλληλεγγύης για την αντιμετώπιση των προβλημάτων του κοινωνικού και επαγγελματικού αποκλεισμού που υφίσταται μεγάλο μέρος του γυναικείου πληθυσμού.


Είναι σαφές λοιπόν ότι βασικός στόχος όλων των εταίρων του σχεδίου δράσης είναι η ένταξη όσο το δυνατόν περισσότερων ωφελούμενων σε δράσεις που προβλέπονται στα πλαίσια του μέτρου 5.3 του Επιχειρησιακού Προγράμματος «Απασχόληση και Επαγγελματική Κατάρτιση», καθώς και η απευθείας ένταξη των ωφελούμενων στην τοπική αγορά εργασίας.


Για τον σκοπό αυτό έχει δημιουργηθεί ένα δίκτυο είκοσι τριών φορέων με πολυετή εμπειρία τόσο σε θέματα έρευνας συμβουλευτικής και υποστήριξης και φυσικά προώθηση στην απασχόληση, όσο και σε θέματα δικτύωσης, ευαισθητοποίησης, κινητοποίησης και δημοσιότητας, με τρόπο που εγγυάται την επιτυχή υλοποίηση και αποτελεσματικότητα των προτεινόμενων δράσεων.


Στο πλαίσιο αυτό αναπτύχθηκαν σχέσεις συνεργασίας μεταξύ πολλών και σημαντικών φορέων της Τοπικής, Νομαρχιακής και Περιφερειακής Αυτοδιοίκησης, Κέντρων Παροχής Συνοδευτικών Υποστηρικτικών Υπηρεσιών και ολικών εταίρων, σωματείων και μη κυβερνητικών γυναικείων οργανώσεων.

Συγκεκριμένα το εταιρικό σχήμα, όπως μπορείτε να δείτε, αποτελείται από επτά φορείς παροχής συνοδευτικών υποστηρικτικών υπηρεσιών και δεκαέξι φορείς ευαισθητοποίησης και δημοσιότητας.
Στον πρώτο κύκλο επιλογής ωφελουμένων το σχέδιο δράσης μας δέχτηκε συνολικά 3.134 αιτήσεις από άνεργες γυναίκες 18 ετών και άνω.

Επιγραμματικά σας ενημερώνουμε για όσους ίσως δεν γνωρίζουν ότι η παραπομπή των υποψηφίων στα Κέντρα Παροχής Συνοδευτικών Υποστηρικτικών Υπηρεσιών γίνεται από τα Κέντρα Προώθησης στην Απασχόληση του ΟΑΕΔ και τις τοπικές υπηρεσίες του ΟΑΕΔ, μετά την ολοκλήρωση της εξατομικευμένης παρέμβασης από τον εργασιακό σύμβουλο.

Στον πρώτο κύκλο επιλέχτηκαν 1.140 ωφελούμενες, ποσοστό που αντιστοιχεί περίπου στο 50% του συνολικού αριθμού των γυναικών που θα ωφεληθούν μέχρι το τέλος του προγράμματος τον Δεκέμβριο του 2006. Ενώ τελικά εντάχθηκαν στην συμβουλευτική διαδικασία 792 ωφελούμενες.

Για την επιλογή εφαρμόστηκαν κοινωνικά και ποιοτικά κριτήρια, όπως ηλικία, αριθμός ανήλικων τέκνων, οικογενειακή κατάσταση, οικογενειακό εισόδημα, διάστημα ανεργίας, τυχόν ύπαρξη αναπηρίας, ευπαθείς κοινωνικές ομάδες, εκπαίδευση, εργασιακή εμπειρία και άλλα.

Το σχέδιο δράσης «Ίσες Δυνατότητες – Ίσες Ευκαιρίες» και γενικότερα το έργο «Ολοκληρωμένες Παρεμβάσεις υπέρ των Γυναικών» έχει συνδεθεί με τις ενεργητικές πολιτικές απασχόλησης του ΟΑΕΔ πανελλαδικά και αναφερόμαστε βέβαια στα προγράμματα των νέων ελεύθερων επαγγελματιών, των νέων θέσεων εργασίας και της απόκτησης εργασιακής εμπειρίας STAGE.

Συνολικά για το σχέδιο δράσης μας έχουν προβλεφθεί 1.079 θέσεις.

Ενδεικτικά να σας αναφέρουμε κάποια στοιχεία από την μέχρι τώρα πορεία υλοποίησης του πρώτου κύκλου. Από τις 792 ωφελούμενες οι 133 έχουν επιδοτηθεί από το πρόγραμμα των νέων ελεύθερων επαγγελματιών του ΟΑΕΔ και έχουν ανοίξει τη δική τους επιχείρηση. Οι 35 έχουν ενταχθεί στο πρόγραμμα των νέων θέσεων εργασίας, οι 18 έχουν ενταχθεί στο πρόγραμμα STAGE και οι 31 έχουν προωθηθεί σε προγράμματα κατάρτισης. Επιπλέον 57 ωφελούμενες έχουν υποστηριχτεί από τη συμβουλευτική διαδικασία και ενεργοποιήθηκαν με αποτέλεσμα να έχουν βρει δουλειά από μόνες τους. Συνεπώς το ποσοστό που έχει προωθηθεί μέχρι αυτή τη στιγμή σε θέσεις εργασίας, προγράμματα κατάρτισης ή δημιουργία επιχείρησης ανέρχεται στο 35% μέχρι αυτή τη στιγμή που μιλάμε, γιατί είναι ακόμα σε εξέλιξη ο πρώτος κύκλος. Το 43% των ωφελούμενων γυναικών εξακολουθεί ακόμα να βρίσκεται στη διαδικασία της συμβουλευτικής, ενώ το 57% έχει ολοκληρώσει αυτή τη διαδικασία.

Στο αυριανό work shop της δικτύωση με τις επιχειρήσεις θα υπάρξει ομιλία από την κυρία Καπετανάκη, εκπρόσωπο του Κέντρου Μέριμνας Οικογένειας και Παιδιού, σχετικά με τις δεξιότητες και γενικά το προφίλ των ωφελουμένων γυναικών του πρώτου κύκλου.

Κλείνοντας θα θέλαμε να σας ενημερώσουμε ότι ο δεύτερος κύκλος επιλογής ωφελουμένων αναμένεται να ανοίξει σε δύο εβδομάδες.

Σας ευχαριστώ θερμά για την προσοχή σας.

ΠΡΟΕΔΡΕΙΟ: Ευχαριστούμε πολύ.


Θα ήθελα να σας πω ότι το συνέδριό μας τίμησαν με την παρουσία τους ο αναπληρωτής Νομάρχης Πειραιά κύριος Αγγέλης, ο Αντινομάρχης κύριος Βαλσαμάκης, η Νομαρχιακή Σύμβουλος Πειραιά κυρία Φραγκούλη, οι Νομαρχιακοί Σύμβουλοι Αθήνας, η κυρία Δασκάλη, η κυρία Χολέβα, επίσης η Αντιδήμαρχος Γλυφάδας, η κυρία Αποστολάκη Μαρίνα, η Πρόεδρος της ΕΓΕ, η κυρία Παντελή Τιτίνα.


Θα σας ζητήσω το διάλειμμα που θα ακολουθήσει να είναι μόνο δεκαπέντε λεπτών, γιατί ήδη έχουμε περάσει τον χρόνο, για να συνεχίσουμε τις εργασίες της διημερίδας μας. Ευχαριστώ πολύ.

(στο σημείο αυτό ακολουθεί διάλειμμα)
ΠΡΟΕΔΡΕΙΟ: Ξεκινάμε το δεύτερο μέρος της ημερίδας μας με τους τρεις πρώτους εισηγητές. Καταρχήν θα ήθελα να σας ενημερώσω ότι η κυρία Ωρολογά Άννα που ήταν η πρώτη εισηγήτρια, λόγω σοβαρού προσωπικού προβλήματος, δεν θα συμμετάσχει στην ημερίδα μας. Οπότε συνεχίζουμε με τους υπόλοιπους ομιλητές. Επίσης γίνεται και μια μικρή αλλαγή στο πρόγραμμά μας. Η κυρία Στρατηγάκη θα μιλήσει τελευταία.


Να σας παρουσιάσω τους τρεις εισηγητές μας και τις τρεις θεματικές ενότητες και μετά το πέρας των ομιλιών τους θα είναι στη διάθεσή σας, για να γίνουν κάποιες ερωτήσεις, βεβαίως όσο πιο σύντομα γίνεται, γιατί ο χρόνος είναι περιορισμένος.


Ο πρώτος εισηγητής ο κύριος Άγγελος Τσακανίκας, Διδάσκων Λέκτορας Τμήματος Οικονομικών Επιστημών στο Πανεπιστήμιο Πελοποννήσου και επίσης Ερευνητικός συνεργάτης Ιδρύματος Οικονομικών και Βιομηχανικών Ερευνών. Το θέμα της εισήγησης του κυρίου Τσακανίκα είναι: η θέση και οι προοπτικές της γυναικείας απασχόλησης στη βιομηχανία, το εμπόριο και τις υπηρεσίες.


Ο δεύτερος εισηγητής μας είναι ο κύριος Μπίρμπας Δημήτρης, Στέλεχος της Κεντρικής Ένωσης Δήμων και Κοινοτήτων Ελλάδας, με θέμα εισήγησης: κοινωνική οικονομία και ευκαιρίες γυναικείας απασχόλησης.

Η τρίτη εισηγήτριά μας, η κυρία Μαρία Σάντρους, είναι Εκπρόσωπος της Γενικής Γραμματείας Ισότητας και το θέμα της εισήγησής της είναι: Δ΄ Κοινοτικό Πλαίσιο Στήριξης (2007-2013) και Γυναίκες. Νομίζω ότι οι εισηγήσεις θα είναι άκρως ενδιαφέρουσες και οι εισηγητές μας ζητούν την προσοχή σας.
Ευχαριστώ πολύ. Μπορούμε να ξεκινήσουμε.

Α. ΤΣΑΚΑΝΙΚΑΣ: Καλημέρα σας και από εμένα. Ευχαριστώ πάρα πολύ για την πρόσκληση. Το ΙΟΒΕ ενδιαφέρεται και εκτελεί ερευνητικό έργο πάνω στα θέματα της απασχόλησης. Επ’ ευκαιρία μιας συμμετοχής μας σε ένα ευρωπαϊκό έργο που διεξήχθη είμαι εδώ για να σας παρουσιάσω τα αποτελέσματα μιας έρευνας της οποίας κάναμε, έρευνα η οποία είχε στόχο τις επιχειρήσεις, για να καταγράψουμε ζητήματα, τα οποία σχετίζονται με το προσωπικό το οποίο απασχολούν, τα προβλήματα τα οποία έχουν και τι προοπτικές υπάρχουν.

Βεβαίως το αντικείμενο της ανάλυσης ήταν οι επιχειρήσεις, οπότε μεγάλο μέρος της πληροφορίας που μαζέψαμε ίσως να μην ενδιέφερε το παρόν ακροατήριο, οπότε έχω προσπαθήσει να απομονώσω τις πληροφορίες εκείνες και το εμπειρικό έργο, το οποίο μπορεί να έχει ενδιαφέρον για την περίπτωση των γυναικών.


Αυτό το οποίο θέλω σε πρώτη φάση να σας πω είναι ότι πρόκειται για μια έρευνα, η οποία γίνεται κάθε πέντε χρόνια από την κοινότητα και γίνεται σε τρεις τομείς της οικονομίας, στη βιομηχανία, τις υπηρεσίες και το λιανικό εμπόριο.


Αυτές τις έρευνες τις διεξάγει το ΙΟΒΕ από το 1989 που έχουν ξεκινήσει. Για πρώτη φορά έγιναν το 2004 στην Ευρώπη των είκοσι πέντε, επομένως οι ευρωπαϊκοί μέσοι όροι, οι οποίοι αναφέρονται πλέον σε είκοσι πέντε χώρες. Ταυτόχρονα διεξάγεται μια έρευνα στους εργαζομένους. Δηλαδή έχουμε την πλευρά των επιχειρήσεων και έχουμε και την πλευρά των εργαζομένων με έρευνα, την οποία δεν διεξάγει το ΙΟΒΕ, ωστόσο τα στοιχεία, επειδή είναι κοινοτικά πλέον, είναι προσβάσιμα σε όλους και έχω ενσωματώσει κάποια στοιχεία για να δούμε τις δύο πλευρές, τους δύο πόλους πως ακριβώς αυτά μπορούν να έρθουν σε μια συνέργια.

Η έρευνα ήταν προφανώς στο πλαίσιο ενός ευρωπαϊκού έργου. Επομένως το ερωτηματολόγιο, το οποίο χρησιμοποιήθηκε, τα ζητήματα τα οποία εξετάστηκαν ήταν κοινά. Υπήρχαν κοινές μεθοδολογίες δειγματοληψίας και τα λοιπά. Η έρευνα ήταν ταχυδρομική.


Αυτό το οποίο θα προσπαθήσω σύντομα να παρουσιάσω είναι τη θέση των γυναικών στην απασχόληση σε τρεις τομείς της ελληνικής οικονομίας, που είναι πάρα πολύ σημαντικοί, ο τύπος και τα διαρθρωτικά χαρακτηριστικά της και οι μεσοπρόθεσμες προοπτικές της και από την πλευρά των εργαζομένων να δούμε κάποιες ερωτήσεις, οι οποίες έχουν ιδιαίτερο ενδιαφέρον.


Συγκεντρώσαμε συνολικά ένα δείγμα 776 επιχειρήσεων, οι οποίες απασχολούν 96.000 προσωπικό. Δείτε τη διάρθρωση, ποια είναι η συμμετοχή των γυναικών στον κάθε τομέα. Στη βιομηχανία μια στις τέσσερις θέσεις που απασχολεί αφορά γυναίκες. Στις υπηρεσίες είναι 47% και βέβαια η συμμετοχή των γυναικών είναι συντριπτικά υψηλότερη στο λιανικό εμπόριο, όπως ίσως είναι αναμενόμενο.


Σε σχέση με το 1999 βλέπουμε ότι η δομή δεν έχει αλλάξει. Η συμμετοχή στο σύνολο παραμένει στο 39%. Δεν έχει αλλάξει στα επί μέρους χαρακτηριστικά του. Αυτό το οποίο όμως έχει συμβεί βλέπετε ότι έχει περιοριστεί πάρα πολύ σε σχέση με το 1999 η συμμετοχή των γυναικών στην βιομηχανία. Δηλαδή θέσεις εργασίας στη βιομηχανία έχουν χαθεί και αφορούν γυναίκες.


Επομένως υπάρχει μια μετατόπιση εσωτερική στους τρεις τομείς. Προφανώς βέβαια από αυτά τα στοιχεία ότι, εφόσον δεν έχει αλλάξει η διάρθρωση η υπόλοιπη, εδώ πέρα υπάρχουν κάποιες θέσεις σε απόλυτες τιμές, δηλαδή ότι έχουν χαθεί.


Τώρα ειδικά στη βιομηχανία. Το 97% των θέσεων είναι πλήρως απασχόληση. Η μερική απασχόληση στη βιομηχανία συνολικά αγγίζει το 3%. Αυτό το 3% κυριαρχείται συντριπτικά από γυναίκες. Δύο στις τρεις θέσεις. Άνδρες και γυναίκες, έχω χωρίσει αυτό το 97%, πως χωρίζονται μεταξύ ανδρών και γυναικών. 75%, 25% στις θέσεις πλήρους απασχόλησης. Δύο στις τρεις θέσεις μερικής απασχόλησης στη βιομηχανία αφορούν γυναίκες. Αυτό είναι ένα ιδιαίτερο χαρακτηριστικό.


Σε σχέση με το 1999 από το σύνολο των γυναικών που απασχολούνται στη βιομηχανία το 6,3% εργάζεται σε καθεστώς μερικής απασχόλησης. Αυτό έχει διευρυνθεί σημαντικά σε σχέση με το 1999. Τότε ήταν μόνο 2%. Επομένως εδώ και με βάση και το προηγούμενο στοιχείο περί μειώσεως των θέσεων βλέπουμε ότι οι θέσεις πλήρους απασχόλησης έχουν χαθεί και έχουν γίνει μερικής απασχόλησης.


Επίσης η άλλη μορφή ευέλικτης απασχόλησης εντός εισαγωγικών, η διάκριση μεταξύ μόνιμης και προσωρινής εργασίας, βλέπουμε και εκεί μια εικόνα την προσωρινή απασχόληση να βρίσκεται στο 11% και εκεί να κυριαρχούν οι άνδρες, αλλά και το ποσοστό των γυναικών να είναι αυξημένο 36%. Συνολικά οι γυναίκες που εργάζονται στη βιομηχανία το 14% εργάζεται, όσο περίπου και το ’99, εργάζεται προσωρινά.

Τι συμβαίνει στην υπόλοιπη Ευρώπη των είκοσι πέντε; Η συμμετοχή των γυναικών στη μερική απασχόληση είναι 67%, όπως και στη δική μας περίπτωση. Έχουν ωστόσο πολύ χαμηλότερο ποσοστό συμμετοχής στην προσωρινή απασχόληση και το μορφωτικό επίπεδο είναι περίπου κοινό.


Εδώ θα ήθελα να σημειώσω ότι υπάρχει ένα μεγάλο ποσοστό γυναικών, απόφοιτοι δημοτικού-γυμνασίου, που εργάζεται στη βιομηχανία. Αυτό το 25% το οποίο χωρίζεται ή το 30% των γυναικών είναι σχετικά υψηλό, με δεδομένο ότι στην Α΄ Βάθμια Εκπαίδευση το σύνολο περίπου των γυναικών του εργατικού δυναμικού είναι στο 21,6%. Επομένως βλέπουμε μια υψηλότερη συμμετοχή των αποφοίτων δημοτικού-γυμνασίου στη βιομηχανία.


Στις υπηρεσίες εδώ είναι η μερική απασχόληση είναι αυξημένη, βρίσκεται στο 8%. Όμως και πάλι η συμμετοχή των γυναικών είναι κυρίαρχη. Τρεις στις τέσσερις θέσεις καταλαμβάνονται από γυναίκες. 75%, 25% δείτε μεταξύ ανδρών και έχει στις υπηρεσίες αυξηθεί ελαφρά το ποσοστό της μερικής απασχόλησης. Το 1999 11,5% των γυναικών δούλευε σε καθεστώς μερικής απασχόλησης. Τώρα αυτό ανεβαίνει στο 13,2%.


Αντίθετα στις υπηρεσίες έχει περιοριστεί η συμμετοχή των γυναικών στην προσωρινή απασχόληση. Βλέπουμε ότι σε αντίθεση με τη βιομηχανία στις υπηρεσίες η συμμετοχή των γυναικών υπερτερεί των ανδρών, είναι 56 έναντι 44. Εδώ στις υπηρεσίες φανταστείτε ότι περιλαμβάνονται ξενοδοχεία, εστιατόρια, δηλαδή δραστηριότητες που σχετίζονται με τον τουρισμό.


Έχει περιοριστεί, όπως σας είπα, σε σχέση με το 1999 το ποσοστό της προσωρινής εργασίας των γυναικών. Από 27,2% περιορίστηκε στο 18,6%. Αυτό το οποίο έχει ίσως ένα ιδιαίτερο ενδιαφέρον είναι ότι βλέπουμε ότι από πλευράς μορφωτικού επιπέδου κατανέμονται περίπου μεταξύ ανδρών και γυναικών, το δείγμα είναι κοινό. Δηλαδή υψηλό ποσοστό γυναικών, σχεδόν ένας στους δύο, ανάλογα με κάθε κατηγορία, αφορά γυναίκες. Αυτά είναι πολύ υψηλά ποσοστά για τις υπηρεσίες.


Τώρα σε σχέση με την υπόλοιπη Ευρώπη, η υπόλοιπη Ευρώπη έχει χαμηλότερη μερική απασχόληση και προσωρινή απασχόληση και δεν έχει αυτό το χαρακτηριστικό το οποίο σας λέω. Είναι πολύ μικρότερη η συμμετοχή τους από όλες τις βαθμίδες της εκπαίδευσης, είναι πολύ μικρότερη η συμμετοχή τους στις υπηρεσίες. Ενώ εδώ πέρα σε εμάς ξεπερνά το 45%, είναι σχεδόν 50% σε αποφοίτους λυκείου και αποφοίτους Τριτοβάθμιας Εκπαίδευσης. Δηλαδή μισοί-μισοί άνδρες-γυναίκες τον τομέα των υπηρεσιών.


Στον τομέα του λιανικού εμπορίου εδώ η μερική απασχόληση, όπως ίσως είναι λογικό, είναι πολύ αυξημένη, 23% και εδώ συντριπτικά καταλαμβάνεται από γυναίκες. Το 83% αυτού του 23% αφορά γυναίκες και συνολικά 30% των γυναικών που εργάζονται στο λιανικό εμπόριο εργάζονται σε καθεστώς μερικής απασχόλησης και 70% έχουν θέσεις πλήρους απασχόλησης.

Βλέπουμε ότι κυριαρχούν εδώ πέρα από πλευράς μορφωτικού επιπέδου οι γυναίκες που έχουν τουλάχιστον Δευτεροβάθμια Εκπαίδευση. Μόνο ένα 10% των γυναικών εργάζονται στο λιανικό εμπόριο και είναι απόφοιτοι Τριτοβάθμιας Εκπαίδευσης, ενώ εδώ η προσωρινή εργασία είναι πολύ περιορισμένη. Όμως εδώ πάλι βλέπετε ότι το 4% αυτό, 75%, 25% κυριαρχούν και εδώ οι γυναίκες.


Αυτό το οποίο έχει έτσι ιδιαίτερο ενδιαφέρον, επίσης από πλευράς μορφωτικού επιπέδου, είναι ότι ένα 45% είναι απόφοιτοι Τριτοβάθμιας Εκπαίδευσης, το οποίο είναι πολύ υψηλό σε σχέση με τις υπόλοιπες χώρες, μιας και στις υπόλοιπες χώρες φαίνεται στο εμπόριο να δουλεύουν γυναίκες λιγότερο καταρτισμένες, δηλαδή με χαμηλότερο μορφωτικό επίπεδο, απόφοιτοι δημοτικού και γυμνασίου. Δηλαδή 60% των Ευρωπαίων εργαζόμενων στο εμπόριο είναι απόφοιτοι Πρωτοβάθμιας Εκπαίδευσης. Προφανώς εδώ πέρα αυτό είναι ένα χαρακτηριστικό ότι γυναίκες, οι οποίες έχουν υψηλή κατάρτιση, αναγκάζονται, αν θέλετε εντός εισαγωγικών, να δουλέψουν σε έναν χώρο που ίσως να μην τους ενδιέφερε.


Συνολικά θα λέγαμε, ενώνοντας τα τρία δείγματα, τους τρεις τομείς, το 36% των θέσεων πλήρους και το 77% των θέσεων μερικής απασχόλησης αφορά γυναίκες. Έχουμε μια μικρή άνοδο σε σχέση με το 73% που ήταν το ’99 στη συμμετοχή των γυναικών στη μερική απασχόληση.


Από την άλλη πλευρά επίσης υψηλά ποσοστά, το 45% της προσωρινής και το 39% της μόνιμης απασχόλησης αφορά οι γυναίκες. Όμως και πάλι οι λεγόμενες ευέλικτες μορφές απασχόλησης κυριαρχούν οι γυναίκες. Φαίνονται, λόγω ανάγκης βέβαια, να επιλέγονται περισσότερο.


Άρα γενικά είναι αμετάβλητη η διάρθρωση της απασχόλησης και έχει διευρυνθεί η συμμετοχή των γυναικών στη μερική απασχόληση.


Συνολικά 8,7% του εργατικού προσωπικού, το οποίο εμείς προσεγγίσαμε, δουλεύει σε καθεστώς μερικής απασχόλησης. Το 6,7% από αυτό το 8,7% είναι γυναίκες. Ξαναδείχνω λίγο την εικόνα διαρθρωτικά. Στην προσωρινή απασχόληση 10% του συνολικού προσωπικού εργάζεται σε αυτό το καθεστώς, 4,6% είναι οι γυναίκες και 22,6% είναι απόφοιτοι Τριτοβάθμιας Εκπαίδευσης, 8,4%, δηλαδή μια στις τρεις θέσεις αποφοίτων Τριτοβάθμιας Εκπαίδευσης αφορά γυναίκες.


Γενικά, αν θέλουμε να δούμε το συνολικό περιβάλλον της προσφοράς εργασίας, η μερική απασχόληση ως μορφή απασχόλησης στην Ελλάδα υστερεί των αντίστοιχων ευρωπαϊκών μέσων όρων, είναι αυξημένη μόνο σε μεγάλες επιχειρήσεις του εμπορίου. Στην προσωρινή έχουμε περίπου το ίδιο ποσοστό συμμετοχής, εννοώ συνολικά, άνδρες, γυναίκες, με την υπόλοιπη Ευρώπη. Όμως εδώ σε εμάς είναι λίγο κλαδικά εστιασμένες. Δηλαδή οι θέσεις προσωρινής απασχόλησης είναι σε επιχειρήσεις κυρίως στον χώρο του τουρισμού. Δηλαδή το καλοκαίρι εργασία, συγκεκριμένους μήνες το χρόνο. Ή σε βιομηχανικές επιχειρήσεις από τον κλάδο τροφίμων και ποτών που έχουν μια κυκλικότητα στην παραγωγή και πρέπει να επεξεργαστούν. Παραδείγματος χάρη τα κομποστάδικα στην Ημαθία. 


Αυτό που παρατηρούμε από πλευράς μορφωτικού επίπεδου είναι ότι υπάρχει μια υψηλή συμμετοχή των αποφοίτων Τριτοβάθμιας Εκπαίδευσης σε όλους τους τομείς, υψηλότερη από τους αντίστοιχους ευρωπαϊκούς μέσους όρους.


Μια κρίσιμη ερώτηση την οποία κάναμε στις επιχειρήσεις ήταν: αν το προσωπικό, το οποίο έχει αυτά τα χαρακτηριστικά, τα οποία μας δήλωσε, το θεωρούν ότι είναι πλεονάζον σε σχέση με τις ανάγκες με βάση την αγορά δηλαδή, με βάση τη ζήτηση, όπως κινείται ή θεωρούν ότι έχουν κενές θέσεις εργασίας, δηλαδή έχουν ελλείπον προσωπικό.


Βλέπετε ότι στη βιομηχανία ένα 24% μας δήλωσε ότι έχει πλεονάζον προσωπικό και μόνο 2% ότι έχει ελλείπον προσωπικό. Άρα το σχετικό ισοζύγιο διαμορφώνεται στο συν είκοσι δύο. Στις υπηρεσίες περίπου ισορροπεί η κατάσταση. Όσοι έχουν πλεονάζον προσωπικό, άλλοι τόσοι σχεδόν 10% δηλώνουν ελλείπον προσωπικό. Ενώ στο λιανικό εμπόριο φαίνεται να υπάρχει ένα περιθώριο για περισσότερες θέσεις εργασίας. Είναι ο μόνος τομέας δηλαδή της οικονομίας που είναι το ισοζύγιο αρνητικό. Προφανώς, όπως καταλαβαίνετε, το θετικό ισοζύγιο είναι μια ένδειξη, όταν ο άλλος έχει πλεονάζον για ενδεχόμενες μελλοντικές απολύσεις. Ενώ αντίθετα, όταν το ισοζύγιο είναι αρνητικό, σημαίνει ότι, εν πάση περιπτώσει, η πιθανότητα είναι να καλυφθούν αυτές οι θέσεις.

Συνολικά την οικονομία όμως το ισοζύγιο διαμορφώνεται θετικό. Άρα η εικόνα δεν είναι και τόσο καλή, το συν εννέα. Αυτό σημαίνει ότι υπάρχει πλεονάζον προσωπικό.


Βεβαίως και η εικόνα στην υπόλοιπη Ευρώπη δεν είναι καλύτερη. Στη βιομηχανία ας πούμε ότι είναι στο μισό από εμάς, αλλά σε όλους και στο λιανικό εμπόριο που εμείς έχουμε ένα περιθώριο – και εδώ κάποιος μπορεί να εξηγήσει την άνθηση που έχουν τελευταία οι επιχειρήσεις και οι μεγάλες επιχειρήσεις στο εξωτερικό στο λιανεμπόριο, που έρχονται στην Ελλάδα και κάνουν επενδύσεις, διότι αισθάνονται ότι υπάρχει μια δυναμική – ενώ αντίθετα στην υπόλοιπη Ευρώπη και αυτός ο χώρος φαίνεται να είναι κορεσμένος.


Όμως σε σχέση με το 1999 τι συμβαίνει; Ήταν συν τριάντα ένα το αντίστοιχο ισοζύγιο. Δηλαδή στη βιομηχανία το πλεονάζον προσωπικό εντοπίζεται καταρχήν ήθελα να σας πω στις μεγαλύτερες βιομηχανίες και αυτό σημαίνει ότι κινδυνεύουν αριθμητικά περισσότερες θέσεις εργασίας. Όμως έχουν πραγματοποιηθεί ήδη κάποιες διορθώσεις σε σχέση με το 1999 που ήταν το σχετικό ισοζύγιο στο συν τριάντα ένα. Στις υπηρεσίες είδαμε μείον επτά το 1999. Δηλαδή υπήρχε ένα κενό, το οποίο φαίνεται πλέον το 2004 να έχει καλυφθεί. Όμως υπάρχουν ακόμα περιθώρια ενίσχυσης της ζήτησης, κυρίως στον χώρο των συμβουλευτικών υπηρεσιών. Εντονότερο πρόβλημα στον χώρο των υπηρεσιών εντοπίζεται στα ξενοδοχεία και τα εστιατόρια. Βέβαια η έρευνα έχει γίνει το 2004 που ο κλάδος βρισκόταν περίμενε πολύ κόσμο, είχε επενδύσει σε ανθρώπινο δυναμικό περιμένοντας μια αυξημένη τουριστική κίνηση, η οποία δεν επαληθεύτηκε και ίσως η απάντησή τους λίγο επηρεασμένη από αυτό το γεγονός.


Στο λιανικό εμπόριο βέβαια είναι εκεί που εντοπίζεται το ελλείπον προσωπικό και κυρίως σε μεγάλες εμπορικές αλυσίδες και μεγάλα καταστήματα αυτά φαίνεται να έχουν τη δυνατότητα να απορροφήσουν κάποιο κομμάτι εργαζομένων.

Με βάση λοιπόν αυτή τη συνθήκη, έχετε αυτή την εικόνα, έχετε πλεονάζον, έχετε ελλείπον προσωπικά, τι πρόκειται να κάνετε μεσοπρόθεσμα, δηλαδή τα επόμενα ένα-δύο χρόνια; Ρωτήθηκαν επιχειρήσεις. Πρόκειται να προσλάβετε προσωπικό ή θα απολύσετε προσωπικό;


Παρά τις δυσοίωνες ενδείξεις από την εικόνα του πλεονάζοντος προσωπικού, όταν ρωτήθηκαν σε άμεση ερώτηση για την ενέργεια που πρόκειται να κάνουν, ένα 20% στη βιομηχανία θα αυξήσει το προσωπικό του και ένα 26%, το οποίο ακριβώς ταυτίζεται σχεδόν με το 24% που είπε ότι είναι πλεονάζον, που θα το μειώσει. Έτσι η τάση στην βιομηχανία, όπως ίσως είναι αναμενόμενο, είναι αρνητική.


Αντίθετα στις υπηρεσίας, παρά την ισορροπία, την οποία είδαμε, ένα 40% δηλώνει ότι θα προχωρήσει σε πρόσληψη προσωπικού και μόνο ένα 15% ότι θα προχωρήσει σε περικοπές προσωπικού. Βέβαια ο χώρος, το τομέας ο οποίος φαίνεται να συγκεντρώνει, όπως λέω, τις περισσότερες δυνατότητες ανάπτυξης είναι το λιανικό εμπόριο. Το 67% των επιχειρήσεων δηλώνει ότι μεσοπρόθεσμα προβλέπει μια αύξηση του προσωπικού του.


Αυτό το οποίο συμβαίνει τη βιομηχανία είναι ότι τα θετικά μηνύματα έρχονται κυρίως από μικρότερες επιχειρήσεις και άρα αριθμητικά δεν μπορούν να επηρεάσουν πολύ. Οι μεγάλες βιομηχανίες είναι αυτές που έχουν το πρόβλημα. Δηλαδή υπάρχουν πυρήνες ανταγωνιστικών επιχειρήσεων, αλλά είναι μικρές και άρα δεν μπορούν να έχουν μια μεγάλη επίδραση στην απασχόληση.


Στις υπηρεσίες αντίθετα συμβάλουν και οι μεγάλες, δηλαδή δεν τίθενται τέτοια κριτήρια μεγέθους. Μικρές, μεσαίες και μεγάλες επιχειρήσεις των υπηρεσιών συμβάλουν θετικά σε αυτή την τάση. Ενώ στο λιανικό εμπόριο αυτό το συν εξήντα επτά καθοριστικά έρχεται από μεγάλες αλυσίδες.

Το κακό βέβαια, ξαναλέω αριθμητικά, είναι ότι η όποια θετική τάση στηρίζεται κυρίως στις μικρότερες επιχειρήσεις και αμβλύνεται όσο πάμε σε μεγαλύτερες επιχειρήσεις. Δηλαδή αυτή η θετική τους προσέγγιση ως προς το θα λάβουν κόσμο αμβλύνεται όσο πάμε σε μεγαλύτερες επιχειρήσεις.


Στη συνέχεια τι έκανα; Χώρισα λίγο το δείγμα μου, χώρισα τις επιχειρήσεις αυτές που πάνω από το 50% του προσωπικού τους είναι γυναίκες και σε αυτές που κάτω του 50% είναι γυναίκες και είδα την ίδια ερώτηση πως διαμορφώνεται. Το 30% συνολικά δηλώνουν ότι θα αυξήσουν το προσωπικό τους. Βέβαια αυτό δεν σημαίνει ότι θα προσλάβουν γυναίκες. Το ερώτημα αφορά αύξηση προσωπικού. Απλά δείχνει έτσι κάποια στοιχεία του γενικότερου περιβάλλοντος. Ούτε σημαίνει βέβαια ότι η μείωση προσωπικού θα κατευθύνεται σε γυναίκες. Αυτό δεν μπορούμε να το υποστηρίξουμε, ούτε το ένα, ούτε το άλλο.


Σε κάθε περίπτωση το ισοζύγιο διαμορφώνεται θετικά και για τις δύο περιπτώσεις. Στη συνέχεια έθεσα και ένα όριο μεγέθους. Δηλαδή πήρα τις πιο μικρές, αυτές που απασχολούν κάτω από 10 άτομα, τις μεσαίες 11-49 άτομα, τις λίγο πιο μεγάλες 50-249 και τις πολύ μεγάλες πάνω από 250. Σε παρένθεση από κάτω έχω πόσες είναι οι γυναίκες στο προσωπικό αυτό και έχω κάνει την ίδια ερώτηση. Βλέπετε αυτό που σας είπα προηγουμένως. Το πιο θετικό ισοζύγιο είναι στις μικρές και άρα αριθμητικά αυτό σημαίνει λιγότερες αριθμητικά θέσεις, το οποίο είναι καθοριστικό και βλέπετε ότι αυτό το ισοζύγιο αμβλύνεται όσο πάμε σε μεγαλύτερα μεγέθη. Δηλαδή δεν μπορεί να επηρεάσει πολύ δραματικά την εικόνα με πολλές θέσεις εργασίας.


Αυτό το οποίο ρωτήσαμε και έχουμε τη δυνατότητα, δεν ήταν άνδρες-γυναίκες, αλλά από πλευράς μορφωτικού επιπέδου, ήταν το εξής: ποιες θέσεις, αν θέλετε, κινδυνεύουν και τι χαρακτηριστικά θα έχουν οι θέσεις, οι οποίες θα δημιουργήσετε; Προφανώς κινδυνεύουν, όπως ίσως είναι αναμενόμενο, οι θέσεις των ατόμων χαμηλότερης κατάρτισης. Εδώ πέρα είναι αυτό το ισοζύγιο που λέω έχω βάλει στον πίνακα. Η βιομηχανία και οι υπηρεσίες μείον είκοσι τρία, μείον είκοσι έξι. Δηλαδή η τάση προς τους εργαζόμενους αυτής της ειδικότητες, αυτού του μορφωτικού επιπέδου είναι πολύ κακή. Μόνο στο λιανικό εμπόριο φαίνεται κάπως να συγκρατείται αυτή η αρνητική τάση και βεβαίως όσο υψηλότερη κατάρτιση, ίσως είναι λογικό, η θετική δηλαδή τάση είναι προς τους αποφοίτους ανώτερης ή ανώτατης εκπαίδευσης, κάτι το οποίο είναι και φυσικό δεδομένο και του πληθωρισμού των πτυχίων, τα οποία πλέον υπάρχουν στην εγχώρια αγορά εργασίας και το υψηλό ποσοστό ανέργων με πτυχίο.

Βεβαίως οι απόφοιτοι δημοτικού-γυμνασίου θα πρέπει να λάβουμε υπόψη ότι ίσως είναι και άτομα, τα οποία έχουν προσληφθεί σε ένα άλλο καθεστώς αγοράς εργασίας. Πολλά είναι μεγαλύτερα από αυτά και πλησιάζει και ο χρόνος συνταξιοδότησής τους. Άρα οι θέσεις οι οποίες πρόκειται να κοπούν τελικά ίσως να αφορούν άτομα τα οποία έτσι και αλλιώς θα φύγουν από την επιχείρηση.

Αρνητική είναι η τάση για αυτή την κατηγορία των εργαζομένων, δεν είναι ελληνικό φαινόμενο προφανώς, είναι διεθνές φαινόμενο, κινδυνεύουν οι θέσεις τους σε όλη την Ευρώπη.


Οι απόφοιτοι λυκείου είπαμε ότι συγκρατούν τις θέσεις τους συνολικά και στην Ευρώπη των είκοσι πέντε. Αυτό όμως που πρέπει να πούμε είναι ότι ο απόφοιτοι λυκείου φαίνεται να κυριαρχούν σε θέση μερικής απασχόλησης στις υπηρεσίες. Ενώ στους απόφοιτους Τριτοβάθμιας Εκπαίδευσης είπαμε ότι η τάση είναι αυξητική διαστρωματικά σε όλες τις κατηγορίες μεγέθους επιχειρήσεων. Αυτή λοιπόν είναι η πλευρά των επιχειρήσεων και αυτό είναι το περιβάλλον το οποίο διαμορφώνεται. 


Η έρευνα προσέγγισε και την πλευρά των εργαζομένων. Δεν ήταν βέβαια των εργαζομένων, αλλά από την πλευρά των πολιτών. Η έρευνα δηλαδή ρωτούσε ως πρώτο φίλτρο σε τι καθεστώς βρίσκεται ο ερωτώμενος, αν εργάζεται, αν είναι άνεργος και τα λοιπά.


Μια ενδιαφέρουσα, κατά τη γνώμη μου, ερώτηση είναι η κατανομή πόσες ώρες δουλεύουν οι γυναίκες, έχω απομονώσει εδώ πέρα, την εβδομάδα. Το διαχωρίζουμε αυτό τόσο σε σχέση με τις επίσημες συμβάσεις, όσο και με το τι πραγματικά συμβαίνει και με τον ιδιωτικό και τον δημόσιο τομέα. Ένα 16% σύμφωνα με το επίσημες συμβάσεις δηλώνει ότι δουλεύει πάνω από 40 ώρες. Δηλαδή 6% 41-45 και πάνω από 45 ώρες δουλεύει ένα 10%. Προφανώς κυριαρχείτε αυτό, βλέπετε, από τον ιδιωτικό τομέα.


Όταν όμως πάμε σε πραγματικές ώρες βλέπετε μια μετακίνηση των εσωτερικών χαρακτηριστικών προς τις πιο μεγάλες κατηγορίες. Δηλαδή το 24% πια δηλώνει ότι πραγματικές του ώρες εργασίας υπερβαίνουν τις 40. Δείτε όμως ότι στην υπόλοιπη Ευρώπη των είκοσι πέντε το ποσοστό το οποίο δουλεύει πάνω από 40 ώρες είναι 5% σύμφωνα με τις ισχύουσες συμβάσεις και αυξάνεται και αυτό έτσι 16%. Δεν έχει πάντως την ένταση που έχει στην Ελλάδα. Άρα από εδώ τουλάχιστον φαίνεται ότι οι Ελληνίδες και οι Έλληνες δουλεύουν περισσότερο από τους υπόλοιπους Ευρωπαίους.


Μια κρίσιμη ερώτηση. Ρωτήθηκαν οι εργαζόμενοι: θεωρώντας σταθερές τις ωριαίες αποδοχές σας, θα θέλατε να δουλεύετε λιγότερες ώρες, τις ίδιες ή περισσότερες; Το μεγαλύτερο ποσοστό δηλώνει ότι με το ίδιο ημερομίσθιο θα ήθελε να δουλεύει λιγότερες ώρες, με τον ιδιωτικό τομέα βεβαίως να κυριαρχεί σε αυτή την απάντηση. Ενώ την υπόλοιπη Ευρώπη είναι μόνο 28% αυτό. Άρα φαίνεται να έχει αριστοποιηθεί κάπως εκεί η σχέση. Η πλειοψηφία των Ευρωπαίων, το 61%, δηλώνει ότι θα ήθελε να δουλεύει τις ίδιες ώρες. 

Όταν ρωτώνται αν θέλετε αύξηση του μισθού με τις ίδιες ώρες εργασίας ή μείωση του χρόνου εργασίας το 77% δηλώνει ότι θα προτιμούσε μια αύξηση του μισθού. Δηλαδή δουλεύοντας το ίδιο να υπάρξει μια αύξηση του μισθού και μόνο το 22% δηλώνει ότι δεν το ενδιαφέρει, δεν είναι μισθολογικό το ζήτημά του, είναι θέμα ωρών εργασίας. Ενώ αντίθετα στην Ευρώπη 33% δηλώνει μείωση του χρόνου εργασίας.


Τώρα υπάρχει ένα πολύ υψηλό ποσοστό, κατά τη γνώμη μου, γυναικών, το οποίο εργάζεται foul time και θα ήθελε να δουλέψει part time. Το 30% των γυναικών εκφράζει αυτό, το οποίο, κατά τη γνώμη μου, είναι πολύ υψηλό. Δείτε ότι στην υπόλοιπη Ευρώπη ένα 13% απαντά θετικά σε αυτή την ερώτηση.


Από την άλλη πλευρά η συντριπτική πλειοψηφία των γυναικών που εργάζονται part time θα προτιμούσαν μια θέση πλήρους απασχόλησης. Ενώ το αντίστοιχο ποσοστό στην Ευρώπη είναι μόνο 27%. Άρα εδώ πέρα βλέπουμε ότι η μερική απασχόληση είναι μια ανάγκη και όχι μια επιλογή. Ενώ στην υπόλοιπη Ευρώπη φαίνεται να καλύπτει κάπως περισσότερο τις πραγματικές ανάγκες και να βρίσκεται σε μια συνέργια μεταξύ αυτού που θέλει η επιχείρηση και αυτού που θέλει ο εργαζόμενος.


Το 52% των άνεργων γυναικών αναζητά foul time απασχόλησης, όπως και στην Ευρώπη. Μόνο το 18% αυτών των γυναικών που είναι άνεργες θα ήθελαν μια part time απασχόληση, ενώ στην Ευρώπη είναι 38% και ένα 29% αναζητά οποιονδήποτε τύπο απασχόλησης.


Τώρα στην μακροχρόνια ανεργία δεν θα πρωτοτυπήσω. Το 92% των γυναικών που ρωτήσαμε έχουν υπάρξει άνεργες για τουλάχιστον έναν μήνα τα τελευταία χρόνια. Υψηλό είναι και στην Ευρώπη, 83%, αλλά είναι σχεδόν δέκα ποσοστιαίες μονάδες κάτω. Τέσσερις στις εννέα γυναίκες έχουν υπάρξει πάνω από δύο χρόνια άνεργες τα τελευταία πέντε χρόνια. Ενώ στην Ευρώπη το ποσοστό αυτό είναι 29% μόνο και το 40% θα δεχόταν ακόμα και να αλλάξει μόνιμη διαμονή για να βρει μια εργασία.


Να καταλήξω λοιπόν σε ορισμένα συμπεράσματα. Σε σχέση με το 1999 η συμμετοχή των γυναικών στην απασχόληση εμπορίου και υπηρεσίες δεν έχει μεταβληθεί σημαντικά. Υπάρχουν κάποιες θετικές ενδείξεις για διεύρυνση της συμμετοχής τους σε εμπόριο και υπηρεσίες. Χάνονται θέσεις γυναικείας απασχόλησης στη βιομηχανία. Στο πλαίσιο άλλωστε των γενικότερων αναδιαρθρώσεων χάνονται γενικά θέσεις εργασίας στη βιομηχανία, όχι μόνο γυναικών, αλλά φαίνεται να αγγίζουν ιδιαίτερα τις γυναίκες. 

Η μερική απασχόληση ως μορφή απασχόλησης παραμένει χαμηλά σε σχέση με την υπόλοιπη Ευρώπη, με εξαίρεση το λιανικό εμπόριο. Ενώ η προσωρινή απασχόληση, λόγω της εποχικότητας ορισμένων επιχειρήσεων, τροφίμων και ποτών και του τουρισμού, κινείται υψηλότερα.


Γενικά είδαμε ότι θέσεις ευέλικτες απασχόλησης κυριαρχούνται από γυναίκες. Οι γυναίκες με υψηλότερο μορφωτικό επίπεδο αποφεύγουν γενικά πλέον τη βιομηχανία και καταφεύγουν κυρίως σε υπηρεσίες και σε θέσεις πλήρους απασχόλησης.


Υψηλά ποσοστά ατόμων γυναικών με τουλάχιστον Δευτεροβάθμια Εκπαίδευση φαίνεται να ασχολούνται στο λιανικό εμπόριο.


Μεσοπρόθεσμα οι προβλέψεις είναι θετικές, κυρίως στο εμπόριο και λιγότερο στις υπηρεσίες. Ίσως, το θέτω σε ερώτημα, δεν μπορώ να το τεκμηριώσω, η αύξηση της μερικής απασχόλησης να είναι ένα κρίσιμο βήμα εισόδου των γυναικών στην αγορά εργασίας. Δηλαδή να αποτελεί ένα σκαλοπάτι. Αυτό για να το τεκμηριώσω θα έπρεπε να ρωτήσω αυτούς που δούλεψαν part time κάποια στιγμή αν όντως …

(αλλαγή κασέτας)

Α. ΤΣΑΚΑΝΙΚΑΣ: …το αντίθετο και άρα είναι μια ανάγκη η part time απασχόληση και όχι επιλογή. Ενώ στην Ευρώπη φαίνεται να έχει αριστοποιηθεί η σχετική σχέση. Δουλεύουν οι γυναίκες και οι άνδρες περισσότερες πραγματικές ώρες σε σχέση με τις μέσες ευρωπαϊκές χωρίς ικανοποιητική αμοιβή και είναι το πρόβλημα η μακροχρόνια ανεργία των γυναικών, τέσσερις στις δέκα θα άλλαζαν ακόμα και τόπο διαμονής για εύρεση εργασίας.

Σας ευχαριστώ πολύ.

Δ. ΜΠΙΡΜΠΑΣ: Γεια σας. Ένα ευχαριστήσω και εγώ τους διοργανωτές για την πρόσκλησή τους.

Θέλω να αναφερθώ σε ένα ζήτημα εξαιρετικά ενδιαφέρον, κατά τη γνώμη μας, το ζήτημα της κοινωνικής οικονομίας και των ευκαιριών που παρέχει για τη γυναικεία απασχόληση.


Θα ρωτήσει κάποιος – και θέλω να το προλάβω αυτό – τι σχέση έχει η Κεντρική Ένωση Δήμων και Κοινοτήτων Ελλάδας με την κοινωνική οικονομία και με τη γυναικεία απασχόληση. Απαντώ εκ των προτέρων ότι αποτελούν και τα δύο ζητήματα κεντρικές προτεραιότητες στις προτάσεις που έχει υποβάλει η Κεντρική Ένωση Δήμων και Κοινοτήτων στα εθνικά σχέδια δράσης για την απασχόληση και αποτελούν, αν θέλετε, προτεραιότητες, το είπε προηγουμένως και η εκπρόσωπος της ΚΕΔΚΕ, της Τοπικής Αυτοδιοίκησης στο να βρει λύσεις και να αντιμετωπίσει σε πολύ σημαντικό βαθμό προβλήματα που δημιουργούνται από μια υποχώρηση που έχουμε του κράτους πρόνοιας και στην Ελλάδα και στην Ευρώπη.


Από την άλλη μεριά είναι γνωστές οι δραστηριότητες που έχουμε αναπτύξει ως Τοπική Αυτοδιοίκηση για τη γυναικεία απασχόληση, πέραν από τις δομές συμβουλευτικής, της προώθησης απασχόλησης, επιχειρηματικότητας. Είναι πολύ σημαντικό θεωρούμε για την τόνωση της γυναικείας απασχόλησης και αυτό αποδείχτηκε σε όλες τις μετρήσεις που έκανε το ΕΣΥΕΚΤ. Αναφέρθηκε προηγουμένως ο κύριος Βλιάμος ότι μονάχα για τις δομές του Γ΄ Κοινοτικού Πλαισίου Στήριξης φαίνεται ότι έχουμε ένα μίνιμουμ ωφελουμένων γυναικών για να μπουν σε διαδικασία ένταξης στην αγορά εργασίας, η διατήρηση της εργασίας 77.000 ανθρώπων.


Αν φανταστείτε ότι σε αυτές τις δομές απασχολούνται 12.000 άτομα σε ποσοστό 88% περίπου γυναίκες, φαντάζεστε ότι οι δραστηριότητες που αναπτύσσει η Τοπική Αυτοδιοίκηση μόνο σε αυτό τον τομέα των υποστηρικτικών δομών κοινωνικής μέριμνας είναι ίσως ο πιο σημαντικός παράγοντας για την τόνωση της γυναικείας απασχόλησης στην Ελλάδα. 


Από την άλλη μεριά, πριν ξεκινήσω, θα ήθελα να αναφερθώ στο τι είναι η κοινωνική οικονομία. Υπάρχει μια πολύ μεγάλη συζήτηση και θα δανειστώ πραγματικά έναν εύστοχο ορισμό που έδωσε το συνέδριο με τα συμπεράσματα από την πρώτη φάση της EQUAL σε σχέση με την κοινωνική οικονομία. Εκεί αναφέρεται ότι ανάμεσα στο κράτος και την αγορά έχει αρχίσει να αναπτύσσεται σε πολλές προηγούμενες, αλλά και αναπτυσσόμενες οικονομίες, ένας νέος τομέας, ο τομέας κοινωνικής οικονομίας και ο τομέας αυτός περιλαμβάνει μη κερδοσκοπικούς οργανισμούς, τις κοινωνικές επιχειρήσεις, συνεταιρισμούς και διάφορους τύπους ενώσεων που στηρίζονται στην αυτο-οργάνωση των πολιτών, την εθελοντική προσφορά υπηρεσιών στη βάση αλληλεγγύης και συνεργασίας. Δηλαδή προσπαθεί να καλύψει κενούς χώρους, που αφήνουν μεγάλα τμήματα ζήτησης αγαθών και υπηρεσιών, συνήθως κοινωνικού χαρακτήρα, των οποίων η παραγωγή και η διάθεση από τους μηχανισμούς της ελεύθερης αγοράς κρίνεται ασύμφορη και η δε παροχή τους από το κράτος πολλές φορές ανέφικτη.

Στο ίδιο κείμενο επισημαίνεται και κάτι άλλο, το οποίο θα πρέπει να το έχουμε υπόψη μας όταν μιλάμε για τα ζητήματα κοινωνικής οικονομίας στην Ελλάδα. Στην Ελλάδα είναι κοινή διαπίστωση ότι οι δραστηριότητες του τομέα κοινωνικής οικονομίας δεν είναι ανεπτυγμένες. Αυτό οφείλεται στο ότι δεν υπάρχει ένα κατάλληλο ευέλικτο πλαίσιο για τη θεσμική, διοικητική και χρηματοδοτική στήριξη των πρωτοβουλιών που αναλαμβάνονται στον τομέα αυτό.


Χαρακτηριστικό στοιχείο, αν θέλετε, της κοινωνικής οικονομίας είναι ότι παρέχει μια ευελιξία στις μορφές, τόσο της οργάνωσης, όσο και στις εργασιακές σχέσεις που διατυπώνονται εκεί. Αποτελεί έναν τομέα, όπου οι ευέλικτες μορφές εργασίας, όπως είναι ο εθελοντισμός, η εποχικότητα, η μερική απασχόληση, το όχι δεσμευτικό ωράριο, μπορούσε μεγάλο αριθμό δράσεων κοινωνικής οικονομίας να προσαρμοστούν τόσο στις ιδιαίτερες προσωπικές ανάγκες και διαθέσεις του ανθρώπινου δυναμικού, αλλά ταυτόχρονα και στις ιδιαίτερες ανάγκες και προτιμήσεις των εξυπηρετούμενων κατά τεκμήριο κοινωνικά ευπαθών ομάδων.

Αυτό είναι εξαιρετικά σημαντικό και φάνηκε και στα στοιχεία που παρουσίασε ο κύριος Τσακανίκας σε σχέση με τη σύγκριση Ελλάδας και Ευρώπης. Το ότι η μερική απασχόληση έρχεται να λειτουργεί συμπληρωματικά σε έναν ισχυρό δείκτη κοινωνικής πρόνοιας, ενώ στην Ελλάδα είναι όλες οι ευρύτερες μορφές εργασίας συνήθως μοχλοί πίεσης για αλλαγή εργασιακών σχέσεων του μόνιμου υπηρετούντος προσωπικού, εξ ου και κάποια ενδιαφέροντα στοιχεία το πώς οι νέες θέσεις που δημιουργούνται είναι μερικής απασχόλησης σε διάφορους τομείς. Αυτή είναι μια ποιοτική διαφορά που θα πρέπει να την αντιμετωπίσουμε συνολικά και είναι ζήτημα πολιτικής αντίληψης.
Από την άλλη τη μεριά όλες οι έρευνες που γίνονται και στην Ελλάδα και στην Ευρώπη, αν επιλέξουμε τρεις τομείς που είναι προνομιακοί τομείς, άσκηση πολιτικής και πεδία δράσης για την κοινωνική οικονομία, είναι η κοινωνική πολιτική, το περιβάλλον και είναι ο πολιτισμός.

Οι μελέτες αξιολόγησης που έχουν γίνει από το Ευρωπαϊκό Κοινωνικό Ταμείο αναφέρουν τα στοιχεία που προηγουμένως ανέφερα, τα οποία είναι εξαιρετικά σημαντικά και δείχνουν τον ρόλο που έχουμε εμείς σαν Τοπική Αυτοδιοίκηση.

Από την άλλη τη μεριά θα πρέπει να δούμε ότι τις επισημάνσεις που κάνουμε εμείς είναι επισημάνσεις που γίνονται από τους πιο κατάλληλους και αρμόδιους φορείς. Έτσι στο κείμενο εργασίας της ΕΣΥΕΚΤ για την κοινωνική οικονομία τον Οκτώβριο του 2003 επισημαίνεται ότι η ανάπτυξη του κράτους πρόνοιας δεν έφτασε ποτέ στα επίπεδα εκείνων των άλλων κρατών-μελών της Ευρωπαϊκής Ένωσης. Πολλές από τις ανάγκες που σε άλλες χώρες αντιμετωπίστηκαν στο πλαίσιο του κράτους πρόνοιας στην Ελλάδα, είτε δεν καλύφθηκαν, είτε καλύφθηκαν από τα άτυπα δίκτυα της οικογένειας, το γνωστό μεσογειακό πρότυπο και εν μέρει από εθελοντικούς μη κερδοσκοπικούς οργανισμούς, συμπεριλαμβανομένης και της Εκκλησίας, που δραστηριοποιούνται παραδοσιακά στην παροχή ορισμένων προνομιακών και κοινωνικών υπηρεσιών.

Σήμερα, λόγω της δημοσιονομικής κρίσης και της εμπειρίας των άλλων κρατών-μελών της Ευρωπαϊκής Ένωσης που είχαν και έχουν ανεπτυγμένα συστήματα κρατικής πρόνοιας, είναι αμφίβολο αν στην Ελλάδα το κράτος πρόνοιας θα επεκταθεί για να καλύψει ανάγκες που δεν καλύφθηκαν παλαιότερα ή για να αναλάβει να καλύψει νέες ανάγκες που εμφανίζονται σήμερα. 
Ταυτόχρονα τα άτυπα δίκτυα της οικογένειας κατά κύριο λόγο δεν έχουν τις ίδιες δυνατότητες σήμερα να καλύψουν διάφορες ελλείψεις, εξαιτίας των αλλαγών στην Ελλάδα, σχετικά με τη δομή της κοινωνίας και της οικογένειας, όπως επίσης και λόγω της αυξημένης συμμετοχής των γυναικών στο εργατικό δυναμικό.

Είναι γεγονός ότι η αυξημένη συμμετοχή των γυναικών στην απασχόληση προϋποθέτει και ισχυροποίηση κοινωνικών δομών στήριξης και αυτό είναι μια αλήθεια, η οποία δεν μπορεί να γίνει, βαφτίζοντας διαφορετικές και αντίθετες πολιτικές, ψάχνοντας να βρούμε τις ισορροπίες.
Από την άλλη τη μεριά τα προβλήματα επισημαίνονται και από την Ευρωπαϊκή Ένωση. Έτσι ο κύριος Μπόρντενς το 2005 από τη Διεύθυνση Απασχόλησης τόνισε ότι ιδιαίτερα μεγάλη σημασία δίνει η κοινότητα τα εννέα εκατομμύρια θέσεις εργασίας που υπάρχουν και την δυναμική αύξησή τους στην Ευρωπαϊκή Ένωση. Αναφέρθηκε στην έλλειψη θεσμικού πλαισίου και τη σημασία της κοινωνικής εταιρικότητας που για εμάς είναι κάτι πάρα πολύ σημαντικό και θεωρούμε τις δραστηριότητες και τους φορείς κοινωνικής οικονομίας ως τους ποιους μέρους της κοινωνικής εταιρικότητας. Είναι εκείνοι οι φορείς που ιστορικά και στην Ελλάδα και στην Ευρώπη επεδίωξαν τη μεγαλύτερη δυνατή συμμετοχή των κοινωνικών εταίρων στις δράσεις και στις αποφάσεις τους. Δεν είναι τυχαίο ότι και σε εμάς ένας φορές κοινωνικής οικονομίας, όπως είναι το ΚΜΟΠ, είναι αυτός ο φορές, ο οποίος είναι συντονιστής της δικιάς μας δραστηριότητας και το κρίσιμο στοιχείο είναι ότι και στην Ελλάδα, όπου υπάρχει, αλλά και στην Ευρώπη, είναι ιδιαίτερα σημαντική συνεισφορά των φορέων της κοινωνικής οικονομίας και ως φορές απασχόλησης και ως στήριξης πολιτών με αναπηρία και ευπαθών κοινωνικών ομάδων.
Από αυτές τις διαπιστώσεις απαιτείται ένα πλέγμα μέτρων, το οποίο πλέγμα μέτρων είναι και το αποτέλεσμα των συναντήσεων και των μελετών που είχαν γίνει από όλες τις αναπτυξιακές συμπράξεις στην πρώτη φάση της EQUAL και είχε σαν αποτέλεσμα μιας ολόκληρης διακρατικής συνάντησης και κατάληξης σαν προτάσεις που αποτελούν και ένα πλαίσιο για το νέο ευρωπαϊκό θεσμικό πλαίσιο, γιατί και στην Ευρώπη δεν έχουμε θεσμικό πλαίσιο για την κοινωνική οικονομία. Υπολογίζεται γύρω στο 2010 θα έχει ολοκληρωθεί μια Επιτροπή επιστημόνων και ειδικών και θα παρουσιάσουν της κύριες κατευθύνσεις και το 2012 θα υπάρχει μια ντιρεκτίβα, οδηγία κοινωνικής κατεύθυνσης.

Σε αυτές είναι η έλλειψη θεσμικού πλαισίου και φυσικά η ανάγκη δημιουργίας του με ευνοϊκές ρυθμίσεις, για να μπορούν να είναι ανταγωνιστικές επιχειρήσεις, οι οποίες απασχολούν άτομα με αναπηρίες, που έχουν μη κερδοσκοπικό χαρακτήρα. Είναι η έλλειψη, αυτή επισημάνθηκε, παρά τις προσπάθειες που γίνονται, υποστήριξης σε καθημερινή σε καθημερινή συμβουλευτική στους φορείς αυτούς και όπως όλα δείχνουν, όλοι το λέμε ότι θα πρέπει να εξασφαλιστεί η συνέχεια των δομών και της υποστήριξης, αλλά και της συμβουλευτικής για την κοινωνική οικονομία και για την κοινωνική πολιτική ότι υπάρχει ανεπαρκής σηματοδότηση και απαιτείται ένα εναλλακτικό πλαίσιο και νομοθετικό και ιδιαίτερα χρηματοπιστωτικό.
Στην Ευρώπη υπάρχουν συνεταιριστικές τράπεζες, υπάρχουν τράπεζες χαμηλού κέρδους, οι οποίες χρηματοδοτούν μέχρι δύο δισεκατομμύρια ευρώ με ετήσιο τζίρο τέσσερα δισεκατομμύρια ευρώ στην Ευρώπη, υπάρχει και ένα δίκτυο, σε αυτές τις επιχειρήσεις που με την κλασική οικονομία της ελεύθερης αγοράς λέγονται επιχειρήσεις υψηλού ρίσκου. Χρηματοδοτούν τέτοια επιχειρηματικά σχέδια στήριξης κοινωνικά ευπαθών ομάδων.

Στην Ελλάδα δεν υπάρχει τέτοιο ζήτημα. Είναι πολύ χαμηλό ακόμα των συνεταιριστικών τραπεζών. Υπάρχει ένα δίκτυο με σαράντα οκτώ συνεταιριστικές τράπεζες. Γίνεται μια προσπάθεια διαμόρφωσης ενός πλαισίου, αλλά είμαστε ακόμα πάρα πολύ πίσω.
Από την άλλη τη μεριά, επειδή κάτι δεν μπορούμε να το ορίσουμε με βάση τον δημόσιο τομέα, είναι και ανεπαρκείς οι ρυθμίσεις για την ένταξη ομάδων με αναπηρία στη δραστηριότητα της κοινωνικής οικονομίας. Δεν έχει τα αντίστοιχα στελέχη ο ΟΑΕΔ που να προωθήσουν τέτοια ζητήματα και φυσικά τη συνεχή υποστήριξη σε αυτό τον επαγγελματικό χώρο που χρειάζεται.

Από την άλλη μεριά υπάρχουν οι γνωστές δυσκολίες στην Ελλάδα που έχουμε στη δικτύωση και την εταιρικότητα των ίδιων φορέων. Οπότε προτείνεται να υπάρξει ένας συντονισμός και μια αναγκαιότητα ενός φορές εκπροσώπησης. 

Θα αναφερθώ στη συνέχεια σε κάποιες προτάσεις που ήδη τώρα επεξεργάζεται η δεύτερη φάση των φορέων της κοινωνικής οικονομίας στα πλαίσια της EQUAL.

Υπάρχει ένα πρόβλημα συνεργασίας, λόγω του αναμορφωτικού πλαισίου και με φορές του δημοσίου τομέα και της Τοπικής Αυτοδιοίκησης. Χαρακτηριστικά μια επιχείρηση, η οποία είναι με άτομα με ειδικές ανάγκες, αν δεν απατώμαι, στη Μυτιλήνη. Προμήθευε υλικά καθαριότητας και έκανε συντήρηση, είχαν μια επιχείρηση με το νοσοκομείο και γιατί κάποιος πρότεινε δύο λεπτά λιγότερο μια ιδιωτική επιχείρηση καθαρισμού, έχασε αυτή η επιχείρηση, γιατί δεν υπάρχει κανένα νομοθετικό πλαίσιο και φυσικά πολύ ορθά δεν μπορούσε η Επιτροπή, η οποία ακολουθεί ένα δύσκαμπτο και γραφειοκρατικό δημοσιονομικό σύστημα προμηθειών, να πει ο μειοδότης δεν μπορεί να γίνει, με αποτέλεσμα να κινδυνεύσουν γύρω στις 10 θέσεις εργασίας ατόμων με ειδικές δυνατότητες. Είναι αυτά τα γνωστά της Ελλάδας.
Θεωρούμε από τη δικιά μας τη μεριά ότι μόνο αν ένα μέρος, φυσικά θα ήταν καλό να ήταν όλες αυτές οι προτάσεις πλαισίου, αν υλοποιηθεί θα μπορεί να είναι παραγωγική και η συμμετοχή της Τοπικής Αυτοδιοίκησης στην κοινωνική οικονομία, αλλιώς απλώς θα υποστηρίζουμε δραστηριότητες έμμεσα. Από την άλλη τη μεριά, ενώ η κοινωνική οικονομία αποτελεί προτεραιότητα τόσο και στην ευρωπαϊκή συνθήκη και στη στρατηγική της Λισσαβόνας και στην Ελλάδα τα πράγματα είναι μη αντιληπτά, στην Ευρώπη είναι πάρα πολύ αργά τα βήματα και σε αυτή.

Όμως θεωρούμε ότι η Τοπική Αυτοδιοίκηση – και το επιδιώκουμε – να συμμετέχει σε όλες τις πιλοτικές εφαρμογές και δράσεις που εμπλέκεται η κοινωνική οικονομία και ήδη στο πλαίσιο της δεύτερης φάσης της EQUAL η ΚΕΔΚΕ σε συνεργασία με το Τεχνικό Κέντρο Κοινωνικών Ερευνών, το Πανεπιστήμιο Θεσσαλίας, την ΕΕΤΑΑ και άλλους φορείς επεξεργάζεται ένα πλαίσιο νομοθετικού πλαισίου πιο συγκεκριμένο και ταυτόχρονα προτείνει τη δημιουργία ενός παρατηρητηρίου κοινωνικής οικονομίας σε εθνικό επίπεδο στο ΕΚΕ με περιφερειακή διάρθρωση που θα μπορεί να παρακολουθεί, να συμβουλεύει και να στηρίζει όλες αυτές τις δραστηριότητες οι οποίες θα αναπτύσσονται. Γιατί στη χώρα μας υπάρχει ένα εξαιρετικά σημαντικό πρόβλημα, το οποίο απαγορεύει και την ουσία εφαρμογής ουσιαστικών πολιτικών. Είναι η έλλειψη αξιόπιστων στατιστικών στοιχείων.
Θέλω να σας αναφέρω κάτι, για να καταλάβετε που βρισκόμαστε. Η Ευρωπαϊκή Ένωση έχει επιβάλει εξήντα τέσσερις δείκτες για παρακολούθηση της απασχόλησης. Στην Ελλάδα από αυτούς τους εξήντα τέσσερις δείκτες έχουμε αξιόπιστα σε εθνικό επίπεδο στοιχεία για σαράντα οκτώ. Δίνει προσανατολισμό, γιατί όλες οι μελέτες δείχνουν ότι μονάχα η τοπική προσέγγιση είναι αυτή που παρακολουθεί καλύτερα τις αλλαγές, υπάρχουν τεράστια προβλήματα ανισοτήτων ενδοπεριφερειακών, ακόμα και σε τοπικό επίπεδο υπάρχουν τέτοιες ανισότητες.

Τοπικοί δείκτες, λέει το πακέτο, ότι πρέπει να παρακολουθούνται για την απασχόληση τριάντα επτά. Στην Ελλάδα έχουμε αξιόπιστα στοιχεία σε εννέα δείκτες και σε περιφερειακό επίπεδο, όχι σε τοπικό επίπεδο.

Τα στοιχεία της ΕΣΥΕ για την ανεργία δεν είναι επεξεργασμένα σε επίπεδο Νομαρχίας. Τώρα καταβάλλεται προσπάθεια να είναι σε επίπεδο Νομαρχίας. Άρα εδώ μπαίνει ένα κεντρικό ζήτημα για εμάς σαν Αυτοδιοίκηση της αλλαγής του τρόπου λειτουργίας και διάρθρωσης του ελληνικού κράτους. Αν δεν υπάρξει περιφερειακή διάρθρωση του κράτους με αποκέντρωση και ουσιαστικές αρμοδιότητες δεν μπορεί, παραδείγματος χάρη, για ένα πρόγραμμα STAGE με τον ΟΑΕΔ να περιμένουν να πάρουν εντολή από τα κεντρικά για να κάνουν μια συνεργασία με τις Τοπικές Δημοτικές Επιχειρήσεις και να πάρουν έτοιμο το μοντέλο και να κόψουν και να ράψουν θέσεις εργασίας που δεν έχουν ρωτηθεί.
Έχουμε το πρόβλημα σε άλλους Νομούς να υπάρχουν θέσεις εργασίας κενές, το πρόγραμμα του ΟΑΕΔ και σε άλλους να υπάρχουν ελλείμματα και αυτό σημαίνει μια εσωτερική αποκέντρωση του ΟΑΕΔ, χρειάζεται μια συνολική μεταρρύθμιση το ελληνικό κράτος.

Από την άλλη μεριά, για να μην τρώω τον χρόνο και επειδή είναι πάρα πολύ σύντομος, τελειώνω με την πεποίθηση που έχουμε σε σχέση με την κοινωνική οικονομία. Πιστεύουμε ότι η ύπαρξη ισχυρών δομών κοινωνικής οικονομίας μπορεί να λειτουργήσει συμπληρωματικά – και θέλω να κρατηθεί αυτό – στις αναγκαίες ισχυρές δημόσιες κοινωνικές δομές.

Όποιος φιλοδοξεί να αντικαταστήσει τις ισχυρές δημόσιες κοινωνικές δομές από στοιχεία της κοινωνικής οικονομίας θα αντιμετωπίσει φαινόμενα ΚΑΤΡΙΝΑ στις Ηνωμένες Πολιτείες της Αμερικής. Δεν είναι ούτε η άποψή μας, ούτε ότι έτσι μπορούμε να λύσουμε το πρόβλημα. Όμως πιστεύουμε ότι ειδικά στο γεωγραφικό ανάγλυφο της χώρας και για τάξεις οικονομία μεγέθους για ότι μπορείτε να φανταστείτε χρειάζεται να υπάρξουν συνδυασμένες μορφές. Δεν μπορεί παντού να υπάρχει ένας υπάλληλος του κράτους, είναι η γνωστή αντίληψη των Ελλήνων, ο καθένας θέλει και ένας έξω από το σπίτι του να του καθαρίσει το χιόνι, που θα χρειάζονταν επτά εκατομμύρια υπάλληλοι για να λύσουν τα προβλήματα χιονιού σε μια κακοκαιρία. Άρα χρειάζονται και άλλα πράγματα να δούμε. Όμως από την άλλη τη μεριά δεν μπορεί αυτό να σημάνει, ειδικά στην Ελλάδα, όχι απλή σήμανση, απλώς θέλει και ισχυροποίηση των κοινωνικών δομών.

Από την άλλη μεριά, αν δεν αναπτύξουμε τέτοιους φορείς, θα έχουμε τα προβλήματα που προκύπτουν συγκεκριμένα από μια χώρα που το 70% είναι σε δύο πόλεις του πληθυσμού και το 85% της οικονομίας, δεν θα μπορούμε να αντιμετωπίσουμε ουσιαστικά αυτά τα ζητήματα. Άρα χρειάζεται και μια ευελιξία, για να αντιμετωπιστεί και ο εθνοκεντρισμός και η ερήμωση της υπαίθρου και οι υποβαθμισμένες κοινωνικές υπηρεσίες στην περιφέρεια και οι μεγάλες περιφερειακές και με περιφερειακές ανισότητες που έχει η χώρα.

Η ύπαρξη, κατά τη γνώμη μας, ενός ισχυρού τρίτου τομέα μαζί με την αναγκαία διοικητική και μορφολογική μεταρρύθμιση που σας ανέφερα, που για εμάς είναι και η αιρετή περιφέρεια και η ουσιαστική αποκέντρωση πόρων και αρμοδιοτήτων, θα συμβάλλουν δυναμικά στην αύξηση της γυναικείας απασχόλησης και το πιο σημαντικό στη διατήρηση, πέραν της εξασφάλισης θέσεων εργασίας, γυναικείας απασχόλησης στην περιφέρεια. Αν δεν κρατηθούν οι γυναίκες στην ελληνική επαρχία, η ελληνική επαρχία θα ερημωθεί. Ήδη έχουμε τέτοια φαινόμενα. Οι ευρωπαϊκές πολιτικές έχουν τις αντιφάσεις τους σε σχέση με αυτά τα ζητήματα. Άλλα πράγματα λέει η πολιτική δημοκρατικές αλλαγές, άλλα πράγματα λέει η λογική της ανταγωνιστικότητας. Υπάρχουν κάποιες συγκρούσεις. Προσπαθούν να βρουν και αυτοί τις ισορροπίες τους. Όμως σε εμάς, αν αυτοί προσπαθούν να βρουν τις ισορροπίες, αυτό είναι κεντρική προτεραιότητα και οφείλουμε να δώσουμε με ανακατανομή πόρων προς την περιφέρεια, για να κρατηθεί ο πληθυσμός εκτός Αθήνας και Θεσσαλονίκης.

Σας ευχαριστώ πάρα πολύ.

Μ. ΣΑΝΤΡΟΥΣ: Καλή σας ημέρα. Ονομάζομαι Μαρία Σάντρους και εργάζομαι στη Γενική Γραμματεία Ισότητας και είμαι και μέλος της ομάδας σχεδιασμού για το Δ΄ Κοινοτικό Πλαίσιο Στήριξης. 

Μετά τον χειμαρρώδη λόγο του κυρίου Μπίρμπα εγώ θα σας επαναφέρω λίγο στην τάξη, θα γίνω λίγο τεχνοκράτισα. Δυστυχώς η φύση της δουλειάς αυτή τη στιγμή στην κατάρτιση των αναπτυξιακών προτεραιοτήτων του Κοινοτικού Πλαισίου Στήριξης, που θα πρέπει να κινηθούμε σε ορισμένες ράγες και αυτές ορίζονται με την Ευρωπαϊκή Επιτροπή, από το Υπουργείο Οικονομίας και Οικονομικών.


Ως εκ τούτου θα ξεκινήσω με τις διαδικασίες που έχουν ακολουθηθεί μέχρι τώρα. Μετά θα αναφερθώ στο τι επιδιώκει η Γενική Γραμματεία Ισότητες μέσα από το Δ΄ Κοινοτικό Πλαίσιο Στήριξης, που λέγεται τώρα ΕΣΑ, Εθνικό Στρατηγικό Σχέδιο Ανάπτυξης 2007-2013 και θα τελειώσω με τους στρατηγικούς άξονες της Γραμματείας Ισότητας και τις πολιτικές παρεμβάσεις τις κύριες που έχουμε καταθέσει μέχρι στιγμής.


Έχει ξεκινήσει λοιπόν στη χώρα μας η διαδικασία για την επόμενη προγραμματική περίοδο. Αυτή η διαδικασία είναι μακρά, είναι αναλυτική και δομημένη, όσον αφορά τη σταδιακή διαμόρφωση και εξειδίκευση των αναπτυξιακών επιλογών, είτε είναι τομεακών, είτε περιφερειακών.


Οδηγίες έχουν εκδοθεί από το ΥΠΟΙΟ για αυτή τη διαδικασία. Πρώτο στάδιο υλοποίησης του δημόσιου διαλόγου για την κατάρτιση του ΕΣΑ 2007-2013 απετέλεσε η διατύπωση των κατευθύνσεων εθνικής στρατηγικής ανάπτυξης του 2007-2013 πάλι.

Έχουν ζητηθεί επίσης προτάσεις από το ΥΠΟΙΟ εκ μέρους των τομεακών, δηλαδή από τα Υπουργεία και των περιφερειακών υπευθύνων και από τις Περιφέρειες, ώστε να σταλούν στις αρχές του 2006 στην Ευρωπαϊκή Ένωση.


Έγινε λοιπόν σχεδιασμός αυτών των προτεραιοτήτων με βάση τις οδηγίες του ΥΠΟΙΟ. Η διατύπωση των στόχων αυτών και προτεραιοτήτων ανάπτυξης περιελάμβανε και οργάνωση αναπτυξιακών και περιφερειακών συνεδρίων που έγινε την προηγούμενη χρονιά. Έχουν γίνει αναπτυξιακή συνέδρια για το Δ΄ Κοινοτικό Πλαίσιο Στήριξης σε όλες τις Περιφέρειες της χώρας και έχουν γίνει και συνέδρια επίσης από Υπουργεία. Έχουν γίνει δύο εθνικά αναπτυξιακά συνέδρια. Το πρώτο στη Θεσσαλονίκη τον Ιούνιο του 2005 και το δεύτερο τον Δεκέμβριο του 2005.


Μετά την αποστολή από την Ευρωπαϊκή Ένωση των στρατηγικών κατευθύνσεων για τη συνοχή τον Ιούνιο του 2005 και τη συγκέντρωση από το ΥΠΟΙΟ των στόχων και προτεραιοτήτων ανάπτυξης που προέκυψαν από τις αντίστοιχες επεξεργασίες των Υπουργείων και των Περιφερειών θα συνταχθεί από το ΥΠΟΙΟ το στρατηγικό σχέδιο ανάπτυξης, το οποίο θα σταλεί στην Ευρωπαϊκή Επιτροπή για διαβούλευση.

Αυτή τη στιγμή έχουμε στα χέρια μας το σχέδιο αυτό του στρατηγικού σχεδίου και έχουμε υποβάλει τις προτάσεις μας σαν Γενική Γραμματεία Ισότητας προς ΥΠΟΙΟ. 


Αυτό το στρατηγικό σχέδιο ανάπτυξης, εφόσον εγκριθεί από την Ευρωπαϊκή Ένωση, θα αποτελέσει το πλαίσιο για τα νέα Επιχειρησιακά Προγράμματα, τα οποία θα πρέπει να είναι έτοιμα έως τον Ιούνιο του 2006.


Εδώ θα πρέπει να τονίσουμε ότι τώρα που ζητούνται ιδέες και προτάσεις για τις κατευθύνσεις ανάπτυξης δεν αποτελεί αντικείμενο διαδικασίας και διαβούλευσης η πρόταση συγκεκριμένων έργων και δράσεων. Δηλαδή δεν θα σας αναφέρουμε εξειδικευμένες παρεμβάσεις και δράσεις από το πρόγραμμα το αναπτυξιακό της Γενικής Γραμματείας Ισότητας, αλλά γίνεται συζήτηση και καθορισμός επιλογών για τους βασικούς αναπτυξιακούς προσανατολισμούς.


Ας πούμε λοιπόν τι επιδιώκουμε μέσα από το Δ΄ Κοινοτικό Πλαίσιο Στήριξης. Την αξιοποίηση των πόρων που θα διατεθούν με μετρήσιμο αποτέλεσμα ως προς το όφελος των γυναικών. Την κατάργηση των ανισοτήτων εις βάρος των γυναικών. Την κατάργηση των ανισοτήτων εις βάρος των γυναικών που καθιστούν ανενεργό ένα μεγάλο τμήμα του γυναικείου δυναμικού παραγωγικής ηλικίας. Την εξασφάλιση των προϋποθέσεων πρόσβαση και αξιοποίηση των γυναικών σε νέους τομείς ανάπτυξης, ώστε να μη δημιουργούνται νέες ανισότητες. Την ενσωμάτωση της αρχής της ισότητας ως παραγωγικού συντελεστή σε όλους τους τομείς ανάπτυξης. Την ανάδειξη της μεθοδολογίας ενσωμάτωσης της οπτικής του φύλου σαν κριτήριο ποιότητας στην αξιολόγηση των σχεδιασμών σε όλα τα στάδια ανάπτυξής τους.

Εδώ θα πρέπει να σας πω ότι ήδη στα πρώτα σχέδια κατευθύνσεων των Περιφερειών και των Υπουργείων. Ήδη κάναμε εμείς μια επεξεργασία από την άποψη του φύλου και κάναμε και ήδη τις παρατηρήσεις μας, οι οποίες κατετέθησαν και στα συνέδρια που έγιναν και στις Περιφέρειες, πως θα πετύχουμε αυτό. Με την αξιοποίηση του κεκτημένου της ισότητας. Οδηγίες, συστάσεις, εργαλεία και πόροι. Με το να υιοθετήσουμε δείκτες που αξιολογούν τη συμμετοχή των γυναικών στην εκπαίδευση, την επίδραση των μέτρων στην βελτίωση των συνθηκών και της ποιότητας ζωής των γυναικών.

Με την παρακολούθηση, αξιολόγηση και σε βάθος ανάλυση των αποτελεσμάτων των επί μέρους σχεδιασμών, με την ανάπτυξη καινοτομίας και έρευνας με την οπτική του φύλου, με τη διευρυμένη εταιρική σχέση δομημένη στην αρχή της συμπληρωματικότητας. Θα μου επιτρέψετε να παραλείψω μερικά, τα βλέπετε άλλωστε, για λόγους οικονομίας χρόνου. Με την πληροφόρηση, ενθάρρυνση και κινητοποίηση των γυναικών στις διαδικασίες σχεδιασμού και υλοποίησης των στρατηγικών ανάπτυξης.

Ήδη κατά τις 27 Φεβρουαρίου πρόκειται να γίνει μια συνάντηση στην αίθουσα συσκέψεων του ΥΠΟΙΟ, μάλλον θα γίνει στις 27, δεν ξέρω αν πέσουμε έξω μια ημέρα, δεν έχει οριστικοποιηθεί η ημερομηνία, όπου θα κληθούν σε διαβούλευση για το στρατηγικό σχέδιο της Γραμματείας Ισότητας για το Δ΄ Κοινοτικό Πλαίσιο Στήριξης, φορείς κοινωνικοί, τα αρμόδια Υπουργεία και εκπρόσωποι των Περιφερειών.
Τι στόχους μπορούμε να βάλουμε μέσα από το ΕΣΑ 2007-2013;
  Μείωση του αριθμού των ανέργων γυναικών. Αύξηση του γυναικείου ενεργού πληθυσμού. Αξιοποίηση των ταλέντων και δεξιοτήτων των γυναικών στον χώρο της επιχειρηματικότητας. Ανάπτυξη δικτύου κοινωνικών δομών με γνώμονα τη διευκόλυνση συνδυασμού οικογένειας και εργασίας. Κατάργηση της γυάλινης οροφής σε κάθε είδους διακρίσεων που επιτρέπουν οριζόντιο και κάθετο διαχωρισμό στην εκπαίδευση και την απασχόληση. Αύξηση συμμετοχής των γυναικών στην κοινωνία της πληροφορίας. Αναγνώριση πολιτικών πρόληψης και καταστολής της εμπορίας και διακίνησης των γυναικών, καθώς και της ενδοοικογενειακής βίας. Αξιοποίηση και ανάδειξη του γυναικείου ερευνητικού δυναμικού και τέλος συγκράτηση του πληθυσμού της υπαίθρου με αναβάθμιση της ποιότητας ζωής και κίνητρα συμμετοχής νέων γυναικών στην αγροτική ανάπτυξη, στα προγράμματα ανασυγκρότησης της υπαίθρου.

Καθιέρωση μηχανισμών, όπως θα είναι το παρατηρητήριο, που θα επιτρέπουν τη συστηματική αξιοποίηση δεδομένων, την παραγωγή καινοτομίας, την ανανέωση εργαλείων και μέσων για την υποστήριξη επιχειρησιακού σχεδιασμού ισότητες σε όλους τους τομείς.

Εγώ έλεγα να προχωρήσουμε, γιατί υπάρχουν αρκετές διαφάνειες. Να πάμε στο λαμβάνοντας υπόψη. Εδώ είναι και νομιμοποιητική μας βάση για να σχεδιάσουμε για το Δ΄ Κοινοτικό Πλαίσιο Στήριξης.

Την έκθεση ΚΟΚ που αναφέρεται στην ευέλικτη αγορά εργασίας με στόχο την ενδυνάμωση της κοινωνικής συνοχής. Την τρίτη έκθεση για την οικονομική και κοινωνική συνοχή, όπου εκεί αναφέρεται η δέσμευση της κοινότητας για ισότητα μεταξύ ανδρών και γυναικών, που θα πρέπει να μεταφραστεί σε μια σφαιρική προσέγγιση, main streaming, διασφαλίζοντας ότι όλες οι πολιτικές κατά τον σχεδιασμό και την υλοποίησή τους λαμβάνουν υπόψη της επιπτώσεις που έχουν στο φύλο.

Τα συμπεράσματα της Συνόδου Υπουργών τον ενδέκατο του 2005, όπου αναφέρονται ειδικά στο στόχο της επίτευξης πλήρους και παραγωγικής απασχόλησης για τις γυναίκες.

Να προχωρήσουμε στις άλλες διαφάνειες και να αναφερθούμε στο καθαυτό πολιτικό θέμα και στους άξονες πολιτικής μας. Ποια είναι η κυρία αναπτυξιακή πολιτική, το όραμα της Γραμματείας Ισότητας.

Κυρία αναπτυξιακή επιλογή και κεντρικός στόχος της πολιτικής μας είναι η αποδέσμευση των θεμάτων ισότητας από την κατηγορία των περιφερειακών και ειδικού τύπου θεμάτων και η ανάδειξη του πολιτικού, οικονομικού και κοινωνικού χαρακτήρα τους με την άμεση σύνταξη με τις επί μέρους εθνικές πολιτικές, προτεραιότητες, όπως είναι οι πολιτικές για την ανάπτυξη, για την απασχόληση, την κοινωνική συνοχή.
Οι βασικές προτεραιότητες ανάπτυξης για το Δ΄ Κ.Π.Σ. της Γραμματείας Ισότητας είναι προτάσεις ενσωμάτωσης σε τομεακές και περιφερειακές στρατηγικές. Η ενίσχυση της απασχόλησης και η προώθηση της ισότιμης πρόσβασης σε αυτή, η προώθηση επιχειρηματικότητας. Πιο κάτω θα αναφερθώ λίγο πιο λεπτομερειακά στο τι εννοούμε να κάνουμε στα θέματα απασχόλησης, εκπαίδευσης ή διαπεριφερειακής συνεργασίας.

Ανάπτυξη και βελτίωση συστημάτων εκπαίδευσης και κατάρτισης. Στρατηγικές δια βίου μάθησης και ενσωμάτωσης δράσεων υπέρ των γυναικών. Ενίσχυση έρευνας και ανάπτυξης. Αξιοποίηση της κοινωνίας της πληροφορίας. Αγροτική ανάπτυξη, τουριστικές και πολιτιστικές επενδύσεις και υπηρεσίες. Βελτίωση κοινωνικών υποδομών, βελτίωση διοικητικής ικανότητας σε όλα τα επίπεδα διακυβέρνησης, περιφερειακή συνοχή και ισορροπημένη ανάπτυξη της χώρας.

Πάμε στους πίνακες. Αριστερά είναι βασικές προτεραιότητες ανάπτυξης της Γενικής Γραμματείας Ισότητας και δεξιά είναι η αναντιστοίχισή τους με τους σχετικούς άξονες της εθνικής αναπτυξιακής στρατηγικής.

Ο πρώτος αφορά την ενίσχυση απασχόλησης. Εδώ θα μου επιτρέψετε να εξειδικεύσω λίγο. Εδώ έχουμε πολιτικές για ενεργή και εξατομικευμένη και ολοκληρωμένη προσέγγιση πολιτικών. Για ενεργές πολιτικές ισότητας για πρόσβαση στην αγορά εργασίας. Παρεμβάσεις καταπολέμησης κοινωνικού αποκλεισμού για ειδικές κατηγορίες γυναικών, όπως είναι οι μετανάστριες, είναι τα άτομα με ειδικές ικανότητες, οι γυναίκες με πολιτισμικές ιδιαιτερότητες.

Διευκόλυνση καριέρας και σχέδια ισότητας σε εργασιακούς χώρους. Μέτρα ισότητας στο πλαίσιο ολοκληρωμένων παρεμβάσεων στην αγορά εργασίας. Ήδη από το Γ΄ Κοινοτικό Πλαίσιο Στήριξης έχουμε μια ζωντανή πρακτική που αναπτύχθηκε και σήμερα από τα περιφερειακά σχέδια δράσης, τα οποία υλοποιείτε και εσείς. Μια άλλη κατηγορία ολοκληρωμένων δράσεων είναι τα ολοκληρωμένα σχέδια δράσεις για μικρομεσαίες επιχειρήσεις, που ήδη υλοποιούνται.
Έχουμε ενίσχυση επίσης της απασχόλησης των γυναικών, τόσο ποσοτικά, όσο και ποιοτικά με θετικές δράσεις και οριζόντιους στόχους και ένταξη του στόχου της ισότητας στην αγορά εργασίας σε όλες τις πολιτικές απασχόλησης. Ενδοεπιχειρησιακή κατάρτιση, συμβουλευτική ή πρακτική άσκηση και λοιπά.

Η δεύτερη βασική προτεραιότητα αφορά την προώθηση της επιχειρηματικότητας. Ξέρουμε ότι οι γυναίκες είναι σημαντική πηγή απασχόλησης για τη δημιουργία επιχειρήσεων. Αυτό απαιτεί και απλοποίηση του επιχειρηματικού περιβάλλοντος και παροχή εξειδικευμένης συμβουλευτικής στήριξης σε γυναίκες επενδύτριες και ενθάρρυνση της συμμετοχής των γυναικών σε επιχειρηματικές πρωτοβουλίες κοινωνικής οικονομίας. Ήδη ανέφερε ο κύριος Μπίρμπας πριν, υπάρχουν πολύ καλές πρακτικές και σε ευρωπαϊκό επίπεδο και από την κοινοτική πρωτοβουλία EQUAL για επιχειρήσεις που έχουν δημιουργηθεί από γυναίκες και για κοινωνικό franchising. Είναι ένα πεδίο λοιπόν, που αφού λυθεί το θεσμικό πλαίσιο, θα πρέπει να αξιοποιήσει αυτό το εφεδρικό δυναμικό.

Ο τρίτος άξονας αφορά ανάπτυξη και βελτίωση των συστημάτων εκπαίδευσης και κατάρτισης και στρατηγικές δια βίου μάθησης. Θεωρούμε ότι αυτά είναι βασικά εργαλεία άσκησης πολιτικών για την αγορά εργασίας. Έχει να κάνει με τα στερεότυπα του φύλου ως προς τα επαγγέλματα. Έχουν να κάνουν αυτά με την αξιοποίηση όλων των ικανοτήτων και δεξιοτήτων των γυναικών στην αμειβόμενη αγορά εργασίας.

Το τέταρτο πεδίο αφορά την ενίσχυση έρευνας και ανάπτυξης και της παραγωγής καινοτομίας. Εδώ θα ζητήσουμε να προωθηθούν ίσες ευκαιρίες για πιο αποτελεσματική αξιοποίηση του γυναικείου ερευνητικού δυναμικού στην έρευνα και τεχνολογική ανάπτυξη. Ήδη από το τρέχον Κοινοτικό Πλαίσιο Στήριξης υπάρχουν τέτοιες δράσεις, έχουν ενσωματωθεί στο Επιχειρησιακό Πρόγραμμα του Υπουργείου και αφορούν τη δημιουργία δικτύου ευρευνητριών, το οποίο ήδη λειτουργεί.
Ο πέμπτος στόχος είναι η αξιοποίηση της κοινωνίας της πληροφορίας. Ο έκτος είναι αγροτική ανάπτυξη. Ο έβδομος είναι τουριστικές και πολιτιστικές επενδύσεις και υπηρεσίες. Δεν θα σας τα αναλύσω όλα, γιατί θα μας πάει πάρα πολύ χρόνο. Όμως είναι στη διάθεσή σας και θα είναι αναρτημένο όλο αυτό το σχέδιο στην ιστοσελίδα του Γ΄ Κοινοτικού Πλαισίου Στήριξης του ΟΙΠΥΟ.

Ο όγδοος αφορά βελτίωση κοινωνικών υποδομών. Ο ένατος τη βελτίωση διοικητικής ικανότητας σε όλα τα επίπεδα διακυβέρνησης. Εδώ μας ενδιαφέρει η ένταξη της ΟΤΑ στο φύλο στα συστήματα διοίκησης με την εξασφάλιση όλων των ευκαιριών ανάδειξης γυναικών στην επαγγελματική ιεραρχία και δημιουργία παρατηρητηρίου παρακολούθησης δεικτών ισότητας. 

Ο δέκατος είναι η περιφερειακή συνοχή και η ισορροπημένη ανάπτυξη της χώρας και ενίσχυση της διαπεριφερειακής, διασυνοριακής και διακρατικής συνεργασίας. Έχουμε να κάνουμε με ομάδες γυναικών, όπως είναι οι διακινούμενες γυναίκες και οι μετανάστριες που είναι μια τεράστια πληγή στη χώρα μας. Έχουμε να αντιμετωπίσουμε εδώ τα προβλήματα ουσιαστικής ένταξης των μεταναστριών και της αποφυγής εγκληματικών ενεργειών, όπως είναι η παράνομη διακίνηση των γυναικών. Θα εφαρμοστούν πολιτικές ισότητας και κοινωνιοικονομικής ένταξης των γηγενών γυναικών και μεταναστριών στα πλαίσια ολοκληρωμένων παρεμβάσεων και δράσεις πρόληψης κατά της εμπορίας ανθρώπων, υποστήριξη και αρωγή των θυμάτων εμπορίας.

Ο ενδέκατος τομέας προτεραιότητας αφορά τα θέματα υγείας και πρόνοιας. Ο δωδέκατος την κοινωνία των πολιτών. Ζητάμε συνεχή διαβούλευση με τις γυναικείες οργανώσεις και ευρύτερα με την κοινωνία των πολιτών και συνεργασία με τις μη κυβερνητικές οργανώσεις σε θέματα που σχετίζονται με τις πολιτικές που επιδρούν άμεσα ή έμμεσα στην καθημερινή ζωή και εργασία των γυναικών και ανδρών.
Είναι μια συνεχής πορεία αυτή τη στιγμή. Όπως σας είπα στην αρχή αυτό το σχέδιο βρίσκεται στο στάδιο της διαβούλευσης. Στη συνάντηση που θα κάνουμε στις 27 Φεβρουαρίου θα κατατεθούν προτάσεις και θα ενσωματωθούν, εφόσον ανταποκρίνεται ως αναπτυξιακές επιλογές μας, που τους κοινωνικούς εταίρους και από τις γυναικείες οργανώσεις και από τους αρμόδιους Υπουργούς που έχουν κληθεί να συμμετάσχουν και να μιλήσουν. Οπότε να έχουμε μια πιο ολοκληρωμένη άποψη για αυτή την ανάπτυξη.

Σας ευχαριστώ πολύ.

ΠΡΟΕΔΡΕΙΟ: Ευχαριστούμε πολύ τους τρεις εισηγητές μας, τον κύριο Τσακανίκα, τον κύριο Μπίρμπα και την κυρία Σάντρους.


Αν θέλετε να κάνετε κάποιες ερωτήσεις. Βέβαια ο χρόνος είναι πολύ περιορισμένος. Έχουμε πέντε λεπτά για ερωτήσεις. Υπάρχει κάποια ερώτηση προς τους εισηγητές μας; Καμία ερώτηση. Απ’ ότι βλέπω, καλύψατε πλήρως τα θέματα. Οπότε μπορούμε να προχωρήσουμε στους δύο επόμενους εισηγητές, για να ολοκληρωθούν οι εργασίες της ημερίδας μας.


Οι δύο επόμενες εισηγήτριες είναι η κυρία Μαρία Στρατηγάκη, Λέκτορας στο Πάντειο Πανεπιστήμιο στο Τμήμα της Κοινωνικής Πολιτικής. Το θέμα της εισήγησης της κυρίας Στρατηγάκη είναι: «Ισότητα στο Γ΄ Κοινοτικό Πλαίσιο Στήριξης, Προέλευση – Προοπτικές»


Η κύρια Δανάη Αντωνάκου, Εντεταλμένη Νομαρχιακή Σύμβουλος Σχεδιασμού και Προγραμματισμού Νομαρχίας Αθηνών, με θέμα: «Γυναικεία Απασχόληση στο Μητροπολιτικό Κέντρο της Αττικής – Προβλήματα και Προοπτικές»

Μ. ΣΤΡΑΤΗΓΑΚΗ: Ευχαριστώ πολύ. Καταρχήν θα ήθελα να ευχαριστήσω και εγώ με τη σειρά μου τις οργανώτριες της σημερινής ημερίδας και ιδιαίτερα την Φανή την Παπαδοπούλου, πρώην συνάδελφό μου από το ΚΕΘΙ, για την ιδέα να με καλέσει. Θα προσπαθήσω και εγώ να είμαι λίγο συνοπτική, για αυτό χρειάζονται πολλές φορές οι διαφάνειες.

Η ομιλία μου αφορά την Ισότητα στο Γ΄ Κοινοτικό Πλαίσιο Στήριξης – Προέλευση και Προοπτικές. Κανονικά θα έπρεπε να προηγηθεί της κυρίας Σάντρους, αλλά για τεχνικούς λόγους έπεται.
Ο στόχος της ομιλίας μου είναι να σας πάω λίγο πιο παλιά, στην ανάπτυξη της ευρωπαϊκής πολιτικής για την ισότητα, γιατί πολλά πράγματα που συμβαίνουν, δηλαδή το γεγονός ότι έχουν δεσμευτεί στο Γ΄ Κοινοτικό Πλαίσιο Στήριξης κονδύλια για τις γυναίκες, στο γεγονός το οποίο οφείλεται η σημερινή συνάντηση, γιατί, όπως ξέρετε, αυτά τα κονδύλια του Γ΄ Κοινοτικού Πλαισίου Στήριξης, με τα οποία χρηματοδοτούνται οι ενέργειες σαν τη δική σας, είναι δεσμευμένες από το 2000 με πρωτοβουλία της Ευρωπαϊκής Επιτροπής. Δεν θα γίνονταν τόσο εύκολα τέτοιες ενέργειες, όπως αυτές και άλλες που θα σας αναφέρω και είναι σωστό, κατά τη γνώμη μου, να ξέρουμε λίγο την προέλευση αυτών των πραγμάτων, γιατί δυστυχώς δεν οφειλόταν ούτε μόνο στην ελληνική δημόσια διοίκηση, ούτε στην πολιτική της βούληση των κυβερνήσεων γενικώς θα έλεγα, δεν προσδιορίζω ποια, ούτε εξαρτάται από αυτό, αλλά οφείλεται σε μια πορεία, η οποία έχει αρχίσει από το 1957 και θα σας την παρουσιάσω αρκετά έτσι συνοπτικά. Όμως είναι σημαντικό, κατά τη γνώμη μου, να γνωρίζουμε ότι δεν ξεκινούν τελείως ξαφνικά μερικά πράγματα και το γενικό θέμα είναι ότι το 11,6% του Ευρωπαϊκού Κοινωνικού Ταμείου για όλα το Γ΄ Κοινοτικό Πλαίσιο Στήριξης πρέπει να ξοδευτεί για ενέργειες που αφορούν τις γυναίκες. Αυτό είναι κάτι πάρα πολύ σημαντικό. Δεν είναι δυστυχώς τόσο πολύ γνωστό, γιατί έγινε με πίεση της Ελλάδας από την Ευρωπαϊκή Επιτροπή, μπήκε μέσα στη γενική σύμβαση της Ελλάδας με την Ευρωπαϊκή Επιτροπή για το Γ΄ Κοινοτικό Πλαίσιο Στήριξης το 1999. Έκτοτε κάποια πράγματα γίνονται, πολλά πράγματα δεν γίνονται, αλλά είναι πάρα πολύ σημαντικό αυτό.

Σας καλώ λοιπόν σε μια έτσι πολύ συνοπτική αναδρομή στην ιστορία της ισότητας των φύλων στην Ευρωπαϊκή Επιτροπή, αναφέροντας κάποιους πολύ βασικούς σταθμούς. Σας είπα από την συνθήκη της Ρώμης για λόγους τελείως οικονομικούς. Είχε μπει ίση αμοιβή για ίση εργασία στη συνθήκη και αυτή η διάταξη τελικά χρειάστηκε πάρα πολύ, διότι μετά έχουμε τις οδηγίες, δηλαδή τους ευρωπαϊκούς νόμους για την ίση αμοιβή και έχουμε και μια σειρά προγραμμάτων δράσης από το ’82 μέχρι σήμερα. Το 2006 είναι η τελευταία χρονιά, δυστυχώς θα σας το αναφέρω και αυτό, που στην Ευρωπαϊκή Ένωση υπάρχει εξειδικευμένο ισότητας ανάμεσα στις γυναίκες και στους άνδρες, πράγμα το οποίο είχε ξεκινήσει το 1982. Δηλαδή μετά από είκοσι τέσσερα χρόνια δυστυχώς σταματούν αυτά τα προγράμματα. Όμως για την εποχή εκείνη, τη δεκαετία του ’70, του ’80 και του ’90 είναι πάρα πολύ σημαντικά αυτά τα προγράμματα.
Η οδηγία για ίση αμοιβή, ακολούθησαν και άλλες, για την ίση πρόσβαση στην αγορά εργασίας στις προαγωγές και τα λοιπά, δηλαδή ο Ν.1484/84 ο ελληνικός, ο οποίος εξασφαλίζει την ισότητα στην αγορά εργασίας, οφείλεται στην εναρμόνιση της Ελλάδας στις ευρωπαϊκές πολιτικές. 


Στο δεύτερο πρόγραμμα μπαίνει και η έννοια των θετικών δράσεων. Συνδέεται άμεσα με αυτό που σας είπα, ότι η θετική δράση σημαίνει και δέσμευση κονδυλίου υπέρ των γυναικών και ότι να το αφήνουμε το φλου και όποιος έρθει να τα πάρει. Αυτό που ανέφερα στην αρχή. Εν πάση περιπτώσει, είναι πολύ σημαντικά ζητήματα που μπήκαν στη δεκαετία του ’80 στην Ευρωπαϊκή Ένωση και όρισαν και διαμόρφωσαν κατάσταση μετά.

Η δεκαετία του ’90 χαρακτηρίζεται από μια διεύρυνση της θεματολογίας. Δεν μιλάμε μόνο για αγορά εργασίας πλέον. Στη δεκαετία του ’80 μιλούσαμε για αγορά εργασίας. Στη δεκαετία του ’90 στην Ευρωπαϊκή Ένωση μιλάμε για θέματα νέα, όπως γυναίκες στα κέντρα αποφάσεων, σε αυτό οφείλονται και πολλές διατάξεις ελληνικές, οι γνωστές που γνωρίζουμε τώρα και η ένταξη της ισότητας στην πολιτική απασχόλησης, απόρροια της οποίας είναι και αυτό που σας είπα στην αρχή, το Ευρωπαϊκό Κοινωνικό Ταμείο να έχει φτάσει να δεσμεύσει συγκεκριμένα κονδύλια.


Το ’95 έχουμε πέντε στους είκοσι Επιτρόπους γυναίκες, εκ των οποίων τρεις-τέσσερις Επίτροποι Ευρωπαίες δηλώνουν φεμινίστριες. Είναι πολύ σημαντικό για τα νέα θέματα, δηλαδή μπαίνει το ζήτημα από την ένταξη της Σουηδίας και της Φιλανδίας το ’95 που ήταν πολύ βασική η χρονιά. Αρχίζει η Ευρωπαϊκή Επιτροπή να ασχολείται και με θέματα σωματεμπορίας γυναικών, βίας και τέτοια, με τα οποία μέχρι τότε δεν ασχολούνταν καθόλου. Αυτά, όπως ξέρετε, είναι η ενδοοικογενειακή βία, βέβαια δεν είναι ένα θέμα, το οποίο η Ευρωπαϊκή Ένωση μπορεί να βγάλει οδηγία, γιατί δεν είναι μέσα στις αρμοδιότητές της, όμως τα προγράμματα ΔΑΦΝΗ και ΣΤΟΠ, τα οποία αφορούν τη βία κατά των γυναικών και την αντιμετώπιση του Trafficking είναι προγράμματα, τα οποία έδωσαν πολύ μεγάλη ώθηση και στην Ελλάδα, μέσα από τη συμμετοχή πάρα πολλών φορέων.


Πάω λίγο πιο σύντομα. Έχω και άλλο ένα. Το τέταρτο πρόγραμμα το 1996-2000 βάζει σαν καινούργιο στοιχείο στην ένταξη σε όλες τις πολιτικές, όχι μόνο στην απασχόληση. Επίσης έχουμε και τη συνθήκη του Άμστερνταμ το ’97, που μέσα στη συνθήκη – και αυτό δεν το γνωρίζουμε πολύ στην Ελλάδα – λέει ότι η Ευρωπαϊκή Ένωση πρέπει σε όλες τις πολιτικές να προωθεί την ισότητα. Πάλι και αυτό δημιούργησε ένα πολύ ευνοϊκό καθεστώς, μια ευνοϊκή κατάσταση, για να μπορέσουμε τώρα να έχουμε το Γ΄ Κοινοτικό Πλαίσιο Στήριξης και το Δ΄ που σας είπε η κυρία Σάντρους, πάρα πολύ σημαντικό, να πρέπει να έχουν, σύμφωνα με τις συνθήκες, τη διάσταση της ισότητας.
(αλλαγή κασέτας)

Μ. ΣΤΡΑΤΗΓΑΚΗ: …πρέπει να το εφαρμόσει και αφορά ευρωπαϊκά ζητήματα. Μέσα από αυτό τον κανονισμό η ισότητα των φύλων μπαίνει στο Γ΄ Κοινοτικό Πλαίσιο Στήριξης, το οποίο αρχίζει το 2000 και φτάνουμε στο 2001 το τελευταίο πρόγραμμα που σας είπα μέχρι το 2006 είναι αυτό. Έχει πάρει μια παράταση, γιατί είναι το τελευταίο, δεν θα υπάρξει άλλο.

Το πέμπτο πρόγραμμα δράσης της Ευρωπαϊκής Επιτροπής βάζει συστήματα ανθρώπινων δικαιωμάτων, βίας, σωματεμπορίας. Μετά τα 2007, διότι πήραμε μια παράταση, ενσωματώνονται δυστυχώς σε ένα μόνο πρόγραμμα, στο πρόγραμμα PROGRESS, το οποίο αντικαθιστά διάφορα προγράμματα εξειδικευμένων πηγών ανισότητας. Δηλαδή το πρόγραμμα PROGRESS δεν είναι πρόγραμμα για την ισότητα των φύλων, αλλά είναι πρόγραμμα για την ισότητα γενικών, ανάμεσα σε όλες τις πηγές ανισότητας, οι οποίες υπάρχουν και στη συνθήκη υπάρχουν, σωματική ακεραιότητα, εθνική καταγωγή, φυλή, σεξουαλικές προτιμήσεις, ηλικία και διάφορα άλλα, το οποίο είναι μεγάλο πλήγμα για την ισότητα των φύλων, γιατί ξαφνικά η ισότητα των φύλων μπαίνει μαζί με τις άλλες ανισότητες, πράγμα το οποίο δεν ισχύει έτσι και αλλιώς, γιατί είναι ο μισός πληθυσμός, δεν είμαστε κοινωνική κατηγορία. Δυστυχώς όμως για λόγους συρρίκνωσης του προϋπολογισμού και τα λοιπά ελπίζουμε να μην φτάσει τόσο γρήγορα αυτή η τάση και στην Ελλάδα και ξαφνικά η Γραμματεία Ισότητας των φύλων να ασχολείται με όλες τις ισότητες, με όλα τα προβλήματα. Εν πάση περιπτώσει, η τάση αυτή είναι στην Ευρωπαϊκή Ένωση.

Τα εργαλεία πολύ συνοπτικά τα παρουσιάζω όλα. Εργαλεία πολιτικής για την ισότητα και αυτά επηρέασαν πάρα πολύ τα ελληνικά, διότι δεν είχαμε στην Ελλάδα αναπτύξει τόσα πολλά εργαλεία, θετικές δράσεις, main streaming. Όπως βλέπετε η ένταξη της ισότητας, δεν το αναφέρω συγκεκριμένα, για να προχωρήσω γρήγορα.

Στον συνδυασμό του Γ΄ Κ.Π.Σ. έχουμε τη διπλή στρατηγική. Δηλαδή και θετικές δράσεις υπέρ των γυναικών, όπως, παραδείγματος χάρη, σας είπα το μέτρο 5.3, στο οποίο ανήκει το συγκεκριμένο πρόγραμμα, αλλά και ένταξη της ισότητας σε όλο το Γ΄ Κ.Π.Σ. Αυτό προσπαθούμε να κάνουμε και με τη Γραμματεία Ισότητας τώρα, όπως σας είπε η κυρία Σάντρους και στα εξειδικευμένα προγράμματα να παρέμβουμε, τα οποία αναπτύσσουν άλλα Υπουργεία, αλλά και να υπάρξει και κάποιο συγκεκριμένο για την ισότητα των φύλων στο ΥΠΕΣΔΔΑ, στο οποίο ανήκει η Γενική Γραμματεία Ισότητας.
Τα στοιχεία της αποτίμησης του Γ΄ Κ.Π.Σ. δεν είναι βέβαια, δεν έχουν ξοδευτεί τα 11,6% του Ευρωπαϊκού Κοινωνικού Ταμείου, πολύ λιγότερα, δεσμεύσεις διάφορες, αλλά πάντα βρίσκει δυστυχώς το ελληνικό δαιμόνιο έναν τρόπο, σε κάποιες αναθεωρήσεις των επιχειρησιακών προγραμμάτων, σε διάφορες νέες καταστάσεις, κάτι να γίνεται και να μειώνεται αυτό το ποσοστό βέβαια. Έχει μειωθεί πάρα πολύ, στο ΕΠΕΑΕ, για παράδειγμα, είναι το Επιχειρησιακό Πρόγραμμα Παιδείας. Είχε ξεκινήσει με ένα 10% δέσμευση για τις δράσεις για την ισότητα των φύλων και τελικά νομίζω ότι τώρα είναι γύρω στο 3% δυστυχώς.

Περιορισμένα και μη προσδιορισμένα κονδύλια υπέρ της ισότητας των φύλων σε πάρα πολλές αυτές. Όμως, παρ’ όλα αυτά, παρά τη γκρίνια που σας έχω τώρα πει, πραγματικά το Γ΄ Κοινοτικό Πλαίσιο Στήριξης έχει εντυπωσιακούς αριθμούς, γιατί ξεκίνησε βέβαια και πάρα πολύ ψηλά. Το Ευρωπαϊκό Κοινωνικό Ταμείο αν πεις 11,6% είναι τεράστια τα ποσά. Άρα και μετά τις δυσκολίες, για να είμαστε λιγότερο γκρινιάρες, τελικά έχουμε δεσμευμένα κονδύλια πάρα πολλά στο Γ΄ Κοινοτικό Πλαίσιο Στήριξης, παρ’ όλο που θα μπορούσαν προφανώς να είναι και περισσότερα.

Εδώ βλέπουμε τα μεγάλα επιχειρησιακά προγράμματα τι δέσμευσαν. Εδώ, όπως βλέπετε, μέσα στα 206.000.000 € είναι το δικό σας το πρόγραμμα, γιατί είναι τρία τα μέτρα εκεί μέσα, είναι το μέτρο για τους παιδικούς σταθμούς, ιδιωτικές δράσεις στις επιχειρήσεις και το δικό σας «Ολοκληρωμένες Παρεμβάσεις υπέρ των Γυναικών». Το ΕΠΑΜ είναι τα είκοσι εκατομμύρια για την επιχειρηματικότητα, υγεία, πρόνοια, κοινωνία της πληροφορίας. Τα δεκατρία ΠΕΠ και φυσικά το ΕΠΕΑΕΚ, για το οποίο σας είπα προηγουμένως και αυτή τη στιγμή η ιδιότητά μου είναι να υλοποιώ ένα από τα προγράμματα σπουδών φύλου, τα οποία χρηματοδοτούνται από αυτό το κονδύλι. Στο Πάντειο Πανεπιστήμιο, που είναι για πρώτη φορά, αναπτύσσονται στην Ελλάδα οι σπουδές φύλου και ισότητας στα πανεπιστήμια ακριβώς μέσα από αυτά τα δεσμευμένα κονδύλια του ΕΠΕΑΕΚ, που και εκεί και το ΕΠΕΑΕΚ προσπάθησε να τα χρησιμοποιήσει για άλλους στόχους. Όμως, επειδή ήταν δεσμευμένα από την Ευρωπαϊκή Επιτροπή στην αρχή του σχεδιασμού του Γ΄ Κ.Π.Σ., διατηρήθηκαν.
Αυτή τη στιγμή έχουμε μια υλοποίηση 40,57%, δεν είναι αυτή τη στιγμή, είναι ο Δεκέμβριος του 2004, συγγνώμη, προφανώς τώρα έχουμε φτάσει στο 70%, που πάει υποτίθεται καλά στο σύνολο και πιο συγκεκριμένα βλέπετε κάποια στατιστικά. Αυτά τα στοιχεία είναι από την Επιτροπή παρακολούθησης του Δεκεμβρίου του 2004, αν δεν κάνω λάθος και βλέπετε κάποια αριθμητικά στοιχεία για αυτά τα προγράμματα. Τα ολοήμερα νηπιαγωγεία, για παράδειγμα και τα ολοήμερα δημοτικά σχολεία είναι στο ΕΠΕΑΕΚ, τα οποία έχουν δεχτεί χρηματοδότηση από αυτό το συγκεκριμένο κονδύλι.

Τα προπτυχιακά, τα μεταπτυχιακά βλέπετε εδώ τα προγράμματα για τα οποία σας είπα. Εδώ έχουμε στην ανταγωνιστικότητα την επιχειρηματικότητα, όπως είπαμε, κοινωνία της πληροφορίας. Τα δεκατρία επιχειρησιακά επίσης έχουν δομές, έχουν επωφελούμενους και τα λοιπά. 

Για τον σχεδιασμό του Δ΄ Κ.Π.Σ. σας είπε αρκετά πράγματα η κυρία Σάντρους. Πιστεύω έτσι στο πολιτικό επίπεδο ότι πρέπει να βρεθούν πραγματικά τα ζητήματα αιχμής για την ισότητα των φύλων στην Ελλάδα σήμερα. Η προσωπική μου γνώμη είναι ότι ένα ζήτημα αιχμής είναι τα θέματα βίας και σωματεμπορίας. Δύσκολα να ενταχθούν στο Γ΄ Κοινοτικό Πλαίσιο Στήριξης. Να σας ενημερώσω ότι στην Ιταλία στο Γ΄ Κοινοτικό Πλαίσιο Στήριξης σε συγκεκριμένες περιοχές της Ιταλίας είχαν κάνει προγράμματα για την αντιμετώπιση σωματεμπορίας. Στην Ελλάδα δεν τολμήσαμε τότε το 2000, μπορεί ίσως τώρα στο Δ΄ Κ.Π.Σ. η πολιτική βούληση τουλάχιστον έχει εκφραστεί.

Προϋποθέσεις για να αντιμετωπιστεί της κατάστασης χρειάζονται απαιτούμενες διαδικασίες και μηχανισμοί και συγκεκριμένες προτάσεις, οι οποίες αναπτύσσονται από τη Γραμματεία Ισότητας αυτή τη στιγμή.
Τα ζητήματα αιχμής, όπως είπαμε και προηγουμένως, το ένα είναι από τη μια μεριά της κατάστασης, δηλαδή για τις γυναίκες, οι οποίες έχουν εξασφαλισμένα τα βασικά και αυτό που ζητούν είναι να συμμετάσχουν στην εξουσία, στην πολιτική, στην οικονομία και από την άλλη μεριά της κλίμακας είναι αυτές οι γυναίκες, οι οποίες δεν έχουν εξασφαλίσει ή ανήκουν τις ομάδες τις κοινωνικά αποκλεισμένες, όπως είπα για τη σωματεμπορία.

Οι προϋποθέσεις για να γίνουν κάτι αυτή τη στιγμή για το Δ΄ Κ.Π.Σ. είναι οι γνωστές προϋποθέσεις που ισχύουν σε όλες τις πολιτικές, τις δημόσιες πολιτικές. Δεν φτάνουν μόνο τα χρήματα, είτε μόνο η πολιτική βούληση, είτε μόνο το ανθρώπινο δυναμικό, χρειάζεται πραγματικά ένας συνδυασμός πολλών πραγμάτων και κυρίως η πολιτική βούληση, η οποία βάζει τα πράγματα να δουλέψουν και πραγματικά κάνει δεσμεύσεις που να μην μπορούν να ανατραπούν. Γιατί το πρόβλημα της πολιτικής βούλησης και η ρητορική της δημόσιας πολιτικής είναι πολύ απλή. Όλοι είμαστε και όλοι οι πολιτικοί είναι υπέρ της ισότητας των φύλων. Όμως, όταν έρχεται να δεσμευτεί το κονδύλι, εκεί τα πράγματα είναι πολύ πιο δύσκολα.

Απαραίτητες διαδικασίες υπάρχουν, αρκεί να γίνονται σωστά και η συμμετοχή της κοινωνίας των πολιτών είναι πάρα πολύ σημαντική. Εγώ είμαι μέλος και σε γυναικεία οργάνωση και ξέρω πόσο δύσκολο είναι οι γυναικείες οργανώσεις να συμμετέχουν στους σχεδιασμούς των πολιτικών, το οποίο απαιτείται, λέγεται, όλοι λέμε και η κυρία Σάντρους το είπε και υπάρχει πραγματικά η πρόθεση να γίνει αυτό, όμως όταν φτάνουμε στην πράξη είναι πάρα πολύ δύσκολο, γιατί έχουν γίνει τόσο τεχνοκρατικά τα πράγματα αυτά, οι δημόσιες πολιτικές, που οι γυναικείες οργανώσεις πρέπει να έχουν τεχνικό προσωπικό για να μπορούν να συνομιλούν με τους τεχνοκράτες της δημόσιας διοίκησης. Είναι ένα πάρα πολύ δύσκολο πρόβλημα.

Ελπίζω τώρα πάλι με το Υπουργείο Εργασίας που ξέρετε ότι αναμένεται μια χρηματοδότηση των μη κυβερνητικών οργανώσεων, των γυναικείων οργανώσεων συμπεριλαμβανομένων και αυτό γιατί η Ευρωπαϊκή Ένωση θεωρεί ότι ένα 5% του Κοινωνικού Ταμείου πρέπει να πηγαίνει σε μη κυβερνητικές οργανώσεις, με άποψη πολιτική πλέον. Γιατί, όπως ξέρετε, η Ευρωπαϊκή Ένωση δεν θέλει να έχει μόνο συνομιλητές τα κράτη-μέλη, τις κυβερνήσεις, θέλει να έχει συνομιλητές και τις μη κυβερνητικές οργανώσεις γενικώς και τους Δήμους και τις Κοινότητες, διότι στην ουσία προωθείται η εξουσία σε πιο πολλά επίπεδα και όπως σας ενημερώνω, αναμένεται αυτή τη στιγμή μια προκήρυξη από το Υπουργείο Εργασίας που θα ευνοήσει πάρα πολύ τις γυναικείες οργανώσεις να συμμετάσχουν, για να μπορούν να επιτελέσουν τον ρόλο τους ως γυναικείες οργανώσεις, οι οποίες συνομιλούν και βάζουν ζητήματα και σε αυτή τη διημερίδα, που είπε η κυρία Σάντρους, οι γυναικείες οργανώσεις έχουν προσκληθεί. Όμως δεν είναι απλό, αυτό θέλω να πω, να τις φέρνουμε. Πρέπει να μπορούν να συμμετάσχουν. Η παραγωγή της γνώσης ευτυχώς οι σπουδές φύλων στα πανεπιστήμια θα παράξουν κάποια γνώση, για αυτό δουλεύουμε άλλωστε, το γράφουμε και εδώ και χρειάζονται εμπειρογνώμονες και στελέχη της δημόσιας διοίκησης και η Εθνική Σχολή Δημόσιας Διοίκησης επεξεργάζεται αυτή τη στιγμή ένα πρόγραμμα επιμόρφωσης των δημοσίων υπαλλήλων για θέματα ισότητας, γιατί πραγματικά έχουμε φτάσει σε σημείο να είναι αρκετά τεχνοκρατικά τα πράγματα και για να μην έχουμε αντίστροφα αποτελέσματα, γιατί το πρόβλημα της ισότητας έχει πάρα πολύ μεγάλο, εδώ θα ήθελα την προσοχή σας, γιατί τελικά δεν μπορούν να ασχοληθούν, υπάρχουν κίνδυνοι να είναι αντίθετα τα αποτελέσματα, αντίρροπα, αντίθετα απ’ ότι έχει κανείς προγραμματίσει, ειδικά για την ισότητα των φύλων, γιατί είναι λεπτά τα ζητήματα αυτά.
Έτσι με την αφορμή αυτού θέλω απλώς να αναφέρω ότι πρέπει κανείς να δίνει κάποια προσοχή ακόμα και στον λόγο, τον οποίο χρησιμοποιεί και μου έκανε μεγάλη έκπληξη που στο πρόγραμμα δεν υπάρχει η έννοια εισηγητής. Το λέω γιατί συνήθως η ευαισθησία τη δική μου κοιτά και αυτά τα πράγματα. Δεν είναι απλό το ζήτημα ότι θέλουμε ισότητα και το λέμε, αλλά σε όλες τις εκφάνσεις του προβλήματος νομίζω ότι πρέπει να δίνεται μια ιδιαίτερη προσοχή.

Ένα τελευταίο σχόλιο με τις «Ίσες Δυνατότητες και Ίσες Ευκαιρίες» πολύ σωστό αυτό. Πολλές φορές οι γυναίκες έχουν περισσότερες δυνατότητες βέβαια και εν πάση περιπτώσει, να το έχουν υπόψη τους ότι η ζυγαριά μας δίνει μια εντύπωση ότι θέλουμε μια ισότητα, αλλά δεν λέει πολλές φορές από πού ξεκινάμε και η ζυγαριά, εν πάση περιπτώσει, για να έρθει να ισορροπήσει χρειάζεται μια προσπάθεια, δεν είναι τα πράγματα τόσο απλά, αλλά ούτε και τόσο ίσα.
Σας ευχαριστώ και ελπίζω η σημερινή συνάντηση να προωθήσει την ισότητα των φύλων γενικότερα, όπως είναι και η δική μου στράτευση και επιθυμία.

Δ. ΑΝΤΩΝΑΚΟΥ: Αγαπητές φίλες και αγαπητοί φίλοι, γεια σας. Είμαι η τελευταία ομιλήτρια και θα κοιτάξω να προσαρμοστώ δεόντως σε αυτό τον ρόλο.

Το θέμα της ομιλίας μου είναι: «Γυναικεία Απασχόληση στο Μητροπολιτικό Κέντρο της Αττικής – Προβλήματα και Προοπτικές»


Θέλω να επισημάνω σε αυτό τον τίτλο ότι επίκεντρο είναι η τοπικότητα, γιατί το πρόγραμμα αυτό, για το οποίο συζητούμε σήμερα, είναι και αυτό τοπικό, είναι στον χώρο της Περιφέρειας Αττικής, η τοπικότητα λοιπόν, αλλά και το διεθνές που αυτή τη στιγμή έχει παρεισφρήσει και παίζει ρόλο και στις τοπικές εξελίξεις. Επομένως θα κοιτάξω να μείνω στο κείμενο, ώστε να μην σας πάρα παραπάνω χρόνο.


Η γυναικεία απασχόληση λοιπόν σε σύγχρονες συνθήκες είναι εξαιρετικά σύγχρονο ζήτημα και για αυτό έχω την άποψη ότι είναι αναγκαίος ο εμπλουτισμός των παραμέτρων ανάλυσης και αντιμετώπισής του με νέα ποιοτικά χαρακτηριστικά που χαρακτηρίζουν τη σημερινή πραγματικότητα.


Καταρχήν πρέπει να εξεταστούν ως προς το περιεχόμενο αρκετά νέα ζητήματα που έχουν αναδειχθεί τα τελευταία χρόνια. Για την αντιμετώπιση της ανεργίας χρειάζεται να τοποθετήσουμε το ζήτημα της γυναικείας απασχόλησης, το συνεχώς μεταβαλλόμενο και πολλές φορές επιθετικό διεθνές κοινωνικοοικονομικό και πολιτισμικό περιβάλλον και μέσα σε ένα αστικό περιβάλλον απειλούμενο με κατακερματισμό.


Για τη ρυθμιστική μας δράση που είναι απαραίτητη κεντρικό κράτος, Αυτοδιοίκηση και κοινωνικοί εταίροι χρειάζεται να επιλέξουμε κατευθύνσεις. Έχω τη γνώμη ότι το σύγχρονο προοδευτικό οπλοστάσιο των εννοιών της αειφόρου ανάπτυξης της κοινωνίας της γνώσης, της καινοτομίας, της συμμετοχής, της αλληλεγγύης και της κοινωνικής συνοχής είναι αυτό που πρέπει να επιλέξουμε για να αντιμετωπίσουμε τα επίκαιρα προβλήματα και να αξιοποιήσουμε δυναμικά τις προοπτικές.

Όσον αφορά στα εργαλεία της ανάλυσης τώρα, όπως επισημαίνει σε σχετική μελέτη του ΚΕΘΙ, για τη βιβλιογραφία με θέμα «τις συνθήκες της γυναικείας απασχόλησης στην Ελλάδα από το ’80 έως το 2000, οι περισσότερες εμπειρικές έρευνες που έχουν διεξαχθεί μέχρι σήμερα είναι μεγάλης κλίμακας και χρησιμοποιούν κυρίως ερωτηματολόγια σε αντιπροσωπευτικό δείγμα του συνολικού πληθυσμού». Η μελέτη προτείνει τη χρήση της ποιοτικής ερευνητικής μεθοδολογίας σε μικρότερη κλίμακα που είναι και άποψή μου. Πρόοδο στο θέμα της κλίμακας αποτελεί το πρόγραμμα ΟΔΥΣΣΕΙΑ με τοπικούς εταίρους, μεταξύ των οποίων και η Νομαρχία Αθηνών και συντονιστή την Περιφέρεια Αττικής, το οποίο εστιάζει στην απασχόληση στην Αττική.


Σημαντική θεωρώ πως θα είναι η συμβολή της Νομαρχίας Αθηνών και σας να την ανακοινώνω, με την εκπόνηση του Αναπτυξιακού και Επιχειρησιακού Σχεδίου της Νομαρχίας, όπως έχει κάνει και η Νομαρχία Πειραιά. Την έρευνα την έχουμε αναθέσει στο Εθνικό Μετσόβιο Πολυτεχνείο και στο Πανεπιστήμιο Θεσσαλίας επίσης και θα είναι έτοιμη τον Μάιο. Σχετικά με τα νέα χαρακτηριστικά της απασχόλησης στις διεθνείς μητροπόλεις θέλω να σας απασχολήσω λίγο.


Σήμερα κατά την ανάλυση της κατάστασης μιας πόλης, όπως για παράδειγμα η Αθήνα, δεν είναι πια δυνατόν να μην λαμβάνονται υπόψη οι δυναμικές στο διεθνές πεδίο, οι βαθιές αλληλοσυσχετίσεις μεταξύ των πόλεων, αλλά και μεταξύ πόλης και περιφέρειας.

Κατά μια επιστημονική άποψη, Μαρτινώτη 1993, η νέα κοινωνική μορφολογία, σε μια πόλη συναρθρώνονται τουλάχιστον τρεις τύποι αστικής μορφολογίας. Η παραδοσιακή πόλη, η μητρόπολη του μέσου του 20ου με το κέντρο και τα προάστια και τέλος μια νέα πόλη στον διεθνή χώρο, η λεγόμενη «Μετάπολις», ένα ανοικτό δίκτυο με πολλαπλότητα πυρήνων. 


Η συνύπαρξη τριών επαλλήλων στρωμάτων στις πόλεις δημιουργεί νέες κοινωνικές διατάξεις υποκείμενες σε βαθιές αλλαγές. Οι αλλαγές της λειτουργίας των αγορών που συντελούνται τις τελευταίες δεκαετίες και συνδέονται με τις νέες τεχνολογίες και τις επικοινωνίες έχει διαπιστωθεί ότι στις μεγάλες πόλεις προκαλούν μια σειρά από αλλαγές στην εργασία. 


Η έρευνα στις τρεις παγκοσμιοποιημένες «Μεγαλουπόλεις», Λονδίνο, Ν. Υόρκη και Τόκιο, SASAN 1992 GLOBAL CITIES, έδειξε ότι, παρά τις διαφορές στους χρόνους και στα μεγέθη, έχασαν και οι τρεις πόλεις θέσεις εργασίας στην μεταποίηση και είχαν μεγάλη ανάπτυξη στις υπηρεσίες προς την παραγωγή. 


Ανάμεσα στις θέσεις εργασίας με μεγαλύτερη ανάπτυξη συμπεριλαμβάνονται αυτές των επαγγελματιών και των υπαλλήλων, με τους επαγγελματίες να παίρνουν τους μεγαλύτερους μισθούς, ενώ οι υπάλληλοι κερδίζουν όλο και λιγότερα. Αυτή η ανισότητα παρουσιάζεται μεγαλύτερη στους τομείς των νέων υπηρεσιών, παρά στους παλιούς τομείς της μεταποίησης και των μεταφορών.


Οι θέσεις μερικής απασχόλησης και στις τρεις πόλεις αυξήθηκαν και καταλαμβάνονται σε μεγάλα ποσοστά από γυναίκες, γεγονός που μπορεί εξάλλου να αποδοθεί και στην παρατηρούμενη αύξησή τους στο εργατικό δυναμικό. 


Επίσης έχει ευρύτερα διαπιστωθεί, CASERS 1997 LOCAL AND GLOBAL ότι «ένα από τα πιο χαρακτηριστικά κοινωνικά αποτελέσματα της νέας διεθνούς οικονομίας αφορά στον τεράστιο αριθμό γυναικών που σε όλες τις χώρες εισήλθαν στον ενεργό οικονομικό πολιτισμό». Το φαινόμενο, παρά πέραν από την εύκολη γνώση του κομπιούτερ – και εδώ θα δούμε ότι τα πράγματα δεν είναι έτσι – αποδίδεται κυρίως στο μικρότερο κόστος της γυναικείας εργασίας, στις μορφές ευέλικτης εργασίας, μερική απασχόληση, υπεργολαβία, συμβάσεις ορισμένου χρόνου, άτυπη εργασία, που συνδέονται σε μεγάλο βαθμό με τις γυναίκες.


Κατά τον ΟΟΣΑ, εκτός από τις αλλαγές που συσχετίζονται με την οικονομία και τις αλλαγές στις καταναλωτικές συνήθειες, η αύξηση ποσοστών συμμετοχής των γυναικών στην αγορά εργασίας, που καταγράφηκε στις χώρες του, οφείλεται και σε παράγοντες, όπως η αύξηση του μορφωτικού επιπέδου των γυναικών, η μείωση των ποσοστών γονιμότητας και η αύξηση των ανύπαντρων γονέων.


Ένα μικρό κομμάτι θα σας πω για την αναδυόμενη τοπική διάσταση στην Ευρώπη τώρα. Η Ευρωπαϊκή Ένωση στη διάσκεψη «ΕΥΡΩΠΗ 2000 PLUS» παρείχε στα κράτη-μέλη ένα πλαίσιο αναφοράς, ώστε βάσει των υποχρεώσεων που έχουν αναλάβει για την περιφερειακή ανάπτυξη να αντιληφθούν και να εφαρμόσουν συγκεκριμένες πολιτικές. Βάσει ερευνών είχε προβλεφθεί λοιπόν αύξηση των περιφερειών με κοινωνικά και οικονομικά προβλήματα, ένας άνισος ανταγωνισμός για την προσέλκυση επενδύσεων αιχμής, κίνδυνος ανάπτυξης δύο ταχυτήτων σε σχέση με την πρωτιά μερικών πόλεων στην τεχνολογική πρόοδο. Οι περιφέρειες θα έπρεπε να αναλάβουν συναινετικές δράσεις για να γίνουν πιο ανταγωνιστικές και για να προωθήσουν την ενδογενή ανάπτυξη και πρόοδο με κατεύθυνση τη βιώσιμη χρονική ανάπτυξη και την αλληλεγγύη.

Οι πόλεις θεωρούνται ως επιταχυντές μιας ισόρροπης περιφερειακής ανάπτυξης, αναγνωριζόμενες ως αναγκαία συνθήκη για την κοινωνική και οικονομική συνοχή στην Ευρώπη.


Όσον αφορά στην απασχόληση οι αλλαγές στα συστήματα παραγωγής που επέτρεψε η τεχνολογία έκαναν πιο εύκολη την ανάπτυξη του ενδογενούς δυναμικού με τα τοπικά συστήματα παραγωγής που αποτελούνται από μικρές επιχειρήσεις. Αυτές οι αλλαγές μαζί με τις δημογραφικές και με τις αλλαγές στην κατανομή του οικογενειακού εισοδήματος και σε συνδυασμό με τις απόψεις των κατοίκων για την αειφόρο ανάπτυξη και την τάση για πιο ενεργητική ενασχόληση με τα κοινά συμβάλουν στην ανάδειξη της τοπικής διάστασης για την ανάπτυξη της απασχόλησης.


Το τοπικό επίπεδο θεωρείται ότι μπορεί να παίξει θετικό ρόλο ειδικότερα για την ανάπτυξη της γυναικείας απασχόλησης. Λόγω της εγγύτητας του τοπικού επιπέδου στις ανάγκες, το ίδιο το τοπικό επίπεδο εξελίσσεται στην Ευρωπαϊκή Ένωση σε σημαντικό πόλο για τον σχεδιασμό και την υλοποίηση πολιτικών σχετικών με την αειφόρο ανάπτυξη και την κοινωνική συνοχή, μεταξύ των οποίων και οι πολιτικές της απασχόλησης.

Επίσης η συμμετοχή όλων των κοινωνικών εταίρων για την αναζήτηση κοινών συμφερόντων με την ανάπτυξη δικτύων και συνεργασιών προωθείται καλύτερα σε τοπικό επίπεδο, όπου παράλληλα μπορεί να διαδοθούν οι κατευθύνσεις για την ισότητα και να δημιουργηθεί συνείδηση για τις πολιτικές της ισότιμης αντιμετώπισης των φύλων.


Σήμερα οι καλές πρακτικές κεντροβόρειων κυρίως χωρών επιβεβαιώνουν την αποτελεσματικότητα αυτών των πολιτικών και αποτελούν την κεντρική ιδέα, πάνω στην οποία βασίζονται πιλοτικά προγράμματα, όπως στις ίσες ευκαιρίες, που στόχο έχουν πιλοτικά με την έννοια του περιορισμένου της κλίμακας, που στόχο έχουν να μας εισάγουν σε μεγαλύτερη ενεργοποίηση και συμμετοχή των τοπικών κοινωνιών.


Τελευταίο κεφάλαιο τα χαρακτηριστικά της γυναικείας απασχόλησης στην Αττική.  Μπορούμε λοιπόν να προχωρήσουμε ίσως σε κάποιες πρώτες συγκρίσεις. Παραθέτω ενδεικτικά κάποια στοιχεία που επιτρέπουν μια πρώτη σύγκριση των διεθνών εξελίξεων που περιγράφτηκαν παραπάνω με τα στοιχεία που αφορούν την απασχόληση στην Αττική από την ανάλυση του ΟΔΥΣΣΕΙΑ, στον χώρο της Νομαρχίας Αθηνών από την ανάλυση του Επιχειρησιακού Σχεδίου της Αθήνας, καθώς και στη χώρα, οπότε και συχνά δεν υπάρχουν στοιχεία σε κοντινότερο επίπεδο.


Λυπάμαι πραγματικά, δεν θα σας πω όλες τις στατιστικές, δεν είναι της ώρας, έχουν ακουστεί πολλά, θα προσπαθήσω να μείνω μόνο στα συμπεράσματα. Θα καταθέσω στα πρακτικά, ώστε να μπορούν να υπάρχουν και τα στοιχεία αυτά.


Σύμφωνα λοιπόν με τα στοιχεία οι γυναίκες στην Αττική έχουν εμφανώς χαμηλότερα ποσοστά και εδώ απασχόλησης από τους άνδρες, διπλάσια ποσοστά ανεργίας και σχεδόν οι μισές συγκαταλέγονται στις οικονομικά μη ενεργές. Τα ποσοστά αυτά πάντως της γυναικείας απασχόλησης, παρά τη βελτίωση των τελευταίων χρόνων, πολύ απέχουν από τον στόχο της Λισσαβόνας, αλλά και από τον ευρωπαϊκό μέσο όρο.


Αξίζει να επισημανθεί ότι τόσο για το σύνολο της χώρας, όσο και για την περιφέρεια της Αττικής το ποσοστό των γυναικών με μερική απασχόληση είναι σχεδόν τετραπλάσιο από αυτό των ανδρών. Συγκεκριμένα 6,38%, έναντι 1,47% είναι τα ποσοστά ανδρών-γυναικών για την Αττική.


Σχετικά με την απασχόληση των γυναικών οι περισσότερες είναι υπάλληλοι γραφείου 23,2%, παροχή υπηρεσιών 19,63%, επιστημονικά επαγγέλματα 19,28%. Καταλαβαίνετε μέχρι εκεί είναι τα περισσότερα ποσοστά.

Η πιο αρνητική εξέλιξη στην περιοχή της Νομαρχίας Αθηνών όμως συνίσταται στο ότι τα ποσοστά ανεργίας των ηλικιωμένων γυναικών αυξήθηκαν σημαντικά περισσότερα δε από αυτά των ανδρών. Ας ληφθεί εδώ υπόψη ότι οι άνεργες γυναίκες μεταξύ 45-64 ετών ήταν στην πλειοψηφία τους απολυμένες. Δεν έχουν μεγάλες δυνατότητες επανεκπαίδευσης, χωρίς ειδική παρέμβαση και προέρχονται συνήθως από κλάδους, οι οποίοι φθίνουν.

Η γυναικεία αυταπασχόληση στην Ελλάδα ακολουθεί πτωτική πορεία τα τελευταία δεκατέσσερα χρόνια, εμφανίζοντας ωστόσο μια σταθεροποιητική τάση τα τελευταία τρία χρόνια με ποσοστό 32%. Στη δε αυταπασχόληση με προσωπικό βρίσκεται το ποσοστό στο 17,8% που αποτελεί σαφή ένδειξη της χαμηλής επιχειρηματικής δραστηριότητας των γυναικών.


Η εξαρτημένη μισθωτή εργασία με ποσοστό 41% δείχνει να κερδίζει έδαφος, καθώς η καλύτερη εκπαίδευση και κατάρτιση των γυναικών τις καθιστά πιο ανταγωνιστικές.


Ενδιαφέροντα στοιχεία για την απασχόληση περιλαμβάνει τέλος η έρευνα άτυπες μορφές βιομηχανικής παραγωγής εργασίας και αστικός χώρος στο πολεοδομικό συγκρότημα της πρωτεύουσας, Βαϊου, Βολέμης, Λαυριανίδης και λοιποί συνεργάτες, όπου αναφέρεται για την άτυπη εργασία στην Αθήνα. «Δίπλα στους χιλιάδες εργαζόμενους και εργαζόμενες της επίσημης αγοράς εργασίας εργάζονται χιλιάδες, κυρίως γυναίκες, που δεν καταγράφονται καν ως εργαζόμενες στις στατιστικές εργασίας και στην κοινωνική συνείδηση. Επίσης ενδιαφέρον της έρευνας είναι ότι στους κλάδους της υποδηματοποιίας και της πληροφορικής, ένα παλιό και ένα καινούργιο, βρήκε κοινό στοιχείο και χαρακτηριστικό των αθηναϊκών επιχειρήσεων ότι αποτελούν τους τοπικούς κρίκους παγκόσμιας αλυσίδας παραγωγής με πεδίο ανάπτυξης άτυπων μορφών παραγωγής εργασίας με υπεργολαβίες και φασον». Εδώ έχουμε το μπλέξιμο του τοπικού με το διεθνές με έναν περίεργο τρόπο βασισμένο σε παλιά πρότυπα, δηλαδή κυρίως της φτηνής εργασίας. 

Κλείνοντας μπορούμε να επιχειρήσουμε μια πρώτη προσέγγιση συμπερασμάτων. Η γυναικεία απασχόληση στην Αττική και στην Αθήνα ακολουθεί τις τάσεις που εμφανίζονται στις πόλεις σε διεθνές πεδίο. Όμως παρουσιάζει μια δυσμενή διαφοροποίηση από αυτές ως προς τα μεγέθη της γυναικείας απασχόλησης με ιδιαίτερη αιχμή στις μεγαλύτερες ηλικίες, καθώς και στα ποσοστά της συμμετοχής των γυναικών στην κοινωνία της γνώσης, στις νέες τεχνολογίες και στην επιχειρηματικότητα.


Βελτιώσεις και θετικές προοπτικές έχουν να κάνουν ευρύτερα με την βελτίωση του επιχειρηματικού περιβάλλοντος, την προώθηση της καινοτομίας, νέες επενδύσεις αιχμής στην Αττική, κίνητρα προς τις γυναίκες επιχειρηματίες, αλλά και με την καταπολέμηση αρνητικών στερεοτύπων στην κοινωνία, με περισσότερη και καλύτερα εκπαίδευση, επιμόρφωση, για βίου μόρφωσης των γυναικών, με επιδοτήσεις ανέργων, καθώς και με τον επαγγελματικό αναπροσανατολισμό τους προς τις νέες τεχνολογίες και την πληροφορική.

Τέλος, απαραίτητη είναι η επάρκεια της υποδομής φροντίδας για την οικογένεια.

Νομίζω ότι όλα αυτά συνιστούν ένα πακέτο με πιο κοντινούς στόχους, αλλά και με πάρα πολύ μακροπρόθεσμους.

Σας ευχαριστώ.

ΠΡΟΕΔΡΕΙΟ: Ευχαριστούμε πολύ τις εισηγήτριές μας. Εγώ το είπα και πριν εισηγήτριες, το τόνισα. 


Σας ευχαριστούμε πάρα πολύ για την παρουσία σας.

Διάλεξη με θέμα:

«Διευρωπαϊκή Προσέγγιση στα Βασικά Προσόντα για την Απασχόληση των Ευρωπαίων Πολιτών»

ΠΡΟΕΔΡΕΙΟ (Μ. ΧΟΛΕΒΑ): Είμαι η Νομαρχιακή Σύμβουλος και εντεταλμένη στα προγράμματα από τη Νομαρχία Αθήνας. Να σας ευχαριστήσω για τη συμμετοχή σας σε αυτή την διάλεξη που θα γίνει σήμερα. 


Θα καλωσορίσουμε τον κύριο Γεώργιο Ζερβό, Προϊστάμενο Ειδικής Υπηρεσίας Διαχείρισης του Επιχειρησιακού Προγράμματος Απασχόλησης και Επαγγελματικής Κατάρτισης και θα ξεκινήσουμε με εσάς.

Γ. ΖΕΡΒΟΣ: Κυρία Χολέβα να σας ευχαριστήσω, να σας καλημερίσω και εγώ με τη σειρά μου. Η συγκεκριμένη διημερίδα που γίνεται με θέμα τις νέες ευκαιρίες για την απασχόληση των γυναικών στη περιφέρεια Αττικής, που υλοποιείται στο σχέδιο δράσης για τις ίσες δυνατότητες και ίσες ευκαιρίες. 

Ίσως είναι μια σημαντική ευκαιρία για να γίνουν ευρύτερα γνωστά, γιατί δυστυχώς υπάρχει ένα έλλειμμα – και αυτό δεν μπορεί να το αμφισβητήσει κάποιος – στον τομέα της ενημέρωσης όλων των δράσεων που αφορούν στις ίσες δυνατότητες και στις ίσες ευκαιρίες στις γυναίκες για τη προώθησή τους και την ένταξή τους στην αγορά εργασίας. 

Όπως είναι γνωστό ένας από τους κυρίαρχους στόχους του επιχειρησιακού προγράμματος Απασχόληση και Επαγγελματική Κατάρτιση, το οποίο εκφράζει τη βασική πολιτική του ελληνικού κράτους για την αύξηση της απασχόλησης, είναι βελτίωση της πρόσβασης και της συμμετοχής των γυναικών στην αγορά εργασίας. Είναι χαρακτηριστικό ότι το συγκεκριμένο θέμα αποτελεί ιδιαίτερο άξονα του επιχειρησιακού προγράμματος, ο οποίος μετά την περσινή αναθεώρηση του έτους 2005 έχει πλέον προϋπολογισμό 245.000.000 €. 

Ο συγκεκριμένος άξονας στοχεύει στην δημιουργία μιας ολοκληρωμένης προσέγγισης του θέματος περί ισότητας των δύο φύλων και στη δημιουργία των αναγκαίων εκείνων προϋποθέσεων για τη διάγνωση, τον σχεδιασμό και κυρίως την υλοποίηση συνολικών παρεμβάσεων υπέρ του γυναικείου πληθυσμού, αποσκοπώντας στην ένταξή του στην αγορά εργασίας, αλλά και την υποστήριξη των γυναικών σε θέσεις απασχόλησης. 

Είναι σαφές ότι οι επιπτώσεις από τις δράσεις του συγκεκριμένου άξονα είναι δημιουργία των αναγκαίων προϋποθέσεων και προοπτικών για την ενεργό ή για την πιο ενεργό συμμετοχή των γυναικών στην αγορά εργασίας, για τη δραστική μείωση του μη ενεργού γυναικείου πληθυσμού, παράλληλα με την αύξηση της απασχόλησής του και φυσικά για τη μείωση της ανεργίας και κύρια της μακροχρόνιας ανεργίας του γυναικείου εργατικού δυναμικού. 

Οι αναμενόμενες επιπτώσεις τώρα στη γυναικεία απασχόληση από την υλοποίηση και τη λειτουργία των έργων και των δράσεων του άξονα αυτού του επιχειρησιακού προγράμματος συνίσταται στην άμβλυνση των κοινωνικών ανισοτήτων λόγω φύλου, στην αύξηση του οικονομικά ενεργού γυναικείου πληθυσμού, στη καταπολέμηση κοινωνικών στερεοτύπων και προκαταλήψεων που σχετίζονται με το φύλο, στην ενδυνάμωση και ενίσχυση της αυτοπεποίθησης των ατόμων, στην ανάπτυξη επικοινωνιακής δεξιότητας από μέρους του γυναικείου πληθυσμού, στη πρόσβαση και στη πληροφόρηση για ευκαιρίες των γυναικών στην αγορά εργασίας, στοιχείο το οποίο κρίνεται και όπως έχει δείξει η ως τώρα πορεία υλοποίησης εξαιρετικά σημαντικό, γιατί εδώ πέρα έχει εντοπιστεί σημαντικό πρόβλημα. Στη βελτίωση του βιοτικού επιπέδου των ωφελουμένων και στην αντιμετώπιση διαφόρων ιδιαίτερων κοινωνικών προβλημάτων των γυναικών. 

Στόχος είναι και ο στόχος αυτός κρίνεται με τα σημερινά δεδομένα εφικτός, ότι μέχρι το τέλος της τρέχουσας προγραμματικής περιόδου το 5% ως 7% των ανέργων γυναικών θα έχει ωφεληθεί από δράσεις του συγκεκριμένου άξονα. 

Τώρα τι προβλέπεται, τι αφορούν οι δράσεις οι οποίες υλοποιούνται: πρώτον, αφορούν ανάπτυξη ολοκληρωμένων σχεδίων από επιχειρήσεις για την ανέλιξη των γυναικών στις εσωτερικές αγορές εργασίας. Το δεύτερο αφορά τη λειτουργία δομών εξυπηρέτησης παιδιών, νηπίων και γενικά ατόμων τα οποία χρήζουν βοήθειας, με σκοπό την ένταξη ή τη διατήρηση της υφιστάμενης θέσης των γυναικών στην αγορά εργασίας και το τρίτο αφορά την υλοποίηση ολοκληρωμένων παρεμβάσεων με εξειδικευμένες δράσεις πληροφόρησης, συμβουλευτικής, κατάρτισης, απόκτησης εργασιακής εμπειρίας, με στόχο την προώθηση των γυναικών στην αγορά εργασίας. 

Μια σύντομη ανάλυση, το μέτρο 5.1 που αφορά τη πρώτη δράση που είπαμε αφορά τις θετικές δράσεις για την ισότητα των ευκαιριών των γυναικών από μικρομεσαίες επιχειρήσεις και κύρια μεγάλες επιχειρήσεις. Η συγκεκριμένη δράση αποτελεί μια από τις τρεις καινοτόμες ενέργειες του επιχειρησιακού προγράμματος συνολικά. Αφορά ολοκληρωμένα σχέδια που περιλαμβάνουν θετικές δράσεις που σχετίζονται με την ενημέρωση και την ευαισθητοποίηση των εργοδοτών και των εργαζομένων, όπως και των συνδικαλιστικών φορέων, των κοινωνικών εταίρων αλλά και τοπικών φορέων σε θέματα ίσων ευκαιριών.

Επίσης σχετίζονται στην ανάπτυξη δεξιοτήτων των εργαζομένων μέσα από συστήματα δια βίου μάθησης εντός των επιχειρήσεων. Στην αποτύπωση και καταγραφή νέων μορφών οργάνωσης εργασίας, όπως η τηλεργασία, οι ευέλικτες μορφές εργασίας, τα κυλιόμενα ωράρια και λοιπά και τέλος στην ενίσχυση της λειτουργίας δομών, φύλαξης παιδιών εντός των εγκαταστάσεων των επιχειρήσεων προκειμένου να διευκολυνθεί η εργαζόμενη γυναίκα για την εναρμόνιση της οικογενειακής με την επαγγελματική ζωή. 

Ήδη έχει προκηρυχθεί προ διετίας ο πρώτος κύκλος, η πρώτη προκήρυξη του σχετικού έργου, τελικός δικαιούχος είναι η Γενική Γραμματεία Ισότητας και εντός του Φεβρουαρίου του τρέχοντος έτους αναμένεται η προκήρυξη του δεύτερου κύκλου του έργου. 

Τώρα στο μέτρο 5.2 που αφορά τη στήριξη και τη λειτουργία της πιλοτικής αναβάθμισης των μονάδων και υπηρεσιών εξυπηρέτησης παιδιών, ηλικιωμένων και λοιπών πληθυσμιακών ομάδων τα οποία χρήζουν ιδιαίτερης φροντίδας. Το έργο αυτό εκτιμούμε ότι είναι γνωστό, έχει σαφή προστιθέμενη αξία και σημαντικό αντίχτυπο σε τοπικό επίπεδο. Αφορά τις δομές κοινωνικής φροντίδας, ποιες είναι οι δομές κοινωνικής φροντίδας; Είναι οι βρεφονηπιακοί σταθμοί, τα Κέντρα Δημιουργικής Απασχόλησης Παιδιών, οι δομές φροντίδας ηλικιωμένων και γενικότερα ατόμων τα οποία χρήζουν βοήθειας. 

Στο επιχειρησιακό πρόγραμμα λειτουργούν περίπου 400 τέτοιες δομές σε όλη την Ελλάδα, στις δομές αυτές εργάζονται 6.000 περίπου άτομα ως προσωπικό εξειδικευμένο, επιστημονικό προσωπικό, βρεφονηπιοκόμοι, παιδαγωγοί, νηπιαγωγοί, παιδοψυχολόγοι, γιατροί. 

Σε αυτές τις δομές εξυπηρετούνται άνω των 50.000 γυναικών. Τι σημαίνει ότι εξυπηρετούνται άνω των 50.000 γυναικών; Υπάρχουν γυναίκες οι οποίες αφήνουν τα παιδιά τους στον βρεφονηπιακό σταθμό και έχουν τη δυνατότητα να εργαστούν ή στο Κέντρο Δημιουργικής Απασχόλησης να έχουν ένα επιπλέον χρόνο κάλυψης μετά το σχολείο ή μπορεί να απολαμβάνουν τις υπηρεσίες προγραμμάτων όπως τα προγράμματα Βοήθεια στο Σπίτι.

Σύμφωνα με την έρευνα παιδιού που έχει γίνει στα πλαίσια του επιχειρησιακού προγράμματος υπάρχουν σαφείς αποδείξεις για τη σημαντικότητα της υλοποίησης των έργων αυτών. Εκτιμάται ότι πάνω από 37.500 γυναίκες εντάχθηκαν στην αγορά εργασίας ή διατηρούν τις συγκεκριμένες θέσεις εργασίας τις οποίες κατέχουν ένεκα της λειτουργίας των δομών αυτών.

Είναι σαφές ότι ο στόχος της λειτουργίας των δομών αυτών είναι η απεμπλοκή του γυναικείου εργατικού δυναμικού από τις αυξημένες οικογενειακές υποχρεώσεις γενικά και φυσικά η εναρμόνιση της οικογενειακής με την επαγγελματική ζωή. Αυτό είναι σαφές πως γίνεται και για τα βρέφη και για τα νήπια και για τα παιδιά που είναι στο σχολείο και μπορούν να διευρύνουν το ωράριο μετά τη λήξη του σχολικού ωραρίου μέσω της παραμονής σε ένα Κέντρο Δημιουργικής Απασχόλησης και κυρίως για τις δομές φροντίδας ηλικιωμένων. 

Πρέπει να αναφερθεί ότι τα έργα αυτά, οι δομές αυτές ξεκίνησαν στα πλαίσια του Β΄ Κοινοτικού Πλαισίου Στήριξης, όπου στήθηκαν και λειτούργησαν για πρώτη φορά οι δομές. Εντάχθηκαν και η συγχρηματοδότηση των δομών αυτών από το Κοινωνικό Ταμείο για τα έτη 2003-2004 πριν ενάμιση χρόνο μετά από διαπραγματεύσεις του Υπουργείου Απασχόλησης με την Ευρωπαϊκή Επιτροπή δόθηκε η πρώτη παράταση και τον προηγούμενο Οκτώβριο μετά από νέες διαπραγματεύσεις του Υπουργείου με την Ευρωπαϊκή Επιτροπή δόθηκε παράταση για την λειτουργία όλων αυτών των δομών και στα πλαίσια του επιχειρησιακού προγράμματος Απασχόληση, αλλά και στα πλαίσια των περιφερειακών επιχειρησιακών προγραμμάτων μέχρι τις 30/6/2007, με αυξημένο προϋπολογισμό.

Από εκεί και πέρα φυσικά αυτό δεν σημαίνει ότι η λειτουργία των δομών αυτών πρόκειται να λήξει οριστικά. Βρίσκονται σε διαπραγματεύσεις το Υπουργείο Απασχόλησης και οι Υπηρεσίες του με την Ευρωπαϊκή Επιτροπή για την εκπόνηση ενός νέου πλαισίου λειτουργίας του συστήματος αυτού για την επόμενη προγραμματική περίοδο, για το Δ΄ Κοινοτικό Πλαίσιο Στήριξης. Ο στόχος είναι η εξατομικευμένη προσέγγιση προς τις τελικά ωφελούμενες γυναίκες. Στοχεύεται δηλαδή η προσέγγιση το όλο θέμα να αποσκοπεί στη τελικά ωφελούμενη γυναίκα, στη γυναίκα η οποία αφήνει το παιδί της ή έχει την ανάγκη να αφήσει το παιδί της στον βρεφονηπιακό σταθμό ή στο ΚΔΑΠ ή να απολάβει τις υπηρεσίες των ΚΗΦΗ μέσω των προγραμμάτων παραδείγματος χάρη Βοήθεια στο Σπίτι. Ο στόχος είναι οι γυναίκες αυτές ή να διατηρήσουν τη θέση τους στην αγορά εργασίας ή να μπορούν να ενταχθούν στην αγορά εργασίας μέσω της λειτουργίας ανάλογων μονάδων.

Τέλος, το μέτρο 5.3 αφορά τις ολοκληρωμένες παρεμβάσεις περί των γυναικών που αφορούν την παροχή υπηρεσιών εξειδικευμένης πληροφόρησης, συμβουλευτικής ευαισθητοποίησης και κοινωνικής στήριξης. Αυτή τη στιγμή υλοποιούνται 17 σχέδια δράσης σε εξειδικευμένους φορείς, τα οποία καλύπτουν το σύνολο της χώρας. Τα έργα αποσκοπούν στην βελτίωση της πρόσβασης και της κοινωνικής στήριξης των γυναικών στην αγορά εργασίας, μέσα από την παροχή υπηρεσιών, εξειδικευμένης πληροφόρησης και συμβουλευτικής. 

Οι δράσεις αυτές είναι σύνθετες, εμπλέκονται τρεις φορείς: η Γενική Γραμματεία Ισότητας, το ΚΕΘΙ που είναι το Κέντρο Ερευνών Θεμάτων Ισότητας και ο ΟΑΕΔ όσον αφορά τις ενέργειες προώθησης στην απασχόληση είτε μέσω της μορφής προγραμμάτων απόκτησης εργασιακής εμπειρίας, είτε μέσω της μορφής προγραμμάτων νέων θέσεων εργασίας, είτε με την ενίσχυση της δυνατότητας αυτοαπασχόλησης των γυναικών μέσω της μορφής προγραμμάτων νέων ελεύθερων επαγγελματιών.

Συνολικά και με δαπάνη 30.000.000 € προωθούνται άμεσα στην απασχόληση περίπου 4.800 γυναίκες από τον ΟΑΕΔ. Πρέπει να τονίσουμε ότι η επιχειρηματικότητα γυναικών, ιδιαίτερα με ανήλικα τέκνα ή γυναικών που φροντίζουν άτομα με αναπηρία, διευκολύνεται ιδιαίτερα μέσω της δυνατότητας να δηλώνουν έδρα της δικής τους επιχείρησης – μιλάμε για αυτοαπασχολούμενους – την ίδια τους την οικεία και να δικαιολογούν τις σχετικές δαπάνες, το 1/3 συγκεκριμένα των λειτουργικών εξόδων ή ακόμα και τα έξοδα παιδικού σταθμού. Να σημειωθεί ότι το συγκεκριμένο πρόγραμμα καλύπτει και θύματα trafficking.

Τέλος, όσον αφορά τις δράσεις του επιχειρησιακού προγράμματος πρόκειται να προκηρυχθεί το αμέσως επόμενο χρονικό διάστημα ένα πρόγραμμα για την ενεργό συμμετοχή μη κυβερνητικών οργανώσεων που αναμένεται να προκύψουν δράσεις περί της ισότητας των ευκαιριών. Το συγκεκριμένο πρόγραμμα αφορά μη κυβερνητικές οργανώσεις οι οποίες δραστηριοποιούνται αφενός στον τομέα του περιβάλλοντος, αφετέρου στον τομέα του πολιτισμού, σε θέματα ισότητας των ευκαιριών συνολικά.

Τα αποτελέσματα των δράσεων αυτών φυσικά εκ των προτέρων δεν μπορούν να αποτιμηθούν και δεν θα ήταν σκόπιμο να γίνει μια τέτοια προσπάθεια, εκτιμάται όμως ότι θα αποτελέσουν σημαντική ενίσχυση της γυναικείας απασχόλησης.

Κλείνοντας τις δράσεις του επιχειρησιακού προγράμματος πρέπει να πούμε ένα ποσοτικό στοιχείο το οποίο κρίνουμε ότι είναι ιδιαίτερα σημαντικό: μέχρι σήμερα, μέχρι τις 31/12/2005 από τη πορεία υλοποίησης του επιχειρησιακού προγράμματος έχουν ωφεληθεί συνολικά 220.000 γυναίκες είτε από δράσεις κατάρτισης ανέργων, είτε από δράσεις κατάρτισης εργαζομένων, είτε από τη δράση προώθησης στην απασχόληση, συμβουλευτικής υποστήριξης, καθώς και από ολοκληρωμένες παρεμβάσεις συνολικά οι οποίες απευθύνονται αποκλειστικά σε γυναίκες.

Ο αριθμός αυτός ουσιαστικά φτάνει στον προβλεπόμενο στόχο που έχει τεθεί κατά την έναρξη υλοποίησης του επιχειρησιακού προγράμματος και με βάση την αναθεώρηση του Κοινοτικού Πλαισίου Στήριξης, τη δεύτερη αναθεώρηση που αναμένεται εντός του πρώτου εξαμήνου του τρέχοντος έτους και πιθανά επιπλέον πόρους οι οποίοι αναμένονται εκτιμούμε ότι ο αριθμός των γυναικών οι οποίες έχουν ωφεληθεί από τις δράσεις του επιχειρησιακού προγράμματος συνολικά θα προσεγγίσει ακόμα ένα μεγαλύτερο νούμερο.

Να φτάσουμε τώρα στο κεντρικό σημείο της εισήγησης που αφορά τα επίπεδα του ευρωπαϊκού πλαισίου προσόντων, τα οποία σχετίζονται με τις διαδικασίες μάθησης. Το τελευταίο χρονικό διάστημα έχει αναπτυχθεί ένας έντονος προβληματισμός κύρια σε επίπεδο Ευρωπαϊκής Ένωσης αναφορικά με τον συσχετισμό θέσεων εργασίας και συγκεκριμένων προσόντων τα οποία αφορούν τις εργαζόμενες και συσχετίζονται άμεσα με τις ανάγκες της συγκεκριμένης θέσεως εργασίας. 

Θεωρητικά έχουν κριθεί τρία επίπεδα, έχουν προκριθεί τρία επίπεδα που αφορούν αφενός τις γνώσεις που έχει ο εργαζόμενος, δεύτερον τις δεξιότητες τις οποίες μπορεί να αναπτύξει και το τρίτο αφορά διάφορες προσωπικές και επαγγελματικές ικανότητες, οι οποίες σχετίζονται φυσικά με το άτομο. Αυτές μπορεί να είναι η αυτονομία και η υπευθυνότητα, η δυνατότητα στη πορεία του εργασιακού του βίου να μαθαίνει καινούργια πράγματα, να αποκτά καινούργιες γνώσεις ή να αναβαθμίζει ήδη υφιστάμενες δεξιότητες. Η επικοινωνία και η κοινωνική ικανότητα, ο βαθμός δηλαδή κοινωνικοποίησης και ένταξής τους στο συγκεκριμένο εργασιακό περιβάλλον και τέλος οι επαγγελματικές δεξιότητες.

Η ανάλυση η οποία έχει γίνει μπορεί να χαρακτηριστεί και οριζόντια και κάθετη. Οριζόντια αναφορά με τους άξονες τους οποίους αναφέραμε προηγουμένως και η κάθετη αφορά και το αντικείμενο εργασίας και τη μορφή εργασίας, αλλά το βασικότερο –γιατί αυτή τη στιγμή ο συσχετισμός γίνεται σε επίπεδο τυπικών προσόντων – είναι το εκπαιδευτικό επίπεδο του κάθε εργαζόμενου. Διακρίνουμε τέσσερα επίπεδα, εργαζόμενους με χαμηλή ειδίκευση, με μέση ειδίκευση, με ανώτερη και με ανώτατη. 

Φτάνοντας σε έναν εργαζόμενο ο οποίος είναι χαμηλής ειδίκευσης αναφορικά με τις γνώσεις, αυτό το οποίο στοχεύεται είναι η ανάπτυξη βασικών γενικών γνώσεων αναφορικά με το εργασιακό του αντικείμενο, καθώς το επίπεδο των γνώσεων ενός τέτοιου εργαζόμενου περιορίζεται σε βασικές γνώσεις, γεγονότα και ιδέες οι οποίες άπτονται του εργασιακού του αντικειμένου. 

Ο συγκεκριμένος εργαζόμενος αναφορικά με τις δεξιότητες γνωρίζει τις βασικές δεξιότητες για την εκπλήρωση των απλών καθηκόντων του, συνήθως ένας τέτοιος εργαζόμενος έχει σαφή και προσδιορισμένα καθήκοντα και μπορεί να χρησιμοποιεί ικανότητες και δεξιότητες στη καθημερινή του εργασία όταν η καθημερινή του εργασία διέπεται από σαφείς, προσδιορισμένους κανόνες. Ο εργαζόμενος αυτός είναι υπεύθυνος για την εκτέλεση συγκεκριμένων εργασιών και καθηκόντων και μπορεί να αναδείξει τη προσωπική του αποτελεσματικότητα σε κάποια σταθερά πλαίσια, αλλά κατά γενική κατεύθυνση απλά. Επίσης μπορεί να αναλάβει περιορισμένη ευθύνη για τη βελτίωση της καθημερινής παρεχόμενης εργασίας. Ο εργαζόμενος αυτός αποδέχεται τη καθοδήγηση στη μάθηση, ενίοτε επιζητά τη καθοδήγηση στη μάθηση. 

Όσον αφορά την κοινωνικοποίησή του και την επικοινωνία του έχει τη δυνατότητα να ανταποκρίνεται σε απλή επικοινωνία, είτε αν είναι γραπτή μορφή, είτε αν είναι προφορική μορφή και μπορεί να προσαρμόσει κάποτε τον ρόλο του σε διαφορετικά επίπεδα. Οι επαγγελματικές του δεξιότητες έγκειται στην επίδειξη γνώσεων για την επίλυση συγκεκριμένων απλών προβλημάτων της καθημερινής του δουλειάς και μπορεί να φτάσει και στην επίλυση άλλων προβλημάτων, ανάλογα με τη χρήση των πληροφοριών οι οποίες του δίνονται. 

Ο εργαζόμενος ο οποίος είναι της μέσης εκπαίδευσης μπορεί να εφαρμόζει γνώση σε έναν συγκεκριμένο τομέα, ο οποίος περιλαμβάνει όμως μια πληθώρα παραμέτρων, διαδικασίες τεχνικές, εκτέλεση εργασιών με υλικά ή εργαλεία ή εξοπλισμό και ενίοτε και θεωρητικές γνώσεις. Οι συγκεκριμένες δεξιότητες φτάνουν σε μια σειρά από εξειδικευμένες δεξιότητες, έχει τη δυνατότητα να έχει εξειδικευμένες δεξιότητες και να διεκπεραιώνει τα καθήκοντά του στη καθημερινή δουλειά. Μπορεί να αναλαμβάνει ευθύνες και να διεκπεραιώνει συγκεκριμένους ρόλους.

Όσον αφορά τη μαθησιακή ικανότητα έχει τη δυνατότητα ανάληψης ευθύνης και επίσης έχει τη δυνατότητα να έχει προσανατολισμό στη συγκεκριμένη μάθηση. Τέλος ανταποκρίνεται λεπτομερώς σε οποιαδήποτε επικοινωνία ή κλήση γίνει στο εργασιακό του επίπεδο, μπορεί να αναλαμβάνει ευθύνες και βάσει των επαγγελματικών του δεξιοτήτων να επιλύει προβλήματα με βάση κατακτημένη γνώση την οποία έχει. 

Φτάνοντας στην ανώτερη εκπαίδευση ο συγκεκριμένος εργαζόμενος μπορεί να χρησιμοποιεί τις θεωρητικές γνώσεις τις οποίες ήδη έχει αποκτήσει, αλλά και τη πρακτική γνώση την οποία έχει κατακτήσει μέσω της δουλειάς του και να φτάσει μια εξειδικευμένη γνώση σε έναν τομέα ο οποίος αφορά το εργασιακό του περιβάλλον και τα εργασιακά του καθήκοντα. Οι δεξιότητές του έγκεινται στην ανάπτυξη στρατηγικών, αλλά και δημιουργικών αντιδράσεων για την εξεύρεση λύσεων σε συγκεκριμένα προβλήματα τα οποία αναφύονται και σχετίζονται με το εργασιακό του αντικείμενο. Επίσης μπορεί να μεταδίδει θεωρητικές και πρακτικές λύσεις ή γνώσεις τις οποίες έχει για την εύρεση λύσεων σε συναφή προβλήματα τα οποία παρουσιάζονται στον ευρύτερο εργασιακό του χώρο. 

Αναφορικά με την αυτονομία του, στη διαχείριση των κρίσεων των προβλημάτων στη καθημερινή του πορεία είναι ανεξάρτητος, αν και υπάρχουν παράγοντες ενίοτε οι οποίοι μπορεί να επηρεάζουν τη δυνατότητά του αυτή και να τον οδηγούν σε απρόβλεπτες αλλαγές. Έχει όμως τη δυνατότητα διαχείρισης και ανθρώπινων πόρων και αξιολόγησης πιθανά της απόδοσης ατόμων στον εργασιακό του χώρο. Η μαθησιακή του ικανότητα έγκειται στην αξιολόγηση της προσωπικής μάθησης, αλλά διαθέτει και δυνατότητα διάγνωσης μαθησιακών αναγκών οι οποίες κρίνονται απαραίτητες για τη περαιτέρω προσωπική του εξέλιξη ή και τη περαιτέρω εξειδίκευση σε συγκεκριμένα θέματα. 

Έχει τη δυνατότητα μεταφοράς ιδεών με δομημένο τρόπο και σε άτομα τα οποία βρίσκονται σε κατώτερο επίπεδο, αλλά και σε άτομα τα οποία βρίσκονται στο ίδιο επίπεδο εργασιακά με αυτόν και επίσης έχει τη δυνατότητα αξιολόγησης διαφόρων ποιοτικών και ποσοτικών πληροφοριών και τη μεταφορά reports πάνω σε αυτές. Είναι σαφές ότι έχει τη δυνατότητα να εκφράζει απόψεις δομημένες και λογικές και να ανταποκρίνεται σε δεσμεύσεις που τυχόν αναλαμβάνει. Οι επαγγελματικές του δεξιότητες στηρίζονται στο να δίνει λύσεις σε συγκεκριμένα προβλήματα, να αξιοποιεί την εμπειρία την οποία έχει στο συγκεκριμένο αντικείμενο και φυσικά να εκφέρει κρίσεις, σχόλια ή να φτάνει και σε διαδικασία αξιολόγησης διαφόρων παραμέτρων.

Ένα άτομο το οποίο έχει ανώτερη εξειδίκευση μπορεί να φτάνει επίσης και στη χρήση εξειδικευμένων πρακτικών γνώσεων και επίσης τη σύνθεση απόψεων βάσει αυτών. Επίσης να αξιοποιεί πορίσματα ερευνών που βασίζονται σε διάγνωση προβλημάτων, να επιδεικνύει ηγετικές ικανότητες στον εργασιακό του χώρο και τέλος να επιλύει προβλήματα περίπλοκα, σύνθετα, ακόμα και αν πηγές πληροφόρησης για την επίλυση των συγκεκριμένων προβλημάτων είναι ελλιπείς. 

Το τέταρτο επίπεδο είναι το άτομο το οποίο έχει ανώτατη εξειδίκευση, το οποίο έχει τη δυνατότητα βάσει της χρήσεως εξειδικευμένων γνώσεων να προβαίνει σε κριτική ανάλυση και αξιολόγηση, αλλά και να συνθέτει νέες ιδέες πάνω σε θέματα ή ζητήματα που κατέχουν καίρια θέση στον εργασιακό του χώρο. Επίσης έχει τη δυνατότητα επέκτασης και επαναπροσδιορισμού των υφισταμένων γνώσεων ή και των επαγγελματικών πρακτικών στον συγκεκριμένο τομέα. Οι δεξιότητές του έγκειται στην ανάληψη, τη σύλληψη, αλλά και στον επανασχεδιασμό, καθώς και στην εφαρμογή σχεδίων και δράσεων που οδηγούν σε νέες παραμέτρους και σε νέους δρόμους στον εργασιακό του χώρο. 

Σαφώς είναι δεδομένο ότι πρέπει να έχει τη δυνατότητα να είναι ουσιαστικός ηγέτης, να έχει ικανότητες, να προβάλλει καινοτόμες ιδέες και λύσεις σε θέματα του εργασιακού του χώρου. Όπως επίσης και οι δεξιότητές του να φτάνουν σε ένα υψηλό βαθμό κατανόησης των προβλημάτων στον εργασιακό χώρο, αλλά και των δικών του προβλημάτων, οι οποίες μπορεί να συσχετίζονται άμεσα με τις τυχόν μαθησιακές του ανάγκες.

Τέλος, στις επαγγελματικές δεξιότητες μπορεί να κάνει κριτική ανάλυσης και αξιολόγησης των νέων ιδεών που αφορούν τον χώρο του, να επιδεικνύει εμπειρία, λειτουργική αλληλεπίδραση για τη λήψη στρατηγικής σημασίας αποφάσεων και τέλος να προωθεί αλλαγές όχι μόνο στο δικό του επίπεδο, το οποίο φυσικά στον τομέα της επιχείρησης είναι το ανώτατο, αλλά εκτός επιχείρησης είτε σε τοπικό, είτε σε ευρύτερο επίπεδο. 

Σε γενικές γραμμές η ανάλυση αυτή λαμβάνει υπόψη της μια σημαντική παράμετρο, λαμβάνει υπόψη τα τυπικά προσόντα. Ενίοτε υπάρχει η άποψη ότι τα τυπικά με τα ουσιαστικά προσόντα ιδίως στους εργαζομένους μπορούν να υφίστανται, αυτό είναι σαφές. Μπορούν όμως να εξυπηρετήσουν και κάποιες παράμετροι που αναφέραμε προηγουμένως. Οι γνώσεις και οι δεξιότητες σε έναν εργαζόμενο μπορεί να φαίνονται δεδομένες, οι γνώσεις προέρχονται από τη τυπική εκπαίδευση ή από τη κατάρτιση σε συγκεκριμένα αντικείμενα τα οποία αφορούν τη δουλειά του και η οποία γίνεται στη διάρκεια και στη πορεία του εργασιακού του βίου. Είναι σαφές ότι η κατάρτιση και επανακατάρτιση συμβάλλει στο να διαθέτει ο εργαζόμενος τη κατάλληλη τεχνογνωσία, να αναπτύσσει τις κατάλληλες δεξιότητες για να μπορεί να ανταποκρίνεται στις μεταβαλλόμενες συνθήκες που συνιστά η σημερινή εποχή στις περισσότερες δουλειές.

Από εκεί και πέρα πρέπει να παραδεχτούμε ότι όσον αφορά τα ατομικά προσόντα αυτά εξαρτώνται από το κάθε άτομο, για αυτό είναι και ατομικά. Η αυτονομία, η υπευθυνότητα ως επί τον πλείστον είναι προσόντα, είναι στοιχεία τα οποία χαρακτηρίζουν το άτομο, κρίνονται έμφυτα. Το ίδιο ισχύει και για τη μαθησιακή ικανότητα, για την ικανότητα αντίληψης και κυρίως για την δυνατότητα επικοινωνίας και τη κοινωνικοποίηση του κάθε ατόμου είτε στη κοινωνία, είτε στον συγκεκριμένο εργασιακό χώρο. 

Κρίνεται όμως ότι με βάση τη κατάρτιση μπορούν αυτά τα πράγματα, αυτές οι παράμετροι είτε να αναπτυχθούν, είτε να βελτιωθούν και φυσικά όλα αυτά συντείνουν στην ανάπτυξη συγκεκριμένων επαγγελματικών δεξιοτήτων και λέμε συγκεκριμένων επαγγελματικών δεξιοτήτων γιατί εκτιμάται ότι σε έναν συγκεκριμένο χώρο εργασίας οι συγκεκριμένες επαγγελματικές δεξιότητες είναι αυτές που χαρακτηρίζουν και αφορούν τον χώρο αυτό, τη δουλειά αυτή, τη συγκεκριμένη εργασία. 

Είναι αυτές οι οποίες συντείνουν και συμβάλλουν και στην ανέλιξη του εργαζόμενου, στην ιεραρχία και στην παραγωγή του εργαζομένου στην αγορά εργασίας, αλλά το βασικότερο και στο ποιοτικό, αλλά και στο ποσοτικό αποτέλεσμα. Γιατί δυστυχώς ή ευτυχώς στη σημερινή εποχή ο κάθε εργαζόμενος κρίνεται με παραμέτρους συγκεκριμένες οι οποίες αφορούν και το ποσοτικό αποτέλεσμα το οποίο παράγει σε πολύ γενικές γραμμές, αλλά κυρίως και τη ποιότητα της παρεχόμενης εργασίας ή των παρεχόμενων υπηρεσιών για να μην εξειδικεύσουμε το είδος και τη μορφή της εργασίας. 

Θα ήθελα να σας ευχαριστήσω για την υπομονή σας, θα ήθελα να ευχαριστήσω τους διοργανωτές για τη πρόσκληση και να ευχηθώ καλή συνέχεια στη πορεία των εργασιών της διημερίδας και το βασικότερο τα παραγόμενα αποτελέσματα από την υλοποίηση των σχεδίων αυτών και να αξιολογηθούν και να υπάρξει μεταφορά των γνώσεων, αλλά και των στοιχείων αυτών τα οποία έχουν παραχθεί από την υλοποίηση του σχεδίου ούτως ώστε να αξιοποιηθούν από τις Υπηρεσίες του Υπουργείου και από την ειδική Υπηρεσία Διαχείρισης και για τυχόν επέκταση του προϋπολογισμού, αλλά και νέων σχεδίων στο συγκεκριμένο μέτρο, αλλά το βασικότερο για τη νέα προγραμματική περίοδο. 

Η νέα προγραμματική περίοδο, δηλαδή το ΕΣΠΑ ή το Δ΄ Κοινοτικό Πλαίσιο Στήριξης θα έχει μεγάλες αλλαγές όπως δείχνουν τα πράγματα αναφορικά με συγκεκριμένα θέματα και όσον αφορά το κομμάτι της κατάρτισης και όσον αφορά όπως προείπα προηγουμένως το θέμα των δομών κοινωνικής φροντίδας, αλλά και γενικά για το κομμάτι της προώθησης της απασχόλησης και της συμβουλευτικής απαιτείται επαναπροσδιορισμός κάποιων πραγμάτων. 

Σε κάποια θέματα πιθανά να απαιτείται δραστικός επαναπροσδιορισμός, ο δραστικός επαναπροσδιορισμός δεν μπορεί να γίνει ούτε από τη μια στιγμή στην άλλη, ούτε με βάση την εμπειρία που έρχεται από χώρες της Ευρωπαϊκής Ένωσης ή οτιδήποτε άλλο. Η εμπειρία αυτή των χωρών της Ευρωπαϊκής Ένωσης πρέπει να αξιολογηθεί, να δούμε θέματα τα οποία ταιριάζουν και στην ελληνική πραγματικότητα και στην ελληνική κοινωνία και στην ελληνική νοοτροπία, θέματα τα οποία είναι εφαρμόσιμα και υλοποιήσιμα, είναι ρεαλιστικά να υλοποιηθούν. Δεν μπορούν ως θέσφατο να έρθουν κάποια πράγματα και να εγκαθιδρυθούν στα εδώ προγράμματα, στην εδώ πραγματικότητα. Πιθανά κάτι τέτοιο να οδηγήσει σε αποτυχία και η πρακτική του παρελθόντος αυτό αποδεικνύει. 

Αυτό το οποίο πρέπει να κάνουμε είναι να αξιολογήσουμε τα παραγόμενα αποτελέσματα των δράσεων οι οποίες υλοποιούνται στα πλαίσια της τρέχουσας προγραμματικής περιόδου, να δούμε τις καλές πρακτικές, να αξιολογήσουμε το τι έγινε εν σχέση με την αρχική στοχοθεσία, τι δεν έγινε, για ποιο λόγο υπάρχει η απόκλιση αυτή αν υπάρχει και από εκεί και πέρα να σχεδιάσουμε ρεαλιστικά και εφαρμόσιμα το τι πρέπει να γίνει για να καλυφθούν συγκεκριμένες ανάγκες και το βασικότερο πώς πρέπει να γίνει.

Είναι σαφές ότι οι κατευθύνσεις είναι ότι απαιτείται επαναπροσδιορισμός, ο επαναπροσδιορισμός των δράσεων που θα υλοποιηθούν δεν μπορεί να γίνει ούτε από τη μια μέρα στην άλλη και δεν μπορεί να γίνει ούτε χωρίς διαβούλευση, αλλά το βασικότερο – και αυτή είναι η άποψή μας και εδώ θα ήθελα να κλείσω – χωρίς να αξιολογηθούν και να αξιοποιηθούν οι δράσεις οι οποίες υλοποιήθηκαν και συγχρηματοδοτήθηκαν και κυρίως η αποκτηθείσα εμπειρία. 

Αυτό είναι σημαντικό, θέλουμε από όλους αφού βρισκόμαστε σε αυτό το στάδιο του προγραμματισμού της επόμενης περιόδου την εμπειρία σας, τις απόψεις σας, ούτως ώστε να γίνει ένα σχέδιο προγράμματος για την επόμενη περίοδο το οποίο θα αφορά τους ανθρώπινους πόρους συνολικά, ρεαλιστικό, εφαρμόσιμο και το βασικότερο να καλύπτει όλες τις διαπιστωμένες ανάγκες. Τα προγράμματα αυτά είναι συγχρηματοδοτούμενα και έρχονται για ένα συγκεκριμένο λόγο τα χρήματα αυτά της Ευρωπαϊκής Ένωσης και όχι μόνο τα χρήματα της Ευρωπαϊκής Ένωσης, γιατί αφ’ ης στιγμής είναι συγχρηματοδοτούμενα τα προγράμματα υπάρχουν και χρήματα από τον κρατικό προϋπολογισμό. 

Όλη λοιπόν αυτή η πολύ μεγάλη επένδυση, γιατί πρέπει να σας πω ότι το επιχειρησιακό πρόγραμμα απασχόλησης και η επαγγελματική κατάρτιση κατά τη τρέχουσα προγραμματική περίοδο έχει σήμερα προϋπολογισμό 2.300.000.000 €. Το ποσό αυτό είναι τεράστιο, η επένδυση αυτή η οποία γίνεται είναι πάρα πολύ σημαντική, άρα πρέπει και η προστιθέμενη αξία της επένδυσης αυτής και τα αποτελέσματα της επένδυσης αυτής να είναι σημαντικά, μετρήσιμα και αξιοποιήσιμα και το βασικότερο; Να δίνουν λύσεις σε συγκεκριμένα θέματα. 

Ένα θέμα είναι γυναίκες, ισότητα των φύλων, γυναικεία απασχόληση. Εκεί κατατείνουμε, εκεί συγκλίνει η προσπάθειά μας και πιστεύουμε να έχουμε στη τρέχουσα περίοδο κάποια συγκεκριμένα απτά και ουσιαστικά αποτελέσματα. Και για την επόμενη περίοδο όμως και για τον προγραμματισμό είναι απαραίτητο να αξιοποιήσουμε τη κατακτηθείσα εμπειρία, τις γνώσεις τις οποίες έχουν οι φορείς και κυρίως να γνωρίζουμε και τις απόψεις όλων των ενδιαφερόμενων φορέων και τις προτεραιότητες όλων των φορέων.

Θα ήθελα να σας ευχαριστήσω και πάλι, για οποιαδήποτε ερώτηση, γιατί εκτιμώ ότι θα ακολουθήσει συζήτηση, θα μπορέσουμε να συνεχίσουμε και αργότερα. Και πάλι σας ευχαριστώ.

ΠΡΟΕΔΡΕΙΟ: Ευχαριστούμε και εμείς τον κύριο Ζερβό για τη παρουσίαση του προγράμματος Απασχόληση και Επαγγελματική Κατάρτιση του Υπουργείου Απασχόλησης και Κοινωνικής Προστασίας και για τα μέτρα 5.1, 5.2, 5.3 για τον προβληματισμό και την ανάλυση σε ευρωπαϊκό επίπεδο των ικανοτήτων, δεξιοτεχνικών γνώσεων των Ευρωπαίων πολιτών και για όλες τις βαθμίδες εκπαίδευσης χαμηλή, μέση, ανωτέρα και ανωτάτη.

Ευχαριστούμε επίσης για την συμμετοχή όλων εδώ που βρισκόμαστε σήμερα και κάτι άλλο, επικροτούμε και συγχαίρουμε ως προς το επιχειρησιακό πρόγραμμα που μπαίνουν τα κριτήρια της αξιολόγησης. Ευχαριστούμε πάρα πολύ, αν θέλετε συζήτηση, ερώτηση ή ότι θελήσετε να μας κάνει τη τιμή ο κύριος Ζερβός να απαντήσει. 

Η κυρία Αγγελική Κίκιρη από τη Νομαρχιακή Επιτροπή Πειραιά θέλει τον λόγο, ορίστε.

Α. ΚΙΚΙΡΗ: Θα ήθελα να σας ρωτήσω στο θέμα συσχετισμού θέσεων εργασίας και προσόντων. Αυτή τη στιγμή με τη δράση συμβουλευτικής πραγματικά στους ανέργους φτιάχνεται ένα ατομικό σχέδιο δράσης, είτε αφορά πρόγραμμα ολοκληρωμένων παρεμβάσεων υπέρ των γυναικών, είτε στο πρόγραμμα τοπικών πρωτοβουλιών απασχόλησης του ΠΕΠ. Στη δράση συμβουλευτικής λοιπόν μπορούμε κάλλιστα να ξέρουμε τις γνώσεις, δεξιότητες, ικανότητες. 

Από εκεί και πέρα η προκήρυξη θα γίνει σε επιχειρήσεις όπου θα έρθουν. Πόσο αν είναι εφικτό οι επιχειρήσεις να καθορίσουν επακριβώς αυτό που θέλουν, το άτομο που θέλουν με τις γνώσεις, την ειδική θέση που θα λάβει, τα απαιτούμενα προσόντα, ώστε μέσα από κάποιο σύστημα και να ρωτήσω αν αυτή τη στιγμή έχουμε αυτό το σύστημα, δηλαδή εννοώ ΟΑΕΔ, γιατί σαν Νομαρχία εμείς θα συνεργαστούμε άμεσα με τον ΟΑΕΔ σε αυτή τη σύζευξη. Όπως και τι έχετε σκεφτεί να προτείνετε πια προς τους φορείς που υλοποιούμε σαν τελικοί δικαιούχοι ή προς τον ΟΑΕΔ να βοηθήσουμε σε αυτή τη σύζευξη. 

Ευχαριστώ.

ΠΡΟΕΔΡΕΙΟ: Ευχαριστούμε πολύ τη κυρία Κίκιρη.  Ο κύριος Ζερβός να απαντήσει, ορίστε. 

Γ. ΖΕΡΒΟΣ: Καταρχήν να σας ευχαριστήσω για την ερώτηση, η οποία είναι ιδιαίτερα εύστοχη και αποτυπώνει ένα εγγενές πρόβλημα το οποίο υπάρχει στην όλη διαδικασία. Το πρόβλημα αυτό είναι η αντιστοίχιση μεταξύ των προσόντων τα οποία έχει ο αναζητών εργασία με τις ανάγκες της επιχειρήσεως. Όποια επιχείρηση λοιπόν θέλει να προσλάβει έναν εργαζόμενο είναι σαφές ότι πρέπει η συγκεκριμένη θέση εργασίας να έχει ένα job description, δηλαδή να υπάρχει μια περιγραφή συγκεκριμένης θέσης εργασίας, το οποίο περιλαμβάνει και τυπικά και ουσιαστικά προσόντα γνώσης και δεξιότητας.


Μέχρι τώρα υπήρχε ένα θέμα το οποίο έγκειται στην αντιστοίχιση μεταξύ των προσόντων του αναζητούντος εργασία με τις ανάγκες των επιχειρήσεων. Το θέμα αυτό άγγιξε περισσότερο τις δημόσιες Υπηρεσίες απασχόλησης και κύρια τον ΟΑΕΔ. Ο ΟΑΕΔ όπως πιθανά γνωρίζετε στη τρέχουσα προγραμματική περίοδο προβαίνει στην εξατομικευμένη προσέγγιση των ανέργων, των ατόμων τα οποία αναζητούν εργασία και συμπληρώνεται ένα έντυπο, το φύλλο της εξατομικευμένης προσέγγισης, το οποίο πέραν των τυπικών στοιχείων περιλαμβάνει και τα χαρακτηριστικά του κάθε ανέργου. Δηλαδή τι γνώσεις έχει, ποια είναι η πρότερα εμπειρία, πού θα ήθελε να δουλέψει, αν θα ήθελε να δουλέψει και υπάρχει ένας πλήρης φάκελος με τα στοιχεία του ανέργου. 

Αυτό όμως είναι το ένα κομμάτι, γιατί απαραίτητο στοιχείο για να γίνει η σύζευξη είναι να υπάρχει και το δεύτερο κομμάτι για να γίνει η ένωση. Είναι το τι θέλει η εργασία. Ο ΟΑΕΔ τον τελευταίο χρόνο – γιατί μέχρι τώρα η δραστηριοποίησή του ήταν αποκλειστικά και μόνο στους ανέργους, γιατί αυτή ήταν και η δέσμευση σε σχέση με τις υποχρεώσεις που είχε στην Ευρωπαϊκή Ένωση – έχει ανοίξει το κομμάτι επιχειρήσεις και το κομμάτι επιχειρήσεις σημαίνει ότι πηγαίνουν οι εργασιακοί Σύμβουλοι οι οποίοι πλέον δεν αναλώνονται μόνο στο να έρχονται οι άνεργοι και να τους κάνουν εξατομικευμένη προσέγγιση, πηγαίνουν στις επιχειρήσεις, μιλάνε με τους επιχειρηματίες, βλέπουν ποιες είναι οι ανάγκες όσον αφορά το προσωπικό, καταγράφουν κενές θέσεις εργασίας και το βασικότερο είναι ότι δεν καταγράφουν απλώς κενές θέσεις εργασίας, καταγράφουν τι ακριβώς θέλουν οι επιχειρήσεις, τι είδους προσωπικό, με γνώσεις, με δεξιότητες, με συγκεκριμένο προφίλ. Αυτό έχει ξεκινήσει και γίνεται το τελευταίο χρονικό διάστημα και ουσιαστικά έχει ξεκινήσει το δεύτερο εξάμηνο του 2005. 

Πρέπει να σας πούμε ότι το τελευταίο τρίμηνο με βάση τα στοιχεία που έχει το report που στέλνει ο ΟΑΕΔ στην Ευρωπαϊκή Ένωση βάσει των υποχρεώσεων που έχει αναλάβει από το action plan, ο ΟΑΕΔ συνολικά σε όλη την Ελλάδα απευθύνθηκε και έγινε συγκεκριμένο report σε πάνω από 4.500 επιχειρήσεις. Αυτό είναι εξαιρετικά σημαντικό στοιχείο, διότι πλέον ξεκινάει η διαδικασία της σύζευξης. Δεν αρκεί να απευθυνόμαστε μόνο στον άνεργο, αλλά και στην άλλη πλευρά, γιατί ο άνεργος μπορεί να έχει συγκεκριμένες ανάγκες, συγκεκριμένες προτεραιότητες, συγκεκριμένες ιδιαιτερότητες. Αν δεν γνωρίζουμε τι θέλει η άλλη πλευρά, δηλαδή η αγορά εργασίας, όλη αυτή η διαδικασία που αφορά τον έλεγχο πιθανά να μην έχει ουσιαστικό αποτέλεσμα.

Αυτό που θέλω να σας πω ολοκληρώνοντας είναι ότι η διαδικασία σύζευξης βρίσκεται ήδη σε εξέλιξη, ο ΟΑΕΔ έχει κάποια στοιχεία, το θέμα είναι να γίνει η ανάλυση τι ανάγκες υπάρχουν από τις επιχειρήσεις, τι δυνατότητες έχει ο ΟΑΕΔ και τι διαθέτει ο ΟΑΕΔ, να γίνει η σύζευξη και μπορείτε να το αξιοποιήσετε στην υλοποίηση των σχεδίων αυτών. 

Πρέπει να πω όμως, για να μην δημιουργούμε όμως και τεράστιες προσδοκίες, ότι το όλο έργο των επαφών ΟΑΕΔ και επιχειρήσεων ουσιαστικά είναι σε πιλοτικό στάδιο. Υπάρχει, λειτουργεί, αλλά αυτή τη στιγμή ίσως δεν θα είναι σκόπιμο να περιμένουμε τα βέλτιστα αποτελέσματα ή να περιμένουμε τη πλήρη λειτουργία της διαδικασίας σύζευξης. Μπορεί να αξιοποιηθεί, είναι σημαντικό το ότι έχει ξεκινήσει και αξιοποιείται αυτή η επαφή με τις επιχειρήσεις και καταγραφή των αναγκών των επιχειρήσεων σε προσωπικό και είναι σκόπιμο να αξιοποιηθεί και στα πλαίσια της υλοποίησης των συγκεκριμένων δράσεων τις οποίες έχετε. Νομίζουμε ότι αφού έγινε η αρχή μπορούμε να ξεκινήσουμε και να αξιοποιήσουμε. 


Απαντώντας συνολικά για την έρευνα για κλάδους και επιχειρήσεις πρέπει να σας πούμε ότι υπάρχει μια ανώνυμος εταιρεία του ΟΑΕΔ, η ΠΑΕΠ. Η ΠΑΕΠ είναι το Παρατηρητήριο Απασχόλησης Ερευνητική Πληροφορική. Η ΠΑΕΠ ήδη έχει κάνει μια συνολική έρευνα των τάσεων της αγοράς εργασίας και της ζήτησης των επαγγελμάτων σε εθνικό επίπεδο και ήδη υλοποιεί την ίδια διαδικασία και σε περιφερειακό επίπεδο. Στόχος είναι η χαρτογράφηση των αναγκών και των τάσεων της αγοράς εργασίας σε επίπεδο Νομού, ούτως ώστε να ξέρουμε ότι στη συγκεκριμένη περιοχή υπάρχουν αυτές οι ανάγκες ή οι τάσεις ακόμα και σε κλαδικό επίπεδο κατατείνουν σε συγκεκριμένες κατευθύνσεις. 


Μπορεί να αξιοποιήσετε και στοιχεία τα οποία παράσχει η ΠΑΕΠ, δηλαδή στο site της ΠΑΕΠ αυτά τα πράγματα είναι όλα διαθέσιμα και μπορεί να τα δει ο οποιοσδήποτε, γιατί η δουλειά της ΠΑΕΠ είναι εξαιρετικά σημαντική και ποιοτική. Οπότε εκτιμούμε ότι αν αξιοποιήσετε και συνεργαστείτε με την ΠΑΕΠ και με τα Κέντρα Προώθησης Απασχόλησης του ΟΑΕΔ μπορείτε να εντάξετε την όλη διαδικασία στην υλοποίηση του σχεδίου σας και να έχετε τα αποτελέσματα τα οποία επιθυμείτε να έχετε. 

ΣΥΝΕΔΡΟΣ: (εκτός μικροφώνου) 

Γ. ΖΕΡΒΟΣ: Καθ’ ύλην αρμόδιος φορέας σε εθνικό επίπεδο είναι ο ΟΑΕΔ, άρα…

ΣΥΝΕΔΡΟΣ: (εκτός μικροφώνου) 

Γ. ΖΕΡΒΟΣ: Κοιτάξτε, το θέμα της συμβουλευτικής για να μιλήσουμε πάρα πολύ καθαρά όντως είναι ένα πρόβλημα, πιθανά είναι ένα εγγενές πρόβλημα. Στο συγκεκριμένο μέτρο έχουν επιλεχθεί να κάνουν τη συμβουλευτική ένας συγκεκριμένος αριθμός φορέων. Συμβουλευτική όμως κάνει και ο ΟΑΕΔ, οπότε πρέπει να προσέξουμε να μην υπάρχουν ούτε επικαλύψεις, ούτε διαφοροποιήσεις όσον αφορά τους στόχους και το αντικείμενο. Δεν είναι τόσο διαφορετικό, δυστυχώς.


Το δια ταύτα ποιο είναι; Ότι πρέπει να υπάρξει συνεργασία και συμπληρωματικότητα των δράσεων που υλοποιούνται όλοι αυτοί οι φορείς για να υπάρξει και ένα παραγόμενο αποτέλεσμα το οποίο μπορεί να αξιολογηθεί και να είναι σαφές. 

ΠΡΟΕΔΡΕΙΟ: Έχει ζητήσει τον λόγο η κυρία Κατσαρίδου Ιφιγένεια, Γενική Διευθύντρια του ΚΕΣΥ.

Ι. ΚΑΤΣΑΡΙΔΟΥ: (εκτός μικροφώνου) 

Γ. ΖΕΡΒΟΣ: Δεν θα ήμουν σε θέση να δώσω σαφείς και συγκεκριμένες πληροφορίες ή λεπτομέρειες αναφορικά με τον σχεδιασμό γιατί δεν υπάρχουν αυτή τη στιγμή. Όπως πιθανά να γνωρίζετε και όπως προείπατε θα είναι τομεακά τα προγράμματα, θα υπάρχει ο τομέας των ανθρώπινων πόρων που θα περιλαμβάνει όλα αυτά τα θέματα που άπτονται και των δικών σας ενδιαφερόντων συνολικά. 

Η μεθοδολογία όμως υλοποίησης ακόμα δεν είναι ξεκαθαρισμένη και δεν είναι σαφής. Δηλαδή η αρχιτεκτονική, το πώς θα δομηθούν, αυτή τη στιγμή υπάρχουν 25 τομεακά και περιφερειακά προγράμματα. Το τι θα υπάρχει την επόμενη περίοδο δεν είναι σαφές, φαίνεται ότι θα υπάρχουν έξι τομεακά προγράμματα, το ένα θα είναι των ανθρώπινων πόρων και πέντε περιφερειακά προγράμματα με πέντε δεν θα έλεγα διοικητικές Περιφέρειες γιατί θα ήταν δεκατρείς αυτές, με πέντε διαχειριστικές Υπερπεριφέρειες οι οποίες γίνονται για άλλους λόγους και όχι για διοικητικούς, είναι σαφές αυτό. 

Αν θέλετε να πούμε για ποιους λόγους γίνεται, διότι υπάρχει οδηγία από την Ευρωπαϊκή Ένωση η οποία καθορίζει ένα μίνιμουμ αριθμό κατοίκων στις περιφέρειες συνολικά της Ευρωπαϊκής Ένωσης. Βάσει του μίνιμουμ του αριθμού αυτού των ατόμων αυτή τη στιγμή στην Ελλάδα μόνο δύο από τις δεκατρείς Περιφέρειες πληρούν αυτό το κριτήριο, μόνο δηλαδή η Αττική και η Κεντρική Μακεδονία. Άρα είναι επιβεβλημένο να γίνει ένας επαναπροσδιορισμός του αριθμού των περιφερειών για να υπάρχει επιλεξιμότητα στη χρηματοδότηση. Δεν είναι το πρόβλημα αν θα είναι στον στόχο ένα ή στον στόχο δύο, άλλο είναι το πρόβλημα.

Ο σχεδιασμός λοιπόν αυτή τη στιγμή είναι σε εξέλιξη, είναι σε πρωτόλειο επίπεδο πρέπει να πούμε. Δεν νομίζω ότι έχει ξεκαθαρίσει κάτι, όσον αφορά τη διαχείριση και την υλοποίηση της επόμενης προγραμματικής περιόδου και δεν θα είναι φρόνιμο και σκόπιμο από μέρους μου να πω κάτι διαφορετικό γιατί μπορεί να μην ισχύσει στο μέλλον. 

Σας ευχαριστώ.

ΠΡΟΕΔΡΕΙΟ: Κάποια άλλη ερώτηση; Η κυρία Βεργή, ορίστε. 

ΒΕΡΓΗ: (εκτός μικροφώνου) 

Γ. ΖΕΡΒΟΣ: Η τοποθέτησή σας είναι σωστή, αν και θέσατε πάρα πολλά θέματα. Θα ήθελα να απαντήσω σε όλα αυτά που θέσατε και σε όλα αυτά που πρόλαβα να σημειώσω. Καταρχήν το ότι αλλάζουν όλα στο Δ΄ Κοινοτικό Πλαίσιο Στήριξης διαφαίνεται ότι θα υπάρχουν αλλαγές. Το τι αλλαγές θα υπάρχουν και πώς θα προσδιοριστούν τα αποθέματα και τα πράγματα αυτή τη στιγμή δεν το ξέρουμε, οπότε να μη λέμε ότι ή αλλάζουν δραματικά όλα ή δεν αλλάζουν.


Δεύτερον, όσον αφορά τις επιχειρήσεις ότι κλείνουν αυτό είναι μια πραγματικότητα την οποία κανείς δεν μπορεί να αμφισβητήσει. Όπως επίσης μια πραγματικότητα την οποία κανείς δεν μπορεί να αμφισβητήσει είναι ότι το κλείσιμο των επιχειρήσεων επιφέρει πλείστα προβλήματα και κυρίως στη Περιφέρεια Αττικής όταν κλείνουν επιχειρήσεις τα αρνητικά αποτελέσματα κυρίως βαρύνουν τις γυναίκες οι οποίες χάνουν τη δουλειά τους.


Τώρα τι γίνεται με τη γυναικεία απασχόληση. Όπως γνωρίζετε η γυναικεία απασχόληση είναι ένα μεγάλο θέμα όσον αφορά την Ελλάδα, γιατί έχει ένα εξαιρετικά χαμηλό ποσοστό γυναικείας απασχόλησης σε σχέση με τον κοινοτικό μέσο όρο. Το θέμα είναι ότι σύμφωνα με τους αριθμούς, φυσικά θα μου πείτε ότι όπου ευημερούν οι αριθμοί κάποια άλλα πράγματα δεν πάνε καλά, αλλά δεν μπορούμε να αγνοήσουμε και τους αριθμούς. Και το ποσοστό της απασχόλησης συνολικά, αλλά και της γυναικείας απασχόλησης ειδικότερα τα τελευταία 2 χρόνια παρουσιάζει μια αύξηση, παρότι υπάρχουν όλα αυτά τα προβλήματα. 

Η αξιοποίηση των προγραμμάτων του ΟΑΕΔ, του συγκεκριμένου σχεδίου στο οποίο προφανώς θα έχετε οφέλη, δεν είναι πανάκεια και δεν θα λύσει τα προβλήματα από τη μια στιγμή στην άλλη. Είναι ένα εργαλείο, είναι ένα μέσο...

(αλλαγή κασέτας)

Γ. ΖΕΡΒΟΣ: …οι δράσεις του επιχειρησιακού προγράμματος Απασχόληση μπορεί κατά ένα πολύ μεγάλο ποσοστό να εκφράζουν την εθνική πολιτική για την απασχόληση από το 2001 που ξεκίνησε η υλοποίηση μέχρι σήμερα, αλλά σε καμία περίπτωση δεν έχουν ιδιότητες να λύνουν ως δια μαγείας προβλήματα από τη μια στιγμή στην άλλη. 

Άρα και στη δική σας περίπτωση είναι σαφή αυτά που μας λέτε, είναι αναμφισβήτητα θα έλεγα, αλλά η όλη διαδικασία στοχεύει στο να εντάξει επί παραδείγματι σταθερότητα στην αγορά εργασίας. Δεν έχει τη δυνατότητα αυτό να το κάνει αύριο. Μπορεί να πρέπει να υπάρχει ένας συνδυασμός, να περάσετε από κάποια επίπεδα, από κάποια στάδια στην όλη διαδικασία. Ο στόχος είναι αυτός, η ένταξη στην αγορά εργασίας. Αυτό όμως δεν μπορεί να γίνει σε καμία περίπτωση με κάποιο τρόπο από τη μια στιγμή στην άλλη, ούτε θέλουμε να απογοητεύσουμε κάποιους, ούτε να δημιουργήσουμε όμως ψευδαισθήσεις και όλος ο κόσμος να θρέφει φρούδες ελπίδες. 

Υπάρχει ένα σχέδιο το οποίο έχει μια μεθοδολογία υλοποίησης και καταλήγει κάπου. Ο τελικός στόχος στον οποίο αποσκοπούμε είναι η ένταξη των γυναικών στην αγορά εργασίας. Υπάρχουν αποτελέσματα, υπάρχουν μετρήσιμα νούμερα, δεν θα ήθελα να αναφέρω νούμερα αυτή τη στιγμή, τα οποία δείχνουν ότι το πράγμα πηγαίνει σε αυτή τη κατεύθυνση και πηγαίνει καλά. Φυσικά δεν μπορούν να εξυπηρετηθούν οι πάντες, οι ανάγκες είναι πολύ μεγαλύτερες. Ανέφερα προηγουμένως ένα νούμερο για 220.000 γυναίκες που έχουν αφαιρεθεί από δράσεις του προγράμματος. Δεν χρειάζεται να πούμε ότι οι ενδιαφερόμενες γυναίκες ή οι γυναίκες οι οποίες πρέπει να τύχουν ένταξης στις δράσεις του προγράμματος ο αριθμός είναι πολλαπλάσιος, είναι σαφές αυτό. 

ΣΥΝΕΔΡΟΣ: (εκτός μικροφώνου) 

Γ. ΖΕΡΒΟΣ: Θα σας πω. Καταρχήν όταν μίλησα για νούμερα τα οποία δείχνουν την αύξηση της απασχόλησης δεν μίλησα για μείωση της ανεργίας με τεχνικούς τρόπους, όπως είναι η συμμετοχή σε ένα πρόγραμμα κατάρτισης, στο οποίο το τετράμηνο της συμμετοχής σε αυτό δείχνει ότι δεν υφίσταται ο άνεργος αλλά κάνει κάτι άλλο. Μίλησα για θέσεις εργασίας, από εκεί προκύπτει η αύξηση της απασχόλησης. Η απασχόληση δεν προκύπτει από τη συμμετοχή σε ένα πρόγραμμα κατάρτισης. 

ΣΥΝΕΔΡΟΣ: (εκτός μικροφώνου) 

Γ. ΖΕΡΒΟΣ: Σας επαναλαμβάνω, άλλο το ότι δεν ισχύει η κάρτα ανεργίας στο διάστημα στο οποίο συμμετέχει ένας άντρας ή μια άνεργη γυναίκα ή ένας άνεργος άντρας σε ένα πρόγραμμα κατάρτισης και άλλο το να αυξάνονται οι θέσεις εργασίας. Είναι θέση κατάρτισης αυτή στην οποία πιθανά είχατε πάει, δεν είναι θέση εργασίας. Υπάρχει μια διαφορά, ένα το κρατούμενο.


Δεύτερον, σαφώς και το πρόγραμμα κατάρτισης δεν λύνει το πρόβλημα της ανεργίας. Η συμμετοχή σε ένα πρόγραμμα κατάρτισης θεωρητικά σημαίνει ότι ο άνεργος ή η άνεργη πηγαίνει και αποκτά κάποιες νέες γνώσεις, κάνει τη πρακτική άσκηση και πιθανά αποκτά κάποιες δεξιότητες που θα συμβάλλουν στο να βρει δουλειά. Το να πάει λοιπόν σε ένα πρόγραμμα απόκτησης εργασιακής εμπειρίας για 8 μήνες, ένα χρόνο ή δεν ξέρω πόσο είναι το κάθε πρόγραμμα, γιατί ποικίλει η διάρκειά τους, γιατί όπως γνωρίζετε τα προγράμματα stage δεν έχουν ασφαλιστική κάλυψη. Ο άνεργος ή η άνεργη και κυρίως ο νεοεισερχόμενος ή νεοεισερχόμενη αποκτούν κάποιες βασικές δεξιότητες ή αναβαθμίζουν τις ήδη υφιστάμενες δεξιότητές τους για να μπορέσουν να βρουν μια δουλειά. 

Αν θέλετε όμως να πάμε στα προγράμματα παραδείγματος χάρη των νέων θέσεων εργασίας ή στα προγράμματα των νέων ελεύθερων επαγγελματιών, οι νέες θέσεις εργασίας είναι ένα πρόγραμμα το οποίο βγαίνει από το δικό μας επιχειρησιακό πρόγραμμα και γίνεται μέσω του ΟΑΕΔ και επιδοτείται ο ιδιοκτήτης μιας επιχείρησης όσον αφορά ένα μεγάλο κομμάτι του μισθού του εργαζομένου. 

Στο πρόγραμμα των νέων θέσεων εργασίας ο εργαζόμενος λοιπόν θα δουλέψει είτε 3 χρόνια μαζί με τον υποχρεωτικό χρόνο σε μια μεγάλη επιχείρηση επιδοτούμενος, είτε 2 χρόνια σε μια μικρή επιχείρηση. Η έρευνα που έχουμε κάνει όμως ως πρόγραμμα έχει αποδείξει ότι η διατηρησιμότητα μιας νέας θέσεως εργασίας είναι 43%. Αυτό τι σημαίνει; Ότι ένας άνεργος ο οποίος εντάσσεται σε ένα πρόγραμμα του ΟΑΕΔ για νέες θέσεις εργασίας και πηγαίνει σε μια επιχείρηση και δουλεύει, η θέση αυτή εργασίας την οποία καταλαμβάνει κατά ποσοστό 43% διατηρείται και μετά τη λήξη της επιδότησης. Φυσικά το 57% δεν σημαίνει μόνο ότι ο εργοδότης δεν λαμβάνει την επιδότηση και κόβει τη θέση, μπορεί να σημαίνει ότι ο εργαζόμενος τέλος πάντων βρίσκει κάτι καλύτερο, δεν θέλει να συνεχίσει ή οτιδήποτε άλλο. Δεν είναι μονοσήμαντο το πρόβλημα, είναι από κοινού. Δεν το έχουμε αναλύσει το 57% αυτό για ποιο λόγο δεν διατηρείται ο εργαζόμενος, με βούληση του εργαζόμενου ή με προτεραιότητα του εργοδότη;

Όσον αφορά τα προγράμματα των νέων ελεύθερων επαγγελματιών και ειδικά για τις γυναίκες πρέπει να πούμε κάτι για να απεικονίσουμε και ρεαλιστικά τη κατάσταση. Τα προγράμματα αυτά εκτιμούμε ότι είναι ιδιαίτερα ελκυστικά. Δηλαδή το πρόγραμμα που είναι από το επιχειρησιακό πρόγραμμα Απασχόληση και Επαγγελματική Κατάρτιση για νέους ελεύθερους επαγγελματίες λαμβάνει ένα εξαιρετικά σημαντικό ποσοστό σε επιδότηση. Τα 11.500 € ή 12.000 € είναι εξαιρετικά σημαντικό ποσό για να στήσει μια γυναίκα την δική της επιχείρηση, όποιας μορφής και αν είναι αυτή. 

Αν θέλετε να πάμε στους εθνικούς πόρους, συγχωρέστε με αλλά να λέμε τα πράγματα με το όνομά τους. Αν θέλετε λοιπόν να πάμε και στους εθνικούς πόρους, τα 17.000 € που δίνει ο ΟΑΕΔ είναι ένα σημαντικό νούμερο, γιατί όταν κάποια γυναίκα θέλει να κάνει τη δική της επιχείρηση και ξεκινάει από μηδενική βάση, το να πάρει 12.000 € ή 17.000 € δεν είναι μικρό ποσό και μάλιστα με διαδικασίες όχι ιδιαίτερα επαχθείς, οπότε κάποια πράγματα μπορούν να αξιοποιηθούν. 

Θα μου επιτρέψετε να σας πω κάτι: βασικός παράγοντας είναι η βούληση και το να βρει κάποιος δουλειά, είτε είναι άντρας άνεργος, είτε μια γυναίκα άνεργη, είτε μακροχρόνια άνεργος, η δουλειά υπό κάποιες προϋποθέσεις δεν είναι τόσο δύσκολο να βρεθεί, η ένταξη στην αγορά εργασίας υπό κάποιες προϋποθέσεις δεν είναι απαγορευτική, υπάρχουν προϋποθέσεις οι οποίες συμβάλλουν, βοηθούν, σπρώχνουν με αυτό τον τρόπο. 

Το θέμα όμως είναι να διαχωρίσουμε, γιατί πάλι σε μια έρευνα που έχουμε κάνει και με βάση τα στοιχεία της ΠΑΕΠ που ανέφερα προηγουμένως για τους αναζητούντες εργασία στα εκατό άτομα που δηλώνουν άνεργοι πηγαίνουν σε ένα ΚΠΑ, οι εικοσιπέντε δηλώνουν ότι δεν θέλουν, ότι δεν ψάχνουν για δουλειά. Εμείς δεν μιλάμε για αυτούς, ένα μεγάλο ποσοστό από τους υπόλοιπους εβδομηνταπέντε ψάχνει αποκλειστικά και μόνο δουλειά στον δημόσιο τομέα. 

ΣΥΝΕΔΡΟΣ: (εκτός μικροφώνου) 

Γ.  ΖΕΡΒΟΣ: Γιατί ψάχνουν στον δημόσιο τομέα; Αυτό είναι ένα θέμα στο οποίο δεν μπορώ να σας απαντήσω αυτή τη στιγμή. Το θέμα είναι όμως ότι εργασία μπορεί κάποιος να δώσει και στον δημόσιο, αλλά και στον ιδιωτικό τομέα και ενίοτε στον ιδιωτικό τομέα είναι καλύτερες οι προϋποθέσεις και οι αμοιβές. 

ΣΥΝΕΔΡΟΣ: (εκτός μικροφώνου) 

Γ. ΖΕΡΒΟΣ: Μου φέρνετε ένα παράδειγμα το οποίο μπορεί να είναι ακραίο, όντως υπάρχουν αυτές οι γυναίκες που ανήκουν σε ευπαθείς ομάδες, είτε είναι από μονογονεακές οικογένειες και λοιπά, το οποίο αποτελεί και ένα σημαντικό κοινωνικό πρόβλημα. Όντως είναι πολλές βάσει των στατιστικών ή μπορεί να είναι γυναίκες πολύτεκνες και λοιπά.


Τέλος πάντων, αυτές λοιπόν οι γυναίκες που προέρχονται από ευπαθείς ομάδες αν θέλετε να σας πω κάτι το οποίο λέχτηκε στην Επιτροπή των Ανθρώπινων Πόρων από κάποιον συμμετέχοντα. Το ζητούμενο ποιο είναι; Η σίγουρη δουλειά η οποία μπορεί να έρθει στο Δημόσιο επί παραδείγματι μετά από ένα χι χρονικό διάστημα, η οποία μπορεί να έχει εξαιρετικά χαμηλές πιθανότητες να έρθει ή η δουλειά για να μπορούμε να έχουμε τα προς το ζην; Αυτό είναι ένα ερώτημα στο οποίο δεν θα σας το απαντήσω όμως εγώ γιατί δεν νομιμοποιούμε και γιατί δεν έχω την αρμοδιότητα να δώσω τέτοια απάντηση. Άρα αυτό το ερώτημα υπάρχει. 

ΣΥΝΕΔΡΟΣ: (εκτός μικροφώνου) 

Γ. ΖΕΡΒΟΣ: Πρέπει να σας απαντήσω σε αυτές τις τρεις ερωτήσεις. Στο πρώτο ερώτημα δεν μπορώ να σας απαντήσω και δεν είναι υπεκφυγή, για έναν απλό λόγο: γιατί το έργο των ολοκληρωμένων παρεμβάσεων που υποθέτω ότι συμμετέχετε είναι ένα έργο που υλοποιείται στα πλαίσια του περιφερειακού επιχειρησιακού προγράμματος της Αττικής. Δεν γνωρίζω διαδικασίες και λεπτομέρειες, αλλά και να γνώριζα όμως δεν θα θέλαμε να μπούμε σε ξένα χωράφια, άρα δεν νομιμοποιούμαι να απαντήσω και αυτό δεν αποτελεί υπεκφυγή σας ξαναλέω.


Όσον αφορά το δεύτερο ερώτημά σας, αν οι επιχειρήσεις ενδιαφέρονται για ανέργους. Σας είπα ότι η διαδικασία της σύζευξης των αναγκών ανέργων και επιχειρήσεων ξεκίνησε πριν από ένα εξάμηνο. Υπάρχουν κάποια στοιχεία, αυτό όμως που πρέπει να δούμε δεν είναι αν η επιχείρηση ενδιαφέρεται απλώς και μόνο για τους ανέργους ή αν οι άνεργοι ενδιαφέρονται για επιχειρήσεις. Το δια ταύτα που πρέπει να διακριβωθεί είναι το ποσοστό κάλυψης των θέσεων εργασίας από τον ΟΑΕΔ. Το ποσοστό κάλυψης των συγκεκριμένων θέσεων εργασίας από τον ΟΑΕΔ στα μέσα της δεκαετίας του ’80 ήταν γύρω στο 25%, στα τέλη της δεκαετίας του ’90 το ποσοστό αυτό είχε γίνει μονοψήφιο και είχε φτάσει το 1%. 

Αυτό το οποίο πρέπει να γίνει και το ερώτημα που πρέπει να τίθεται, επιτρέψτε μου, δεν είναι ποιες επιχειρήσεις ενδιαφέρονται και πόσους στέλνει ο ΟΑΕΔ. Αυτό το οποίο πρέπει να κάνει ο ΟΑΕΔ είναι να βελτιώσει δραματικά το ποσοστό κάλυψης των κενών θέσεων εργασίας και προς τα εκεί συγκλίνουν οι προσπάθειες και η κατεύθυνση που υπάρχει αυτή τη στιγμή από τον ΟΑΕΔ.

Τέλος, όσον αφορά τους νέους ελεύθερους επαγγελματίες θα μου επιτρέψετε να επιμείνω στην άποψη την οποία διατύπωσα προηγουμένως. Και το ποσό της επιδότησης για έναν άνεργο ή μια άνεργη η οποία θέλει να κάνει τη δική της επιχείρηση είναι εξαιρετικά σημαντικό και οι διαδικασίες πιστέψτε με κρίνουμε ότι δεν είναι επαχθείς, δεν είναι δύσκολες. Το θέμα είναι να υπάρχει βούληση όμως από τον ενδιαφερόμενο ή την ενδιαφερόμενη να δραστηριοποιηθεί στον τομέα, να γίνει ο ίδιος επιχειρηματίας, να ανοίξει τη δική του έστω μονοπρόσωπη επιχείρηση. Αν δεν υπάρχει η βούληση φυσικά και δεν συζητάμε. 

Σας είπα και πριν και επιμένω και θέλω να το κλείσω εδώ, πιστεύω ότι τα ποσά τα οποία προανέφερα είναι σημαντικά, οι διαδικασίες δεν είναι επαχθείς. Σας ανέφερα και πριν ότι δίνεται η δυνατότητα σε μια γυναίκα να έχει έδρα της επιχείρησης το ίδιο της το σπίτι, να περάσει το 1/3 των δαπανών που πρέπει να έχει πέραν της εκταμιεύσεως ως λειτουργικά. Αυτά δεν είναι αμελητέα ποσότητα, συγχωρείστε με αλλά αυτό εκτιμώ και αυτά έχουν γίνει εσχάτως δηλαδή, όλες αυτές οι βελτιώσεις γίνονται τον τελευταίο καιρό. Γίνεται μια προσπάθεια για να γίνει καλύτερη η κατάσταση. 

ΠΡΟΕΔΡΕΙΟ: Μια ερώτηση ακόμη από τη κυρία Νέζεη και κλείνουμε. 

Ν. ΝΕΖΗ: (εκτός μικροφώνου) 

Γ. ΖΕΡΒΟΣ: Να απαντήσω καταρχήν ότι όντως το πρόγραμμα το δικό μας η επιδότηση είναι 9.500 €, όντως όμως και στο…

Ν. ΝΕΖΗ: (εκτός μικροφώνου) 

Γ. ΖΕΡΒΟΣ: Ίσως να βλέπω τη τελευταία προκήρυξη, πιθανόν, συγχωρείστε με. Στο πρόγραμμα του ΟΑΕΔ όμως που βγαίνει από εθνικό σχέδιο είναι 16.500 € και σας διαβεβαιώ για αυτό. 

Ν. ΝΕΖΗ: (εκτός μικροφώνου) 

Γ. ΖΕΡΒΟΣ: Με κάποιες προϋποθέσεις, να σας αναλύσω τώρα τις διαχειριστικές προϋποθέσεις; Δεν είναι σκόπιμο. Υπάρχουν θέματα, αλλά σας λέω ότι από τη στιγμή που ο άνεργος ή η άνεργη έχει τη βούληση να ξεκινήσει κάτι κάποια θέματα δεν μπορεί να λυθούν. Συγχωρείστε με, δεν μπορεί αυτή τη στιγμή να αναλύσω το διαχειριστικό πλαίσιο και να λύσω πιθανά διαχειριστικά προβλήματα, ίσως δεν είναι σκόπιμο. 

Τώρα στο ερώτημα που θέσατε, είναι σημαντικό. Όσον αφορά τη συνεργασία με το ΕΠΕΑΚ, δηλαδή το επιχειρησιακό πρόγραμμα του Υπουργείου Παιδείας, αυτή τη στιγμή υπάρχει δεδομένη συνεργασία μεταξύ του Υπουργείου Απασχόλησης και του Υπουργείου Παιδείας. Έχει ψηφιστεί ο νόμος 3369 για τη δια βίου μάθηση και έχει υπογραφεί και μνημόνιο συνεργασίας μεταξύ των δύο Υπουργείων αναφορικά με το συγκεκριμένο θέμα. Πρώτον αυτό.

Δεύτερον, είναι σαφές ότι δεν υπάρχει σύνδεση της παρεχόμενης τυπικής εκπαίδευσης με την αγορά εργασίας. Υπάρχει μάλλον μια αναντιστοιχία, όπως επίσης είναι σαφές ότι υπάρχουν σε συγκεκριμένα πτυχία τα οποία αυτά δεν συσχετίζονται άμεσα με την αγορά εργασίας και υπάρχει μεγάλο ποσοστό ανεργίας συγκεκριμένων πτυχιούχων.

Αυτό το οποίο πρέπει να γίνει είναι πρώτον, να υπάρχει ρεαλιστική απεικόνιση των αναγκών της αγοράς εργασίας όσον αφορά την τυπική εκπαίδευση και το δεύτερο είναι ότι πρέπει να υπάρχει ο συσχετισμός μεταξύ της εκπαίδευσης και της δια βίου μάθησης. Αυτό τι σημαίνει; Ότι όντως κάποιο άτομο βγαίνει από το πανεπιστήμιο αποκτά συγκεκριμένες γνώσεις, οι οποίες πρέπει να έχουν συνολικό αντίκρισμα στην αγορά εργασίας. Αν έχουν μερικό αντίκρισμα ή αν δεν έχουν καθόλου αντίκρισμα και ο άνθρωπος αυτός ενταχθεί στην αγορά εργασίας, πρέπει να υπάρχει δυνατότητα μέσω της δια βίου μάθησης και να αποκτήσει νέες γνώσεις και να αναβαθμίσει τις ήδη υφιστάμενες δεξιότητες και να επικαιροποιεί πάντα τα προσόντα του, γιατί οι μεταβαλλόμενες ανάγκες της αγοράς εργασίας το καθιστούν αυτό απαραίτητο. Αυτό τι μπορεί να σημαίνει; Ότι πρέπει να έχουμε ένα σύστημα το οποίο θα συσχετίζει το τυπικό εκπαιδευτικό σύστημα και τη δια βίου μάθηση και οι ανάγκες της δια βίου μάθησης θα προέρχονται από τις ανάγκες της αγοράς εργασίας. Αυτό έχει ξεκινήσει ήδη σήμερα και γίνεται.

Το δεύτερο και το βασικότερο: πρέπει να υπάρχει και να επαναπροσδιοριστεί πλήρως το θέμα της κατάρτισης των εργαζομένων, γιατί κάποιος σήμερα μπορεί να είναι στην αγορά εργασίας και να είναι εργαζόμενος, η επιχείρησή του όμως να κλείνει ή να είναι έτοιμη να κλείσει. Αυτός ο άνθρωπος, αυτός ο εργαζόμενος πρέπει να έχει τη δυνατότητα είτε να αλλάξει συνολικά το αντικείμενο της εργασίας του και να πάει σε μια άλλη δουλειά, είτε να το τροποποιήσει μερικώς. Αυτό όμως είναι μια κουβέντα η οποία για να μπορέσει ο εργοδότης να τον απασχολήσει ή κάποιος άλλος εργοδότης πρέπει να είναι πεπεισμένος ότι αυτός έχει τη δυνατότητα να ανταποκριθεί, πέρα άλλων στοιχείων που μπορεί να αφορά την ηλικία και λοιπά. 

Αυτό σημαίνει λοιπόν ότι πρέπει να έχει τη δυνατότητα να καταρτιστεί και να επανακαταρτιστεί και ήδη το θέμα της κατάρτισης των εργαζομένων, το οποίο στο Β΄ Κοινοτικό Πλαίσιο Στήριξης ήταν μια προτεραιότητα, στο Γ΄ Κοινοτικό Πλαίσιο Στήριξης δεν ήταν προτεραιότητα. Η κατεύθυνση της Ευρωπαϊκής Επιτροπής είναι ότι πρώτη προτεραιότητα στην επόμενη προγραμματική περίοδο αφορά τη κατάρτιση των εργαζομένων. Το πλαίσιο της κατάρτισης αυτό θα επαναπροσδιοριστεί, ήδη επαναπροσδιορίζεται, υπάρχουν και προτάσεις και εναλλακτικά σενάρια από τα οποία θα επιλεχθεί το βέλτιστο και εκεί πρέπει να δοθεί μεγάλη σημασία, ούτως ώστε οι αποκλίσεις τις οποίες προαναφέρατε και οι οποίες είναι και διαπιστωμένες να συγκληθούν και να βελτιωθεί η κατάσταση. 

ΠΡΟΕΔΡΕΙΟ: Τελειώσαμε, ευχαριστούμε τον κύριο Ζερβό και πάλι. Θα περάσουμε σε ένα μικρό διάλειμμα και μετά έχουμε τα δύο work shops, το ένα δικτύωση με ΟΤΑ και το δεύτερο είναι δικτύωση με επιχειρήσεις. 


Ευχαριστούμε πάρα πολύ. 

workshop I
Δικτύωση των Εταίρων με Ο.Τ.Α.

ΠΡΟΕΔΡΕΙΟ: Θα ήθελα να σας καλωσορίσω στις εργασίες του Workshop για τη Δικτύωση των Εταίρων με τους ΟΤΑ. Είναι ιδιαίτερη τιμή και χαρά για εμάς που παρευρίσκεστε στις εργασίες αυτού του Workshop. Είχαμε στη διάρκεια των χθεσινών ομιλιών να ακούσουμε πάρα πολλά για το θεωρητικό πλαίσιο, τους στόχους και τις προοπτικές του ζητήματος της γυναικείας απασχόλησης και των ίσων ευκαιριών στην εργασία, επειδή όμως πάντα ξέρουμε ότι η θεωρία χωρίς τη πράξη δεν μπορεί να συμβαδίσει σήμερα θα έχουμε μια παρουσίαση και μια ανάλυση των καλών πρακτικών των κοινωνικών και τοπικών φορέων. 


Οι καλές αυτές πρακτικές από τους κοινωνικούς και τοπικούς φορείς μας δίνουν τη δύναμη και το κουράγιο να συνεχίσουμε τον αγώνα μας και να φέρουμε επιτυχή αποτελέσματα. Θέλω βέβαια να συγκρατήσετε ότι η επιτυχία αυτού του Workshop θα είναι να καταλήξουμε στο τέλος σε κάποια συμπεράσματα. Θέλω να το έχετε όλοι υπόψη σας ότι στο τέλος θα σας ζητήσουμε να καταθέσετε τη γνώμη σας, να καταθέσετε τις απόψεις σας στο θέμα αυτό που εξετάζουμε και αναλύουμε και οι απόψεις αυτές θα καταγραφούν και θα βγουν ως πορίσματα. 


Σας ευχαριστώ πολύ και δίνω τη σκυτάλη στη κυρία Σπυριδούλα Στασινοπούλου η οποία θα μας ενημερώσει για το έργο «Ίσες ευκαιρίες, ίσες δυνατότητες» και τους στόχους του. Είναι εκπρόσωπος του Κέντρου Μέριμνας Οικογένειας και Παιδιού. 

Σ. ΣΤΑΣΙΝΟΠΟΥΛΟΥ: Καλή σας ημέρα. Εκπροσωπώ τον συντονιστή φορέα του Κέντρου Μέριμνας Οικογένειας και Παιδιού. Θα ήθελα να ζητήσω συγνώμη από όσους άκουσαν ενδεχομένως και χθες την ομιλία, εγώ θα ξαναπώ λίγο τους στόχους του προγράμματος και κάποια πρώτα αποτελέσματα από τον Α΄ κύκλο, οπότε θα ήθελα να ζητήσω την υπομονή όσων με άκουσαν και χθες. Επειδή είναι ξεχωριστά τα events και ίσως να ήταν διαφορετικό το κοινό, θεωρήσαμε καλό ο συντονιστής να παραθέσει τους στόχους και κάποια αποτελέσματα και στις δύο ημέρες, ούτως ώστε να τα ακούσουν όλοι. 


Σε αυτή τη φάση, επειδή είναι ακόμα σε εξέλιξη ο Α΄ κύκλος, δεν είναι ακόμη πολλά τα αποτελέσματα που μπορούμε να πούμε. Αφού ολοκληρωθεί η Συμβουλευτική όλων των γυναικών που συμμετέχουν στον Α΄ κύκλο θα είμαστε σε θέση να δώσουμε τα πλήρη αποτελέσματα σε μια επόμενη εκδήλωση. 


Το σχέδιο δράσης Ίσες Δυνατότητες – Ίσες Ευκαιρίες είναι το μεγαλύτερο σχέδιο που υλοποιείται στην Περιφέρεια Αττικής, καλύπτει 47 Δήμους, 34 από τους οποίους ανήκουν στη Νομαρχία Αθηνών και 13 στη Νομαρχία Πειραιά και Νήσων και μέχρι το τέλος του 2006 που είναι και το τέλος του προγράμματος θα ωφεληθούν από το σχέδιο δράσης 2.309 γυναίκες που διαμένουν στη Περιφέρεια Αττικής. 

Το σχέδιο δράσης έχει στόχο να προσεγγίσει ολοκληρωμένα το πρόβλημα της ανεργίας των γυναικών μέσα από δράσεις τεσσάρων κατευθύνσεων: τη παροχή υπηρεσιών εξατομικευμένης Συμβουλευτικής και υποστήριξης για τη κοινωνική και επαγγελματική ένταξη και ενδυνάμωση, την παροχή υπηρεσιών προώθησης στην απασχόληση, την παροχή υπηρεσιών προώθησης σε προγράμματα κατάρτισης και την ανάπτυξη δραστηριοτήτων ευαισθητοποίησης, κινητοποίησης και ανάπτυξης της κοινωνικής αλληλεγγύης για την αντιμετώπιση των προβλημάτων του κοινωνικού και επαγγελματικού αποκλεισμού που υφίσταται μεγάλο μέρος του γυναικείου πληθυσμού.

Είναι σαφές λοιπόν ότι βασικός στόχος όλων των εταίρων του σχεδίου δράσης είναι η ένταξη όσο το δυνατόν περισσότερων ωφελούμενων σε δράσεις που προβλέπονται στα πλαίσια του μέτρου 5.3, του επιχειρησιακού προγράμματος Απασχόληση και Επαγγελματική Κατάρτιση, καθώς και η απευθείας ένταξη των ωφελούμενων στη τοπική αγορά εργασίας. 

Για τον σκοπό αυτό έχει δημιουργηθεί ένα Δίκτυο 23 φορέων με πολυετή εμπειρία τόσο σε θέματα έρευνας, Συμβουλευτικής και υποστήριξης και φυσικά προώθησης στην απασχόληση, όσο και σε θέματα δικτύωσης, ευαισθητοποίησης, κινητοποίησης και δημοσιότητας με τρόπο που εγγυάται την επιτυχή υλοποίηση και αποτελεσματικότητα των προτεινόμενων δράσεων.

Στο πλαίσιο αυτό αναπτύχθηκαν σχέσεις συνεργασίας μεταξύ πολλών και σημαντικών φορέων της Τοπικής, Νομαρχιακής και Περιφερειακής Αυτοδιοίκησης, κέντρων παροχής συνοδευτικών υποστηρικτικών υπηρεσιών, κοινωνικών εταίρων, σωματείων και μη κυβερνητικών γυναικείων οργανώσεων. 

Συγκεκριμένα το εταιρικό σχήμα αποτελείται από εφτά φορείς παροχής συνοδευτικών υποστηρικτικών υπηρεσιών και δεκαέξι φορείς ευαισθητοποίησης και δημοσιότητας. Στον πρώτο κύκλο επιλογής ωφελούμενων το σχέδιο δράσης συνολικά δέχτηκε 3.134 αιτήσεις από άνεργες γυναίκες 18 ετών και άνω. Επιγραμματικά σας ενημερώνουμε για όσους ίσως δεν γνωρίζουν ότι η παραπομπή των υποψηφίων στα Κέντρα παροχής συνοδευτικών υποστηρικτικών υπηρεσιών γίνεται από τα Κέντρα Προώθησης στην Απασχόληση του ΟΑΕΔ και τις Τοπικές Υπηρεσίες του ΟΑΕΔ μετά την ολοκλήρωση της εξατομικευμένης παρέμβασης από τον Εργασιακό Σύμβουλο του ΟΑΕΔ. 

Στον πρώτο κύκλο επιλέχθηκαν 1.140 ωφελούμενες, ποσοστό που αντιστοιχεί περίπου στο 50% του συνολικού αριθμού των γυναικών που θα ωφεληθούν μέχρι το τέλος του προγράμματος τον Δεκέμβριο του 2006, ενώ τελικά εντάχθηκαν στη Συμβουλευτική 792 ωφελούμενες. Για την επιλογή εφαρμόστηκαν κοινωνικά και ποιοτικά κριτήρια όπως η ηλικία, ο αριθμός των ανήλικων τέκνων, η οικογενειακή κατάσταση των γυναικών, το οικογενειακό εισόδημα, διάστημα ανεργίας, ύπαρξη τυχόν αναπηρίας, ευπαθείς κοινωνικές ομάδες, εκπαίδευση, εργασιακή εμπειρία και άλλα. 

Το σχέδιο δράσης Ίσες Δυνατότητες – Ίσες Ευκαιρίες και γενικότερα το έργο των ολοκληρωμένων παρεμβάσεων υπέρ των γυναικών έχει συνδεθεί με τις ενεργητικές πολιτικές απασχόλησης του ΟΑΕΔ πανελλαδικά και αναφερόμαστε βέβαια στα προγράμματα των νέων ελεύθερων επαγγελματιών, των νέων θέσεων εργασίας και της απόκτησης εργασιακής εμπειρίας stage. Συνολικά για το δικό μας σχέδιο δράσης έχουν προβλεφθεί από τον ΟΑΕΔ 1.079 θέσεις.

Ενδεικτικά σας αναφέρω και κάποια στοιχεία από τη μέχρι τώρα πορεία υλοποίησης του Α΄ κύκλου. Από τις 792 ωφελούμενες οι 133 έχουν ήδη επιδοτηθεί από το πρόγραμμα των νέων ελεύθερων επαγγελματιών του ΟΑΕΔ και έχουν ανοίξει τη δική τους επιχείρηση, οι 35 έχουν ενταχθεί στο πρόγραμμα των νέων θέσεων εργασίας και έχουν ξεκινήσει, οι 18 έχουν ενταχθεί στο πρόγραμμα stage και οι 31 έχουν προωθηθεί σε προγράμματα κατάρτισης. Επιπλέον 57 ωφελούμενες έχουν υποστηριχτεί από τη Συμβουλευτική διαδικασία και έχουν ενεργοποιηθεί από μόνες τους με αποτέλεσμα να βρουν δουλειά.

Το ποσοστό συνεπώς που έχει προωθηθεί μέχρι αυτή τη στιγμή σε θέσεις εργασίας, προγράμματα κατάρτισης ή δημιουργία της δικής τους επιχείρησης ανέρχεται στο 35%. Το 43% των ωφελουμένων γυναικών, των 792 γυναικών που ξεκίνησαν Συμβουλευτική εξακολουθεί ακόμα να βρίσκεται σε αυτή τη διαδικασία, ενώ το 57% την έχει ολοκληρώσει.

Κλείνοντας θα ήθελα να σας ενημερώσω ότι ο Β΄ κύκλος επιλογής ωφελουμένων αναμένεται να ανοίξει σε δύο εβδομάδες και σας ευχαριστώ πολύ. Θα δώσουμε τον λόγο τώρα σε συνεργάτιδές μας για περισσότερες καλές πρακτικές. 

ΠΡΟΕΔΡΕΙΟ: Να ευχαριστήσουμε τη κυρία Στασινοπούλου για τη παρουσίαση του προγράμματος και να δώσουμε τον λόγο στη κυρία Αύρα Βαζέου, Ψυχολόγο, Υπεύθυνη του ΚΕΣΥΥ, του Κέντρου Συνοδευτικών Υποστηρικτικών Υπηρεσιών του Δήμου Καλλιθέας.

Α. ΒΑΖΕΟΥ: Θέλω με τη σειρά μου να σας καλημερίσω σε αυτόν τον πραγματικά υπέροχο χώρο κατά γενική ομολογία όλων μας. Θα πω λίγα πράγματα για το τι κάνουμε στο ΚΕΣΥΥ Καλλιθέας, που είναι ένας από τους φορείς παροχής συνοδευτικών υποστηρικτικών υπηρεσιών στο πλαίσιο του 5.3 στο σχέδιο δράσης Ίσες Ευκαιρίες – Ίσες Δυνατότητες. Δεν θα σας κουράσω πολύ με τους γενικούς στόχους στους οποίους αναφέρθηκε η κυρία Στασινοπούλου, θα σας πω κάποια πράγματα που αφορούν στη Συμβουλευτική αυτή καθ’ αυτή, που είναι το αντικείμενο του φορέα μας. 


Να πω λίγα πράγματα για το ΚΕΣΥΥ Καλλιθέας, το οποίο αποτελεί φορέα παροχής συνοδευτικών υποστηρικτικών υπηρεσιών, που υλοποιεί δράσεις στο πλαίσιο της Δημοτικής Επιχείρησης Πολιτιστικής και Κοινωνικής Ανάπτυξης, της ΔΕΠΚΑ Καλλιθέας. Προτεραιότητα της Επιχείρησης αποτελεί η άσκηση κοινωνικής πολιτικής σε τοπικό επίπεδο, καθώς υπάγεται σε αυτή η πλειοψηφία των κοινωνικών προγραμμάτων και δομών. Σε αυτό το πλαίσιο λειτουργούν τα Κέντρα Οικογένειας και Παιδιού, τα ΚΑΠΗ, τα προγράμματα Βοήθεια στο Σπίτι, αλλά και δράσεις πολιτισμού. Έτσι με αυτό τον τρόπο όλες αυτές οι Υπηρεσίες συνιστούν ένα άτυπο τοπικό δίκτυο κοινωνικών παροχών και υπηρεσιών προκειμένου να ανταποκριθούν στις ολοένα αυξανόμενες ανάγκες των δημοτών. 

Ο στόχος του σχεδίου δράσης όπως αναφέρθηκε και η κυρία Στασινοπούλου προηγουμένως είναι η ενδυνάμωση των γυναικών, η προετοιμασία τους για την ένταξή τους στην αγορά εργασίας, η υποστήριξή τους για την ανάληψη επιχειρηματικών δράσεων και η προώθησή τους σε θέση απασχόλησης στο πλαίσιο των παρεμβάσεων που προβλέπονται από τις ενεργητικές πολιτικές απασχόλησης, αυτές που όλοι ξέρουμε, ΝΘΕ, ΝΕΕ, κατάρτιση.

Δύο είναι τα αναμενόμενα αποτελέσματα σύμφωνα με το σχέδιο δράσης, αλλά που προσδιορίζουν και τους στόχους των επιμέρους προγραμμάτων Συμβουλευτικής. Από τη μια είναι η ανάπτυξη και η απόκτηση δεξιοτήτων, είτε αυτές είναι κοινωνικές, είτε αυτές είναι επικοινωνιακές, είτε αυτές είναι επαγγελματικές. Από την άλλη είναι αυτή καθ’ αυτή η ένταξη των γυναικών σε θέσεις εργασίας. Το κομμάτι της ανάπτυξης και απόκτησης δεξιοτήτων γίνεται μέσω της Συμβουλευτικής, εκεί οι γυναίκες κινητοποιούνται, ενισχύουν την αυτοπεποίθηση και αυτοεκτίμησή τους, συγκεκριμενοποιούν επαγγελματικούς στόχους, αλλά διαμορφώνουν και ρεαλιστικότερες επαγγελματικές προσδοκίες. Παράλληλα με τη δυνατότητα της κατάρτισης ενισχύονται και οι επαγγελματικές τους δεξιότητες.

Από την άλλη, όσον αφορά στον επιθυμητό στόχο που είναι η ένταξη των γυναικών τελικά στον εργασιακό στίβο, εδώ οι γυναίκες υποστηρίζονται στη διατήρηση των θέσεων που καταλαμβάνουν στον εργασιακό χώρο, τους παρέχεται υποστήριξη και εκπαίδευση σε θέματα εργασιακής κουλτούρας, ενώ παράλληλα ένα άλλο κομμάτι που γίνεται στο πλαίσιο της Συμβουλευτικής πάντα είναι και ο επαναπροσδιορισμός του ρόλου των γυναικών μέσα στον οικογενειακό χώρο σε σχέση με τον νέο τους ρόλο ως εργαζομένων. 

Θα δούμε παρακάτω ότι αυτό είναι ένα πάρα πολύ σημαντικό κομμάτι, οι γυναίκες που επανεισέρχονται στην αγορά εργασίας αντιμετωπίζουν αρκετά προβλήματα στον επαναπροσδιορισμό του ρόλου τους όχι μόνο ως εργαζόμενες σε ένα καινούργιο περιβάλλον, αλλά έχουν να αντιμετωπίσουν και τις αντιστάσεις από τον ίδιο τον οικογενειακό τους χώρο. Έχουν λιγότερο χρόνο για την οικογένειά τους ξαφνικά και αυτό χρειάζεται αρκετή δουλειά από πλευράς Συμβουλευτικής.

Η μέθοδος με την οποία παρέχεται η Συμβουλευτική και οι αντίστοιχες τεχνικές προσδιορίζονται σε σχέση με τους δύο προαναφερόμενους στόχους. Θα πρέπει εδώ να τονιστεί η σημασία της εξατομικευμένης παρέμβασης, καθώς μετά τη λήψη κοινωνικού και εργασιακού ιστορικού και την αρχική διερεύνηση του αιτήματος κάθε γυναίκας συντάσσεται ατομικό σχέδιο δράσης σε συνεργασία με την κάθε ωφελούμενη βάσει των ιδιαίτερων αναγκών της.

Στις συναντήσεις λοιπόν της Συμβουλευτικής δίδεται έμφαση στην ενημέρωση και πληροφόρηση για εργασιακά θέματα και τις ενεργητικές πολιτικές, είτε αυτά είναι τα προγράμματα των ΚΕΚ, οι επιδοτήσεις. Ένα άλλο σημαντικό κομμάτι που κάνουμε Συμβουλευτική σε αυτή τη κατεύθυνση είναι αρκετά τεχνικό και αφορά στην συμπλήρωση προκηρύξεων και αιτήσεων για διάφορες θέσεις.

Επίσης συντάσσονται βιογραφικά σημειώματα, συνοδευτικές επιστολές, δημιουργείται πλάνο χρονοδιαγράμματος αναζήτησης εργασίας. Υπάρχει άλλο ένα κομμάτι υπηρεσιών που αφορούν στην αυτογνωσία με στόχο τη κατανόηση των προσόντων της κάθε γυναίκας, αλλά και των ελλείψεων που κάθε γυναίκα έχει προκειμένου να τις συμπληρώσει. Γίνεται επαγγελματικός προσανατολισμός ή προσανατολισμός όπου αυτό κρίνεται αναγκαίο, οι γυναίκες επίσης εμψυχώνονται και δυναμώνονται με στόχο την αποκατάσταση της αυτοεκτίμησης που έχει πληγεί έτσι και αλλιώς από τη μακρόχρονη ανεργία, ενώ ενθαρρύνονται για τη δραστηριοποίηση στη προσπάθειά τους να βρουν εργασία.

Τέλος, ένα πολύ σημαντικό κομμάτι που αφορά στην ουσία της Συμβουλευτικής είναι η καταπολέμηση της ματαίωσης και της αίσθησης αποκλεισμού που έχουν οι γυναίκες μέσα από αυτό που προκαλεί ο φαύλος κύκλος της ανεργίας, μέσα από την ανθρώπινη παρουσία και αποδοχή και τη στάση του Συμβούλου. 

Να πω λίγα πράγματα για τις γυναίκες που ήδη συμμετέχουν στη Συμβουλευτική. Όπως είπε και η κυρία Στασινοπούλου είμαστε ακόμα στην διαδικασία του Α΄ κύκλου. Στη Καλλιθέα υπάρχει πρόβλεψη για 103 γυναίκες, σε πρώτη φάση επιλέχθηκαν 51 γυναίκες, σε αυτή τη φάση συνεχίζουν 49 γυναίκες. Από τις γυναίκες αυτές η πλειοψηφία τους είναι μεταξύ 25 και 45 ετών, ενώ ακολουθούν οι γυναίκες άνω των 45 ετών. Όσον αφορά την οικογενειακή τους κατάσταση η πλειοψηφία τους είναι έγγαμες, εκ των οποίων οι μισές από αυτές έχουν ανήλικα παιδιά. Οι μισές γυναίκες και πλέον είναι δημότες Καλλιθέας, ενώ αρκετές από αυτές ακόμα μένουν σε όμορους Δήμους, σε όμορες περιοχές. Είναι ένα πρόγραμμα με αρκετά τοπικό χαρακτήρα θα έλεγα όσον αφορά στις ωφελούμενες του προγράμματος.

Όσον αφορά στο εκπαιδευτικό επίπεδο οι μισές και πλέον έχουν τελειώσει το Λύκειο, 13 γυναίκες είναι απόφοιτες ΙΕΚ, 8 είναι απόφοιτες ΑΕΙ, μια γυναίκα είναι κάτοχος μεταπτυχιακού τίτλου, ενώ 6 γυναίκες έχουν υποχρεωτική εκπαίδευση, είναι στα πλαίσια της υποχρεωτικής εκπαίδευσης. 

Από τη μέχρι τώρα πορεία αυτό που μπορούμε να πούμε είναι ότι στο πλαίσιο των νέων θέσεων εργασίας του ΟΑΕΔ μόνο μια γυναίκα έχει βρει εργασία, δηλαδή έχει πάρει αυτό τον δρόμο. Έχει βρει όμως μόνη της τον εργοδότη, τον οποίο τον έχει πάει στον ΟΑΕΔ και αυτό είναι και θέμα προς συζήτηση ίσως αργότερα. 8 από τις γυναίκες αυτές βρήκαν μόνες τους εργασία, εκτός ΝΘΕ και εργάζονται ήδη ως μισθωτές, 8 γυναίκες έχουν κάνει έναρξη εργασιών ως νέες ελεύθερες επαγγελματίες και 5 γυναίκες έχουν ενταχθεί σε επιδοτούμενη κατάρτιση ηλεκτρονικών υπολογιστών.

Επίσης 2 γυναίκες έχουν ενταχθεί στα προγράμματα δια βίου εκπαίδευσης που λειτουργούν παράλληλα στα Κέντρα Εκπαίδευσης Ενηλίκων. Επίσης υπάρχει ένας μικρός αριθμός γυναικών, είναι 5 γυναίκες οι οποίες εργάζονται στην άτυπη αγορά εργασίας, κυρίως σε οικογενειακές επιχειρήσεις, βοηθούν συζύγους ή τις δικές τους οικογενειακές επιχειρήσεις ευρύτερα.

Θα ήθελα να κλείσω με τις προσδοκίες των γυναικών. Οι προσδοκίες των γυναικών σχετίζονται με το αίτημά τους το αρχικό που είναι να βρουν δουλειά. Έρχονται λοιπόν στα προγράμματα αυτά της Συμβουλευτικής, γίνεται το συμβόλαιο που τους καθίσταται όσο γίνεται πιο σαφές ότι δεν είναι αυτό το πλαίσιο, η εύρεση εργασίας, αυτή είναι δουλειά που κάνει ο ΟΑΕΔ. 

Εμείς προσπαθούμε να επεξεργαστούμε το αίτημά τους αυτό. Αυτό που θέλω να πω είναι όσον αφορά στις προσδοκίες που έχουν οι γυναίκες που έρχονται σε ΚΕΣΥΥ ενός Δήμου όπως είναι ο Δήμος Καλλιθέας. Δεν έχουν μόνο το αίτημα να βρουν δουλειά, έρχονται με το αίτημα ότι θα βρουν δουλειά στο Δήμο. Αυτό λοιπόν είναι κάτι που προκειμένου να επεξεργαστούμε μας παίρνει αρκετό χρόνο προκειμένου να το διαπραγματευτούμε και θα ήθελα εδώ να επιστήσω τη προσοχή στο χρόνο που περιμένει μια γυναίκα από τη στιγμή που κάνει αίτηση μέχρι να ενταχθεί στα προγράμματα, η αναμονή ενισχύει αυτού του τύπου τις προσδοκίες. Όσο περισσότερο περιμένουμε τόσο κάτι καλό θα βγει και όταν τελικά στις γυναίκες αυτές γίνεται σαφές ότι η τυπική οδός είναι μέσω ΟΑΕΔ, τον οποίο τον έχουν δοκιμάσει αρκετές φορές, υπάρχει ένα αρχικό αίσθημα ματαίωσης που καλείται να διαχειριστεί ο ίδιος ο Σύμβουλος. 

Νομίζω ότι έχουμε αρκετά πράγματα να πούμε στο κομμάτι της συζήτησης σε σχέση με το πώς λειτουργούν τελικά τα προγράμματα του ΟΑΕΔ, ποια είναι η σχέση μας με αυτά. Η ΝΘΕ, η ΝΕΕ, το stage ακόμα περισσότερο, είναι και απορίες που έχουμε εμείς οι ίδιοι ως Σύμβουλοι προκειμένου να προχωρήσουμε στην όσο γίνεται καλύτερη διαχείριση των αιτημάτων, αλλά και των προσδοκιών των γυναικών. Στην ουσία οι προσδοκίες των γυναικών γίνονται και δικές μας προσδοκίες σε ένα επίπεδο, είναι μια δυναμική σχέση που όμως χρειάζεται πέρα από τη σχέση αυτή καθ’ αυτή χρειάζονται και έγκαιρες και έγκυρες πληροφορίες που κατά κύριο λόγο πρέπει να προέρχονται από τον ΟΑΕΔ, για το οποίο δυστυχώς δεν έχουμε μέχρι τώρα αρκετή ανατροφοδότηση.

Για τις προσδοκίες νομίζω θα μιλήσουν και οι άλλοι συνάδελφοι.

ΠΡΟΕΔΡΕΙΟ: Ευχαριστούμε τη κυρία Αύρα Βαζέου. Εγώ χαίρομαι πάρα πολύ που αρχίζουν ήδη να τίθενται τα πρώτα ζητήματα, θα τα αναλύσουμε βέβαια και στη συνέχεια. Θα δώσουμε τον λόγο στη κυρία Ντίνα Νέζη, Ψυχολόγο, υπεύθυνη του ΚΕΣΥΥ του Δήμου Αγίας Βαρβάρας.

Ν. ΝΕΖΗ: Ευχαριστώ και να σας πω ότι πριν ένιωσα μια έκπληξη όταν σας άκουσα να λέτε ότι: θέλουμε τις προτάσεις σας, γιατί είναι τόσο μεγάλη η εμπειρία από τον ένα χρόνο υλοποίησης του 5.3 που πραγματικά αντί να γράψουμε τα αποτελέσματα θα μπορούσαμε να γράψουμε ολόκληρα κείμενα επί κειμένων με τις δυσκολίες που αντιμετωπίστηκαν από ένα πρόγραμμα με μια καινοτομία και η καινοτομία νομίζω είναι ότι η Συμβουλευτική είναι υποχρεωτική.

Παράλληλα είναι ένα πρόγραμμα που δοκιμάζει πάρα πολύ τις σχέσεις των φορέων και τις σχέσεις των φορέων που προέρχονται από διαφορετικά πλαίσια. Πάντα δοκιμάζονται με σχέσεις τα εταιρικά σχήματα, αλλά νομίζω ότι αυτό το πρόγραμμα έφτασε τη σχέση στη κορύφωσή της. 

Μιας και μιλάμε για σχέσεις να σας πω λίγο συνεχίζοντας από το σημείο που άφησε τη παρουσίαση η κυρία Αύρα Βαζέου, με την οποία συνεργαστήκαμε για να μην σας κουράσουμε διπλά γιατί έχουμε το ίδιο θέμα. Εμείς μοιραζόμαστε τις προσδοκίες των γυναικών, τις υποδεχόμαστε τις προσδοκίες, προσπαθούμε να τις προσαρμόσουμε σε μια πραγματικότητα. Εκτός του ότι οι δικές τους προσδοκίες γίνονται και δικές μας, ο κίνδυνος που υπάρχει είναι και ο δικός τους θυμός να γίνει και δικός μας.

Θα ήθελα να πάρουμε λίγο χρόνο μιας και οι ειδικότητές μας είναι τέτοιες που αφορούν τη σχέση και δεν είναι τυχαίο ότι τη Συμβουλευτική την υλοποιούν κοινωνικοί επιστήμονες που δουλεύουν αυτό το κομμάτι των σχέσεων και όχι μόνο βέβαια. Θα μου δώσετε λίγο χρόνο να σας πω λίγα πράγματα για τον φορέα μας και λίγα πράγματα για το προφίλ των γυναικών μας, γιατί είδα ότι το προφίλ των γυναικών μας έχει μια διαφορά από το προφίλ του Δήμου της Καλλιθέας. Θα με βοηθήσει και το κείμενο που έχω ετοιμάσει.

Ο Δήμος Αγίας Βαρβάρας λοιπόν συμμετέχει στο σχέδιο δράσης ως φορέας παροχής Συμβουλευτικής μέσω της Κοινωνικής Υπηρεσίας, που είναι και φορέας παροχής συνοδευτικών υποστηρικτικών υπηρεσιών. Στο Δήμο παρέχουμε συμβουλευτικές υπηρεσίες σε άνεργους για περισσότερο από 10 χρόνια. Στο σχέδιο αυτό έχουμε αναλάβει να παρέχουμε Συμβουλευτική σε 205 συνολικά άνεργες γυναίκες μέχρι το τέλος της λήξης, έναν σημαντικό αριθμό. 

Σε σχέση με το προφίλ των γυναικών που ήδη έχουν ενταχθεί στο σχέδιο δράσης, δηλαδή στη Συμβουλευτική που είπαμε είναι υποχρεωτική για όσους δεν το γνωρίζετε για το μέτρο 5.3. Επιλέξαμε αρχικά 102 γυναίκες και συμμετέχουν κάπως ενεργά στη Συμβουλευτική 92. 

Σε ότι αφορά την παρουσία ειδικών ομάδων, στο σχέδιο συμμετέχουν 5 παλλινοστούσες και 3 τσιγγάνες. Δεν έχουμε μετανάστριες, δεν έχουμε θύματα βίας, κακοποίησης φυσικά και έχουμε, στις γυναίκες είναι φαινόμενο και δεν έχουμε θύματα trafficking. 35 γυναίκες κατοικούν στο Περιστέρι, 36 στην Αγία Βαρβάρα και 21 στον Κορυδαλλό, την Νίκαια και τον Πειραιά. Πρόκειται για περιοχές με υψηλότατα ποσοστά ανεργίας και ιδιαίτερα γυναικείας ανεργίας, χαμηλό μορφωτικό επίπεδο και τα λοιπά, θα τα δείτε παρακάτω. 

Σε ότι αφορά την ηλικία, η μεγαλύτερη συγκέντρωση των ηλικιών είναι από 36 ως 56 ετών. Έχουμε και συμβουλευόμενη 62 ετών, είναι εκπληκτικό και είναι μια εμπειρία θα σας έλεγα μοναδική. 62 λοιπόν γυναίκες είναι από 36 ως 56, 19 γυναίκες από 26 ως 35 ετών και μόνο 9 γυναίκες από 18 ως 25 ετών. Τα 2/3 λοιπόν ανήκουν σε μια δύσκολη ηλικία για τις γυναίκες ως προς τις προτιμήσεις της αγοράς εργασίας, οι οποίες ξέρετε ότι ιδιαίτερα σε ότι αφορά τα προγράμματα του ΟΑΕΔ οι εργοδότες απευθύνονται για μικρότερες ηλικίες εκεί.

Σε ότι αφορά την οικογενειακή κατάσταση 52 είναι παντρεμένες, δηλαδή οι περισσότερες από τις μισές, από τις οποίες οι 30 έχουν τουλάχιστον ένα ανήλικο παιδί, οι 22 είναι αρχηγοί μονογονεακών οικογενειών και 10 από αυτές έχουν τουλάχιστον ένα ανήλικο παιδί. 18 γυναίκες είναι άγαμες, καταλαβαίνετε δηλαδή από αυτό ότι η συντριπτική πλειοψηφία είναι γυναίκες με οικογενειακές υποχρεώσεις.

Σε ότι αφορά το επίπεδο σπουδών, 20 ωφελούμενες έχουν τελειώσει Δημοτικό, 16 Γυμνάσιο, 34 δευτεροβάθμια εκπαίδευση Λύκειο-ΙΕΚ και 9 μόνο είναι απόφοιτες τριτοβάθμιας εκπαίδευσης. Σε ότι αφορά τις επαγγελματικές δεξιότητες και τα ενδιαφέροντά τους είναι σημαντικό να κρατήσετε αυτό το στοιχείο, ότι 31 από τις 92 γυναίκες είναι ανειδίκευτες και 45 ενδιαφέρονται να εργαστούν σε διοικητικές θέσεις ως υπάλληλοι γραφείου είτε στο Δημόσιο, είτε στον ιδιωτικό τομέα. 

Αν κανείς δει αυτή την επιθυμία συγκριτικά με τη συγκέντρωση στις ηλικίες που πρόκειται για γυναίκες από 36 ως 56 ετών και τις προτιμήσεις των επιχειρήσεων, που για αυτές τις θέσεις προτιμούν μικρές ηλικίες ως το πολύ 30 ετών, είναι σαφής η δυσκολία σύζευξης προσφοράς και ζήτησης και κυρίως οι επιθυμίες και οι πραγματικότητες. Είπε η κυρία Βαζέου πριν από λίγο ότι θέλουμε να κάνουμε ρεαλιστικότερες τις προσδοκίες των γυναικών. Είναι ένα στοιχείο προσπάθειας για τη ρεαλιστικότητα αυτό.

Διαφαίνεται επίσης από την εμπειρία μας μέχρι τώρα – και αν θέλετε το κρατάμε αυτό για τη συζήτηση – ότι τουλάχιστον το ΝΘΕ του ΟΑΕΔ δεν μπορεί να υποστηρίξει την απασχόληση αυτού του προφίλ των γυναικών και αυτής της ειδικότητας, γιατί οι εργοδότες ζητούν μικρότερης ηλικίας και κυρίως stage, επειδή αυτή τη στιγμή υπάρχει και μια ύφεση στην οικονομία είναι δεδομένο ότι κανείς επωφελείται της επιχορήγησης παίρνοντας αυτό το προφίλ που ταιριάζει περισσότερο.

Τώρα θα σχολιάσω αριθμούς. Υπάρχουν πολλοί τρόποι να βλέπει κανείς τη πραγματικότητα, ο ένας είναι ο αριθμητικός, ο άλλος είναι περιγραφικός, μετά θα προχωρήσουμε λίγο σε πιο ποιοτικά στοιχεία και ελπίζω να μας βοηθήσουν στην προσπάθεια να συγκεντρώσουμε κάποιες προτάσεις.

Η Συμβουλευτική σε 92 γυναίκες δεν έχει ακόμη ολοκληρωθεί, είμαστε περίπου στα ¾ της Συμβουλευτικής. Κάθε γυναίκα ωφελείται με είκοσι συνεδρίες. Από τις 92 γυναίκες έχουν προωθηθεί 34, για 10 ακόμα ωφελούμενες η ένταξη βρίσκεται σε εξέλιξη αυτές τις μέρες και για τις υπόλοιπες 48 συνεχίζεται η προσπάθεια. Να δούμε μέχρι πού και πότε βέβαια.

5 ωφελούμενες έχουν προωθηθεί σε επιχειρήσεις μέσω του προγράμματος stage, 4 δουλεύουν μέσω του προγράμματος νέων θέσεων εργασίας του ΟΑΕΔ, 10 γυναίκες έχουν βρει δουλειά σε επιχειρήσεις χωρίς επιδότηση του ΟΑΕΔ, μόνες τους με τη βοήθεια της Συμβουλευτικής και αυτό είναι ένα ερώτημα. Μια γυναίκα στη Συμβουλευτική βρίσκει δουλειά, αυτό καταγράφεται ως επιτυχία με τη συμβολή της Συμβουλευτικής ή όχι; Αυτός είναι ένας δείκτης που μπορούμε να τον μετρήσουμε, αλλά έχει ενδιαφέρον να το συζητήσουμε. 

Τέλος, 3 έχουν προωθηθεί σε επιδοτούμενα προγράμματα κατάρτισης, είναι μικρός ο αριθμός και αυτό έχει μια λογική, θα μπορέσουμε να το συζητήσουμε μετά και 11 γυναίκες έχουν ξεκινήσει τη δική τους επιχείρηση και αυτό ακόμη είναι στο στάδιο της έναρξης. 5 γυναίκες έχουν ενταχθεί σε προγράμματα δια βίου εκπαίδευσης και 9 γυναίκες βρήκαν δουλειά στην μαύρη αγορά εργασίας είτε γιατί έχουν μεγάλη ανάγκη και δεν έχουν άλλη επιλογή, είτε γιατί προσδοκούν ότι σε μια επόμενη φάση οι εργοδότες θα αλλάξουν γνώμη και θα τις προσλάβουν κανονικά. 

Αυτά όσον αφορά τους αριθμούς, τώρα να το πάμε λίγο ανάποδα, να πούμε κάποια στοιχεία για τα αναμενόμενα αποτελέσμάτα γιατί αυτό είναι και το θέμα μας, τα αναμενόμενα οφέλη. Επειδή συνήθως μιλάμε εκ μέρους των φορέων θα ήθελα αυτή τη φορά να ανατρέψουμε λίγο τα δεδομένα. Δεν ξέρω πόσες κυρίες από εδώ είναι ωφελούμενες προγραμμάτων, γιατί θα περιγραφεί η δική τους διάσταση. Τι περίμεναν λοιπόν, τι περιμένουν οι γυναίκες και πώς διαμορφώνεται μέσα από τις διαδικασίες γύρω από τη Συμβουλευτική. 

Να μη ξεχνάμε ότι η Συμβουλευτική στο 5.3 εντάσσεται στο πλαίσιο μιας ολοκληρωμένης παρέμβασης. Έχουμε λοιπόν μια γυναίκα που είναι εγγραμμένη στον ΟΑΕΔ, περνάει από τους Συμβούλους του ΟΑΕΔ τη διαδικασία της εξατομικευμένης. Εδώ να σημειώσουμε ότι υπάρχει ένα θέμα τι Συμβουλευτική κάνει ο ΟΑΕΔ, τι Συμβουλευτική κάνουν οι δομές ΣΥΥ. Έρχεται λοιπόν με παραπεμπτικό από τον ΟΑΕΔ στο σχέδιο δράσης έχοντας μια προσδοκία, αν ενδιαφέρεται για απασχόληση να βρει δουλειά την οποία δεν έχει, αν δεν έχει εργασιακή εμπειρία να βρει ένα πλαίσιο να την αποκτήσει και αν ενδιαφέρεται για αυτοαπασχόληση να πάρει την επιχορήγηση ώστε να υποστηριχτεί και να ανοίξει τη δική της επιχείρηση. Δεν έρχεται η γυναίκα για τη Συμβουλευτική, έρχεται για την απασχόληση. Αυτό δεν θα πρέπει ποτέ να το ξεχνάμε. Πολλές φορές δεν είναι σαφές στη γυναίκα τι θέλει, γιατί δεν γνωρίζει και τι ευκαιρίες θα μπορούσε να έχει. Άρα η προσδοκία της είναι να βρει τη καλύτερη για αυτή διαθέσιμη λύση ή πληροφορία στο θέμα της απασχόλησής της.

Να σας πω ότι η προσδοκία της γυναίκας που παραπέμπεται από τον ΟΑΕΔ σε ένα σχέδιο δράσης είναι μεγαλύτερη από των ανέργων που δεν παραπέμπονται πουθενά. Αυτό θα πρέπει να το θυμόμαστε όλοι όσοι δουλεύουμε σε δομές υποδοχής ανέργων για Συμβουλευτική. 

Η διαδικασία της επιλογής, γιατί την διαλέγουμε κιόλας, δεν την υποδεχόμαστε να της κάνουμε Συμβουλευτική, τη διαλέγουμε. Την εντάσσουμε σε ένα σχέδιο που θα την εντάξουμε με κάποια κριτήρια, όποια και αν είναι αυτά, που το θέμα είναι και ποια είναι τα κριτήρια. Αυξάνει λοιπόν τη προσδοκία της η άνεργη, σκέφτεται ότι διαλέγουν, που σημαίνει ότι υπάρχουν και επιδοτούμενες θέσεις, που σημαίνει ότι όποιος ενταχθεί θα βρει δουλειά, άρα όποιος δεν θα ενταχθεί μάλλον είναι έξω από τη δουλειά. Τα λέω αυτά γιατί είναι ποιοτικά στοιχεία, πρέπει να τα έχουμε υπόψη μας όταν έχουμε απέναντι κάποιον και είναι επικοινωνιακά σχήματα που δεν τα κατανοούμε καν ότι υπάρχουν. 

Επίσης είναι σημαντικό να σκεφτόμαστε ότι η ένταξη έτσι ενός σχεδίου δράσης, που η Συμβουλευτική είναι προϋπόθεση για να έχει πρόσβαση στις ενεργητικές πολιτικές του μέτρου 5.3, μεταμορφώνει σε κάποιες περιπτώσεις τη προσδοκία σε βεβαιότητα. Πολλές γυναίκες έρχονται με τη βεβαιότητα. Σκεφτείτε λοιπόν μια γυναίκα που θέλει να ανοίξει τη δική της επιχείρηση, ξέρει ότι υπάρχει επιχορήγηση, έρχεται από τον ΟΑΕΔ στο σχέδιο δράσης, επιλέγεται, κάνει Συμβουλευτική, κάνει έναρξη της επιχείρησης και στο τέλος δεν βρίσκει διαθέσιμη θέση στον ΟΑΕΔ για να επιχορηγηθεί. Τι σημαίνει αυτό για τη Συμβουλευτική; Ενός σχεδίου ολοκληρωμένης παρέμβασης. 

Να σας πω ότι το πρόβλημα αυτό το αντιμετωπίσαμε πάρα πολύ στη πρώτη φάση και πολύ σκληρά και ξέρετε όλοι ότι οι θέσεις στον ΟΑΕΔ δεν είναι απεριόριστες και το κριτήριο του ΟΑΕΔ είναι η χρονική στιγμή, όποιος πάει πρώτος επωφελείται. Ευτυχώς διαχειριστήκαμε τις διαθέσιμες θέσεις, τουλάχιστον με μια αξιοπρέπεια έτσι ώστε να μην ματαιωθούν οι γυναίκες και παράλληλα να μην αποτελέσει ο χρόνος το βασικό κριτήριο για τη πρόσβαση στην επιδότηση. Δηλαδή όποια πήγε πρώτη τα κατάφερε, γιατί χωρίς τη πίεση του χρόνου οι ωφελούμενες είχαν τον χρόνο να επεξεργαστούν καλύτερα τις ιδέες τους και τα επιχειρηματικά τους σχέδια και να πάρουν τις αποφάσεις τους.

Τώρα όσον αφορά τις προσδοκίες των ενδιαφερόμενων για αυτοαπασχόληση που εντάχθηκαν στο σχέδιο δράσης, τα αναμενόμενα αποτελέσματα είναι καλύτερα από αυτά που εκτιμούσαμε στην αρχή και όχι μόνο ως προς τους αριθμούς, αλλά και ως προς τα ποιοτικά στοιχεία. Νομίζω ότι πήγε αρκετά καλά παρά τα προβλήματα. Νομίζω ότι έγιναν πιο μελετημένες κινήσεις με δεδομένο ότι υπήρχε χρόνος περισσότερος.

Να πω ότι είναι πολύ σημαντικό για τους φορείς που υποδεχόμαστε ανέργους στα σχέδια δράσης η ενημέρωση στη φάση υποδοχής. Πρέπει να αποσαφηνίζεται ο ρόλος της Συμβουλευτικής, πολλές φορές δεν έχουμε αποσαφηνίσει τους ρόλους. Ας πούμε εγώ δεν θα συμφωνούσα με αυτό που λέει η συνάδελφος που κάνει την ίδια δουλειά στο Δήμο της Καλλιθέας, όπου λέει ότι εμείς δεν είμαστε εδώ για την εύρεση εργασίας και για άλλα θέματα, γιατί είμαστε και για την εύρεση εργασίας και για άλλα θέματα. Θέλω να πω ότι μεταξύ μας τρεις Σύμβουλοι έχουν τρεις διαφορετικές θέσεις, οι διαφορετικές δομές έχουν διαφορετικές θέσεις. Δομές της Τοπικής Αυτοδιοίκησης πιθανά να έχουν άλλες θέσεις, άλλα προβλήματα, άλλες δυσκολίες. 

Νομίζω ότι όλη αυτή η ποικιλία πρέπει κάποια στιγμή να γίνει μια σύνθεση και να δούμε πώς το μπαλάκι που πετάει ο ΟΑΕΔ και πολύ ορθά το πετάει γιατί δεν μπορεί να κάνει την ίδια δουλειά που κάνουν οι δομές ΣΥΥ, να είναι συνέχεια, να μην είναι άλλη μπάλα δηλαδή.

Σε ότι αφορά τώρα τις γυναίκες που αναζητούν απασχόληση να μη ξεχνάμε ότι κάθε άνεργος θέλει και δικαιούται δουλειά. Τα προγράμματα απόκτησης εργασιακής εμπειρίας και η κατάρτιση είναι μέτρα για να υποστηρίξουν τη δυνατότητα μιας γυναίκας να βρει στο εξής δουλειά. Με αυτή την οπτική η προσδοκία των γυναικών δεν αλλάζει ως προς το αποτέλεσμα, δηλαδή οι γυναίκες ακόμη και αν σταλούν σε κατάρτιση θέλουν μετά να βρουν δουλειά. Απλά αυτό το αίτημά τους μετατίθεται στον χρόνο, παίρνουν δηλαδή λίγο παράταση με λίγα λόγια. 

Αυτές οι ενδιάμεσες ας πούμε ευκαιρίες, η προώθηση σε τέτοια μέτρα αφορά τον ανεφοδιασμό τους με περισσότερες δεξιότητες, αλλά αφορά κυρίως το ότι όλοι ξέρουμε πως δεν έχουν καμία ευκαιρία στην απασχόληση. Είναι ένας πυρήνας πολύ σκληρός αυτός που έχει μια πολύ μεγάλη δυσκολία. Αυτό λοιπόν είναι σε δεύτερη θέση, το stage, η κατάρτιση, τα όλα μέτρα, αλλά εμείς επειδή δεν έχουμε και άλλες δυνατότητες τη βάζουμε σαν πρώτη στις γυναίκες. Αυτό πάλι θα πρέπει να το θυμόμαστε.

Τώρα, οι προσδοκίες των γυναικών που είναι μακροχρόνια άνεργες, μεγάλες σε ηλικία, χωρίς εξειδίκευση, με οικογενειακές υποχρεώσεις και με την αγωνία να θεμελιώσουν συνταξιοδοτικό δικαίωμα, όταν ακούτε άνω των 50 μιλάμε για σύνταξη, μιλάμε για δικαίωμα στη σύνταξη. Αυτές δεν φαίνεται να επωφελούνται από τα προγράμματα, τουλάχιστον μέχρι τώρα το ΝΘΕ νομίζω ότι είναι ένα στοίχημα για όλες τις δομές Συμβουλευτικής και για όλους τους εμπλεκόμενους φορείς. Εκεί τίθεται το στοίχημα και στους αριθμούς και στη ποιότητα. 

Τώρα σε ότι αφορά τα αναμενόμενα αποτελέσματα για τα σχέδια δράσης ο στόχος είναι κάθε γυναίκα να βρει τη κατάλληλη ευκαιρία που της ταιριάζει, είτε είναι κατάρτιση, είτε είναι stage και κάπου να προωθηθεί. Αυτό είναι ένας δείκτης βέβαια, γιατί από πίσω υπάρχει μια ποιότητα στα πράγματα, υπάρχουν ποιοτικά χαρακτηριστικά που πρέπει όλους να μας ενδιαφέρουν και οι περιγραφές και οι αριθμοί και οι ποιότητες.

Ο στόχος μας επιγραμματικά είναι η γυναίκα να βρεθεί σε οποιαδήποτε διαθέσιμη θέση εκείνη τη περίοδο που βρίσκεται στο σχέδιο δράσης που υπάρχει και κυρίως να βρεθεί κοντά σε πόρους που η Πολιτεία διαθέτει για την απασχόληση. 

Τώρα σε ότι αφορά των ωφέλεια από τη Συμβουλευτική θα μου επιτρέψετε σε τρία-τέσσερα σημεία να επισημάνω κάποια θέματα. Η κυρία Βαζέου σας είπε το τι κάνουμε στη Συμβουλευτική πολύ περιγραφικά. Να ξεκινήσουμε από το απλό, από τη διατύπωση ότι η ανεργία είναι κοινωνικό και πολιτικό ζήτημα και η εργασία είναι κοινωνικό δικαίωμα. Η Συμβουλευτική δεν δημιουργεί θέσεις εργασίας, δημιουργεί θέσεις εργασίας για τους Συμβούλους και αυτό σέρνει πίσω του και μια ενοχή αν θέλουμε να μιλήσουμε για τις σχέσεις, την οποία θα τη δούμε στη συνέχεια. 

Η Συμβουλευτική σε σχέση με το πρόβλημα να δούμε τι κάνει, ας δούμε λίγο τις έννοιές της. Βασικά στη Συμβουλευτική η βασική έννοια είναι η σχέση, η Συμβουλευτική στηρίζεται και αποβλέπει στη σχέση. Στηρίζεται στη σχέση του Συμβούλου με την ωφελούμενη και αποβλέπει στη βελτίωση της σχέσης της ωφελούμενης με τον εαυτό της και με το περιβάλλον της. Οι σχέσεις έχουν μέσα τους μια δυναμική και η δυναμική των σχέσεων είναι αυτή που δίνει τη δυνατότητα να μιλάμε για ενδυνάμωση, να μιλάμε για ενεργητικότητα, για αυτοεκτίμηση και για ατομική ανάπτυξη. Μην το ακούτε έτσι, ότι γίνεται δηλαδή επειδή μια γυναίκα έρχεται και κάνει κάποια τεστ, η σχέση είναι αυτή που ορίζει το πώς θα πάει καλά, αν θα παραμείνει, αν δεν θα παραμείνει, αν θα ενισχυθεί ή όχι. 

Η Συμβουλευτική χτίζεται στη βάση της εμπιστοσύνης. Ας κρατήσουμε αυτή τη λέξη γιατί η εμπιστοσύνη των γυναικών απέναντι στους Συμβούλους δοκιμάστηκε πάρα πολύ σκληρά στο 5.3 και κυρίως μέσα από την έλλειψη πληροφόρησης και κυρίως μέσα από τη παροχή στρεβλής πληροφόρησης. 

Η Συμβουλευτική λοιπόν που βασίζεται στην εμπιστοσύνη, βασίζεται και στην αμοιβαιότητα και στην αντίληψη ότι είναι μια προσπάθεια για την απασχόληση και είναι κοινή προσπάθεια και από τη γυναίκα και από την ωφελούμενη. Δηλαδή και από τη γυναίκα-Σύμβουλο, έχουμε εμείς Συμβούλους γυναίκες. Και από τα δύο μέρη και αυτή η διάσταση της αμοιβαιότητας και της συνευθύνης υποστηρίζει την ενεργοποίηση και των δύο μερών, όχι μόνο της συμβουλευόμενης, αλλά και του Συμβούλου και αφαιρεί και την ενοχή της αποτυχίας από τη γυναίκα, ότι: δεν κατάφερα να βρω δουλειά, εγώ φταίω. 

Θα σας πω λοιπόν εδώ κάτι που θα είναι και μια πρόταση, να σας πω κάτι πολύ ενδιαφέρον πάνω σε αυτό, σε σχέση με την ενοχοποίηση. Όταν ξεκίνησε το σχέδιο δράσης ήρθε μια οδηγία από την Γενική Γραμματεία Ισότητας η οποία ήταν ανυπόγραφη και ήταν οδηγία. Έλεγε λοιπόν ότι για κάθε γυναίκα που δεν προωθείται δεν πληρώνεται η Συμβουλευτική. Αυτό λοιπόν ξέρετε τι σημαίνει στη σχέση; Γιατί η Συμβουλευτική είναι σχέση, σημαίνει ενοχοποίηση. Αν μια γυναίκα αισθάνεται ένοχη που δεν έχει βρει δουλειά γιατί επισημαίνεται το κομμάτι των ελλείψεών της, φανταστείτε λοιπόν τι σημαίνει μια αμοιβή του Συμβούλου που παρέχει σχέση, παρέχει ένα κομμάτι του εαυτού του και ένα κομμάτι της δουλειάς του. Το να μην πληρώνεται έχει να κάνει με τη πίεση για περισσότερα αποτελέσματα, αλλά το να μη πληρώνεται έχει πολλά επίπεδα ερμηνείας και πολλά κομμάτια της ανάγνωσης αυτής της σχέσης.

Εδώ θα ήθελα να σημειωθεί ότι η Συμβουλευτική είναι μια διαδικασία και μια υπηρεσία η οποία πάρα πολλές φορές έχει βληθεί ή πάρα πολλές φορές έχει υπερτονιστεί. Νομίζω ότι δεν της χρειάζεται ούτε να τη διαπομπεύουμε, ούτε να τη βάζουμε σε ένα μεγαλύτερο βάθρο από όσο της αξίζει ως σχέση. 

Κάτι που ακούσαμε πάρα πολύ είναι η εξατομικευμένη προσέγγιση, είπε και ο κύριος Ζερβός στην κεντρική εισήγηση σήμερα πάρα πολλά για την εξατομικευμένη. Μπορούμε να το δούμε από πολλές οπτικές, από τη διαχείριση, από την διοικητική του διάσταση, από την οποιαδήποτε θέση. Εγώ θα επιμείνω σε κάτι που αφορά περισσότερο ένα κίνδυνο, πέρα από όλα τα άλλα που σημαίνει εξατομικευμένη. Εξατομικευμένη προσέγγιση σημαίνει βασικά δουλειά σε δυάδα ή δουλειά σε ομάδα. 

Αυτό που θα πρέπει να μη χάνει κανείς στην οπτική του στην εξατομικευμένη είναι το οικογενειακό και το κοινωνικό πλαίσιο της γυναίκας. Είναι πάρα πολύ ενδιαφέρον στα έντυπα εξατομικευμένης να δούμε πώς καταγράφεται όλος ο φόντος που ξεκινάει κάθε οικογένεια και το περιβάλλον της, γιατί είναι πάρα πολύ σημαντική – το ξέρουμε όλοι – για το κομμάτι που αφορά την απασχόληση. Κρατάει πολλές φορές τη γυναίκα μακριά από την απασχόληση, υπάρχουν γυναίκες που έχουν δυναμικό και θα μπορούσαν να βρουν δουλειά, αλλά υπάρχουν κάποιες δυναμικές οικογενειακές που τις εμποδίζουν.

Τέλος, το σημαντικότερο κομμάτι για τη Συμβουλευτική είναι η πληροφόρηση. Έχει υποτιμηθεί και έχει υποτιμηθεί πιστεύω λάθος, γιατί η Συμβουλευτική στο πλαίσιο μιας ολοκληρωμένης παρέμβασης περιέχει τη πληροφορία. Η πληροφορία όμως που είναι επεξεργασμένη και στοχευμένη, δεν είναι πληροφορία που δίνεται μετά από μια ερώτηση. Είναι πληροφορία που είναι και επεξεργασμένη και στοχευμένη και χρονικά προσδιορισμένη. Αυτή είναι η πληροφορία που εξασφαλίζει μια ισότιμη πρόσβαση σε κρίσιμους πόρους. Δεν νοείται δικτύωση, παραπομπή, διασύνδεση χωρίς τη πληροφόρηση. 

Το πιο δύσκολο σημείο είναι πιστεύω η συγκέντρωση και αφομοίωση και επικαιροποίηση όλων των πληροφοριών που πρέπει να έχει ο Σύμβουλος ώστε να μπορεί να λειτουργήσει επαρκώς σε αυτή τη τόσο απαιτητική συμβουλευτική σχέση. Οι πληροφορίες που απαιτεί να έχει και να διαχειρίζεται ο Σύμβουλος αφορούν σε πάρα πολλά πεδία και αντικείμενα και απαιτείται χρόνος και πάρα πολύς κόπος και για να κατακτήσει τις πληροφορίες αυτές, που είναι μια δέσμη και κυρίως τον μηχανισμό, να κατακτήσει και να διατηρήσει τον μηχανισμό για την απόκτηση.

Να σας δώσω ένα παράδειγμα: μια άνεργη γυναίκα απολύθηκε στην ηλικία των 52, γράφτηκε στο Ταμείο Ανεργίας και επιδοτήθηκε. Στη συνέχεια συνέχισε να ανανεώνει τη κάρτα της μέχρι τα 55. Αυτή η γυναίκα δεν γνώριζε ότι είχε τη δυνατότητα αν διασφαλίσει 100 ένσημα κατά έτος για τα τελευταία συνεχόμενα 5 χρόνια μπορούσε να συνταξιοδοτηθεί. Δηλαδή τώρα θα έβγαινε σε σύνταξη, η γυναίκα όμως δεν είχε αυτή τη πληροφορία. Πέρασε από τον ΟΑΕΔ, πέρασε από διάφορες δομές και κανείς δεν της το είπε και αυτό γιατί η πληροφορία δεν εντάχθηκε μέσα σε ένα σχεσιοδυναμικό πλαίσιο που θα μπορούσε να επεξεργαστεί την ανάγκη της. Αυτό είναι πάρα πολύ χαρακτηριστικό, έχει φτάσει σήμερα στα 55 και έχει 3 χρόνια κενό. Αν αυτή η γυναίκα είχε τη πληροφορία το ατομικό της σχέδιο θα ήταν πολύ διαφορετικό από αυτό που ήρθε.

Τώρα, το ότι υπάρχει πολλές φορές ένα ορθό επιχείρημα το ότι η γυναίκα έχει την ευθύνη της, η γυναίκα πρέπει να κινητοποιείται η ίδια και να τρέχει να μαθαίνει, που πιστεύω ότι στη πραγματικότητα μια κατηγορία ανέργων που δεν διαθέτει αυτή την αυτονόητη δεξιότητα. Εδώ εμείς είμαστε κάποιου επιπέδου ας πούμε και πολλές φορές είτε δεν έχουμε τον χρόνο, είτε δεν έχουμε τα μέσα να φτάσουμε σε μια πληροφορία αξιόπιστη και επικαιροποιημένη, πόσο δε μάλλον το να φροντίσει από μόνη της να έχει πληροφόρηση μια γυναίκα με χαμηλές δεξιότητες και χαμηλά μέσα. 

Αυτό λοιπόν που πολλές φορές ακούγεται, το ότι η γυναίκα πρέπει μόνη της να ενεργοποιείται, το θεωρώ εξωπραγματικό. Αν θες να φέρεις (…) κοντά σε πόρους πρέπει πρώτα να τους ξέρεις εσύ, είναι απλό. Πρέπει πρώτα οι Σύμβουλοι να αφιερώσουν πάρα πολύ χρόνο ώστε να γνωρίζουν πάρα πολλά θέματα που είναι κοντά στην απασχόληση. 

Τέλος υπάρχει ένας μύθος για την εκπαίδευση στην αναζήτηση εργασίας. Οι τεχνικές αναζήτησης εργασίας έχουν υπερτονιστεί, καλώς γίνονται και έτσι πρέπει να γίνονται. Απλά θα έλεγα ότι αυτή η εκπαίδευση σε επικοινωνιακές και κοινωνικές δεξιότητες είναι ένα πρόσθετο στοιχείο που συμπληρώνει το πλέγμα των δυνατοτήτων της γυναίκας, δεν είναι αυτή που ορίζει την ανεργία της γυναίκας και δεν πρέπει να θεωρούμε ποτέ ότι η έλλειψη της γυναίκας είναι αυτή που δεν την οδηγεί στην αγορά εργασίας. Είναι πάρα πολύ σημαντικό και είναι σχήματα που αν τα έχει κανείς Σύμβουλος, που τα έχουμε όλοι, κινδυνεύει η σχέση. 

Εδώ θα ήθελα να τονίσω ότι οι Σύμβουλοι που είναι μέσα στη Συμβουλευτική θα πρέπει να υποστηρίζονται από πίσω και από κάποιον που δεν είναι μέσα στη Συμβουλευτική, ο οποίος όμως είναι πιστεύω υπεύθυνος της Συμβουλευτικής και δεν έχει περιγραφεί και επαρκώς στο σύστημα διαχείρισης η αμοιβαιότητα του ρόλου. 

Απλώς θέλω να πω ότι παρά τις δυσκολίες στις οποίες αναφέρθηκα και πολλές φορές και εμείς αναθεματίζουμε πολλά πράγματα και είμαστε πάρα πολύ προβληματισμένοι. Είναι πολύ σημαντικό να γίνονται τέτοια σχέδια δράσης και ολοκληρωμένες παρεμβάσεις και να περιλαμβάνουν Συμβουλευτική. Είναι μια πάρα πολύ βασική Υπηρεσία για την οποία μπορούμε να συζητήσουμε, μπορούμε να πούμε πολλά, αλλά πρέπει να τη προβλέψουμε και πρέπει να υπάρχει. Με ποιους όρους, πώς και τι νομίζω είναι ένα ζητούμενο. 

Όλο το 5.3 βελτιώνει πιστεύω τη θέση της γυναίκας σε ένα κοινωνικοοικονομικό πλαίσιο αρκετά ασταθές και πολύ επιβαρημένο αυτή τη περίοδο σε εθνικό και ευρωπαϊκό επίπεδο. Είναι πάρα πολύ σημαντικό και να ενισχυθούν αυτές οι πρωτοβουλίες και να συνεχίσουν και όλοι να τις κρίνουμε, να τις επικρίνουμε, να κρατήσουμε τα καλύτερα και να προχωρήσουμε.

Σας ευχαριστώ και συγνώμη που σας πήρα περισσότερο χρόνο.

ΠΡΟΕΔΡΕΙΟ: Ευχαριστούμε και εμείς με τη σειρά μας τη κυρία Ντίνα Νέζη. Εγώ θέλω να καταθέσω μια εμπειρία με αφορμή αυτά που είπε και η κυρία Νέζη από μια άλλη συνάντηση που είχαμε στον Δήμο Αιγάλεω, όπου είχαμε και μια ωφελούμενη γυναίκα η οποία κατέθετε ότι μετά το πέρας της Συμβουλευτικής πλέον είχε καταφέρει αυτή να βρει μια δουλειά, πόσο είχε τονωθεί η εμπιστοσύνη της και πόσο ώριμη ήταν και μάλιστα μας κατέθετε ότι: πλέον και να απολυθώ και να φύγω από αυτή τη δουλειά όταν ολοκληρωθεί η επιδότησή μου πιστεύω ότι με άλλο αέρα θα πάω και θα ζητήσω μια δουλειά στην επόμενή μου φάση. Ένιωθε πιο ώριμη, πιο έτοιμη, είχε τονωθεί η εμπιστοσύνη της και νομίζω είναι πολύ σημαντικό αυτό. Είναι ενδεικτικό της δουλειάς που γίνεται στη Συμβουλευτική πιστεύω.


Θα αφήσουμε τώρα τις πρακτικές των Δήμων, που θα περάσουμε στη συνέχεια βέβαια και στον Δήμο Κορυδαλλού και στον Δήμο Αιγάλεω και στον Πειραιά, αλλά θα δώσω τώρα τον λόγο στη κυρία Γεωργία Γκόνου η οποία θα μας μιλήσει για τον ρόλο της Αυτοδιοίκησης, την προώθηση της απασχόλησης σε τοπικό επίπεδο. Η κυρία Γκόνου είναι Διευθύντρια της Διεύθυνσης Κατάρτισης και Απασχόλησης της Ελληνικής Εταιρείας Τοπικής Ανάπτυξης και Αυτοδιοίκησης.

Γ. ΓΚΟΝΟΥ: Καλή σας μέρα, να ευχαριστήσω για τη πρόσκληση από τους διοργανωτές για να είμαι σήμερα μαζί σας. Θα επαναλάβω αυτό που ανέφερε η προηγούμενη ομιλήτρια για τον πανέμορφο χώρο που βρήκα ερχόμενη εδώ, δεν τον ήξερα και πραγματικά είναι όμορφος, καλαίσθητος και ιδιαίτερα ζεστός, πολύ σημαντικό για όσους βρίσκονται εδώ.


Ακούγοντας τις προηγούμενες ομιλήτριες αισθάνθηκα μια ενοχή ακριβώς για αυτό που είπε η συντονίστριά μας, γιατί θα αναγκαστώ μέσα από τη τοποθέτησή μου να σας βγάλω λίγο από αυτό που θα μου επιτρέψετε να πω καταθέσεις ψυχής που άκουσα από τις προηγούμενες κυρίες σε σχέση με τη δουλειά στη πράξη και το τι προκύπτει από αυτή τη δουλειά και το τι ψάχνουμε μέσα από αυτές τις δράσεις να βρούμε. 

Θα σας πάω σε έναν ξύλινο λόγο, αυτό τον λόγο της Ευρωπαϊκής Επιτροπής έτσι όπως τον βλέπουμε διαβάζοντας τα Κοινοτικά κείμενα και που πολλές φορές για να φτάσει στον ωφελούμενο δεν περνάει αυτά τα απαραίτητα κανάλια προκειμένου να βγει ουσιαστικός, απτός και να απαντήσει σε αυτό που αυτός περιμένει. Παρ’ όλα αυτά οφείλουμε να ξέρουμε και όλα αυτά που γίνονται, που τα αποτελέσματά τους μας επηρεάζουν όλους και επηρεάζουν και τους τελικούς αποδέκτες. 

Η τοπική διάσταση της απασχόλησης αντικείμενο της τοποθέτησής μου, αποτελεί βασική παράμετρο της έννοιας τοπική ανάπτυξη. Εκτιμώ λοιπόν ότι θα είναι σκόπιμο η δομή της παρουσίασής μου να περιλαμβάνει τη σχέση που υπάρχει ανάμεσα στους όρους της τοπικής ανάπτυξης και της τοπικής διάστασης της απασχόλησης, τις νέες τάσεις στο ευρωπαϊκό γίγνεσθαι και πώς αυτό επηρεάζει τα δρώμενα στον ελλαδικό χώρο, ποιες οι βασικές παράμετροι ανάπτυξης τοπικών στρατηγικών για την απασχόληση με μια έμφαση λόγω του αντικειμένου της συζήτησης στην ομάδα εργασίας μας της εταιρικότητας και φυσικά ο ρόλος της Τοπικής Αυτοδιοίκησης στον τομέα αυτό.

Η ανάπτυξη της απασχόλησης σε τοπικό επίπεδο θεωρήθηκε για πολλά χρόνια περιθωριακή σε σύγκριση με μακροοικονομικές και διαρθρωτικές επιλογές και παρεμβάσεις. Σήμερα όμως είναι όχι μόνο ευρέως αποδεκτή, αλλά φαίνεται ότι αποτελεί και τη στρατηγική…

(αλλαγή κασέτας)

Γ. ΓΚΟΝΟΥ: …η ανακοίνωση που εξέδωσε η Ευρωπαϊκή Επιτροπή το 2000 σχετικά με τη τοπική δράση για την απασχόληση αποτελεί ένα βασικό κείμενο της ευρωπαϊκής στρατηγικής για τον τομέα αυτό. Στο πλαίσιό της η Επιτροπή προώθησε τον διάλογο με εθνικές, περιφερειακές και τοπικές Αρχές για θέματα τοπικής ανάπτυξης που έθετε η ανακοίνωση. 

Τα τοπικά σύμφωνα απασχόλησης τα οποία είχαν προηγηθεί της ανακοίνωσης, παρότι στις μέρες μας ακούγονται έντονα, αλλά από κάποιες άλλες οπτικές γωνίες, αλλά και τοπικά σχέδια δράσης για την απασχόληση, εταιρικά σχήματα και τοπικά δίκτυα που αναπτύχθηκαν, περιορίστηκαν σε καθαρά πειραματικές πρωτοβουλίες. 

Ανέδειξαν παρ’ όλα αυτά τις βασικές παραμέτρους για τη διασφάλιση της βιωσιμότητας μιας στρατηγικής μεθοδικής και περιεκτικής προσέγγισης για την τοπική ανάπτυξη της απασχόλησης, που φάνηκε ότι γίνεται ολοένα και περισσότερο αποδεκτή σε ευρωπαϊκό επίπεδο. Αυτές οι παράμετροι είναι ένα ισχυρό θεσμικό πλαίσιο και ένας σταθερός προϋπολογισμός.

Η Συνθήκη του Άμστερνταμ αναγνωρίζει για πρώτη φορά τη σημασία του προβλήματος της απασχόλησης και προβλέπει ότι πρέπει να λαμβάνεται υπόψη κατά τη χάραξη και εφαρμογή όλων των ευρωπαϊκών πολιτικών και ενεργειών. Στη συνέχεια το Ευρωπαϊκό Συμβούλιο της Λισσαβόνας, που αυτή τη στιγμή τα αποτελέσματά του αμφισβητούνται έντονα, πρότεινε μια πλήρως αποκεντρωμένη προσέγγιση όπου η Ένωση, τα κράτη-μέλη, οι περιφερειακοί και τοπικοί παράγοντες, καθώς και οι κοινωνικοί εταίροι θα εμπλέκονται ενεργά μέσω διαφόρων εταιρικών σχημάτων.

Στις ημέρες μας με βάση την ευρωπαϊκή στρατηγική για την απασχόληση, όπου ένας από τους βασικούς παράγοντες και προτεραιότητές της που συνδέονται και με τους στόχους της Ενωμένης Ευρώπης και αναμένεται να επηρεάσει το ευρωπαϊκό περιβάλλον και τις πολιτικές τα επόμενα χρόνια, είναι η αντιμετώπιση των περιφερειακών ανισοτήτων στον τομέα αυτό. 

Οι ανισότητες στα ποσοστά απασχόλησης και ανεργίας μεταξύ αλλά και μέσα στις περιφέρειες αποτελούν σημαντικό πρόβλημα και αυτό γιατί η αντιμετώπισή τους έχει ιδιαίτερη σημασία, καθώς οι περιφέρειες που παρουσιάζουν κακές επιδόσεις δυσχεραίνουν την προσπάθεια επίτευξης της συνοχής στο σύνολο της Ευρωπαϊκής Ένωσης.

Για τη πλήρη αξιοποίηση των δυνατοτήτων δημιουργίας θέσεων εργασίας και για την ανάπτυξη στρατηγικών για την αποτελεσματικότερη αντιμετώπιση του χάσματος των δεξιοτήτων αναδεικνύεται απαραίτητη η δημιουργία εταιρικών σχέσεων σε τοπικό και περιφερειακό επίπεδο, γεγονός που ανοίγει δρόμο για δράσεις που συνδέουν τη τοπική ανάπτυξη με την απασχόληση.

Δυο λοιπόν είναι τα βασικά σημεία: πρώτον, η τοπική στρατηγική απασχόλησης απαντά στη νέα προσέγγιση για διακυβέρνηση στις ευρωπαϊκές περιοχές και διοικητικές περιφέρειες. Αναφερόμαστε δηλαδή στη μετάβαση από μια ενιαία διαχείριση τοπικών δραστηριοτήτων, σε μια αποτελεσματική προώθηση και υποκίνηση τοπικών στρατηγικών, στη μετάβαση από μια τομεακή προσέγγιση σε μια ολοκληρωμένη προσέγγιση, η οποία επιτρέπει τη θεώρηση και τον συνυπολογισμό διαφόρων πλαισίων και καταστάσεων με παράλληλα και πολλαπλά προβλήματα. 

Δεύτερο σημείο η εταιρικότητα. Η ενιαία προσέγγιση είναι βασική για τις τοπικές δράσεις απασχόλησης, οι οποίες απαιτούν διαθεσμική συνεργασία η οποία να είναι ανοιχτή στη κοινωνία και τους φορείς του κοινωνικού τομέα της οικονομίας. Συστατικό της στοιχείο η συμμετοχή των τοπικών εταίρων και μια από τις κύριες προκλήσεις τους η δημιουργία συμπράξεων ανάμεσα στον ιδιωτικό τομέα, τους κοινωνικούς παράγοντες, τις τοπικές Υπηρεσίες απασχόλησης και τις τοπικές Διοικήσεις. 

Σε αυτό το πλαίσιο ο ρόλος του τοπικού για τον σχεδιασμό και την αποτελεσματικότητα της τοπικής ανάπτυξης και των τοπικών στρατηγικών απασχόλησης διαφαίνεται όλο και σημαντικότερος. Οι τοπικές κοινωνίες αναδεικνύονται ως βασικός παράγοντας για τη διαχείριση των νέων κοινωνικών αλλαγών και δημόσιων πολιτικών. Όσον αφορά την αποτελεσματικότητα και τον αντίχτυπό της θα πρέπει να υιοθετήσουν επαγωγικές προσεγγίσεις.

Αξίζει όμως να δούμε ποιες είναι οι βασικές παράμετροι τις οποίες πρέπει να πληροί μια παρέμβαση ώστε να προωθεί τη τοπική διάσταση της απασχόλησης. Η Ειδική Υπηρεσία συντονισμού των ενεργειών του Ευρωπαϊκού Κοινωνικού Ταμείου θέλοντας να δει κατά πόσο οι προκηρύξεις οι οποίες βγήκαν είτε από το εθνικό σκέλος του τρέχοντος Κοινοτικού Πλαισίου Στήριξης, είτε και από το Περιφερειακό, ανταποκρίνονται όσον αφορά τις βασικές διαστάσεις της στρατηγικής για τη τοπική διάσταση απασχόλησης, ανέθεσε μια μελέτη για να διερευνηθεί κατά πόσο αυτά τα οποία προκηρύχθηκαν ισχύουν όσον αφορά τη τοπική διάσταση της απασχόλησης και πώς σε αυτό τον ορισμό της τοπικής διάστασης της απασχόλησης απάντησαν οι φορείς όταν σχεδίασαν τις προτάσεις τους.

Μια πρώτη ενότητα αυτής της μελέτης η οποία έχει ανατεθεί στην ΕΕΤΑΑ είναι να προσδιοριστούν οι βασικές διαστάσεις της στρατηγικής για τη τοπική προώθηση της απασχόλησης. Τα αποτελέσματα λοιπόν της μελέτης αναφέρουν ότι οι βασικές παράμετροι είναι: η αντίληψη της χωρικής διάστασης ως φορέα τοπικής ανάπτυξης, με την έννοια ότι κάθε χωρική ενότητα διαμορφώνεται ανάλογα με την ιδιαίτερη ταυτότητα και κουλτούρα της, στοιχεία τα οποία διατηρούνται και προασπίζονται κατά τη διαδικασία της ανάπτυξης και των διαρθρωτικών αλλαγών. Δεύτερον, η ενδογενής δυναμική, το σύνολο δηλαδή των πόρων πάνω στους οποίους μπορεί να στηριχτεί η τοπική ανάπτυξη και να βελτιωθεί το βιοτικό επίπεδο του πληθυσμού. 

Όπως ήδη αναφέρθηκε η προσέγγιση από τα κάτω προς τα πάνω όσον αφορά τον σχεδιασμό της αναπτυξιακής στρατηγικής και την επιλογή των περιοχών παρέμβασης, μέσα στις νέες ευρωπαϊκές στρατηγικές η ολοκληρωμένη προσέγγιση, η ένταξη δηλαδή όλων των πολιτικών που εφαρμόζονται ανά επίπεδο στο πλαίσιο μιας ενιαίας στρατηγικής, με σκοπό την αύξηση της αποτελεσματικότητας. 

Με αυτή την έννοια τα επιμέρους μέτρα για την απασχόληση πρέπει να λειτουργούν συμπληρωματικά με άλλους μηχανισμούς των πολιτικών ανάπτυξης, οι οποίοι οφείλουν με τη σειρά τους να περιλαμβάνουν τη διάσταση της απασχόλησης. Συγχρόνως θα πρέπει να λαμβάνονται υπόψη όλες οι διαστάσεις, οικονομικές, περιβαλλοντικές, κοινωνικές, πολιτιστικές, που χαρακτηρίζουν τη περιοχή και προσδιορίζουν τις αναπτυξιακές ανάγκες. 

Επόμενο και κρίσιμο ζήτημα η ανάπτυξη εταιρικών σχημάτων προκειμένου να κινητοποιηθούν όλοι οι τοπικοί παράγοντες, να εντοπίσουν τις δυνατότητες απασχόλησης σε τοπικό επίπεδο και να ενισχύσουν τη μεταξύ τους συνεργασία. 

Τελευταίο σαν σημείο το υποστηρικτικό περιβάλλον, το οποίο είναι προϋπόθεση για την ανάπτυξη των ολοκληρωμένων στρατηγικών. Θα πρέπει δηλαδή στον σχεδιασμό να συνυπολογίζονται όλες οι διαστάσεις που χαρακτηρίζουν τη περιοχή και προσδιορίζουν τις αναπτυξιακές της ανάγκες.

Παράλληλα όμως η στρατηγική αυτή θα πρέπει να αναπτύσσεται στο πλαίσιο των σχετικών, εθνικών ή περιφερειακών σχεδίων δράσης και μετά από διαβούλευση με τις εθνικές ή περιφερειακές Αρχές που είναι αρμόδια για τη κατάρτισή τους. Η προσέγγιση αυτή είναι σημαντική για να εξασφαλίσει συνέπεια στη προσέγγιση που ακολουθείται, όπως επίσης και για να δοθεί η δυνατότητα δικτύωσης και μεταφοράς ορθών πρακτικών που εντοπίζονται από τις επιμέρους τοπικές στρατηγικές. Επίσης θα πρέπει να διασφαλίζεται η συμπληρωματικότητα με παρεμβάσεις που προβλέπουν άλλες δράσεις και πολιτικές που εφαρμόζονται στο τοπικό επίπεδο.

Κατά τη διάρκεια του Β΄ Κοινοτικού Πλαισίου Στήριξης οι δράσεις για την απασχόληση σε τοπικό επίπεδο δεν ήταν ιδιαίτερα ανεπτυγμένες, καθώς υπήρχε κεντρικός σχεδιασμός που κατέληγε στην υλοποίηση δράσεων στη περιφέρεια. Στη παρούσα προγραμματική περίοδο όμως το μοντέλο αυτό σε ένα βαθμό έχει ανατραπεί. Έγινε περισσότερο κατανοητό ότι ο σχεδιασμός και η υλοποίηση δράσεων για την απασχόληση προϋποθέτουν την ενεργή συμμετοχή των πολιτών της τοπικής κοινωνίας και των φορέων, αλλά και τη προώθηση ολοκληρωμένων ενεργών και όχι παθητικών μέτρων για το ανθρώπινο δυναμικό της περιοχής. Η τοπική ανάπτυξη στο Γ΄ Κοινοτικό Πλαίσιο Στήριξης αποτελεί οριζόντια πολιτική για τις παρεμβάσεις που χρηματοδοτεί, ιδιαίτερα στο πλαίσιο του Ευρωπαϊκού Κοινωνικού Ταμείου. Η συμβολή δε της εταιρικής σχέσης στον σχεδιασμό των ολοκληρωμένων αυτών παρεμβάσεων και στη ποιότητα και αποτελεσματικότητά τους γενικά στα πλαίσια της μελέτης κρίνεται ως ικανοποιητική.

Βγαίνουν όμως από τα ευρήματα που υπάρχουν από τη μελέτη αυτή ότι παρότι είναι θετική και θα δούμε σε ποια σημεία η επίδραση αυτής της εταιρικής σχέσης, υπάρχουν προβλήματα, υπάρχουν αδυναμίες. Η θετική επίδραση της εταιρικής σχέσης επικεντρώνεται κατά κύριο λόγο στη βελτίωση της ποιότητας και αποτελεσματικότητας των διαδικασιών προγραμματισμού, στην αύξηση της αποτελεσματικότητας στη λήψη αποφάσεων, στη καλύτερη στοχοθέτηση του προγράμματος, στην αυξημένη αποδοχή των παρεμβάσεων από τις τοπικές κοινωνίες και στη βελτίωση του συντονισμού μεταξύ των μηχανισμών και υπηρεσιών που εμπλέκονται στην υλοποίηση του προγράμματος.

Όσον αφορά στη σύνθεση και λειτουργία των εταιρικών σχημάτων που ανέλαβαν την εξειδίκευση και εφαρμογή δράσεων προώθησης της απασχόλησης στο πλαίσιο διαφόρων ολοκληρωμένων προγραμμάτων, η συγκεκριμένη μελέτη κατέληξε στα εξής ευρήματα: η συμμετοχή των εταίρων δεν είναι ισότιμη, με αιτία το γεγονός ότι οι τοπικοί φορείς αδυνατούν σε πολλές περιπτώσεις να ανταποκριθούν στις απαιτήσεις των προγραμμάτων και μόνο ορισμένες κατηγορίες φορέων, κυρίως δημόσιου χαρακτήρα, διαθέτουν αυτό το πλεονέκτημα. 

Η σύνθεση των εταιρικών σχημάτων διακρίνεται από μια έντονη παρουσία της Τοπικής Αυτοδιοίκησης και των δύο βαθμίδων. Σημαντική επίσης είναι η παρουσία των αμιγώς δημοσίων φορέων, ενώ περιορισμένες εμφανίζονται οι συμμετοχές του ιδιωτικού τομέα και των μη κυβερνητικών οργανώσεων. Είναι χαρακτηριστικό ότι σε πολλές περιπτώσεις τα εταιρικά σχήματα συγκροτήθηκαν με γνώμονα μάλλον προηγούμενες καλές συνεργασίες που είχαν αναπτυχθεί μεταξύ των φορέων, παρά την εξασφάλιση της καλής εφαρμογής της παρέμβασης. 

Η λειτουργία της εταιρικής σχέσης στηρίζεται στην ανάπτυξη μιας σειράς εργαλείων διοικητικού χαρακτήρα, είτε αυτά απαιτούνται από το κανονιστικό πλαίσιο, είτε λειτουργούν άτυπα. Παρατηρήθηκε ικανοποιητική γνώση της πορείας και εξέλιξης των προγραμμάτων και του θεσμικού πλαισίου και του γενικότερου περιβάλλοντος που διέπει και επηρεάζει την υλοποίηση των προγραμμάτων, κυρίως από τους εταίρους φορείς δημόσιου χαρακτήρα. 

Επισημαίνεται ότι πολλοί τοπικοί φορείς επιδεικνύουν μικρή εξοικείωση με το σύστημα διαχείρισης των επιχειρησιακών προγραμμάτων. Το φαινόμενο αυτό είναι ιδιαίτερα έντονο στους μικρούς και περιφερειακούς φορείς, οι οποίοι φαίνεται να υστερούν με αποτέλεσμα η διαδικασία συντονισμού και παρακολούθησης να επιβαρύνεται σημαντικά. Δεν μπορεί όμως να παραγνωριστεί η σημασία της απόκτησης εμπειρίας και τεχνογνωσίας από τους φορείς αυτούς για την υλοποίηση αντίστοιχων μελλοντικών παρεμβάσεων. 

Ένα σημαντικό εύρημα της έρευνας είναι το γεγονός ότι παρά το καλό επίπεδο συνεργασίας που έχει αναπτυχθεί, μικρό μέρος των φορέων δείχνει να θεωρεί σίγουρο ότι η συνεργασία αυτή έχει μεγάλες πιθανότητες να συνεχιστεί με κάποια μορφή και μετά τη λήξη της παρέμβασης που εφαρμόζει. Η ενίσχυση λοιπόν της ικανότητας των εταιρικών σχημάτων για την αύξηση των δυνατοτήτων τους για ουσιαστική και ενεργή συμμετοχή, καθώς και διασφάλιση της βιωσιμότητάς τους και μετά τη λήξη των προγραμμάτων αναδεικνύεται ως βασική προτεραιότητα. 

Τα προβλήματα που ανέδειξε η έρευνα πεδίου σε σχέση με τη λειτουργία των εταιρικών σχημάτων αναφέρονται στον συντονισμό της λειτουργίας των εταιρικών σχημάτων, στον τρόπο λήψης αποφάσεων, στην επάρκεια της ενεργούς και ισότιμης συμμετοχής του συνόλου των φορέων που συμμετέχουν στα εταιρικά σχήματα, στις δυσκολίες κατανόησης και εφαρμογής των διαδικασιών σύστασης και λειτουργίας των εταιρικών σχημάτων σύμφωνα με το θεσμικό πλαίσιο που διέπει τα διάφορα προγράμματα. 

Τα κίνητρα για τη τοπική δράση απασχόλησης είναι κάτι διαφορετικό από την ενιαία εφαρμογή των κεντρικών κατευθυντήριων γραμμών ευρωπαϊκών και εθνικών. Το τοπικό επίπεδο είναι σημαντικό για τη σύλληψη και πραγμάτωση προληπτικών μέτρων για την ένταξη των μακροχρόνια ανέργων, δραστικών μέτρων για τη διευκόλυνση της εργασιακής ένταξης της δια βίου μάθησης, για την αντιμετώπιση του κοινωνικού αποκλεισμού και τη προώθηση των ίσων ευκαιριών. 

Ωστόσο ταυτόχρονα τα εθνικά σχέδια δράσης χρειάζεται να παρέχουν σημαντικές πληροφορίες καλύπτοντας τα κύρια στοιχεία μιας πολιτικής απόκρισης στις κατευθυντήριες γραμμές, τον αντίχτυπο των παλαιότερων μέτρων, τη συνεχή παρακολούθηση των προτάσεων, την πρόοδο προς τους στόχους, τις νέες οδηγίες και πρωτοβουλίες της πολιτικής και τους σχετικούς προϋπολογισμούς.

Κίνητρο λοιπόν για την ενεργή συμμετοχή των φορέων που συμμετέχουν στα εταιρικά σχήματα φαίνεται ότι αποτελούν αφενός  η διαμόρφωση κατευθυντηρίων γραμμών για την αποσαφήνιση των αρμοδιοτήτων και ευθυνών τους κατά τη λειτουργία των εταιρικών σχημάτων και τη θέσπιση κανόνων με απλούστερες διαδικασίες λειτουργίας και διαχείρισης των εταιρικών συμπράξεων, καθώς και θέσπιση κριτηρίων αξιολόγησης των εταιρικών συμπράξεων ως συστατικό στοιχείο της αξιολόγησης των σχεδίων δράσεων. 

Μέσα από τη συμμετοχή της σε διάφορα προγράμματα, πρωτοβουλίες, αλλά και μέσα από τον ρόλο τον οποίο έχει η ΚΕΔΚΕ ήδη έχει θέσει τις βασικές προτεραιότητες της Τοπικής Αυτοδιοίκησης για τη νέα προγραμματική περίοδο στον τομέα της απασχόλησης, με στόχο τη προώθηση και ενίσχυση των τοπικών στρατηγικών απασχόλησης ως κύριο μέσο καταπολέμησης της ανεργίας και ενσωμάτωσης των ευπαθών κοινωνικά ομάδων. 

Αυτές πολύ συνοπτικά αφορούν τους ακόλουθους άξονες: εκχώρηση αρμοδιοτήτων και πόρων στο επίπεδο εφαρμογής των παρεμβάσεων, ενθάρρυνση της συλλογικής λήψης αποφάσεων σε τοπικό επίπεδο για όλες τις πτυχές των αναπτυξιακών πολιτικών με παράλληλη ενίσχυση των τοπικών φορέων, επιλογή ολοκληρωμένων μορφών παρέμβασης στο πλαίσιο μιας ενιαίας τοπικής στρατηγικής, οι οποίες θα σχεδιάζονται και θα υλοποιούνται από τοπικά εταιρικά σχήματα με ιδιαίτερα κύριο ρόλο αυτόν της Τοπικής Αυτοδιοίκησης. Οι παρεμβάσεις αυτές σύμφωνα με τις θέσεις της ΚΕΔΚΕ θα πρέπει να λαμβάνουν υπόψη τις ευκαιρίες που προσφέρονται από νέες πηγές θέσεων εργασίας, όπως τεχνολογίες πληροφοριών και επικοινωνίας, το περιβάλλον, τον ελεύθερο χρόνο, τα τοπικά προϊόντα, τις υπηρεσίες κοινωνικής πρόνοιας και ούτω καθ’ εξής. 

Προώθηση της συμμετοχής του ιδιωτικού τομέα και κυρίως των μικρών επιχειρήσεων στη διαμόρφωση τοπικών δράσεων για την απασχόληση σε συνάφεια με βασικές κατευθύνσεις για ενίσχυση της καινοτομίας, της αειφόρου ανάπτυξης, της αναβάθμισης του περιβάλλοντος και την ενίσχυση της ανταγωνιστικότητας των επιχειρήσεων και του τοπικού παραγωγικού δυναμικού, έμφαση στον χώρο των κοινωνικών υπηρεσιών και με την ανάπτυξη της κοινωνικής οικονομίας και προώθηση ισότητας των φύλων. 

Θα ήθελα να σταματήσω εδώ, ευχαριστώ πάρα πολύ και είμαι στη διάθεσή σας για όποια διευκρίνιση.

ΠΡΟΕΔΡΕΙΟ: Ευχαριστούμε και εμείς με τη σειρά μας τη κυρία Γκόνου για όλο αυτό το πλαίσιο που μας παρουσίασε από την Εταιρεία Τοπικής Ανάπτυξης και Αυτοδιοίκησης. Ξέρουμε όλοι μας πόσο καλή δουλειά γίνεται και πόσο στηριζόμαστε σε αυτούς.


Θα κάνουμε μια μικρή αλλαγή στο πρόγραμμά μας, θα δώσουμε τώρα τον λόγο στον κύριο Βασίλειο Χριστοφορίδη, Αντιδήμαρχο των Κοινωνικών Υπηρεσιών του Δήμου Κορυδαλλού. Νοηματικά θα έπρεπε να πάρει τον λόγο η κυρία Κίκιρη, δένει η ομιλία της πάρα πολύ με τη προηγούμενη ομιλία της κυρίας Γκόνου, αλλά δυστυχώς ο κύριος Αντιδήμαρχος έχει ανειλημμένες υποχρεώσεις. Θα του δώσουμε λοιπόν τον λόγο και θα μιλήσει για τις προοπτικές, για την ουσιαστική εμπλοκή των ΟΤΑ σε ρόλους διαμεσολάβησης μεταξύ προσφοράς και ζήτησης εργασίας. 

Β. ΧΡΙΣΤΟΦΟΡΙΔΗΣ: Θα προσπαθήσω να είμαι στα πλαίσια του ωραρίου. Αγαπητοί Σύνεδροι, πραγματικά ο χώρος αυτός είναι πάρα πολύ ζεστός για μια τέτοια σοβαρή συζήτηση όπως είναι το οξύ κοινωνικό πρόβλημα της ανεργίας και οι ίσες ευκαιρίες. Το πρόβλημα της ανεργίας είναι ένα από τα οξύτερα κοινωνικά προβλήματα, αν όχι το πρώτο. Ιδιαίτερα πλήττει κοινωνικές ομάδες όπως νέοι και γυναίκες. Οι ΟΤΑ στα πλαίσια άσκησης κοινωνικής πολιτικής τους οφείλουν να έχουν υποχρέωση να παρέμβουν σε αυτό τον τομέα. Οι τρόποι παρέμβασης μπορεί να είναι πολυποίκιλοι και βέβαια όχι η πρόσληψη όσο το δυνατόν περισσότερων στους Δήμους, γιατί όπως καταλαβαίνετε ο κάθε Δήμος έχει κάποιες περιορισμένες δυνατότητες πρόσληψης ανέργων. 


Οι ΟΤΑ οφείλουν να δημιουργήσουν δομές και προγράμματα δράσης που θα οδηγήσουν σε επικοινωνία τους ανέργους με τους επιχειρηματίες, που θα βοηθήσουν τους ανέργους να αποκτήσουν επιπλέον προσόντα για την εξεύρεση εργασίας, που θα καθοδηγήσουν τους ανέργους σε νέους δρόμους για την εξεύρεση εργασίας, που θα βοηθήσουν τις επιχειρήσεις της περιοχής να αναπτυχθούν περισσότερο και σε νέους τομείς ώστε να δημιουργήσουν νέες θέσεις εργασίας, που θα οδηγήσουν τη περιοχή σε μια τέτοια ανάπτυξη οικονομική ώστε να δημιουργηθούν νέες θέσεις εργασίας. 


Από την εμπειρία μας σαν αστικός Δήμος που είμαστε με σημαντικό ποσοστό ανεργίας, 11%, έχουμε να καταθέσουμε πως οι ΟΤΑ μπορούν να παρέμβουν ουσιαστικά. Πρώτον, θεσμοθέτηση της μέρας καριέρας είναι ένα σημαντικό βήμα. Στη πρώτη τέτοια διοργάνωση που είχαμε εμείς προσήλθαν 400 Κορυδαλλιώτες, τόσο άνεργοι όσο και επιχειρηματίες. Το αποτέλεσμα; 30 νέοι άνεργοι βρήκαν εκείνη την ημέρα εργασία. 

Η έκδοση περιοδικού εντύπου που αφορά την απασχόληση, την επιχειρηματικότητα και εν γένει ότι έχει σχέση με την εργασία είναι ένα άλλο βήμα που μπορεί να κάνει η Τοπική Αυτοδιοίκηση. Η δημιουργία παρατηρητηρίου απασχόλησης για τη παρακολούθηση και αξιολόγηση των δράσεων για ενίσχυση της απασχόλησης μπορεί να είναι επίσης μια πρόταση. Αυτή η δράση μπορεί να έχει διαδημοτικό χαρακτήρα και μπορεί να εξασφαλίσει εργασία πανεπιστημιακών φορέων, του ΟΑΕΔ, των συνδικαλιστικών Οργάνων και τα λοιπά. 

Η δημιουργία Γραφείου Ανέργων και επιχειρήσεων, το οποίο υφίσταται στο Δήμο Κορυδαλλού επί 8 χρόνια, είναι σημαντικός παράγοντας παρέμβασης της Τοπικής Αυτοδιοίκησης στα προβλήματα της ανεργίας. Στα 8 χρόνια έχουν αποτανθεί 1.104 άνεργοι και βρήκαν εργασία 423 άτομα. Από αυτά τα 298, δηλαδή 70% ήταν γυναίκες. Η μετεξέλιξή του σε Κέντρο Απασχόλησης και Επιχειρηματικότητας θα έχει δύο άξονες: Γραφείο Προώθησης και Απασχόλησης που αφορά τον οποιοδήποτε τρόπο ενημέρωσης, εκπαίδευσης και ενίσχυσης των ανέργων, Γραφείο Επιχειρηματικότητας με στόχο την ενημέρωση και υποστήριξη των ήδη υφιστάμενων επιχειρήσεων, καθώς και ατόμων που επιχειρούν να συστήσουν επιχειρήσεις. Είναι μια πολύ σημαντική πρωτοβουλία των ΟΤΑ.

Η θεσμοθέτηση της ημέρας γυναίκας δημιουργού που εδώ και 3 χρόνια ο Δήμος μας οργανώνει με το Γραφείο Ισότητας που λειτουργεί, έχει σοβαρά υποστηρίξει την γυναικεία επιχειρηματικότητα και σαφώς σταδιακά συμβάλλει στη καταπολέμηση της ανεργίας ιδιαίτερα στις γυναίκες. Δίνει διεξόδους δημοσιότητας, δημιουργεί ευκαιρίες για επαγγελματική ανάπτυξη σε γυναίκες που επιχειρούν. Η δημιουργία εκπαιδευτικού φορέα με στόχο την εκπαίδευση ανέργων μπορεί να είναι μια άλλη παρέμβαση της Τοπικής Αυτοδιοίκησης, η αξιοποίηση όλων των δυνατών πόρων και προγραμμάτων συμβάλλει επίσης όπως τοπικά σύμφωνα απασχόλησης, επιχειρησιακά σχέδια ανάπτυξης περιοχών με ιδιαίτερα προβλήματα. 

Στον Δήμο Κορυδαλλού υφίσταται επιχειρησιακό σχέδιο πενταετές με αξιοποίηση 150 θέσεων εργασίας, με ανάπτυξη επιχειρήσεων που θα δημιουργηθούν οι καινούργιες θέσεις εργασίας. Το Γραφείο Αδειών Καταστημάτων Υγειονομικού Χαρακτήρα που οφείλει να έχει κάθε Δήμος, μπορεί να συμβάλλει στην μεσολάβηση μεταξύ επιχειρηματιών που είναι οι άμεσα εξυπηρετούμενοι και ανέργων. Αυτό μπορεί να επιδιωχθεί με στενή συνεργασία στις Υπηρεσίες με το Γραφείο Ανέργων και Επιχειρήσεων. 

Στον Δήμο μας σήμερα στα διάφορα προγράμματα κοινωνικού χαρακτήρα εργάζονται 45 άτομα, εκ των οποίων 98% είναι γυναίκες. Βεβαίως το πρόβλημα της ανεργίας των γυναικών έχει άμεση σχέση και με τις διάφορες νοοτροπίες για τη θέση της γυναίκας, καθώς και με τις δομές που υπάρχουν να καλύψουν τη μητέρα εργαζόμενη. Επίσης σημαντικός παράγοντας είναι το κατά πόσο προστατεύεται η μητέρα εργαζόμενη νομοθετικά, τι μέτρα προστασίας της μητρότητας υπάρχουν και ποια από αυτά εφαρμόζονται πραγματικά κυρίως στον ιδιωτικό τομέα.

Οφείλω να αναφέρω σχετικά με τις παραπάνω προτάσεις για την ουσιαστική εμπλοκή των ΟΤΑ σε ρόλους διαμεσολάβησης μεταξύ προσφοράς και ζήτησης εργασίας, ότι αν η εκάστοτε κεντρική κυβέρνηση έσκυβε λίγο το κεφάλι για την υλοποίηση αυτών των προτάσεων και ειδικά στο θέμα της ανεργίας με διάφορες διατάξεις για εκμετάλλευση διαφόρων προγραμμάτων ευρωπαϊκής εμβέλειας όπως είναι τα προγράμματα στήριξης και αν απορροφούσε τα κονδύλια αυτά και αξιοποιούσε, σήμερα το ποσοστό της ανεργίας στην Ελλάδα θα ήταν πολύ χαμηλότερο. Η μη αξιοποίηση αυτών των προγραμμάτων ανεβάζει και το ποσοστό της ανεργίας. 

Επίσης και πανελλαδικής εμβέλειας, το πρόβλημα και το ποσοστό ανεργίας δεν θα ήταν τόσο ψηλά ιδιαίτερα στον γυναικείο πληθυσμό. Δράττοντας την ευκαιρία θα σας αναφέρω κάτι τραγελαφικό, ότι τα πρώην σοσιαλιστικά καθεστώτα μπορούμε να τα κατηγορούμε για οτιδήποτε, ποτέ όμως για ανεργία. Επειδή υπήρξα και αυτόπτης μάρτυρας, έχω ζήσει 18 χρόνια, οφείλω να σας πω ότι δεν υπήρχε ανεργία. Υπήρχε ριζική επίλυση του προβλήματος της ανεργίας και της κοινωνικής πρόνοιας, αυτό είναι δεδομένο. 

Επισημαίνω δε ακόμη μια φορά ότι οι ΟΤΑ μπορούν να παίξουν ουσιαστικό ρόλο στην μείωση της ανεργίας με δημιουργία διαφόρων δομών και επιχειρήσεων. Σας αναφέρω τις δομές του Δήμου Κορυδαλλού που είναι πιλότος στον τομέα της κοινωνικής πολιτικής και στις οποίες εργάζονται κατ’ εξοχήν γυναίκες. Είναι η διάθεση κοινωνικών υπηρεσιών, Κέντρο Κοινωνικής Παρέμβασης, Δημοτικά Ιατρεία, Κέντρο Δημιουργικής Απασχόλησης Παιδιών, Κέντρο Δημιουργικής Απασχόλησης Παιδιών ΑΜΕΑ, Κέντρο Δημιουργικής Απασχόλησης Παιδιών Δεξαμενής-Σχιστού όπως σας ανέφερα βάσει επιχειρησιακού σχεδίου που είναι υπό κατασκευή και λειτουργία. 

Κέντρο Κοινωνικής Διαμεσολάβησης, Σχολή Γονέων, Σχολή Αγάπης και Ζωής, Κέντρο Συμβουλευτικής και προσανατολισμού μαθητών Γυμνασίου, πρόγραμμα πρόληψης σχολικής διαρροής και συμβουλευτικής γονέων, Σχολείο Δεύτερης Ευκαιρίας, Ανοιχτό Λαϊκό Πανεπιστήμιο, Γραφείο Αλλοδαπών, Γραφείο Προστασίας Καταναλωτή και Ενίσχυσης της τοπικής αγοράς, Γραφείο Ανέργων και Επιχειρήσεων, Τοπικό Συμβούλιο Πρόληψης της Παραβατικότητας, Γραμμή Ανθρωπιάς, πέντε ΕΔΑΠΕ, εφτά προγράμματα Βοήθεια στο Σπίτι, Κέντρο Ημερήσιας Φροντίδας Ηλικιωμένων, Στέγη Παιδιού, Ενιαίο Νομικό Πρόσωπο Βρεφονηπιακών Σταθμών με εννέα τμήματα και Γραφείο Ισότητας, Κέντρο Πληροφόρησης Νέων. 

Αυτές οι δομές πραγματικά πολλές εξ αυτών είναι πρωτοποριακές, καινοτόμες δομές, όπου υφίσταται η προσφορά της Τοπικής Αυτοδιοίκησης για τη μείωση της ανεργίας στον γυναικείο πληθυσμό ιδιαίτερα.

Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς τον κύριο Χριστοφορίδη, να ευχηθούμε καλή επιτυχία και καλή συνέχιση του έργου του Κορυδαλλού. 

Να πω λίγο για το θέμα του χρόνου. Είμαστε λίγο εκτός του χρόνου, βέβαια σε ένα Workshop που είναι ένα εργαστήριο και περιμένουμε να βγάλουμε κάποια συμπεράσματα και κάποια αποτελέσματα δεν τίθενται τέτοια ζητήματα πενταλέπτου ή δεκαλέπτου. Δίνω δηλαδή συν-πλην πέντε-δέκα λεπτά στον ομιλητή για να ολοκληρώσει, προκειμένου να καταλήξουμε σε συμπεράσματα. Νομίζω είναι ανεκτό αυτό από όλους. 

Να δώσω λοιπόν τον λόγο στην κυρία Αγγελική Κίκιρη, Υπεύθυνη Ευρωπαϊκών Προγραμμάτων της Νομαρχίας Πειραιά, η οποία θα μας μιλήσει για τις πρωτοβουλίες της Νομαρχίας Πειραιά στην υποστήριξη και προώθηση της απασχόλησης.

Α. ΚΙΚΙΡΗ: Σας καλημερίζω εκ μέρους της Νομαρχίας Πειραιά και ευχαριστούμε για τα καλά σας λόγια για τον πολυχώρο και για αυτή ειδικά την αίθουσα που είναι τόσο όμορφη. 


Η επιλογή της σημερινής μας ομιλίας ήταν να σας παρουσιάσουμε πώς μια Νομαρχία μπορεί να αναπτύξει σε πάρα πολύ σύντομο χρονικό διάστημα ένα γραφείο που θα σχεδιάσει, θα καταθέσει και θα συμμετάσχει από το 2000 μέχρι σήμερα σε τρία περιφερειακά και τέσσερα ευρωπαϊκά προγράμματα. 

Αυτά που λειτουργούμε σήμερα τα προγράμματα από τα περιφερειακά είναι οι Τοπικές Πρωτοβουλίες Νομαρχίας Πειραιά και Νήσων, Ίσες Δυνατότητες και Ίσες Ευκαιρίες στο πρόγραμμα ολοκληρωμένων παρεμβάσεων, κοινωνικοοικονομική ένταξη των αιτούντων στα πλαίσια του EQUAL και από ευρωπαϊκά προγράμματα το ΑΡΤΕΜΙΣ, το ΚΕΑ, το ΒΙΣΑ, το BEIS.

Θα σας πω λίγα λόγια για κάθε πράγμα, δίνοντας έμφαση σε αυτό πραγματικά που μας ενδιαφέρει για την προώθηση της τοπικής απασχόλησης και ποιος είναι ο ρόλος της Νομαρχίας στη προώθηση της απασχόλησης. Ξεκινώντας από τις τοπικές πρωτοβουλίες απασχόλησης που ήταν πραγματικά το πρώτο πρόγραμμα που άρχισε τον Ιανουάριο του 2003, έγινε μια πολύ μεγάλη προσπάθεια σχεδιασμού ενός αναπτυξιακού προγράμματος με 32 τοπικούς φορείς, είμαστε το μεγαλύτερο εταιρικό σχήμα από τις τοπικές πρωτοβουλίες όλης της Ελλάδος.


Υπήρχαν όμως ορισμένες ευκολίες στο να υπάρχει αυτή η εταιρική σχέση. Το πρώτο δεδομένο ήταν ότι οι Δήμοι του Πειραιά έχουν συνηθίσει σε αυτή την εταιρική σχέση, συνεργάζονται πολλά χρόνια μεταξύ τους, μιλάω για τους μεγάλους Δήμους Κορυδαλλού, Κερατσινίου, Δραπετσώνας, που έχουν μάθει σε συνεργασία και από τα τοπικά σύμφωνα απασχόλησης, αλλά και από το URBAN και από άλλα προγράμματα. 

Άρα το μόνο που χρειαζόταν και που ήταν στόχος ήταν τα νησιά, που για πρώτη φορά θα έμπαιναν μέσα σε ένα τέτοιο εταιρικό σχήμα. Συν βέβαια μια Νομαρχία η οποία ήταν καινούργια μετά από τις εκλογές του 2003. Η όλη προσπάθεια της εταιρικότητας πήγε πάρα πολύ καλά, γιατί τα νησιά ήθελαν πια να μπουν στο εταιρικό σχήμα της Νομαρχίας. Ήταν δηλαδή κάτι, για αυτό λέμε όταν υπάρχει η ανάγκη, υπάρχουν τα δεδομένα και οι ενδοκαλύψεις. 

Έτσι λοιπόν σχεδιάστηκε από τους φορείς, από αυτό το εταιρικό σχήμα και όχι από κάποια εξωτερική εταιρεία συμβούλων. Από την ομάδα αυτή των φορέων λοιπόν σχεδιάστηκε ένα ολοκληρωμένο σχέδιο δράσης, που πραγματικά η εταιρικότητα ήταν από την βάση προς την κορυφή. Οι άξονες οι οποίοι βγήκαν, βγήκαν από προτάσεις των ίδιων των φορέων. Δηλαδή των στελεχών που δούλευαν στον κάθε Δήμο. 

Αποφασίσαμε λοιπόν να έχει τέσσερις αναπτυξιακούς άξονες εκεί που φαινόταν. Το ένα κομμάτι ήταν δίκτυο απασχόλησης, εκεί φαινόταν ανάγκη πλέον οι ΟΤΑ και η Νομαρχία να στρέψουν τις προσπάθειες και τις υπηρεσίες τους σε στήριξη της απασχόλησης. Η πρόταση λοιπόν μέσα από τη τοπική πρωτοβουλία απασχόλησης είναι να δημιουργηθεί ένα παρατηρητήριο σε νομαρχιακό επίπεδο, το οποίο σε συνεργασία με τα ΚΠΑ και με τα Γραφεία Ανέργων, που πια αρχίζει κάθε Δήμος και φτιάχνει Γραφείο Ανέργων όπως ο Κορυδαλλός, αλλά αυτό είναι ανάγκη σε κάθε Δήμο να γίνει για να ξέρουμε πραγματικά πόσους ανέργους έχουμε και το βασικό, τις δυνατότητες που υπάρχει στη τοπική αγορά εργασίας. 

Οι προτάσεις από τα νησιά ήταν βέβαια στον τουριστικό τομέα, εκεί υπάρχει ανοιχτό πεδίο, όπου μπορούν να γίνουν επιχειρήσεις. Οι προτάσεις στους αστικούς Δήμους ήταν ότι μπορούν να δημιουργηθούν νέες θέσεις εργασίας στον πολιτισμό και στον αθλητισμό. 

Ξεκινώντας λοιπόν με τους βασικούς στόχους, που ήταν η βελτίωση της απασχολησιμότητας στον χώρο του Νομού Πειραιά, τις ίσες ευκαιρίες πρόσβασης στην αγορά εργασίας, προσαρμογή στις ανάγκες της τοπικής αγοράς, ενθάρρυνση της επιχειρηματικότητας, βελτίωση της πρόσβασης των γυναικών, παρακολούθηση και υποστήριξη παρεμβάσεων των γυναικών. 

Οι δράσεις μας είναι οι βασικές δράσεις των τοπικών πρωτοβουλιών, δημοσιότητα, συμβουλευτική, συμμετέχουν σύνολο σε όλους τους φορείς 336 άτομα, στη κατάρτιση 200 άτομα, στη προκατάρτιση 35 άτομα που είναι οικονομικοί μετανάστες και παλιννοστούντες. Η απασχόληση έχει προβλεφθεί 150 νέες θέσεις εργασίας, 60 άτομα προωθούνται στους νέους ελεύθερους επαγγελματίες και 90 άτομα στην εργασιακή εμπειρία και δικτύωση με επιχειρήσεις και διακρατικούς φορείς κοινωνικής οικονομίας.

Εγώ θα ήθελα λιγάκι να σταθώ πάνω σε αυτό, στην δικτύωση με επιχειρήσεις και διακρατικούς φορείς κοινωνικής οικονομίας. Ήδη η Νομαρχία Πειραιά είναι μέλος του Ευρωπαϊκού Δικτύου Πόλεων και Περιοχών για τη προώθηση της κοινωνικής οικονομίας. Είναι πάρα πολύ σημαντικό να δούμε για επιχειρήσεις αστικών συνεταιρισμών ή τουριστικών συνεταιρισμών όπως έχουν προταθεί στο σχέδιο δράσης, που προτείνουν ήδη τα νησιά, δηλαδή 10 γυναίκες, να θέλουν να συνεργαστούν για να φτιάξουν τοπικά προϊόντα ή να παρέχουν τουριστικές υπηρεσίες. Αυτό έχει προταθεί από τα περισσότερα νησιά τέτοιου είδους δράση, που εκεί είναι ουσιαστικά οι 60 νέες θέσεις εργασίας. 

Στο θεσμικό πλαίσιο του ΟΑΕΔ, παρ’ όλο που για πρώτη φορά μπήκε όρος κοινωνική οικονομία, με αυξημένη επιχορήγηση για τις νέες θέσεις εργασίας, εν τούτοις το θεσμικό πλαίσιο αυτής της επιχείρησης πραγματικά δεν υπάρχει. Δεν ξέρουμε ακόμα πώς θα σταθεί αυτή η επιχείρηση. 

Για την απασχόληση, ενώ πραγματικά για τις νέες θέσεις εργασίας προβλέπεται ότι μπορεί να γίνει στον ιδιωτικό τομέα και στον ευρύτερο δημόσιο τομέα, δηλαδή Δημοτικές Επιχειρήσεις, αναπτυξιακές Νομαρχιών και Δήμων, προβλέπει το θεσμικό πλαίσιο του ΟΑΕΔ. Δεν πιστεύω σήμερα πια ότι έχουν τα οικονομικά μέσα και δεδομένα οι Δημοτικές Επιχειρήσεις και οι Αναπτυξιακές που θα μπορούν να καλύψουν αυτό το προσωπικό, δηλαδή να δίνουν το 60% χρηματοδότηση από ίδιους πόρους. Δηλαδή βλέποντας τα στοιχεία τους τα οικονομικά δεν θα μπορούν πραγματικά να πάρουν αυτά τα άτομα. Άρα είναι ένα θέμα που το βάζω για προτάσεις μετά.

Η Συμβουλευτική γίνεται από όλους τους φορείς με ίδια μέσα. Αυτό ήταν ένα πάρα πολύ μεγάλο στοίχημα για όλους που συμμετέχουν σε αυτό το σχέδιο, γιατί δεν ήταν υποχρεωτικό όπως ολοκληρωμένες παρεμβάσεις να συμμετέχουν να γίνει από ΚΕΣΥΥ. Στις τοπικές πρωτοβουλίες απασχόλησης οι φορείς μπορούσαν με ίδια μέσα έχοντας κοινωνικές υπηρεσίες να κάνουν τη Συμβουλευτική.

Εγώ θα το έβλεπα σαν ένα μεγάλο στοίχημα αυτό για τη Νομαρχία, τη στιγμή που άρχισε να οργανώνεται με ίδια μέσα. Πιστεύαμε ότι έπρεπε να συνεργαστούμε με όλες τις Διευθύνσεις μας. Πραγματικά συνεργαστήκαμε με την Διεύθυνση Πρόνοιας, με τη Διεύθυνση Εμπορίου, με τη Διεύθυνση Εργασίας, όπου καθίσαμε και είδαμε πώς είναι δυνατόν η εμπειρία τους, γιατί πραγματικά είναι μια πολύ μεγάλη εμπειρία – υπάρχει στις Νομαρχίες μέσα στις Διευθύνσεις, όπως υπάρχει και στους ΟΤΑ – και θεωρήσαμε ότι έπρεπε αυτή η εμπειρία να μεταφερθεί στους ανέργους, να αντιμετωπίσουν καλύτερα τη πραγματικότητα. Άρα δώσαμε βαρύτητα στην ενημέρωση πάνω στο θεσμικό πλαίσιο, στα δικαιώματά τους καταρχήν μέσα από τη πρόνοια, τι δικαιούνται να πάρουν. 

Τα εργασιακά δικαιώματα με τους υπεύθυνους Διεύθυνσης Εργασίας, αν θέλετε τη πραγματικότητα που συμβαίνει σήμερα στις επιχειρήσεις από τη Διευθύντρια Εμπορίου και Τουρισμού κυρία Τσικουρά. Εγώ θέλω να ευχαριστήσω όλα αυτά τα άτομα που συμμετείχαν στην ομάδα συμβουλευτικής, που πραγματικά για μια φορά ξεπέρασαν. Αυτό που κάνουν κάθε μέρα έπρεπε να το μεταδώσουν στους ανέργους και αυτό είχε πολύ μεγάλη σημασία. 

Η ψυχολογική στήριξη ήταν κάτι τελείως διαφορετικό, έγινε από τους ψυχολόγους μας και τους ευχαριστώ μιας και τους βλέπω εδώ. Θέλω να πω βέβαια και κάτι πάρα πολύ βασικό, το οποίο τελικά κάνει πάρα πολύ καλό να λειτουργούμε τη Συμβουλευτική. Σήμερα είναι πολλοί άνεργοι τοπικών πρωτοβουλιών, δεν ξέρω αν είναι μέσα στο άλλο Workshop, καλύτερα να ακούσουν για τις επιχειρήσεις.

Είναι σημαντικό να μπορέσουμε οι φορείς της Τοπικής Αυτοδιοίκησης που υλοποιούμε προγράμματα ή στις ημερίδες μην τα λέμε μόνοι μας. Είναι σημαντικό οι άνεργοι να συμμετέχουν και να λένε τις απόψεις τους πάνω σε αυτά που σχεδιάζουμε. Νομίζω ότι θα είναι πολύ καλύτερα τα πράγματα λέγοντας τις απόψεις μας.

Εμείς είχαμε ομάδα στόχο άνεργους μέχρι 55 ετών, αρχηγούς μονογονεακών οικογενειών, ΑΜΕΑ, παλιννοστούντες, οικονομικούς μετανάστες, μουσουλμάνους. Υπάρχουν αρκετά προβλήματα στη συμμετοχή των οικονομικών μεταναστών και μουσουλμάνων. Σε αυτό το πρόγραμμα στα τυπικά, διαδικαστικά, δικαιολογητικά που πρέπει να έχουν σαν άνεργοι για να συμμετέχουν σε αυτό το πρόγραμμα. 

Συνεχίζοντας με αφορμή της κυρίας Γκόνου την ομιλία, εγώ θα ήθελα να βάλουμε στις προτάσεις το σημείο πότε βγαίνει το θεσμικό πλαίσιο, πριν καταθέσουμε μια πρόταση ή αφού υλοποιούμε; Είναι ένα ερώτημα τελικά που πρέπει να το δούμε. Η εταιρικότητα, πολλοί φορείς σε ένα πρόγραμμα, σίγουρα ο συντονιστής έχει το μεγαλύτερο βάρος, αλλά είναι και να θέλουν οι φορείς να λειτουργήσουν. Από το εταιρικό σχήμα των 32 φορέων μπορώ να πω ότι προβλήματα έχουμε με τους τρεις-τέσσερις. Είναι καλό ότι σε 32 οι 4 δεν μπορούν να αντεπεξέλθουν στις υποχρεώσεις τους. 

Θα συνεχίσω πάρα πολύ γρήγορα με τα άλλα. Στο ΙΘΑΚΗ συμμετέχουμε σαν Νομαρχία στην αξιοποίηση υπαρχουσών δομών και ανάπτυξη εργασίας ΜΚΟ, ΟΤΑ, αρμοδίων Υπουργείων και επιχειρήσεων για την κοινωνικοοικονομική ένταξη των αιτούντων. Θεωρούσαμε πάρα πολύ σημαντικό ότι έπρεπε να συμμετέχουμε στο πρόγραμμα αυτό EQUAL για να κάνουμε μια πιλοτική εφαρμογή ολοκληρωμένου μοντέλου συστήματος παροχής υπηρεσιών σε επίπεδο Νομαρχίας. Πώς δηλαδή οι Υπηρεσίες της Νομαρχίας μπορούν να συνεισφέρουν ή πρέπει να αλλάξουν ώστε οι αιτούντες άσυλο να διευκολύνονται. Είναι ένα πρόγραμμα που αρχίζει τώρα, δεν έχω να σας πω αποτελέσματα. Εδώ βλέπετε την εταιρική σχέση, η οποία έχει συντονιστή-εταίρο το Εθνικό Ίδρυμα Νεότητας και συμμετέχουν 13 φορείς.

Θα σταθώ λιγάκι στο πρόγραμμα ΑΡΤΕΜΙΣ. Το πρόγραμμα ΑΡΤΕΜΙΣ ήταν ένα πρόγραμμα που έγινε σε συνεργασία με το ΠΑΕΠ, το Παρατηρητήριο Απασχόλησης του ΟΑΕΔ. Ήταν το πρώτο πρόγραμμά μας που τελείωσε, έγινε από το 2003 μέχρι το 2004, διήρκησε ένα χρόνο. Ήταν μια πιλοτική εφαρμογή, στη Ξάνθη και στο Πειραιά για να αξιολογήσουμε τις ενεργητικές πολιτικές απασχόλησης πήραμε σαν βάση αυτούς που είχαν ωφεληθεί το 2002 είτε από νέες θέσεις εργασίας, είτε από ΝΘΕ, είτε από stage σε τοπικό επίπεδο.

Τα αποτελέσματα λοιπόν που βγήκαν ήταν πάρα πολύ χαρακτηριστικά. Η έρευνα έγινε ήταν πρωτογενής με ερωτηματολόγια, σε 231 επιχειρήσεις και σε 329 ωφελούμενους της περιοχής του Πειραιά. Τα κύρια βασικά χαρακτηριστικά των επιχειρήσεων που θέλω να σταθώ ήταν ότι ήταν ατομικές επιχειρήσεις, μικρές δηλαδή επιχειρήσεις. Μέχρι 5 άτομα η επιλογή τους, εκείνοι διάλεξαν τους ανέργους που πήραν κατά 90% και διατήρησαν τους ωφελούμενους και μετά το πέρας της επιχορήγησης γιατί εκείνοι τους διάλεξαν. Είναι πάρα πολύ βασικά αυτά τα στοιχεία.

Τώρα ποια ήταν τα χαρακτηριστικά των ωφελουμένων; Πήραμε δυο χρονιές πριν για να μπορούμε να έχουμε συγκεκριμένα αποτελέσματα και των επιχειρήσεων, δηλαδή να έχει λειτουργήσει η επιχείρηση και να δούμε τι γίνεται. Τα χαρακτηριστικά των ωφελουμένων που πήγαν στο ΝΘΕ ήταν μισές γυναίκες, μισοί άντρες, δηλαδή είχαμε 50%. Το 79,22% θεωρούν ότι οι θέσεις αυτές που προσλήφθηκαν αντιστοιχούν στα προσόντα τους, είναι πάρα πολύ μεγάλο ποσοστό. Δηλαδή ήταν ευχαριστημένοι από τη δουλειά την οποία βρήκαν και σήμερα το 84% έχει μόνιμη απασχόληση. Γιατί όμως; Γιατί ξεκινάμε από το ότι οι εργοδότες δεν τους πήραν από έναν κατάλογο του ΟΑΕΔ, ήταν δική τους επιλογή. Ήταν δηλαδή σχέση άνεργου με εργοδότη κατευθείαν, για αυτό έχουμε τα τόσο καλά αποτελέσματα. 

Προχωρώντας λοιπόν στους νέους ελεύθερους επαγγελματίες έγινε σε 194 νέες επιχειρήσεις, πού έγιναν; Ποιος ήταν ο ωφελούμενος; 56% για γυναίκες και έργα με 62%. Η συμβολή μας λένε του προγράμματος Ίδρυση Επιχείρησης ήταν πάρα πολύ σημαντική, μέχρι 82%, που εμείς που συζητούσαμε θεωρούσαμε ότι δεν θα την έκαναν αν δεν ήταν η επιχορήγηση. 

Πάρα πολύ μεγάλο χρονικό διάστημα μέχρι να καταβληθούν τα λεφτά της συμμετοχής του ΟΑΕΔ, η βιωσιμότητα όμως της επιχείρησης μετά από 12 μήνες λειτουργίας μας λένε ότι κατά 50% είναι βιώσιμη, κατά 40% προϋποθέσεις μόλις μετά από 12 μήνες. Άρα το βασικό είναι πώς στηρίζονται αυτοί που ξεκινούν; Καλώς, παίρνουν αυτές τις 9.000, από εκεί και πέρα πώς στηρίζονται και από ποιους στηρίζονται; 

Τέλος, στο stage επειδή είναι πάρα πολύ λίγα τα άτομα που είχαν ωφεληθεί εκείνη τη χρονιά, δηλαδή είναι 23 άτομα, δεν νομίζουμε ότι είναι χαρακτηριστικό το δείγμα των 23 ατόμων. Παρ’ όλα αυτά όμως…

(αλλαγή κασέτας)

Α. ΚΙΚΙΡΗ: …τέτοιου είδους έρευνες εγώ προτείνω ότι θα πρέπει να γίνουν σε κάθε περιοχή και θα πρέπει να το δούμε πάρα πολύ σοβαρά με το θέμα σύζευξης προσφοράς και ζήτησης εργασίας. Η έρευνα ήταν πολύ απλή, γιατί δεν είναι να το αναθέσεις κάπου, έγινε μέσα από το γραφείο μας με ερωτηματολόγια. Εμείς βγήκαμε, δηλαδή χωρίς κόστος να θεωρήσουμε, απλά ο ΟΑΕΔ μας έδωσε στοιχεία των ωφελουμένων. Δεν ήταν μια έρευνα που πήρε χρόνο και κόστος. 


Εγώ θα συνεχίσω με το ΟΔΥΣΣΕΙΑ. Το ΟΔΥΣΣΕΙΑ το αναφέρω μόνο και μόνο για να δούμε ότι υπάρχει ένα πάρα πολύ καλό υλικό που μπορούμε να εκμεταλλευτούμε σαν ΟΤΑ στις νέες στρατηγικές. Το πρόγραμμα ΟΔΥΣΣΕΙΑ είναι ένα πρόγραμμα στα πλαίσια του άρθρου 6, συντονιστής φορέας είναι η Περιφέρεια Αττικής, συμμετείχαν οι Νομαρχίες, η Υπερνομαρχία, 20 Δήμοι, η ΤΕΔΚΝΑ, αρκετοί φορείς από όσους βρισκόμαστε εδώ. Ήταν για να διαγνώσουμε τις ανάγκες του εργατικού δυναμικού και να αναπτύξουμε την αγορά μέσω ενίσχυσης τοπικών παραγωγικών και επιχειρηματικών δυνάμεων και δημιουργία του περιβάλλοντος. 


Εγώ αυτή τη στιγμή από τις δράσεις που αναπτύχθηκαν στο ΟΔΥΣΣΕΙΑ, το οποίο τελείωσε τώρα 15 Ιανουαρίου με το καταλυτικό Συνέδριο, θέλω να πω ότι υπάρχει πια όλο το υλικό γιατί έγιναν πάρα πολλές μελέτες που καλύπτουν αυτές τις δράσεις. Δηλαδή αυτή τη στιγμή υπάρχει ανάλυση υφιστάμενης κατάστασης, υπάρχουν βέλτιστες πρακτικές. Το ευνοϊκό περιβάλλον και η ενδυνάμωση της απασχόλησης θα μπορούσαν να προχωρήσουν, έχουν γίνει πολλές μελέτες λοιπόν στις οποίες θα πρέπει όλοι οι φορείς να αξιοποιήσουμε στρατηγικές. 

Σίγουρα θα ληφθούν υπόψη στον αναπτυξιακό σχεδιασμό της περιφέρειας του 2004, αλλά όπως ξέρουμε ορισμένα στοιχεία ο καθένας τα αντιλαμβάνεται όπως θέλει και ότι πολιτική θέλει να κάνει. Εγώ έχω να σας πω ότι αυτές οι μελέτες υπάρχουν και σε CD, όποιος φορέας θέλει θα μπορέσουμε να τα στείλουμε. Υπάρχουν και σε βιβλία, αλλά και σε CD έτοιμα. Να σας τα στείλουμε γιατί η πληροφόρηση, το υλικό και τα αποτελέσματα του κάθε προγράμματος, αν μεταξύ μας δεν έχουμε την ενημέρωση και τη πληροφόρηση χάνουμε πράγματα και πολλές φορές ξαναγίνονται μελέτες, ενώ δεν υπάρχει κανένας λόγος να γίνονται. Είναι κάτι που πάρα πολλές φορές λέμε τελικά δικτύωση, πληροφόρηση, αλλά μόνοι μας δεν μεταφέρουμε αυτά που γίνονται. Μόνο για αυτό το λέω για το ΟΔΥΣΣΕΙΑ. 

Το Base είναι ένα πρόγραμμα που πάλι είναι στα πλαίσια του άρθρου 6 με συντονιστή φορέα τον ΜΠΙΚ Αττικής. Άρχισε πριν ένα χρόνο περίπου, λήγει τέλη του 2006. Ήταν μια πρόκληση για εμάς να συμμετέχουμε σαν εταίροι σε ένα πρόγραμμα που δεν θα είχε καν να κάνει με ανέργους, θα είχε να κάνει με το τι χρειάζονται οι μεγαλύτερης ηλικίας εργαζόμενοι για να διατηρήσουν τη θέση τους. Δηλαδή τι μηχανισμοί χρειάζονται; Μεγαλύτερης ηλικίας εργαζόμενοι. 

Είναι ένα εταιρικό σχήμα που αποτελείται από 18 φορείς της Νότιας Ευρώπης, Ελλάδα, Ισπανία, Ιταλία, Γαλλία, Πορτογαλία και έξι διαφορετικά Διαμερίσματα αυτών των χωρών σε δύο τομείς-κλειδιά: στον αγροτοβιομηχανικό τομέα και στον τομέα τροφίμων. Επιλέγηκαν αυτοί οι δύο τομείς γιατί καταρχήν όλες αυτές οι χώρες έχουμε και αγροτοβιομηχανικό έντονο τομέα. Δεν έρχομαι σε επόμενη συνάντηση να σας πω αποτελέσματα, είμαστε στο στάδιο της διάγνωσης της παρούσας κατάστασης σε σχέση με τους εργαζόμενους μεγαλύτερης ηλικίας. 

Πραγματικά γίνεται έρευνα με ερωτηματολόγια και στις επιχειρήσεις, πώς αντιμετωπίζουν οι ίδιοι τη μεγαλύτερη ηλικία – και μεγαλύτερη ηλικία εννοούμε το από 50 και άνω, δεν εννοούμε στα 65 – όμως και πώς οι ίδιοι οι εργαζόμενοι πιστεύουν στη δια βίου μάθηση. Δεν υπάρχει τουλάχιστον στις μεγάλες επιχειρήσεις αυτού του τομέα και είναι αρκετές εδώ στη περιοχή του Πειραιά που πήραμε ερωτηματολόγια, δεν υπάρχει η έννοια της κατάρτισης και το ΛΑΕΚ και αυτό που εμείς θεωρούμε ότι μπορούν να κάνουν οι επιχειρήσεις δεν υπάρχει. Δηλαδή δεν το εκμεταλλεύονται.

Από την άλλη οι εργαζόμενοι δεν πιστεύουν ότι είναι αναγκασμένοι μετά από τόσα χρόνια δουλειάς να μάθουν κάτι καινούργιο. Πιστεύω ότι από αυτό το πρόγραμμα θα βγάλουμε πάρα πολύ χρήσιμα συμπεράσματα τελικά τι μηχανισμοί χρειάζονται και θα μπορούμε να πούμε.

Θέλω να τελειώσω με το ΚΕΑΡ, που είναι το νέο μας πρόγραμμα. Άρχισε 15 Δεκεμβρίου του 2005, είναι πάλι ευρωπαϊκό πρόγραμμα. Σε αυτό συνεργαζόμαστε τοπικοί φορείς με το ΡΕΒΕΣ, που όπως σας είπαμε είναι συντονιστής εταίρος, Δίκτυο χωρών και επιχειρήσεων για τη κοινωνική οικονομία, με την Ιταλία, Ισπανία, Γαλλία. Εκεί θέλουμε να δούμε αφού γίνει καταγραφή το τι πρακτικές και δομές ακολουθούνται σε κάθε χώρα για την εξισορρόπηση της οικογενειακής και εργασιακής ζωής, να δούμε και τι άλλες δομές χρειάζονται.

Μη ξεχνάμε αυτά που έχουμε σήμερα με το Βοήθεια στο Σπίτι ξεκίνησαν σαν πιλοτικές εφαρμογές και από προτάσεις των τοπικών συμφώνων απασχόλησης και μετά έγιναν σχέδια σε εθνικό επίπεδο και πραγματικά μπορούσαν και συνεχίζονται. Οι πιλοτικές λοιπόν εφαρμογές που θα δούμε και στη περιφερειακή ανάλυση που θα κάνουμε σαν Νομαρχία προσπαθώντας αν θέλετε όλες οι δομές που υπάρχουν στους Δήμους και στις Νομαρχίες να υπάρχει πληροφόρηση από όλους το τι έχουμε και το τι μπορούν να γίνουν περισσότερο και για αυτό έχουμε αρχίσει τη συνεργασία με όλα.

Αυτά είναι που γίνονται, εμείς το κάνουμε θεωρώντας ότι για να μπορείς να έχεις προτάσεις για τη προώθηση της απασχόλησης πρέπει να συμμετέχεις και να βλέπεις και τι γίνεται σε άλλες χώρες και δεν θα έλεγα τόσο στις βόρειες, θα έλεγα στις μεσογειακές που είναι πιο κοντά μας και στη νοοτροπία, που δεν έχουμε και νοοτροπίες τόσο διαφορετικές. Πιστεύω ότι όλες οι Νομαρχίες πραγματικά θα πρέπει να αναπτύξουν τέτοιου είδους συνεργασίες και συμμετοχή στα ευρωπαϊκά προγράμματα.

Ευχαριστώ.

ΠΡΟΕΔΡΕΙΟ: Ευχαριστούμε και εμείς τη κυρία Κίκιρη, η εμπειρία από τα ευρωπαϊκά προγράμματα της Νομαρχίας Πειραιά νομίζω είναι πάρα πολύ σημαντική και θα θέλαμε να τη μοιραστούμε όλοι.


Τώρα θα περάσουμε στη τελευταία μας εισήγηση με την κυρία Νικολέτα Δερνελή, Κοινωνιολόγο, Σύμβουλος Απασχόλησης του Δήμου Αιγάλεω, που θα μας μιλήσει για τις προοπτικές για την ουσιαστική εμπλοκή των ΟΤΑ σε ρόλους διαμεσολάβησης μεταξύ προσφοράς και ζήτησης εργασίας.

Ν. ΔΕΡΝΕΛΗ: Καλημέρα σας. Ήθελα να συγχαρώ για τη διοργάνωση και να ευχαριστήσω για τη πρόσκληση που έγινε στον Δήμο Αιγάλεω. Εμείς θα μιλήσουμε για ένα άλλο σχέδιο δράσης στα πλαίσια του 5.3 και θα προσπαθήσω να είμαι συνοπτική γιατί έχω το κόστος του ότι είμαι η τελευταία που μιλάει, δεν θέλω να σας κουράσω. Οπότε θα προσπαθήσω να πω τα πιο σημαντικά.


Ειπώθηκε και πάρα πολύ έντονα στην χθεσινή ημέρα για τη κατάσταση που επικρατεί σήμερα στην αγορά εργασίας και είναι γεγονός ότι όλα τα αποτελέσματα της λεγόμενης παγκοσμιοποίησης αλλάζουν διεθνώς την αγορά εργασίας και τη μετατρέπουν σε ένα δυναμικό και ραγδαία μεταβαλλόμενο χώρο, στον οποίο τα άτομα θα πρέπει να εντάσσονται και να προσαρμόζονται και να ακολουθούν τις εξελίξεις σε όλη τη διάρκεια του εργασιακού τους βίου. Πρέπει να γίνει συνείδηση όλων μας ότι η εξεύρεση εργασίας, αλλά και η παραμονή σε μια εργασία δεν θα είναι πλέον εύκολες, ούτε και δεδομένες συνθήκες και πιθανόν ένα ποσοστό ανθρώπων θα παραμένει άνεργο. 

Μέσα στα πλαίσια αυτών των συνθηκών οι γυναίκες είναι μια ομάδα που πλήττεται σε πολύ υψηλό βαθμό από καταστάσεις ανεργίας, υποαπασχόλησης, ετεροαπασχόλησης ή χαμηλά αμειβόμενης εργασίας. Είναι γνωστά τα στερεότυπα, οι ρόλοι που αναλαμβάνει η γυναίκα, που δύσκολα μπορεί να τους συνδυάσει.

Σαν αποτέλεσμα η εκπαίδευση, η εξειδίκευση και η εργασία με την έννοια της επιλογής συγκεκριμένου επαγγέλματος και σταδιοδρομίας σε αυτό για πολλές γυναίκες θεωρείται δευτερεύων στόχος. Επιπλέον η ελληνική κοινωνία χαρακτηρίζεται από ανεπάρκεια κοινωνικών υποδομών πρόνοιας, που θα βοηθούσαν τη γυναίκα να αντεπεξέλθει στις αυξημένες υποχρεώσεις που αναλαμβάνει όταν προσπαθεί να συνδυάσει και να ασκήσει πολλούς ρόλους ταυτόχρονα. 

Σαν αποτέλεσμα πολλές γυναίκες απουσιάζουν από την αγορά εργασίας για αρκετά χρόνια στρεφόμενες στην οικογένεια και όταν θελήσουν να επανενταχθούν αντιμετωπίζουν προβλήματα που έχουν να κάνουν με την έλλειψη εργασιακής εμπειρίας, την ύπαρξη χαμηλών προσόντων, την έλλειψη εξειδίκευσης και τη μεγαλύτερη ηλικία.

Ο Δήμος Αιγάλεω υλοποιεί αρκετά προγράμματα θέλοντας να στηρίξει την γυναίκα στη προσπάθειά της για επαγγελματική και κοινωνική ένταξη. Ενδεικτικά πέρα από το 5.3 ήθελα να αναφέρω την λειτουργία του Βρεφικού Σταθμού Μέριμνα, που εντάσσεται στο πρόγραμμα Απασχόληση και Επαγγελματική Κατάρτιση, εξυπηρετεί εργαζόμενες μητέρες βρεφών ως 2,5 ετών και εργάζονται 11 γυναίκες ως εκπαιδευτικό και βοηθητικό προσωπικό. 

Από το 1999 εφαρμόζεται το πρόγραμμα Βοήθεια στο Σπίτι, το οποίο ξέρουμε όλοι τι νόημα έχει. Εκτός από τη παροχή φροντίδας σε ηλικιωμένα άτομα και άτομα με ειδικές ανάγκες βοηθάει στην απελευθέρωση χρόνου για τη γυναίκα καθώς την απαλλάσσει από την υποχρέωση της φροντίδας αυτών των ατόμων για να μπορέσει να κάνει προσπάθειες να ενταχθεί στην αγορά εργασίας. Εξυπηρετούνται 100 ηλικιωμένοι και εργάζονται 10 γυναίκες διάφορων ειδικοτήτων.

Από τον Φεβρουάριο του 2003 ως τον Ιούλιο του 2004 υλοποιήθηκε ο φορέας παροχής συνοδευτικών υποστηρικτικών υπηρεσιών, το Αλληλέγγυο, εξυπηρετούσε άντρες και γυναίκες. Η συντριπτική πλειοψηφία, 86,5% ήταν γυναίκες, από τις οποίες το 47% έχει βγει από μονογονεακών οικογενειών. Το 37% εντάχθηκε σε κάποια από τις ενεργητικές πολιτικές απασχόλησης.

Πέρα από αυτά στον Δήμο Αιγάλεω λειτουργεί γραφείο για την απασχόληση ήδη από το 1997, ξεκινώντας από το NOW 2 και ανεξάρτητα από την υλοποίηση προγραμμάτων. 

Αναφορικά τώρα με τις ολοκληρωμένες παρεμβάσεις η Δημοτική Επιχείρηση Ανάπτυξης του Δήμου Αιγάλεω συμμετέχει στο σχέδιο δράσης ολοκληρωμένες παρεμβάσεις υπέρ των γυναικών των Νομών Αθηνών και Ανατολικής Αττικής, αναλαμβάνοντας τη παροχή συμβουλευτικής υποστήριξης ένα σύνολο 80 γυναικών. Αυτό το πρόγραμμα έχει 11 εταίρους, οι 4 είναι παροχής συμβουλευτικής και εξυπηρετεί συνολικά 360 γυναίκες. Αυτή τη στιγμή έχουμε ολοκληρώσει δύο κύκλους στους οποίους συμμετείχαν συνολικά 47 άνεργες, 40 από το ΚΠΑ Αιγάλεω και 7 από το ΚΠΑ Νέας Ιωνίας. 

Μια αναφορά στα κοινωνικά χαρακτηριστικά των ωφελούμενων μας δίνει κάποια συμπεράσματα, τα βλέπετε ήδη. Διαπιστώνουμε ότι το 85% ήταν ηλικίας 30 ως 50 ετών και ειδικότερα το 45% ήταν άνω των 40 ετών. Αυτό μας φέρνει αντιμέτωπους με ένα πρόβλημα έντονο τα τελευταία χρόνια στην ελληνική πραγματικότητα, αυξάνει το ποσοστό ανέργων άνω των 40 ετών, αλλά η πλειοψηφία των εργοδοτών θέτει ένα όριο στις ηλικίες για τις προσλήψεις και έτσι αποκλείει ανθρώπους που ουσιαστικά είναι στη πιο ώριμη, παραγωγική και αποδοτική ηλικία.

Αυτή η διάσταση είναι πολύ σημαντική αν λάβουμε υπόψη τις αυξημένες οικονομικές και οικογενειακές υποχρεώσεις που έχουν τα άτομα σε αυτή την ηλικία και στις οποίες αδυνατούν να αντεπεξέλθουν, γεγονός που έχει συνέπειες όχι μόνο οικονομικές, αλλά και ψυχολογικές. Αυτή η κατηγορία ανέργων χαρακτηρίζεται σε υψηλό βαθμό από χαμηλή αυτοεκτίμηση και αίσθηση προσωπικής απαξίωσης ακόμη και αναφορικά με τον γονεακό τους ρόλο, στην άσκηση του οποίου αισθάνονται ανεπαρκείς. 

Οι ακόμα μεγαλύτερες ηλικίες ανέργων βέβαια αντιμετωπίζουν προβλήματα όπως το άγχος για τη συμπλήρωση ενσήμων για συνταξιοδότηση και τον φόβο μπροστά σε ένα μέλλον αβέβαιο που δεν μπορούν να ελέγξουν, ούτε να σχεδιάσουν.

Σχετικά με την εκπαίδευση το 57,5% ήταν απόφοιτες λυκείου και το 25,5% υποχρεωτικής εκπαίδευσης. Διαπιστώνουμε ένα γεγονός που ήδη γνωρίζουμε, οι απόφοιτοι λυκείου αποτελούν ένα σημαντικό ποσοστό ανέργων, οι απόφοιτοι λυκείου χωρίς εξειδίκευση σε μια οικονομία ευμετάβλητη, άκρως ανταγωνιστική, που χαρακτηριστικό της οποίας είναι ανάγκη για εξειδίκευση και συνεχή δια βίου εκπαίδευση των εργαζομένων.

Οι απόφοιτοι Δημοτικού αντιμετωπίζουν προβλήματα που πηγάζουν από το γεγονός ότι εξειδικεύονται σε εργασίες χειρονακτικές από τις οποίες όταν περνούν μια ηλικία απολύονται γιατί προτιμούνται νεότεροι ή δουλεύουν σε επιχειρήσεις που κλείνουν λόγω του ανταγωνισμού ή ακόμη το γνωστό να φύγουν από την Ελλάδα και να πάνε έξω αναζητώντας εργατικό δυναμικό και ενίσχυση του κόστους εργασίας. Αυτοί οι άνεργοι θα πρέπει να επανακαταρτιστούν στις νέες ειδικότητες, αντιμετωπίζουν όμως προβλήματα γιατί παρ’ όλο που ισχύει η δια βίου μάθηση είναι πολύ λίγα τα προγράμματα κατάρτισης που απευθύνονται σε ανέργους αυτού του εκπαιδευτικού επιπέδου και αυτό θα πρέπει να ληφθεί υπόψη πολύ σοβαρά.

Η Συμβουλευτική δεν αγνοεί τη κοινωνική πραγματικότητα μέσα στην οποία ζουν, εργάζονται και δημιουργούν οι άνθρωποι, αλλά ο ρόλος της δεν είναι να αλλάξει τις κοινωνικές συνθήκες, ο ρόλος της είναι να βοηθήσει το άτομο να λειτουργήσει με πιο αποδοτικό τρόπο και να δει τη δική του θέση και τον ρόλο μέσα σε αυτές. 

Προσπαθώντας να στηρίξει το άνεργο άτομο η Συμβουλευτική θέτει σαν στόχο την ενδυνάμωση και κινητοποίησή του ώστε να εντοπίσει και να καλύψει τις όποιες αδυναμίες του και ενεργητικά να διεκδικήσει και να καταλάβει τη θέση που του αναλογεί στην αγορά εργασίας, προβάλλοντας με τον καλύτερο δυνατό τρόπο τα προσόντα του και χρησιμοποιώντας όλες τις διαθέσιμες τεχνικές.

Στόχος είναι η στήριξη και προετοιμασία του ανέργου για να μπορέσει ο ίδιος να διεκδικήσει μια δουλειά, να γίνει ενεργητικός για την ίδια του τη ζωή και όχι απλά παθητικός αποδέκτης των καταστάσεων κοινωνικών ή οικονομικών, που έτσι και αλλιώς επηρεάζουν τις ζωές όλων μας. Εννοείται ότι σε όλη αυτή τη διαδικασία επίκεντρο είναι το κάθε άτομο, το οποίο αντιμετωπίζεται με απόλυτο σεβασμό στη προσωπικότητά του και τα ιδιαίτερα γνωρίσματά του μέσα από την εξατομικευμένη παρέμβαση. 

Η Συμβουλευτική ολοκληρώνεται σε είκοσι ατομικές και ομαδικές συνεδρίες, δεκαεφτά αρχικές και τρεις μεταπαρακολούθησης. Η μεθοδολογία που ακολουθήσαμε ήταν η χρήση τεστ, παίξιμο ρόλων, εκπαίδευση για απόκτηση δεξιοτήτων, κατ’ οίκον εργασία, πληροφόρηση και παροχή πληροφοριακού έντυπου υλικού, στήριξη-ενθάρρυνση, παραπομπή, μεταπαρακολούθηση. 

Τους στόχους δεν θα τους αναφέρω, νομίζω ότι είναι γνωστοί. Είχαμε την δυνατότητα να συνεργαστούμε με το Κέντρο Επιχειρηματικής και Τεχνολογικής Ανάπτυξης Αττικής για τις γυναίκες που ενδιαφέρονταν για επιχειρηματικότητα, από το οποίο παρευρέθηκε και εισηγήθηκε εξειδικευμένα ο Σύμβουλος Επιχειρήσεων. 

Τα αποτελέσματα τώρα της υλοποίησης των δύο πρώτων κύκλων είναι ενθαρρυντικά, ένα 68% προωθήθηκε σε θέσεις εργασίας ή σε προγράμματα, συνολικά οι 32 ωφελούμενες στο σύνολο των 47 προχώρησαν σε κάποια δραστηριότητα. Αυτό που έχει σημασία είναι ότι όσες προχώρησαν σε κάποια δράση βρίσκοντας δουλειά, δεν φαίνεται μέσα σε αυτό τον πίνακα αλλά αν τις δούμε μέσα στο ποσοστό των 32 που βρήκαν κάτι βλέπουμε ότι οι 14 που βρήκαν μόνες τους δουλειά, ένα ποσοστό δηλαδή 44% βρήκαν μόνες τους. 

Αν λάβουμε υπόψη ότι και αυτές που μπήκαν στο πρόγραμμα ΝΘΕ οι 5, οι 4 βρήκαν μόνες τους τον εργοδότη, τότε συνολικά στις 32 που προωθήθηκαν οι 56 στις 100 βρήκαν μόνες τους δουλειά. Αυτό θεωρούμε ότι είναι ένα σημαντικό ποσοστό, γιατί δείχνει ως ένα βαθμό την ενεργοποίηση και κινητοποίηση των ωφελούμενων και ίσως αποτυπώνει με ένα πολύ καλό τρόπο την ωφέλεια και τα αποτελέσματα της Συμβουλευτικής.

Αναφορικά τώρα με τη προώθηση στα προγράμματα του ΟΑΕΔ διαπιστώνουμε ότι το μεγαλύτερο ποσοστό προωθήθηκε στο πρόγραμμα των νέων ελεύθερων επαγγελματιών και αμέσως μετά ακολουθεί το πρόγραμμα ΝΘΕ. Το stage έχει πολύ μικρή προώθηση, μόλις 2,1%, οι γυναίκες δεν το προτιμούν γιατί δεν προβλέπει ένσημα. Συνεχώς υπήρχε ενημέρωση για προκήρυξη, σεμινάρια και τα λοιπά, έξι εντάχθηκαν σε προγράμματα κατάρτισης και παρακολούθησαν τελικά οι πέντε.

Ένα άλλο σημαντικό είναι ότι από τις 15 που δεν έκαναν κάποια δραστηριότητα οι 6 ήταν άνω των 50 ετών και αντιμετωπίζουν προβλήματα λόγω μεγάλης ηλικίας και χαμηλών προσόντων και από τις υπόλοιπες οι 3 δηλώνουν ότι για συγκεκριμένους λόγους δεν κάνουν καμία κίνηση για εξεύρεση εργασίας αυτή τη στιγμή. 

Επίσης υπάρχει ένας αριθμός γυναικών, γύρω στις 4-5, που ξέρουμε ότι δουλεύουν αλλά χωρίς ένσημα, οπότε δεν μπορούμε να τις βάλουμε μέσα στη προώθηση. Ενδιαφέρον παρουσιάζει να δούμε και τις προτιμήσεις των ωφελούμενων αναφορικά με τα προγράμματα του ΟΑΕΔ. Η συντριπτική πλειοψηφία, 63,8%, ενδιαφέρονται για το ΝΘΕ. Αντιθέτως όπως είπαμε και πριν για το πρόγραμμα stage το ενδιαφέρον ήταν πολύ μικρό, μόλις 6,4%. 

Επίσης ένας πολύ μεγάλος αριθμός, 29,8%, ενδιαφερόταν για το πρόγραμμα ΝΕ. Σε αυτό το σημείο θα ήθελα να αναφερθώ σε ένα σημαντικό πρόβλημα που έχει αρχίσει να εμφανίζεται τα τελευταία χρόνια. Μεγάλος αριθμός ανέργων μη μπορώντας να βρουν δουλειά στρέφονται στην δημιουργία κάποιας επιχείρησης κάνοντας χρήση των προγραμμάτων επιδότησης χωρίς προετοιμασία, χωρίς σαφή επιχειρηματική ιδέα και πολύ συχνά χωρίς αντίληψη του ρίσκου που συνεπάγεται αυτή η κίνηση. Λανθασμένα αντιμετωπίζουν την επιχειρηματικότητα σαν αντίδοτο στην ανεργία, έτσι πολύ συχνά βλέπουμε μικρές επιχειρήσεις να ανοίγουν και πολύ σύντομα να κλείνουν γιατί δεν μπορούν να αντεπεξέλθουν στον υψηλό ανταγωνισμό. 

Η Συμβουλευτική μπορεί να βοηθήσει εδώ το άτομο να καταλήξει στην πιο ορθή και αποδοτική απόφαση, που δεν θα είναι κατά ανάγκη μια επιχειρηματικότητα. Στο πρόγραμμα από τις 14 ωφελούμενες που είχαν αίτημα για ένταξη στο πρόγραμμα ΝΕ, οι 7 μέσα από τη Συμβουλευτική κατέληξαν στο συμπέρασμα ότι δεν ήταν έτοιμες και δεν προχώρησαν, οι 3 βρήκαν δουλειά στον ιδιωτικό τομέα. 

Θα ήθελα πολύ σύντομα να πω ένα πρόβλημα που αντιμετωπίζει ο Δήμος μας αναφορικά με τη κατανομή των θέσεων. Ο Δήμος Αιγάλεω παρά το μεγάλο ποσοστό ανεργίας έχει ένα πολύ μικρό ποσοστό θέσεων δεσμευμένων στον ΟΑΕΔ. Έχουμε μόνο 5 ΝΘΕ τα οποία μοιραζόμαστε με το Χαϊδάρι, τα 2 έχουν ήδη καλυφθεί και τώρα στον τρίτο κύκλο ουσιαστικά δεν υπάρχει ΝΘΕ. Έχουμε όμως 15 stage τα οποία δεν τα θέλουν οι γυναίκες και έχει πάει μόνο μία σε αυτό, όλες οι υπόλοιπες θέσεις μένουν κενές. Προσπαθήσαμε να αλλάξουμε αυτό το ποσοστό, αλλά δυστυχώς δεν ήταν εφικτό. 

Αναφορικά με τον ρόλο της Τοπικής Αυτοδιοίκησης θα ήθελα να σημειώσω ότι πέρα από τη προώθηση αυτή καθ’ αυτή και την αποτελεσματικότητα κάθε σχεδίου είναι επίσης πολύ σημαντικό σαν αποτέλεσμα ότι μέσα από τέτοιου είδους δράσεις εγκαθιδρύονται νέες νοοτροπίες και αρχίζει να εξυφαίνεται μια νέα προοπτική για την αντιμετώπιση από τη πλευρά των ατόμων της εκπαίδευσης, της εργασίας και της σταδιοδρομίας τους. Η ελληνική κοινωνία έχει σε μεγάλο βαθμό άγνοια για τον θεσμό της Συμβουλευτικής, ενώ σε άλλες χώρες ανάλογοι θεσμοί λειτουργούν ήδη από τη σχολική περίοδο, ακολουθούν τα άτομα σε όλη τη διάρκεια του εργασιακού τους βίου και έτσι είναι εξοικειωμένα με αυτές τις διαδικασίες. 

Σε αυτό τον τομέα πιστεύω ότι η Τοπική Αυτοδιοίκηση μπορεί να αναλάβει ενεργό ρόλο στη συλλογική προσπάθεια για εγκαθίδρυση νέων δομών και αξιών στις τοπικές κοινωνίες, όπου η παροχή συμβουλευτικής υποστήριξης σαν αυτόνομης διαδικασίας με σημαντικά οφέλη για το άνεργο άτομο έστω και μακροπρόθεσμα θα γίνει συνείδηση. 

Τελειώνοντας ήθελα να αναφερθώ στο θέμα της αξιολόγησης των αποτελεσμάτων. Για την επιτυχία ενός προγράμματος η προώθηση είναι ασφαλώς ο σημαντικότερος δείκτης, αλλά σε αυτόν δεν μπορεί να αποτυπωθεί άμεσα η αλλαγή στη στάση των ωφελούμενων αναφορικά με την εργασία τους και τις επιλογές τους ή με την επανατοποθέτησή τους σε διάφορα ζητήματα ή αποφάσεις. 

Αναφορικά με τα μέχρι τώρα αποτελέσματα των δύο πρώτων κύκλων Συμβουλευτικής θεωρώ ότι πέρα από το γεγονός προώθησης στην απασχόληση τα αποτελέσματα είναι θετικά για τις άνεργες και από τη πλευρά της αποκόμισης άλλων ωφελειών έμαθαν αρκετά πράγματα που δεν γνώριζαν. Είχαν την ευκαιρία να διερευνήσουν τον εαυτό τους, απέκτησαν μια πιο ενεργητική στάση, μπόρεσαν να τοποθετηθούν στην αγορά εργασίας, είχαν τη δυνατότητα να μιλήσουν για τα προβλήματα και τις ανησυχίες τους και να τις μοιραστούν με άλλους ανθρώπους. 

Για κάποιες αυτά ήταν μια πρωτόγνωρη εμπειρία, αν σκεφτούμε ότι η εργασία ήταν έξω από το πεδίο δράσης τους ή ότι άλλες υποχρεώσεις δεν τους άφηναν περιθώριο να ασχοληθούν με τον εαυτό τους και τα δικά τους προβλήματα. Ήταν ακόμη το σημείο έναρξης για την υιοθέτηση μιας διαφορετικής στάσης στην αντιμετώπιση προβλημάτων εργασιακών ή όχι. Το ενδιαφέρον φαίνεται και από το γεγονός ότι καμία δεν διέκοψε το πρόγραμμα και παρά τις αρχικές αντιδράσεις και αμφιβολίες που εκδήλωσαν κάποιες στην αρχή τελικά ολοκλήρωσαν όλες. Το διαπιστώνουμε και στις επαφές που συνεχίζουμε να έχουμε μαζί τους, το πιο σημαντικό σε αυτές είναι η έκπληξη και η ικανοποίηση όταν βλέπουν ότι δεν τις έχουμε ξεχάσει, όταν υπάρχουν κάποιοι που συνεχίζουν να ενδιαφέρονται για αυτές και να τις στηρίζουν και ότι η συμμετοχή τους σε αυτή τη διαδικασία δεν είχε ημερομηνία λήξης, αλλά ήταν το εφαλτήριο για την εγκαθίδρυση μιας μόνιμης σχέσης στην οποία θα μπορούν ανά πάσα στιγμή να καταφεύγουν για καθοδήγηση και στήριξη και την ορθή αντιμετώπιση των επαγγελματικών ή άλλων προβλημάτων τους.

Για όλους εμάς που εργαζόμαστε στον τομέα της απασχόλησης και πιστεύουμε στη χρησιμότητα και στη σημασία αυτού που κάνουμε είναι πολύ σημαντικό να λαμβάνουμε τη θετική ανταπόκριση από τη μεριά των ανθρώπων που είναι οι αποδέκτες των προσπαθειών μας. 

Εύχομαι καλή συνέχεια σε όλους και καλά αποτελέσματα σε όλους τους φορείς Συμβουλευτικής. Ευχαριστώ.

ΠΡΟΕΔΡΕΙΟ: Ευχαριστούμε πολύ και εμείς τη κυρία Δερνελή. Να ευχηθούμε και εμείς καλή επιτυχία σε όλους τους φορείς για τις δράσεις που διοργανώνουν και στον Δήμο Αιγάλεω φυσικά.


Θέλω να πω ότι θα περάσουμε στον κύκλο των συμπερασμάτων και των πορισμάτων. Έχουν θιχτεί από τους ομιλητές ήδη πάρα πολλά ζητήματα, η εμπειρία των ομιλιών ήταν πολύτιμη πάρα πολύ. Θα ξεκινήσουμε παίρνοντας κάποιος τον λόγο και σιγά-σιγά να γίνει και ένας διάλογος.

Α. ΚΙΚΙΡΗ: Μιλώντας φαντάζομαι στο επίπεδο των γενικών συμπερασμάτων θα ήθελα λιγάκι να τονίσουμε και να δούμε αν συμφωνούμε σαν πρόταση για τον ρόλο του ΟΑΕΔ στις εταιρικές σχέσεις. Είναι κάτι πάρα πολύ βασικό. Ενώ ο ΟΑΕΔ πρέπει να λειτουργεί σαν εταίρος έχοντας τις υποχρεώσεις όλων των εταίρων σε ένα σχήμα, εντούτοις λειτουργεί σαν ελεγκτικός μηχανισμός μη δίνοντας σημασία στις αποφάσεις μιας ομάδας φορέων θεσμικών και αιρετών. Άρα βάζω το θέμα του ΟΑΕΔ μαζί με το θεσμικό πλαίσιό του και βέβαια νομίζω επειδή πρέπει να ξεκινήσουμε λίγο πάνω από τον ΟΑΕΔ, στον ρόλο της ΕΣΥΥ αφού από εκεί βγαίνουν οι οδηγοί εφαρμογής και οι προϋποθέσεις υλοποίησης ενός προγράμματος και καθορίζονται και οι όροι του κάθε εταίρου. Το βάζω και στο επίπεδο λοιπόν της ΕΣΥΥ, ποιος πρέπει να είναι ο ρόλος. Αυτό είναι το ένα θέμα.


Το άλλο θέμα έχει να κάνει σχέση με το διαχειριστικό πλαίσιο των προγραμμάτων μας. Υπάρχουν πάρα πολλά διαχειριστικά προβλήματα σε επίπεδο Νομαρχιών σίγουρα, φαντάζομαι και σε επίπεδο ΟΤΑ, με το ενιαίο λογιστικό σύστημα της Ελλάδος, πόσο μπορεί να είναι συμβατά βάσει των ευρωπαϊκών προδιαγραφών διαχείρισης όταν υλοποιούμε ευρωπαϊκά προγράμματα. Αυτό είναι κάτι βέβαια που πρέπει να απευθυνθούμε Υπουργείο Οικονομικών, γιατί ας πούμε εμείς με τα εντελλόμενα μπορεί να έχουμε αναπτύξει μια σχέση φιλική και να τους εξηγούμε πώς λειτουργεί το κάθε πρόγραμμα. Από άλλες Νομαρχίες είναι κάτι το τραγικό, δεν μπορούν να λειτουργήσουν. Δηλαδή μας παίρνουν τηλέφωνο και μας λένε: τι να κάνουμε διαχειριστικά;


Εγώ αυτά βάζω. 

Δ. ΜΠΙΡΜΠΑΣ: Θα προσπαθήσω να κάνω μια απόπειρα συμπερασμάτων. Καταρχήν αυτό που αναδείχτηκε σε όλες τις συζητήσεις και μπήκε ως βασικό σημείο είναι ότι αναδεικνύεται σημαντικά η τοπική διάσταση και η ιδιαιτερότητα ως ένα στοιχείο για την οποιαδήποτε ανάλυση. Παρακολουθήσατε και είδατε ότι ανάλογα με τη περιοχή που ήταν τα αποτελέσματα, όποιος είδε τους πίνακες βλέπει διαφοροποίηση και όσον αφορά τον πληθυσμό και όσον αφορά τη συμπεριφορά και όσον αφορά το τι ζητάει ο καθένας κάθε στιγμή. Να μην αναφερθώ περισσότερο.


Άρα είναι κρίσιμο στοιχείο στον σχεδιασμό των οποιωνδήποτε προγραμμάτων στο μέλλον η ανάδειξη τοπικής διάστασης ως ιδιαιτερότητα που πρέπει να συνυπολογιστεί. Αυτό συνακόλουθα φέρνει την ανάγκη αξιόπιστων στοιχείων τουλάχιστον σε περιφερειακό, νομαρχιακό και άμεσα σε τοπικό επίπεδο, κάτι που η χώρα μας δεν έχει και οι προσπάθειες που γίνονται και αυτό φάνηκε ιδιαίτερα αν θα δείτε τα συμπεράσματα που είπε ο κύριος Ζερβός με αυτά που είπε η κυρία Κίκιρη εδώ. Δείχνει ένα χάσμα αντιμετωπίσεων, γιατί άλλο να βλέπεις στοιχεία σε εθνικό επίπεδο και άλλο να βλέπεις στοιχεία πρωτογενή και μάλιστα στοιχεία τα οποία είναι δευτερογενούς και τριτογενούς επεξεργασίας και όχι πρωτογενή στοιχεία. 

Άρα αξιόπιστα στοιχεία με πρωτογενείς έρευνες, αυτό είναι ένα άλλο στοιχείο που βγήκε και προέκυψε εδώ, σε περιφερειακό, νομαρχιακό και τοπικό επίπεδο. Να υπάρχουν και αντίστοιχοι δείκτες, που σημαίνει και τροποποίηση πολιτικής από όλους και νομοθετικού πλαισίου ακόμα, αλλά και πολιτικής σε σχέση με τα στοιχεία που διαχειρίζεται η ΕΣΥΥΕ.

Ένα άλλο στοιχείο που προέκυψε από όλους και μάλιστα παρ’ όλα τα προβλήματα θεωρήθηκε ότι είναι πάρα πολύ σημαντικό, είναι το ζήτημα της κοινωνικής εταιρικότητας η οποία πρέπει να διαρθρώνεται όχι μονάχα σε επίπεδο διαβούλευσης ή σε ένα πάνω επίπεδο, αλλά μέχρι το τελευταίο επίπεδο. Άρα τα στοιχεία που έβαλε η κυρία Γκόνου σε σχέση με τη τοπική στρατηγική για την απασχόληση συνολικά, αν τα δούμε αφαιρετικά έβαζε αυτό το στοιχείο το πολύ σημαντικό από το κάτω προς τα πάνω, όπου το στοιχείο της κοινωνικής εταιρικότητας και κινητοποίησης των τοπικών φορέων παραμένει πάρα πολύ σημαντικό. 

Αυτό είναι ένα στοιχείο το οποίο προκύπτει και από τα προγράμματα όπως μπήκαν και από την διάσταση που έβαλαν και οι ίδιοι οι φορείς, τα ΚΕΣΥΥ, ότι γίνεται μια προσπάθεια σύνδεσης με τη τοπική αγορά, μια συζήτηση. Ακόμα και τα παραδείγματα που ανέφερε, τρία-τέσσερα σημείωσα από τα παραδείγματα που ανέφερε ο Αντιδήμαρχος του Κορυδαλλού σε σχέση με κάποιες ενέργειες τοπικού επιπέδου ενεργοποίησης των στοιχείων.

Κεντρικό σημείο σε όλα αυτά, για να μην χανόμαστε όμως, είναι ότι δεν μπορεί η Τοπική Αυτοδιοίκηση από μόνη της να λύσει το πρόβλημα. Δεν είναι μοντέλο Τοπικής Αυτοδιοίκησης αυτοκράτορα το οποίο λύνει τα πάντα και είναι το βασίλειο της χώρας. Άρα το στοιχείο του ΟΑΕΔ είναι πάρα πολύ κρίσιμο. 

Μπήκαν δύο βασικά ζητήματα: πρώτον, η έλλειψη της τοπικότητας που έχει ο ΟΑΕΔ, η αποκέντρωση ουσιαστικά των λειτουργικών του ΟΑΕΔ με προσανατολισμό στο τοπικό επίπεδο, η ανάγκη στενής συνεργασίας του ΟΑΕΔ με τις δομές που δημιουργεί η Τοπική Αυτοδιοίκηση, αυτό φάνηκε σε πάρα πολλά προγράμματα και φαίνεται και από τους ίδιους τους ανέργους ότι ένα πολύ μεγάλο ποσοστό λειτουργεί μέσω προσωπικών δικτύων στην Ελλάδα και όχι μέσω θεσμικών δικτύων όπως είναι ο ΟΑΕΔ. Αυτό δείχνει ένα μεγάλο βαθμό αναποτελεσματικότητας, το οποίο κατ’ εμάς τουλάχιστον προκύπτει από τη διάρθρωση που έχει ο ΟΑΕΔ και τον προσανατολισμό που έχει των γενικών προγραμμάτων.

Εξίσου σημαντικό τεχνικά και πρέπει αυτό να απαιτηθεί, είναι ότι όταν προκηρύσσονται προγράμματα τέτοια να λαμβάνονται υπόψη στον σχεδιασμό του ΟΑΕΔ ούτως ώστε να μην έχουμε το πρόβλημα της αφερεγγυότητας προγραμμάτων, δαπανών που γίνονται και οι γυναίκες ή οποιοσδήποτε άλλος πληθυσμός να μη βρίσκει αντίστοιχες θέσεις για τις οποίες υποτίθεται έχει υποστηριχτεί, επεξεργαστεί η Συμβουλευτική. Είναι τα χαμένα λεφτά αυτά, άρα αυτό σημαίνει μια άλλη διάρθρωση των προγραμμάτων και επιβεβαιώνει το προηγούμενο που λέγαμε. Αυτό όμως προϋποθέτει και διάφορες νομοθετικές αλλαγές, οπότε πρέπει να δούμε και αλλαγές νομοθετικού πλαισίου. 

Τα ζητήματα του διαχειριστικού πλαισίου του Γ΄ Κοινοτικού Πλαισίου Στήριξης που για λίγο θα βελτιωθεί στο Δ΄ Κοινοτικό Πλαίσιο Στήριξης είναι πάρα πολύ σημαντικό και αποτελεί κόκκινο νήμα όλης της κριτικής που δέχονται τα προγράμματα που εφαρμόζονται. Αυτό που επίσης είναι εξαιρετικό και μπήκε ως στοιχείο είναι η ανάδειξη τοπικών παρατηρητηρίων. 

Εγώ θέλω εδώ να ενημερώσω ότι παρ’ όλο που αυτό αρχικά είχε γίνει δεκτό από μια πρόταση που είχαμε διαμορφώσει ως ΚΕΔΚΕ στον νέο Κώδικα, τα παρατηρητήρια βγήκαν και βγήκαν μονάχα Γραφεία Απασχόλησης, που μειώνει ουσιαστικά την εμβέλεια παρακολούθησης. Αυτό όμως το στοιχείο μπορεί ανεξάρτητα αν μπαίνει ή όχι αυτό να επιδιώκεται, αυτές οι δομές να παραμένουν, αυτό είναι το πιο σημαντικό από όλα, να υπάρχει μια αλληλεγγύη και μια δικτύωση αυτών των δομών, γιατί όπως πολύ σωστά ανέφερε και η κυρία Κίκιρη στην Ελλάδα ανακαλύπτουμε χιλιάδες φορές ξανά την Αμερική με διαφορετικούς τρόπους και με διαφορετικές μεθόδους, πληρώνοντας τα ίδια και τα ίδια χρήματα.

Έτσι τουλάχιστον εμείς έχουμε προτείνει με την ΕΕΤΑΑ και το ξέρει καλύτερα αυτό η κυρία Γκόνου, μια πρόταση στη διαχειριστική Αρχή να γίνει μια καταγραφή και μελέτη όλων των δράσεων που έχει κάνει η Τοπική Αυτοδιοίκηση στο Γ΄ Κοινοτικό Πλαίσιο Στήριξης, τι μελέτες έχουν γίνει, τι έργα έχουν γίνει για να μπορέσουμε να κάνουμε μια αξιολόγηση. 

Πληροφοριακά το Δ΄ Κοινοτικό Πλαίσιο Στήριξης στην απασχόληση ουσιαστικά αυτό θα κάνει και αν δεν είμαστε προετοιμασμένοι εμείς να κάνουμε καλές πρακτικές θα πληρωνόμαστε πάλι για να αξιολογήσουμε αυτά που έχουμε κάνει. Ενώ αυτή τη στιγμή στο μέλλον δεν πρόκειται να έχουμε προγράμματα τέτοιων, παρά μονάχα εφαρμογής καλών πρακτικών. Αυτά που ζήσαμε ως τώρα είναι διαφορετικά.

Τελειώνοντας σε αυτό θέλω να πω ένα εξαιρετικό στοιχείο. Αυτό που αναδεικνύεται είναι ότι η Συμβουλευτική και μάλιστα με τοπικό επίπεδο και όχι μονάχα υπηρεσιακά, άρα η διασύνδεση των δύο φορέων που κάνουν Συμβουλευτική του ΟΑΕΔ και των Γραφείων του είναι εξαιρετικά σημαντική. Υπάρχουν εξαιρετικά σημαντικά αποτελέσματα και αυτό που λέγαμε πάντα και λέμε για να μην υπάρχει αυτή η νεοφιλελεύθερη αντίληψη παραγωγής και αποτελέσματος υπάρχει το εξής: ότι η Συμβουλευτική έχει πολλαπλά οφέλη στις γυναίκες ή στον πληθυσμό που δέχεται Συμβουλευτική, όχι μονάχα για την τόνωση της απασχόλησης αλλά και για την τόνωση της προσωπικότητας. 

Είναι εξαιρετικά σημαντικό να φανεί ότι αυτό φαίνεται στη συνέχεια και εγώ κρατώ και αυτό που είπε η κυρία Δερνελή στο τέλος, ότι είναι πολύ σημαντικό για τον συγκεκριμένο πληθυσμό που κατά βάση έχει άλλη διάρθρωση από περιοχή που είναι στην Αθήνα. Ιδιαίτερα όμως αυτές όμως που είναι μεγάλης ηλικίας και βιώνουν έναν αποκλεισμό χαμηλών προσόντων, είναι η συνεχιζόμενη στήριξη και το ενδιαφέρον, που σημαίνει ότι υπάρχει ανάγκη χρηματοδότησης αυτών των δομών. 

Άρα αυτά πιστεύω ότι είναι χονδρικά τα συμπεράσματα. Επίσης καλύτερα από μένα, εγώ δεν έχω τέτοιες δυνατότητες επιστημονικές, οι δυνατότητες μπορούν να καταγράψουν κάποια προβλήματα που ήταν κοινά και στις τρεις και με ιδιαιτερότητες που μπήκαν από τη κάθε περιοχή για να φανούν και τα προβλήματα της συμβουλευτικής και το τι περιμένουν. Εγώ κράτησα εξαιρετικά σημαντικό το να αναδείξουμε ότι δεν πρέπει να γεννιούνται προσδοκίες στους ωφελούμενους ότι Συμβουλευτική σημαίνει και θέση απασχόλησης, είναι πολλαπλό το φαινόμενο και πρέπει να αντιμετωπιστεί. Είναι καλό αυτό γιατί αυτό το εισπράττουν οι τελευταίοι που δέχονται, οι τελευταίοι που δέχονται είναι οι φορείς Συμβουλευτικής και ιδιαίτερα οι Σύμβουλοι.

Ευχαριστώ. 

ΠΡΟΕΔΡΕΙΟ: Ευχαριστούμε και εμείς. Συνεχίζουμε, ποιος θέλει τον λόγο; Ορίστε.

ΣΥΝΕΔΡΟΣ: Δουλεύω στην Διεύθυνση Κοινωνικής Πρόνοιας Νομαρχίας Πειραιά και είμαι κοινωνική λειτουργός. Θεωρώ ότι ήταν πολύ ωραία ιδέα να εμπλακούν οι Υπηρεσίες της Πρόνοιας με την εμπειρία τους, να έρθουν κοντά στις γυναίκες και κοντά στους ανθρώπους που παρακολούθησαν τα προγράμματα, να καταθέσουν την εμπειρία τους. 

Ήταν πάρα πολύ σημαντικό το ότι εμείς πήγαμε κοντά τους και δεν ήρθαν άνθρωποι, γυναίκες ή τα άτομα με ειδικές ανάγκες στα γραφεία μας για να παρακολουθήσουμε τα προβλήματα και να συζητήσουμε μαζί τους. Ήταν μια ιδέα τρομερή αυτή νομίζω και μας έκανε να αισθανθούμε διαφορετικά και εύχομαι να είναι ένα καλό ξεκίνημα αυτό και να συνεχίσουμε, εμείς που είμαστε σε Υπηρεσίες να κάνουμε κάτι πρωτότυπο, κάτι διαφορετικό.

Θέλω να ευχαριστήσω τη κυρία Κίκιρη που είχε αυτή την ωραία ιδέα και κάναμε αυτά τα πρωτότυπα προγράμματα. Εύχομαι αυτό να μη σταματήσει εδώ, αλλά να συνεχίσουμε να προσφέρουμε τις Υπηρεσίες μας και στο μέλλον. 

ΠΡΟΕΔΡΕΙΟ: Ευχαριστούμε πολύ.

ΣΥΝΕΔΡΟΣ: Θα ήθελα να μείνω και εγώ σε δύο σημεία. Όντως ο τοπικός χαρακτήρας είναι κάτι πάρα πολύ σημαντικό για την παροχή των συμβουλευτικών υπηρεσιών, όχι μόνο στο επίπεδο της επιχειρηματικότητας όπως προαναφέρθηκε προηγουμένως, αλλά και στο επίπεδο της διασύνδεσης που προσδίδει στην ουσία τη ποιότητα στη παροχή των υπηρεσιών. 


Θα φέρω το παράδειγμα μιας κυρίας την οποία παρακολουθώ. Είναι 60 χρονών, είναι μοναχικό άτομο, όταν ήρθε δεν είχε κανένα εισόδημα, μέσα από αυτή τη διαδικασία της συμβουλευτικής έχει παραπεμφθεί στη Πρόνοια, έχει πάρει επίδομα πρόνοιας, έχει πάει σε ΚΑΠΗ, έχει κοινωνικοποιηθεί μέσα από αυτή τη διαδικασία, έχει για πρώτη φορά πάρει επιδόματα Χριστουγέννων. Πήρε πρώτη φορά στη ζωή της επίδομα Χριστουγέννων, ενώ είναι δημότης. 

Οι άνθρωποι που είναι άνεργοι και μακροχρόνια άνεργοι, που από κάποια ηλικία και ύστερα είναι και μοναχικοί, είναι αποκλεισμένοι από τις Υπηρεσίες συνολικά και νομίζω ότι αυτό είναι ένα θέμα που μπορεί να αναδειχτεί με την ολοκλήρωση του προγράμματος ίσως. Ο ποιοτικός χαρακτήρας της παροχής υπηρεσιών στο τοπικό επίπεδο.

Είναι για πρώτη φορά μου είπε η ίδια χαρακτηριστικά ότι: μπήκα σε ένα γραφείο και μου φέρθηκαν σαν άνθρωπο, κάθισα απέναντι σε έναν άνθρωπο και ασχολήθηκε κάποιος με τη περίπτωσή μου. Όχι διαδικαστικά, ουσιαστικά. Αυτό είναι ένα παράδειγμα εξατομικευμένης προσέγγισης. Δεν είναι μόνο το κομμάτι της εργασίας, είναι συνολικά το κομμάτι του ανθρώπου ως συνόλου, το κομμάτι του δημότη ως συνόλου.

Ένα άλλο που ήθελα να πω όσον αφορά στη λειτουργία της Συμβουλευτικής και στο δια ταύτα. Θα ήθελα να επισημάνω το σημαντικό πρόβλημα αυτού που ονομάζω εγώ χαρακτηριστικά εντυπολογίας. Μας έρχονται συνέχεια και βομβαρδιζόμαστε οι Σύμβουλοι και τα ΚΕΣΥΥ με έντυπα. Κοντεύουμε να ολοκληρώσουμε τον Α΄ κύκλο και μας ήρθαν έντυπα πρώτης αξιολόγησης. 

Καταλαβαίνετε ότι αυτό είναι γελοίο για τους Συμβούλους, οι οποίοι αναγκαζόμαστε να αγοράζουμε εφημερίδες για να βάζουμε αγγελίες, να προσπαθούμε να βλέπουμε τις προκηρύξεις και να τις συμπληρώνουμε, να προσπαθούμε να βρίσκουμε τη πληροφόρηση, να παρέχουμε στήριξη, να έχουμε όλη αυτή τη διαδικασία συμπλήρωσης εντύπων. 

Εγώ είμαι και Υπεύθυνη, είμαι και Σύμβουλος, οι υπογραφές που έχω βάλει είναι απίστευτες. Το τι υπογραφή έχω βάλει δεν λέγεται και νομίζω όλοι το βιώνουμε αυτό. Τουλάχιστον να υπάρχει ένας αρχικός σχεδιασμός όσον αφορά το τι έντυπα πρόκειται να συμπληρώσουμε και ειδικά στα έντυπα που αφορούν στους συμβουλευόμενους. 

Οι συμβουλευόμενοι έρχονται έχοντας ήδη συμπληρώσει ένα σωρό ερωτηματολόγια και θα έρθουν σε εμάς, που εμείς τους δίνουμε μια άλλη πρόταση, τη πρόταση της προσωπικής επαφής και κάποια στιγμή αυτό είναι διαταρακτικό για τη σχέση που προσπαθούμε να αναπτύξουμε. Ξαφνικά έχουμε φτάσει σε ένα σημείο και τους λέμε: ξέρετε, πρέπει τώρα να συμπληρώσετε και αυτά, πάρτε τα.

Εδώ θέλω επίσης να επισημάνω για τα έντυπα ότι μέσω αυτών των διαδικασιών αποκλείονται πάλι άνθρωποι οι οποίοι είναι χαμηλού εκπαιδευτικού επιπέδου. Τα έντυπα αυτά είναι ακατάλληλα και απαράδεκτα για παλιννοστούσες, για γυναίκες που είναι δημοτικής υποχρεωτικά εκπαίδευσης. 

Αυτό ήθελα να πω. Νομίζω πάντως παρ’ όλα αυτά ότι η δουλειά που κάνουμε είναι πάρα πολύ σημαντική και δεν εξαντλείται σε αριθμούς, είναι ουσιαστική, είναι δουλειά που έχει να κάνει με τη προσωπική σχέση, με τον άνθρωπο, με το ανθρώπινο πρόσωπο και θεωρώ ότι οι Σύμβουλοι δεν έχουν στηριχτεί αρκετά σε αυτή τη διαδικασία. Σε επόμενες συναντήσεις ίσως θα έπρεπε να υπάρχει ένας τρόπος αμιγώς για τη Συμβουλευτική, για τον ρόλο του Συμβούλου, για το τι προσπάθειες γίνονται στο πραγματικό επίπεδο.

Ευχαριστώ. 

Ν. ΝΕΖΗ: Εγώ θα ήθελα να τονίσω ένα σημείο μόνο, γιατί είναι και η θεματική σήμερα της συνάντησης, σε σχέση με τις προσπάθειες για την απασχόληση με τους ΟΤΑ. Είναι πάρα πολύ μεγάλο θέμα και νομίζω ότι έχει τόσες διαστάσεις που κανείς κινδυνεύει πια να χαθεί μέσα σε αυτό, γιατί τι σημαίνει ΟΤΑ; Τι είναι Δήμος; Τι είναι τοπικότητα; Η τοπικότητα τι είναι για την Αγία Βαρβάρα; Η Αγία Βαρβάρα; Δεν είναι χωρικότητα, είναι άλλο πράγμα η χωρικότητα. Άλλο η τοπικότητα, η τοπικότητα να τη προσδιορίσουμε λίγο διαφορετικά γιατί ο καθένας τη φαντάζεται αλλιώς. 

Με αφορμή αυτό και επειδή έχουμε πάρει πάρα πολύ χρόνο, απλά θα ήθελα να πω ότι θα πρέπει να επαναπροσδιορίσουμε κάποια νοήματα, να συμφωνήσουμε πάνω σε αυτά, γιατί δεν υπάρχει μια σύμβαση στο τι θεωρούμε όλοι. Ακόμη και στη Συμβουλευτική, ακόμη και στη διαχείριση, ακόμη και σε πάρα πολλά θέματα νομίζω ότι είναι μια μεταβατική περίοδος.

Μου κάνει πάρα πολύ μεγάλη εντύπωση ότι ζητάμε εναγωνίως συμπεράσματα ενώ είμαστε στη μέση ενός έργου και συνειδητοποιώ ότι θα έπρεπε να ήμασταν στο τέλος ενός έργου, απλά καθυστέρησε το έργο. Ως συμπέρασμα λοιπόν θα πούμε ότι θα πρέπει να γίνεται καλύτερος σχεδιασμός, καλύτερος συντονισμός σε τοπικό επίπεδο, γιατί δεν μπορεί μια γυναίκα που έχει κάνει Συμβουλευτική να τη ξαναστείλεις για Συμβουλευτική. Κάπως πρέπει να το διαχειριστούμε αυτό, δεν γίνεται αλλιώς. 

Απλά θα πρέπει νομίζω να συνεννοηθούμε όλοι και να επαναπροσδιορίσουμε κάποιες έννοιες της τοπικότητας, της ευθύνης των φορέων της Τοπικής Αυτοδιοίκησης, γιατί η Τοπική Αυτοδιοίκηση είπαμε είναι πολλά πράγματα. Απλά μια επιφύλαξη στην ευθύνη της διαχείρισης, την ανάληψη μάλλον ευθύνης της διαχείρισης της σύζευξης των θέσεων εργασίας από τους ΟΤΑ.

Αυτή υπεραγωνιώδης προσπάθεια των Δήμων να τα κάνουν όλα, να βρουν δουλειά στους δημότες, να συνδέσουν τη τοπική αγορά και τα λοιπά νομίζω ότι έχει μια υπερβολή και έναν κίνδυνο, γιατί μιλάμε για έναν πολιτικό θεσμό ο οποίος αλλάζει κάθε 4 χρόνια, μαζί του αλλάζουν και όλα τα στελέχη καμιά φορά και μιλάμε και για υποδομές οι οποίες έχουν πάρα πολύ μη επεξεργασμένες σκέψεις και θέσεις. Απλά αυτό ήθελα να τονίσω, ότι είναι πρωτόλεια κάποια θέματα και κάποια στιγμή πρέπει να συνεννοηθούμε για να τα λύσουμε. 

Α. ΚΙΚΙΡΗ: Η ευθύνη μας παρακολούθησης των ωφελουμένων κατά τη διάρκεια της εύρεσης εργασίας που έχουμε Συμβουλευτική, αμέσως μας κάνει συμμέτοχους στο να βρουν δουλειά. Ο άνεργος βλέπει ένα σχέδιο που καταλήγει σε μια απασχόληση, ανεξάρτητα αν κύριος υπεύθυνος είναι ο ΟΑΕΔ που έχει πάρει και το κονδύλι από το πρόγραμμα για να κάνει αυτό, το έχει πάρει, δεν το κάνει από δικά του κονδύλια, από του προγράμματος τα κάνει. Ουσιαστικά με τους φορείς που κάνουν Συμβουλευτική έρχεται σε επαφή. Εντάξει, εμείς μιλάμε σαν φορείς Τοπικής Αυτοδιοίκησης…

(αλλαγή κασέτας)

ΠΡΟΕΔΡΕΙΟ: Θέλει άλλος τον λόγο; Ορίστε.

Χ. ΝΟΜΙΔΟΥ: Είμαι Προϊσταμένη της Διεύθυνσης Κοινωνικών Υπηρεσιών του Δήμου Κορυδαλλού. Πριν μιλήσετε είχα προβληματιστεί πάνω σε ένα-δυο θέματα γιατί εγώ είμαι μόνιμη υπάλληλος στο Δήμο Κορυδαλλού και βέβαια είμαι σε πλεονεκτική θέση έναντι άλλων συνάδελφών μου κοινωνικών λειτουργών και το εννοώ αυτό, διότι ο Δήμος μας έχει θεσμοθετήσει Διεύθυνση Κοινωνικών Υπηρεσιών, έχει θεσμοθετήσει θέσεις κοινωνικών λειτουργών, ψυχολόγων, κοινωνιολόγων και άλλων επιστημόνων.

Βεβαίως όλο αυτό το φάσμα των Υπηρεσιών που αναφέρθηκαν, εγώ δεν είμαι απόλυτη ότι όλα λειτουργούν άψογα, αλλά γίνονται πάρα πολύ καλές προσπάθειες συστηματικές, γίνονται προσπάθειες με άμεση συνεργασία με όλες τις Υπηρεσίες, τους φορείς, ΟΑΕΔ, Νομαρχία, Υπουργεία. Δηλαδή δεν γίνεται τίποτα έτσι τυχαία, προσπαθούμε με τεκμηρίωση όταν ξεκινάμε ένα πρόγραμμα να το υλοποιούμε και όπως αναφέρθηκε ας πούμε το πρόγραμμα, το Αναπτυξιακό Σχέδιο του Κορυδαλλού που έγινε τελευταία, για αυτό το 5ετές πρόγραμμα έγινε πολύ δουλειά και ξεκίνησε από τις Κοινωνικές Υπηρεσίες τις σταθερές, από τους μόνιμους υπαλλήλους, με τη Νομαρχία είχαμε συνεργασία, πληροφόρηση. 

Έχουμε κάνει το νούμερο 1560 που είναι πληροφορίες, συγκεντρώνονται πληροφορίες από όλους τους Κορυδαλλιώτες και διαχέονται στις Υπηρεσίες του Κορυδαλλού, οι οποίες Υπηρεσίες πλέον παραπέμπουν κάθε πολίτη αλλού. Το Γραφείο Ανέργων, το Γραφείο Αλλοδαπών, ήδη προωθούμε ΚΕΑ, Κέντρο Εξυπηρέτησης Αλλοδαπών, όπως είναι το ΚΕΠ για τους πολίτες, που είναι πάρα πολύ σημαντικό και δένεται με το Γραφείο Ανέργων. 

Έχουμε κάνει ιστοσελίδα όπου πλέον αρχίζουμε πολύ συστηματικά και τεκμηριωμένα να δίνουμε πληροφόρηση για το τι γίνεται στον Κορυδαλλό σε ότι αφορά τις Κοινωνικές Υπηρεσίες και γενικότερα τη κοινωνική πολιτική και όχι πλέον τους δρόμους και τα πεζοδρόμια και τις πλατείες. Οπότε έχει τη δυνατότητα σε όλη την Ελλάδα κάποιος να μπει στην ιστοσελίδα και να έχει τη πληροφόρηση. 

Είναι πολύ σημαντικό αυτό που είπε η κυρία Κίκιρη, τα πορίσματα, τα αποτελέσματα και οι εργασίες που γίνονται και οι έρευνες να ενημερωνόμαστε και να δούμε στο Δήμο Κορυδαλλού ας πούμε τι μπορεί να προωθηθεί. Να μη ξεκινάμε από το μηδέν, αυτό είναι πάρα πολύ σημαντικό. Για αυτό επιχειρούμε μέσα στις Κοινωνικές Υπηρεσίες επίσης μια Τράπεζα Πληροφοριών και πάντα Συνέδρια, ημερίδες γίνονται και τα λοιπά, προσπαθούμε να παίρνουμε και τις εργασίες του Συνεδρίου και τα πορίσματα, τα αποτελέσματα και να τα περνάμε μέσα στη τράπεζά μας, να ανοίγουμε και να βρίσκουμε, να μη ξεκινάμε από το μηδέν.

Πραγματικά γίνεται μια πολύ καλή προσπάθεια, όπως παραδείγματος χάρη για τα ΑΜΕΑ συνεργαζόμαστε με τη Νομαρχία, δεν κάνουμε τίποτα αυθαίρετα και τοπικιστικά. Δηλαδή το βλέπουμε πάντα σε σχέση με τους όμορους Δήμους, με τη Νομαρχία και ευρύτερα με τους άλλους φορείς. 

ΣΥΝΕΔΡΟΣ: Αυτό που ήθελα να πω εγώ είναι ότι επιτέλους πρέπει κάποια στιγμή να ξεφύγουμε από αυτή την έννοια του να είναι όλα συνδεδεμένα με τις Τοπικές Αρχές και ότι κάθε φορά που αλλάζει το πολιτικό σκηνικό πρέπει να αλλάζει και η φιλοσοφία και η στρατηγική κάθε κράτους, κάθε Νομαρχίας, κάθε Δήμου. Επιτέλους πρέπει να θεσμοθετηθούν αυτές οι διεπιστημονικές Επιτροπές που εισηγούνται και οι Τοπικές Αρχές πλέον είναι εκείνες που θα υλοποιήσουν. Ένα αυτό.


Δεύτερον και λίγο παρεμφερές είναι ότι πλέον ξεκινάει μια διαδικασία συμβουλευτικής για κάποιους ανθρώπους και κατά κάποιο τρόπο τους δεσμεύει γιατί δεν μπορούν να συμμετέχουν σε άλλες δράσεις κατάρτισης τις οποίες υλοποιεί ο ΟΑΕΔ. Δεν έχει καταλάβει δηλαδή ο ΟΑΕΔ ότι η Συμβουλευτική είναι ένα στάδιο ξεχωριστό από όλα τα άλλα, δεν μπορεί να ενταχθεί σε κάποια άλλη δράση όχι συμβουλευτική, κατάρτισης ή οτιδήποτε άλλο. 

ΣΥΝΕΔΡΟΣ: Εγώ κλείνοντας θα ήθελα να επισημάνω, να συνδέσουμε δηλαδή κάποια πράγματα που είπαμε εδώ πέρα με τη διάλεξη τη πρωινή και με το ζήτημα που έθεσε η κυρία Κίκιρη με ερώτηση που έκανε στον κύριο Ζερβό, στο ότι είναι πάρα πολύ σημαντικό να δούμε άμεσα, να μπορέσει να κινητοποιηθεί ο ΟΑΕΔ στη διασύνδεσή του με τις επιχειρήσεις. Αν υποθέσουμε και αν δεχτούμε ότι είναι σε πιλοτικό στάδιο όπως είπε ο κύριος Ζερβός.

Ευχή δική μου και όλων μας πιστεύω είναι να ξεφύγουμε από το πιλοτικό στάδιο πλέον και να προχωρήσουμε με γοργά βήματα για να μπορούμε να έχουμε ένα feed back από την άλλη μεριά για να μπορέσει να γίνει διασύνδεση. Κλείνοντας θα ήθελα να πω ότι καταλαβαίνω πάρα πολύ την αγανάκτηση των Συμβούλων, των ωφελουμένων αλλά και των Συμβούλων. 

Εγώ πιστεύω ότι η Συμβουλευτική – και δεν μπορεί να το αμφισβητήσει κανείς – είναι το άλφα και το ωμέγα και αν η ελληνική κοινωνία δεν ήταν μέχρι τώρα εξοικειωμένη τόσο πολύ σε αυτές τις υπηρεσίες, πιστεύω ότι ολοένα και περισσότερο θα αρχίσει να εξοικειώνεται και καταλαβαίνει όλος ο κόσμος το πόσα πολλά έχει να δώσει η Συμβουλευτική και οι γυναίκες που έρχονται με αυτό το καυτό αίτημα του να βρουν δουλειά για τους χι δικούς τους λόγους, είτε καθαρά βιοποριστικούς, είτε ψυχολογικούς, κοινωνικούς και όποιους άλλους λόγους, ακόμη και όταν δεν καταλαβαίνουν τι είναι αυτό και λένε: γιατί χάνω τον χρόνο μου τώρα, τι είναι αυτά που μου λέτε, δεν έχω χρόνο για χάσιμο, πιστεύω ότι στο άμεσο μέλλον θα καταλάβουν πόσα πολλά μπορούν να αποκομίσουν από τη Συμβουλευτική. Απλώς δυστυχώς τα προγράμματα αυτά χρηματοδοτούνται από ένα Ευρωπαϊκό Κοινωνικό Ταμείο, από εθνικούς πόρους και οι τελικοί δικαιούχοι ζητούν αποδείξεις για τα χρήματα που πληρώνουν. Τις αποδείξεις αυτές θεωρούν ότι μπορούν να τις έχουν μόνο μέσα από γραπτά, τα γραπτά μένουν, τα έντυπα μένουν, είναι μια νοοτροπία την οποία η ελληνική κοινωνία τη βιώνει ανά αιώνες τώρα, η γραφειοκρατία έχει αναπτυχθεί πάρα πολύ και είναι και αυτό ένα μέρος της. 

Στη φάση υλοποίησης των προγραμμάτων δυστυχώς δεν μπορεί να γίνει κάτι, δεν μπορούμε να ξεφύγουμε από αυτό το πλαίσιο. Εύχομαι στο μέλλον στον σχεδιασμό των προγραμμάτων να γίνει πάρα πολύ βασικό αυτό το πρόβλημα που αντιμετωπίζουν οι φορείς στην υλοποίηση των προγραμμάτων και να μπορέσουμε να αποδεσμευτούμε από αυτό. Όταν έχουμε να κάνουμε με ανθρώπους, όταν οι Σύμβουλοι εγκαθιδρύουν μια σχέση με τη Συμβουλευόμενη θα μπορούσε πολύ πιο απλά να πιστοποιείται η δουλειά που κάνουν. Δεν χρειάζονται τόσα έντυπα, θα αρκούσε μόνο μια επαφή με χι αριθμό ωφελούμενων για να καταλάβουν αν και κατά πόσο έχουν υποστηριχτεί και πόσο έχουν βοηθηθεί. Να καταλάβουν τέλος πάντων αυτοί που πληρώνουν, που ζητάνε αποδείξεις πόσο έχουν βοηθηθεί οι ωφελούμενες.

Σας ευχαριστώ πολύ για τη συμμετοχή σας.

ΣΥΝΕΔΡΟΣ: Υπάρχει μια ανάγκη να καταγραφούν οι Υπηρεσίες που υπάρχουν στη Νομαρχία Πειραιά και αυτό το έχουμε δη εμείς σαν Διεύθυνση Κοινωνικής Πρόνοιας, έτσι ώστε οι Σύμβουλοι, οι κοινωνικοί λειτουργοί και οι ψυχολόγοι να μπορούν να κατευθύνουν πολύ εύκολα έχοντας έναν οδηγό προνοιακό χάρτη τις περιπτώσεις τους, πού πρέπει ο καθένας να πάρει τη βοήθεια που χρειάζεται και αυτό θα σας το πω σαν ένα παράδειγμα. 

Ήρθε μια τσιγγάνα η οποία ήταν άπορη και μου ζήτησε να κάνει φυσικοθεραπεία στο παιδί της που ήταν ανασφάλιστο. Την έστειλα λοιπόν να πάει στον Κορυδαλλό γιατί εκεί ήταν το μέρος που κατοικούσε και πράγματι βοηθήθηκε άμεσα, γιατί αμέσως ο Κορυδαλλός – και από ότι βλέπετε έχει πολύ πλούσια προγράμματα αυτός ο Δήμος – την έστειλε σε έναν φυσικοθεραπευτή που ίσως είχαν κάνει σύμβαση, δεν ξέρω τι είχαν κάνει, ο οποίος ήταν ιδιώτης. Ήρθε η τσιγγάνα μετά και μου είπε: καλύφθηκα από τον Δήμο που με έστειλες, σε ευχαριστώ πάρα πολύ.

Αν όλα αυτά τα προγράμματα υπάρχουν καταγεγραμμένα, τα οποία εμείς έχουμε βάλει σε ένα δρόμο με τον κοινωνιολόγο της Υπηρεσίας μας για να ξεκινήσουμε αυτή τη δουλειά και έχουμε δεσμευτεί στον Νομάρχη μας, νομίζω ότι θα είναι πολύ καλό να το κάνουν όλες οι Υπηρεσίες αυτό, οι Διευθύνσεις Πρόνοιας κυρίως γιατί το έχουμε ανάγκη. 

Δ. ΜΠΙΡΜΠΑΣ: (εκτός μικροφώνου) 

Α. ΚΙΚΙΡΗ: Κύριε Μπίρμπα, με συγχωρείτε πάρα πολύ, αλλά νομίζω ότι η Νομαρχία Πειραιά σας έστειλε όλων των Δήμων τα στοιχεία. 

workshop II
Δικτύωση των Εταίρων και Επιχειρήσεων

ΠΡΟΕΔΡΕΙΟ (Φ. ΠΑΠΑΔΟΠΟΥΛΟΥ): Ξεκινάμε το δεύτερο Workshop σε σχέση με τη δικτύωση των φορέων και των επιχειρήσεων. 

Είμαι η Φανή Παπαδοπούλου, Περιφερειακή Συντονίστρια στο Σχέδιο Δράσης «Ίσες Δυνατότητες – Ίσες Ευκαιρίες» από τη πλευρά του ΚΕΘΙ. Σας καλωσορίζω και σας ευχαριστώ για τη συμμετοχή σας και τη χθεσινή μέρα και τη σημερινή. Μετά την ενδιαφέρουσα διάλεξη που προηγήθηκε από τον κύριο Ζερβό και τη συζήτηση που έγινε με διάφορες ερωτήσεις και από τους φορείς, αλλά και από τις ωφελούμενες γυναίκες και τις εν δυνάμει ωφελούμενες του προγράμματος. 

Θα μπούμε τώρα σε ένα πιο καυτό θέμα, αυτό που συζητούσαμε πιο πριν της σύζευξης των προσόντων, των δεξιοτήτων, των ικανοτήτων των εργαζομένων και των ανέργων και των επιχειρησιακών αναγκών. Πριν όμως μπούμε σε αυτή την ενότητα, όπου εκπροσωπούνται κάποιες επιχειρήσεις και μεγαλύτερου, αλλά και μικρότερου μεγέθους, θα μας μιλήσει η κυρία Δέσποινα Καπετανάκη η οποία είναι εκπρόσωπος του ΚΜΟΠ, του Κέντρου Μέριμνας Οικογένειας και Παιδιού. Είναι Κοινωνική Λειτουργός και θα μας αναπτύξει τις δεξιότητες των συμμετεχουσών γυναικών στο έργο Ίσες Δυνατότητες – Ίσες Ευκαιρίες. Παρακαλούμε να έρθετε στο βήμα.

Δ. ΚΑΠΕΤΑΝΑΚΗ: Θα παρουσιάσω κάποιες δημογραφικές μεταβλητές των γυναικών που εντάχθηκαν και παρέμειναν ή παραμένουν στο σχέδιο δράσης Ίσες Δυνατότητες – Ίσες Ευκαιρίες. Στον πρώτο κύκλο 3.134 άνεργες γυναίκες έκαναν αίτηση συμμετοχής, εκ των οποίων επιλέχθηκαν οι 1.140 και τελικά παρέμειναν ή παραμένουν στο πρόγραμμα Συμβουλευτικής οι 792. 


Έχει ενδιαφέρον να δούμε τις ηλικίες των γυναικών. Την πλειοψηφία, δηλαδή το 32% κατέχουν οι γυναίκες από 36 ως 45 ετών και εξίσου από 46 ως 55 ετών. Το ποσοστό των γυναικών από 26 ως 35 ετών είναι 23%, ενώ τα μικρότερα ποσοστά συναντάμε στα δύο ηλικιακά άκρα, δηλαδή στις νεαρότερες και μικρότερες σε ηλικία γυναίκες με 8% και 5% αντίστοιχα. Συνοπτικά λοιπόν παρατηρούμε ότι η πλειοψηφία των γυναικών που προσήλθε και παρέμεινε στο σχέδιο δράσης είναι από 36 ως 55 ετών. 

Σε ότι αφορά στην οικογενειακή τους κατάσταση οι μισές γυναίκες και λίγο παραπάνω είναι έγγαμες με ή χωρίς παιδιά, το 55%. Το ¼ του συνόλου είναι άγαμες, 25%. Το 9% είναι αρχηγοί μονογονεακών οικογενειών, δηλαδή γυναίκες που έχουν την επιμέλεια των παιδιών είτε εξαιτίας διαζυγίου, είτε χηρείας. Το αντίστοιχο ποσοστό 9% είναι διαζευγμένες γυναίκες χωρίς ανήλικα τέκνα. Όπως βλέπουμε 1% επί του συνόλου είναι άγαμες μητέρες και αντίστοιχα 1% βρίσκονται σε διάσταση με τον σύζυγό τους.

Θα μπορούσαμε λοιπόν συνοπτικά να παρατηρήσουμε, πάντα όμως με μια επιφύλαξη, ότι μόνο το ¼ των γυναικών είναι άγαμες χωρίς να φαίνεται να έχουν εμπειρία από δημιουργία δικής τους οικογένειας. 

Αναφορικά με το εκπαιδευτικό τους επίπεδο η πλειοψηφία, σχεδόν οι μισές δηλαδή κατά 45% του συνόλου, είναι απόφοιτες Λυκείου Τεχνικού ή Γενικού. Το 1/5 είναι απόφοιτες ανώτερης ή ανώτατης πανεπιστημιακής σχολής. Στα ίδια μεταξύ τους επίπεδα κυμαίνονται τα ποσοστά των αποφοίτων Δημοτικού και Γυμνασίου, καθώς και της μεταηλικιακής εκπαίδευσης 10%, 12% και 11% αντίστοιχα. Μόλις το 2% είναι κάτοχος μεταπτυχιακού τίτλου. 

Ας δούμε τώρα τα ποσοστά των γυναικών εκείνων που ανήκουν σε κάποια ευπαθή κοινωνική ομάδα, με μια επιφύλαξη για την αντιπροσωπευτικότητά τους επί του συνόλου μιας και υπάρχει συνάρτηση της ευπαθούς κοινωνικής ομάδας με τον φορέα που υλοποίησε τη Συμβουλευτική. Να πούμε εδώ ότι το υψηλό ποσοστό 32% των αιτουσών άσυλο, όπως και το 8% των προσφύγων κατά κύριο λόγο προέρχεται από τον εταίρο μας Ελληνικό Συμβούλιο για τους Πρόσφυγες.

Επίσης να διευκρινίσουμε ότι τα ποσοστά που βλέπετε δεν είναι επί του συνόλου των ωφελούμενων γυναικών, παρά η ποσοστιαία κατανομή μόνο των γυναικών εκείνων που ανήκουν σε κάποια ευπαθή κοινωνική ομάδα. 

Παρατηρούμε λοιπόν ότι το αμέσως επόμενο ποσοστό, δηλαδή το 24%, κατέχουν οι παλιννοστούσες, ενώ 16% οι μετανάστριες. Επίσης να δούμε ότι οι γυναίκες που είπαν ότι είναι θύματα βίας κατέχουν το 8%. Να επισημάνουμε ότι το ποσοστό των ωφελούμενων που ανήκουν σε ευπαθή κοινωνική ομάδα ως προς το σύνολο των γυναικών είναι περίπου 12%. Θα μπορούσαμε λοιπόν να δούμε ότι κατά προσέγγιση μία στις δέκα ανήκει σε ευπαθή κοινωνική ομάδα. 

Να δούμε λίγο τι σημαίνουν αυτά τα ποσοστά και πώς μπορούμε να τα αξιοποιήσουμε. Όπως είδαμε η πλειοψηφία των γυναικών παρακολουθούν ή παρακολούθησαν τη συμβουλευτική σταδιοδρομία είναι ηλικίας από 36 ως 55 ετών, είναι έγγαμες ή υπεύθυνες για την ανατροφή των παιδιών τους και επιπλέον να δούμε ότι οι περισσότερες είναι απόφοιτες λυκείου. 

Έπειτα από τη συνεργασία μας μαζί τους εκείνο που έχουμε να παρατηρήσουμε είναι ότι ένα μεγάλο ποσοστό έχει εργασιακή εμπειρία ή αποκτηθείσες δεξιότητες, οι οποίες πλέον δεν βρίσκουν οικονομικό αντίκρισμα. Πολλές αποχώρησαν από τον εργασιακό στίβο με την προοπτική να επιστρέψουν όταν πλέον τα παιδιά τους θα έχουν αποκτήσει μεγαλύτερη ανεξαρτησία. Επιστρέφουν όμως σε μια ηλικία που μπορεί να μοιάζει απαγορευτική ή τουλάχιστον αποτρεπτική για την αγορά εργασίας. 

Επιπλέον σε κάθε προσπάθεια που επιχειρούν βρίσκονται συνυποψήφιες με άτομα νεαρότερα σε ηλικία, με πιο σύγχρονες δεξιότητες και αντιμέτωπες με εργοδότες που δεν είναι σε θέση να δώσουν ευκαιρίες. Οι περισσότερες αυτό που περιμένουν είναι μια ευκαιρία. Θέλουν και έχουν οικονομική και ψυχολογική ανάγκη να εργαστούν, οι δυνάμεις τους όμως συνεχώς εξασθενούν όσο βιώνουν την απόρριψη. Παρ’ όλα αυτά βλέπουμε ότι οι περισσότερες είναι πολύ ενεργοποιημένες και μπορούμε να πούμε ότι διανύουν ίσως τη καλύτερή τους φάση για να περάσουν έτσι ενεργά στην αγορά εργασίας. 

Θα θέλαμε εδώ να παρακαλέσουμε τους εκπροσώπους κάποιων επιχειρήσεων ή δεν ξέρω ποιοι υπάρχουν, όσοι θα ήθελαν περισσότερα στοιχεία και τα βιογραφικά των γυναικών που έχουν προσέλθει μπορούν να επικοινωνήσουν μαζί μας και μπορούμε να δώσουμε περισσότερα και πιο ακριβή στοιχεία για τις δεξιότητες μετά το πέρας του πρώτου κύκλου.

Ευχαριστώ.

ΠΡΟΕΔΡΕΙΟ: Ευχαριστούμε πολύ τη Δέσποινα Καπετανάκη για τη σκιαγράφηση του προφίλ των ωφελουμένων γυναικών από πλευράς ηλικίας, εργασιακής κατάστασης προηγούμενης και επαγγελματικής εμπειρίας, οικογενειακής κατάστασης και δεξιοτήτων που θα αναλυθούν αργότερα περισσότερο διεξοδικά. 


Θα καλέσω τώρα τη κυρία Κωνσταντίνα Αθανασοπούλου, η οποία είναι και η υπεύθυνη δημοσιότητας του σχεδίου δράσης «Ίσες Δυνατότητες – Ίσες Ευκαιρίες» και είναι Πρόεδρος της ΑΜΚΕ, αστικής μη κερδοσκοπικής εταιρείας και μη κυβερνητικής οργάνωσης ΑΘΗΝΑ. Παρακαλώ τη κυρία Αθανασοπούλου να έρθει στο βήμα.

Κ. ΑΘΑΝΑΣΟΠΟΥΛΟΥ: Καλή σας μέρα και από μένα. Θα προσπαθήσω με βάση πάρα πολύ πρόσφατα στοιχεία της έρευνας αγοράς εργασίας που πραγματοποιήθηκε το 2005 μέσω της EUROSTAT, αλλά και μέσω του ΠΑΕΠ να σας δώσω κάποια γενικά χαρακτηριστικά που διέπουν τη σύγχρονη αγορά εργασίας και τις απαιτήσεις της, καθώς επίσης και κάποια κριτήρια με τα οποία προσλαμβάνει ή δεν προσλαμβάνει προσωπικό. Όπως και κάποια κριτήρια με τα οποία διατηρεί ή δεν διατηρεί προσωπικό.


Καταλαβαίνετε ότι η προσέγγισή μου έχει να κάνει με γενικές παραμέτρους και πληροφορίες που μπορούν να βοηθήσουν όλους μας, τη κάθε μια και τον καθένα, δεν είναι όμως δυνατόν να μιλήσουμε πολύ αναλυτικά για κάθε κλάδο και τομέα της οικονομίας χωριστά γιατί θα έπρεπε να αφιερώσουμε ένα ολόκληρο διήμερο σε αυτό. 


Ξεκινώντας θα ήθελα να πω το εξής σαν πλαίσιο: οι μακροοικονομικές συνθήκες που διαμορφώνονται στο πλαίσιο της Οικονομικής και Νομισματικής Ένωσης, αλλά και της παγκοσμιοποίησης εντείνουν το περιβάλλον του ανταγωνισμού μεταξύ της χώρας μας και άλλων χωρών της Ευρωπαϊκής Ένωσης, επηρεάζοντας άλλοτε θετικά και άλλοτε αρνητικά τομείς, κλάδους και θέσεις εργασίας τόσο σε τοπικό επίπεδο, όσο και σε εθνικό επίπεδο. 

Πρόκειται λοιπόν για το φαινόμενο της αναδιάρθρωσης, έτσι το λένε οι οικονομολόγοι, που και στη χώρα μας εκδηλώνεται με την ανάπτυξη και την αύξηση της απασχόλησης κάποιων τομέων και κλάδων της οικονομίας, άρα και ειδικοτήτων που απασχολούν, αλλά και τη στασιμότητα ή τη συρρίκνωση κάποιων άλλων κλάδων και τομέων της οικονομίας που συμπαρασύρει ο παγκόσμιος ανταγωνισμός και που η συρρίκνωσή τους συνεπάγεται και τη συρρίκνωση κάποιων θέσεων εργασίας, τις μαζικές απολύσεις.

Είπε πριν στο πρώτο μέρος μια κυρία που ήταν εδώ ότι ακούμε επιχειρήσεις που κλείνουν. Ακούμε επιχειρήσεις που κλείνουν γιατί κάποιοι κλάδοι της οικονομίας απαξιώνονται ολοκληρωτικά στο πλαίσιο του ανταγωνισμού. Χαρακτηριστικό παράδειγμα για να μην μακρηγορούμε εδώ είναι ο κλάδος της κλωστοϋφαντουργίας, διότι πλέον επειδή το εργασιακό κόστος στις ανεπτυγμένες χώρες είναι πολύ μεγαλύτερο από ότι στις υπό ανάπτυξη χώρες, οι επιχειρήσεις μεταφέρονται εκεί, από Κίνα, μέχρι Βουλγαρία, Αλβανία και τα λοιπά, προκειμένου να κάνουν προϊόντα ανταγωνιστικότερα στη παγκόσμια αγορά. Έτσι λοιπόν παρατηρείται το φαινόμενο άλλοι τομείς και κλάδοι να συρρικνώνονται, ωστόσο όμως παρατηρείται και το φαινόμενο κάποιοι άλλοι κλάδοι να παίρνουν τα πάνω τους. 

Γενικά πάντως πάλι σαν γενική παρατήρηση μπορούμε να πούμε ότι οι κλάδοι που ωφελούνται από την αναδιάρθρωση είναι αυτοί που χαρακτηρίζονται από τεχνολογική ένταση και προσαρμογή, αυξάνοντας την απασχόληση ταχύτερα από κάποιους άλλους πιο παραδοσιακούς κλάδους. Αυτό έχει πολύ μεγάλη σημασία να το συγκρατήσουμε γιατί συμπαρασύρει και τις απαιτήσεις σε ανθρώπινο δυναμικό.

Στο παραπάνω πλαίσιο ενδεικτικές είναι οι ακόλουθες τάσεις, θα το πω πολύ γενικά: η γεωργία συρρικνώνεται εμφανίζοντας μείωση της απασχόλησης σε 9%. Η μεταποίηση, η μεταποιητική βιομηχανία στο σύνολό της συρρικνώνεται εμφανίζοντας μείωση της απασχόλησης 15% και λέω στο σύνολό της γιατί κάποιοι κλάδοι της μεταποιητικής βιομηχανίας σαφώς και βρίσκονται σε πορεία ανάπτυξης και μεγέθυνσης. 

Οι κλάδοι του τομέα των υπηρεσιών που απασχολούν περισσότερους ειδικευμένους αυξάνονται ταχύτερα από κάποιους άλλους κλάδους του ιδιωτικού τομέα που απασχολούν ανειδίκευτους, εμφανίζοντας αύξηση πάνω από 11%. Οι τάσεις αυτές αποτελούν σήμερα τη φανερή συνέπεια των διαρθρωτικών αλλαγών που συντελούνται στο πλαίσιο της μετάβασης σε μια οικονομία βασισμένη στη γνώση. Η περιφέρεια της Αττικής ειδικότερα που συγκεντρώνει το 40% της εθνικής παραγωγικής οικονομίας της χώρας, ακολουθεί με συνέπεια τους παραπάνω δείκτες και τάσεις. 

Ας πάμε τώρα να δούμε συγκεκριμένα νούμερα για να πειστούμε ότι κάπως έτσι είναι τα πράγματα. Τα νούμερα που θα σας παρουσιάσω είναι επιλεγμένα από μια πρόσφατη το 2005 έρευνα που πραγματοποίησε το Εθνικό Παρατηρητήριο Απασχόλησης και που η έρευνα αυτή απευθύνθηκε απευθείας στις επιχειρήσεις. Η πηγή της πληροφόρησης ήταν απευθείας οι ίδιες οι επιχειρήσεις. Ρωτάει λοιπόν η έρευνα της επιχείρησης γενικά στην Αττική τι άποψη έχουν ως προς την απασχόληση, η οποία μπορεί να πραγματοποιηθεί στο προσεχές διάστημα. Αν δηλαδή η απασχόληση κατά την άποψή τους θα αυξηθεί, θα μείνει σταθερή ή θα μειωθεί. Βέβαια η έρευνα δεν επιλέγει δυναμικούς κλάδους, είναι καθολική σε επιχειρήσεις που δέχτηκαν να συμμετάσχουν. 

Το 11,5% λοιπόν των επιχειρήσεων απαντάει ότι πεποίθησή τους είναι ότι η απασχόληση θα αυξηθεί, το 77,4% των επιχειρήσεων απαντάει ότι κατά τη γνώμη τους η απασχόληση θα παραμείνει σε σταθερά επίπεδα, το 3,7% απαντάει ότι η απασχόληση θα μειωθεί και ένα 7,5% περίπου δεν απαντάει στην ερώτηση. Καταλαβαίνετε ότι δεν πρόκειται για γενικού τύπου αυτοσχεδιασμούς και εκτιμήσεις, κάθε επιχείρηση απαντάει με βάση τα δικά της δεδομένα και τη δική της αίσθηση του πώς θα πάει στην αγορά και αυτό επιβεβαιώνεται παρακάτω. 

Πάμε τώρα πιο αναλυτικά να δούμε πώς απάντησαν οι επιχειρήσεις στο ερώτημα ανά κλάδο. Η μεταποίηση απαντάει κατά 17,1% ότι η απασχόληση θα αυξηθεί, 73,4% ότι θα παραμείνει σταθερή, 4,3% ότι θα μειωθεί και αυτοί που δεν απαντούν 5,1%. Κλάδος κατασκευών: 14,2% ότι θα αυξηθεί, 72,9% ότι θα παραμείνει σταθερή, 5,1% ότι θα μειωθεί, δεν ξέρει-δεν γνωρίζει περίπου 8%. Ξενοδοχεία και εστιατόρια: ότι θα αυξηθεί η απασχόληση 7,1% απαντά, ότι θα παραμείνει σταθερή 81,4%, ότι θα μειωθεί 4,4% και δεν γνωρίζει-δεν απαντά 7% περίπου. Έχει σημασία να τα πω αυτά, θα επισημάνω κάποια πράγματα στο τέλος.

Οι μεταφορές και οι επικοινωνίες απαντούν κατά 10,7% ότι θα αυξηθεί η απασχόληση, 84,8% ότι θα παραμείνει σταθερή, 12% περίπου ότι θα μειωθεί και ένα πολύ μικρό ποσοστό δεν απαντάει. Ο κλάδος διαχείρισης ακινήτων και εμπορικών δραστηριοτήτων: 16% ότι θα αυξηθεί η απασχόληση, 74,5% ότι θα παραμείνει σταθερή, 1,5% ότι θα μειωθεί, 7,5% περίπου δεν απαντάει. Ο κλάδος της εκπαίδευσης: 29% ότι θα αυξηθεί, 55% περίπου ότι θα παραμείνει σταθερή, 7,5% ότι θα μειωθεί και 7,8% δεν απαντά. Άλλες δραστηριότητες παροχής υπηρεσιών 9,9% ότι θα αυξηθεί, 78,3% ότι θα παραμείνει σταθερό, 7,1% ότι θα μειωθεί και περίπου 7,5% δεν απαντά. 


Βλέπουμε λοιπόν από τα ποσοστά που ανέφερα ότι υπάρχουν κάποιοι κλάδοι που εμφανίζουν εμμέσως πρόθεση ή πρόβλεψη αύξησης της απασχόλησης και δεν είναι τυχαίο ότι αυτοί οι κλάδοι εμφανίζουν και ένα δυναμισμό. Ποιοι είναι αυτοί; Είναι ορισμένοι κλάδοι της μεταποίησης – το επαναλαμβάνω, δεν είναι όλοι – οι κατασκευές, η εκπαίδευση, η διαχείριση ακινήτων και οι εμπορικές δραστηριότητες, οι μεταφορές και επικοινωνίες. Ο πίνακας είχε και άλλους κλάδους δραστηριότητες τους οποίους δεν αναφέραμε γιατί είναι πολύ χαμηλά τα ποσοστά. 


Τώρα, η έρευνα στο συγκεκριμένο σημείο ρωτάει για ποιους λόγους θεωρούν ότι θα αυξηθεί η απασχόληση και εδώ οι επιχειρήσεις απαντούν με έναν ιεραρχημένο τρόπο για το ποιοι είναι οι λόγοι που και αυτές τις ωθούν και κατά τη πρόβλεψή τους και άλλες για να κάνουν αύξηση της απασχόλησης. Ο πρώτος λόγος λοιπόν πρόβλεψης αύξησης της απασχόλησης είναι η προβλεπόμενη αύξηση του τζίρου τους σε ποσοστό 51,2%. Αυτός δηλαδή είναι ένας λόγος που μπορεί να οδηγήσει σε προσλήψεις, πολύ σοβαρός, ο πρώτος για τις επιχειρήσεις. 

Ο δεύτερος όμως λόγος κοιτάξτε τον λίγο, είναι σε πολύ μεγάλο ποσοστό, απαντάει ότι θα κάνει προσλήψεις γιατί το προσωπικό που έχει δεν επαρκεί. Ο τρίτος λόγος είναι ότι θα επεκτείνει τις δραστηριότητές της, θα ανοίξει υποκαταστήματα σε άλλα σημεία, καταστήματα και τα λοιπά. Ο τέταρτος λόγος είναι η καλή οικονομική συγκυρία, κάποιοι δηλαδή σε πολύ μικρό ποσοστό θεωρούν ότι λόγω καλής οικονομικής συγκυρίας θα κάνουν προσλήψεις. 

Ο πέμπτος λόγος είναι ανάγκη νέων ειδικοτήτων, εδώ θα σταθούμε ιδιαίτερα αργότερα και ο τελευταίος λόγος είναι επιδοτούμενα προγράμματα του ΟΑΕΔ. Δηλαδή τα επιδοτούμενα προγράμματα του ΟΑΕΔ τα οποία χρησιμοποιεί και το δικό μας σχέδιο βρίσκεται στη τελευταία θέση κατάταξης ως λόγος πρόσληψης και αυτό μπορούμε να το δούμε. 

Συζητάγαμε στα πηγαδάκια με τους αρμόδιους του Εθνικού Σχεδιασμού και λέγαμε ότι οι επιχειρήσεις αποτρέπονται διότι οι γραφειοκρατικές διαδικασίες που επιβάλλονται είναι τέτοιες που εφόσον δεν γνωρίζουν και πού θα οδηγήσει αυτή η συνεργασία με τον άνεργο δεν αναλαμβάνουν το ρίσκο να προχωρήσουν σε κάτι τέτοιο, γιατί είναι ρίσκο, που ζητείται να μην απολύσουν όχι αυτό, αλλά και άλλο ανθρώπινο δυναμικό που διαθέτουν, να μπουν μέσα σε μια διελκυστίνδα γραφειοκρατικών διαδικασιών και επομένως αυτό καταγράφεται, είναι ο τελευταίος λόγος βάσει του οποίου θα μπορούσαν να προσλάβουν. 

Τώρα, υπάρχει μια άλλη ερώτηση πάρα πολύ σημαντική, προσέξτε λίγο τα στοιχεία: ποιοι είναι οι λόγοι που οι επιχειρήσεις θα μπορούσαν να αλλάξουν τη σύνθεση του προσωπικού τους, δηλαδή να απολύσουν κάποιους και να προσλάβουν κάποιους άλλους. Γιατί οι προσλήψεις δεν αφορούν μόνο κενές θέσεις εργασίας, το ξέρετε πάρα πολύ καλά, αφορούν κυρίως αλλαγή προσωπικού. 

Ο πρώτος λόγος που απαντούν οι επιχειρήσεις ότι είναι ικανός να τους οδηγήσει σε αλλαγή στη σύνθεση του προσωπικού είναι ότι οι ικανότητες και τα προσόντα του υφιστάμενου προσωπικού τους δεν επαρκούν σε πολύ μεγάλο ποσοστό, κοντά στο 60%. 

Ο δεύτερος λόγος είναι ότι οι ανάγκες σε ειδικότητες αλλάζουν. Ουσιαστικά είναι ένας διαφορετικός τρόπος απάντησης στο ίδιο ερώτημα, δηλαδή είτε δεν επαρκούν οι γνώσεις και τα προσόντα του προσωπικού, είτε οι ειδικότητες αλλάζουν, η αιτία είναι διαφορετική, λένε: δεν μου κάνει. Αν προσθέσουμε δηλαδή το δεύτερο στο πρώτο ποσοστό θα δείτε πού φτάνουμε. 

Τρίτη κατά σειρά απάντηση: οι απαιτήσεις του ανταγωνισμού θέλουν αλλαγές στη παραγωγή και στην οργάνωση. Τι σημαίνει αυτό; Ότι η αλλαγή των παραγωγικών προτύπων οδηγεί και σε αναγκαίες αλλαγές προσωπικού που δεν επαρκούν, εννοείται γνωστικά, εμπειρικά, από άποψη γνώσεων, δεξιοτήτων και εμπειριών στο να ακολουθήσουν αυτές τις οργανωσιακές αλλαγές που απαιτεί ο ανταγωνισμός. Η τρίτη λοιπόν κατά σειρά αιτία.

Η τελευταία είναι ότι οι τεχνολογικές αλλαγές επιβάλλουν αλλαγή στο προσωπικό κατά 2,3%. Αν το αθροίσουμε όλο αυτό θα δούμε ότι οι επιχειρήσεις που λένε: θα αλλάξουμε προσωπικό, δεν επικαλούνται άλλους λόγους παρά μόνο τους λόγους της ακαταλληλότητας λόγω των νέων συνθηκών ανταγωνισμού, για να το ερμηνεύσουμε και να το πούμε με μια πρόταση. 

Στη συνέχεια η έρευνα προχωράει και ρωτάει τις επιχειρήσεις να απαντήσουν αν έχουν κενές θέσεις εργασίας, τις οποίες για κάποιους λόγους δεν τις καλύπτουν. Απαντούν λοιπόν: επιχειρήσεις του κλάδου μεταποίησης κατά 7% ναι, έχουμε κενές θέσεις εργασίας που δεν τις καλύπτουμε. Οι επιχειρήσεις του κλάδου κατασκευών κατά 6%, ναι έχουμε κενές θέσεις και δεν τις καλύπτουμε, το εμπόριο 4,6%, τα ξενοδοχεία-εστιατόρια 2%, οι μεταφορές-επικοινωνίες 2,6%, οι χρηματοπιστωτικοί οργανισμοί 1,1%, ο κλάδος ακίνητης περιουσίας και εμπορικών δραστηριοτήτων κατά 5,2%, η εκπαίδευση κατά 6,4%.

Να δούμε τώρα ποιες επιχειρήσεις έχουν κενές θέσεις και δεν τις καλύπτουν; Το μεγαλύτερο ποσοστό των επιχειρήσεων όλων των κλάδων μαζί που έχουν κενές θέσεις και δεν τις καλύπτουν είναι οι μικρομεσαίες επιχειρήσεις, από 1 ως 50 άτομα. Το ποσοστό είναι 55,7%. Οι επιχειρήσεις από 51 άτομα ως 200 άτομα – έχουμε κάνει μια κατάταξη με βάση τα ευρωπαϊκά πρότυπα – 14,6%, οι επιχειρήσεις από 201 ως 500 άτομα με ποσοστό 11,4% και οι πολύ μεγάλες επιχειρήσεις από 501 ως ν άτομα 18,3%.

Από εδώ καταγράφεται και το γεγονός – θα το δούμε και πιο κάτω – ότι η συντριπτική πλειοψηφία των ελληνικών επιχειρήσεων είναι μικρές επιχειρήσεις, το πολύ ως μικρομεσαίες επιχειρήσεις. Αυτές οι επιχειρήσεις που αποτελούν περίπου το 87% της ελληνικής παραγωγικής δυναμικότητας κατά 55,7% έχουν κενές θέσεις και δεν τις καλύπτουν. 

Τώρα η έρευνα ρωτάει: ποιες είναι οι κενές θέσεις που δεν καλύπτετε; Απαντάνε: 

Πρώτον, έχουμε κενές θέσεις σε διευθυντικά στελέχη, απαντάει έτσι το 17%. 
Δεύτερον, δεν υπάρχουν αιτήσεις από ενδιαφερόμενους 9,7%. 
Τρίτον, δεν έχουν προβληθεί οι υπάρχουσες ελλείψεις και για αυτό δεν υπάρχει ενδιαφέρον από υποψήφιους 2,9%. 
Τέταρτον, δεν ενδιαφέρονται για θέσεις γιατί είναι χαμηλός ο μισθός 1,4%. 
Πέμπτον, είναι δύσκολες οι εργασιακές συνθήκες και δεν ανταποκρίνεται η προσφορά εργασίας 10,4%. 
Έκτον, έχουμε – λένε – κενές θέσεις γιατί υπάρχει μια κινητικότητα σε διάφορες θέσεις εργασίας, έρχονται και φεύγουν για διάφορους λόγους 3,6%. 
Έβδομον, δεν βρίσκεται προσωπικό με κατάλληλη εκπαίδευση και κατάρτιση 37,6%. 
Όγδοον, δεν βρίσκεται προσωπικό με εμπειρία 31,6%. 
Ένατον, είναι πολύ χαμηλά τα προσόντα των υποψηφίων – εδώ μάλλον αναφέρεται σε ανειδίκευτους – 2,1%. 
Δέκατον, τα χαρακτηριστικά των υποψηφίων δεν είναι επιθυμητά, φύλο, ηλικία και λοιπά, κατά 1,6%.

Ας δούμε τώρα δίνοντας αυτά τα στοιχεία ένα πανόραμα των επιχειρήσεων στην Αττική με βάση το μέγεθος απασχόλησης, αυτό που σας έλεγα πριν. Για να δούμε δηλαδή πού αναφέρονται και όλα αυτά τα στοιχεία και άρα πού πρέπει να προσανατολιζόμαστε όταν ψάχνουμε την αγορά εργασίας. Επιχειρήσεις μέχρι 5 απασχολούμενους το 86,6%, από 6 ως 10 απασχολούμενους το 7,3%, από 11 ως 50 απασχολούμενους το 5,4%, από 51 ως 500 απασχολούμενους το 0,7% και από 501 και άνω απασχολούμενους το 0,1%. 

Η ελληνική παραγωγική βάση όπως και η ευρωπαϊκή, περισσότερο η ελληνική, αποτελείται κατά συντριπτική πλειοψηφία από μικρομεσαίες επιχειρήσεις. Δεν πρέπει να τις σνομπάρουμε. Μιλώντας πριν λίγους μήνες με τον Αντιπρόεδρο του ΣΕΒ για μια πολύ σημαντική ευρωπαϊκή πρωτοβουλία που έχει σχέση με τη διαχείριση των ηλικιών και καθώς μιλούσαμε για τους κλάδους μου είπε το εξής: οι μεγάλες επιχειρήσεις δεν κάνουν απασχόληση, οι μεγάλες επιχειρήσεις δεν έχουν την ευελιξία να προσαρμόζονται τόσο εύκολα όσο οι μικρές. Απασχόληση κάνουν οι μικρές και οι μικρομεσαίες επιχειρήσεις και κατά τη γνώμη μας αυτές πρέπει να ενισχύονται, όχι του εκπροσώπου του ΣΕΒ και εκεί πρέπει να απευθυνόμαστε όταν προσεγγίζουμε την αγορά εργασίας. 

Γενικοί προσδιοριστικοί παράγοντες λοιπόν της απασχόλησης, τα ενοποιούμε όλα αυτά: οικονομικά δεδομένα της επιχείρησης 34,8%, κατάλληλα εκπαιδευμένο προσωπικό 6,1%, εργασιακό κόστος σαν αιτία μη πρόσληψης 6,8%, επαγγελματική εμπειρία 3,6%, φύλο-ηλικία 1,6%, επιδοτούμενα προγράμματα στον γενικό δείκτη 0,7% και κάποιο 42,8% δηλώνει ότι ούτε απολύει, ούτε προσλαμβάνει.

Θα μπορούσα σε αυτά που είπα στο πρώτο σκέλος της τοποθέτησής μου να μη προσθέσω τίποτε άλλο, αλλά για να μείνουμε με τρία πράγματα στο μυαλό μας φεύγοντας από εδώ κωδικοποιώ πέντε βασικούς άξονες. Να τους κρατήσουμε στα υπόψη, θα μας χρειαστεί αυτό. Δυναμικότεροι κλάδοι ως προς την απασχόληση καταγράφονται ο κλάδος εκπαίδευσης, ο κλάδος διαχείρισης ακινήτων και εμπορικών δραστηριοτήτων, ορισμένοι κλάδοι του τομέα μεταποίησης, ο κλάδος μεταφορών, επικοινωνιών και παροχής υπηρεσιών. 

Βασικοί λόγοι που θα οδηγήσουν τις επιχειρήσεις σε προσλήψεις: ο τζίρος τους πρώτος λόγος, η ανεπάρκεια του προσωπικού τους δεύτερος λόγος, νέες δραστηριότητες-νέες ειδικότητες που χρειάζονται τρίτος λόγος. Βασικοί λόγοι αλλαγής του προσωπικού: ανεπάρκεια προσόντων, αλλαγές στις ανάγκες σε ειδικότητες, αλλαγές στο παραγωγικό πρότυπο και τεχνολογικές αλλαγές. 

Δυνατότητες απασχόλησης με βάση τα μεγέθη των επιχειρήσεων, κενές θέσεις: πρώτες σε κατάταξη οι επιχειρήσεις 1 ως 50 άτομα, δεύτερες σε κατάταξη οι επιχειρήσεις με 51 ως 200 άτομα, τρίτες σε κατάταξη οι επιχειρήσεις με 201 ως 500 άτομα και από 500 και πάνω. Υπάρχουν κενές θέσεις γιατί δεν υπάρχει ενδιαφέρον από υποψήφιους εργαζόμενους, δεν έχουν προβληθεί οι ελλείψεις, ο μισθός είναι χαμηλός, οι εργασιακές συνθήκες δύσκολες, το προσωπικό ακατάλληλο και χωρίς εμπειρία. 

Προσδιοριστικοί παράγοντες της απασχόλησης γενικά τα οικονομικά δεδομένα της επιχείρησης, η καταλληλότητα του προσωπικού, το εργασιακό κόστος, η επαγγελματική εμπειρία, το φύλο, η ηλικία και τελευταίο σε κατάταξη τα επιδοτούμενα προγράμματα. 

Τώρα, θα ήθελα πάρα πολύ γρήγορα να αναφερθούμε σε κάποιες γνώσεις και δεξιότητες που έχουν καταγραφεί ότι αφορούν την αγορά εργασίας. Σας είπα και πριν ότι δεν πρόκειται να σας μιλήσω για τους κλάδους και τις ανά κλάδο ειδικότητες που έχουν υψηλή ζήτηση, γιατί αυτό αποτελεί αντικείμενο μιας διημερίδας από μόνο του. 

Θα σας πω όμως το εξής: ύστερα από αρκετά χρόνια περιπλάνησης στις έρευνες και στις καταγραφές στο τι ζητά η αγορά εργασίας, που οι ανάγκες λόγω των ταχύτατων τεχνολογικών αναγκών και της παγκοσμιοποίησης αλλάζουν κάθε 2 χρόνια και άντε άλλες ειδικότητες σβήνονται και άλλες ειδικότητες γράφονται και άντε δια βίου μάθηση, που αυτό δεν πρόκειται να σταματήσει να υπάρχει για όλη την εργασιακή και παραγωγική ηλικία του σύγχρονου ανθρώπου. 

Θέλω να πω το εξής λοιπόν: μέσα από όλη αυτή την εμπειρία η Ευρωπαϊκή Ένωση κεντρικά καταγράφει κάποια προσόντα και δεξιότητες που δεν αφορούν στενές εξειδικευμένες γνώσεις. Παραδείγματος χάρη θέλω να γίνω ξεναγός, εννοείται ότι θα πρέπει να ξέρω τα της ξενάγησης, να έχω πάει σε μια σχολή, να έχω πάρει τα τυπικά προσόντα εκπαίδευσης που έλεγε και πριν ο κύριος Ζερβός. Και λοιπόν; Αυτό φτάνει; Όχι λέμε, δεν φτάνει. 

Παράλληλα με την ειδική γνώση, την εξειδίκευση στο επάγγελμα που έχει ο κάθε υποψήφιος εργαζόμενος ή ο κάθε εργαζόμενος, θα πρέπει να διαμορφώνει μια σειρά από οριζόντιες – τις λέμε έτσι γιατί αφορούν όλες τις ειδικότητες – γνώσεις και δεξιότητες που θα τον καταστήσουν απασχολήσιμο, ικανό να απασχοληθεί και να διατηρήσει μια θέση εργασίας. 

Να τα δούμε αυτά λίγο γρήγορα. Αναφέρθηκε και ο κύριος Ζερβός σε αυτά, απλά μίλησε για όλα τα επίπεδα. Όμως στη δική μας περίπτωση που κάνουμε συμβουλευτική σε συγκεκριμένες ομάδες γυναικών που τα χαρακτηριστικά τους τα είδατε πριν, που η συντριπτική πλειοψηφία είναι από τη δευτεροβάθμια εκπαίδευση, αλλά υπάρχει και ένα πολύ σημαντικό ποσοστό από τη στοιχειώδη εκπαίδευση και επίσης ένα πολύ σημαντικό ποσοστό από την ανώτερη και ανώτατη εκπαίδευση, πρέπει να έχουμε υπόψη μας ότι πέρα από την επαγγελματική γνώση, τη μόρφωση και τα προσόντα που έχουμε γιατί είμαστε απόφοιτοι αυτής της ιδιωτικής σχολής, γιατί έχουμε αυτή την εμπειρία στο παρελθόν, γιατί έχουμε αυτό το πτυχίο ΑΕΙ ή ΤΕΙ, πρέπει το ανθρώπινο δυναμικό το σύγχρονο που καλείται να μπει στην νέα αγορά εργασίας να διαθέτει κάποια επιπλέον προσόντα. 

Στο επίπεδο των γνώσεων, δεν μιλάμε και πάλι για εξειδικευμένες γνώσεις. Να μπορεί να χρησιμοποιεί τις γνώσεις του σε έναν τομέα, αυτές που έχει από την εκπαίδευσή του. Είναι δεξιότητα να ανακαλώ γνώσεις που έχω και να τις βάζω σε εφαρμογή, όχι τις έχω και τις κλείνω στο ντουλαπάκι και δεν αφορούν την εργασία μου. Ποιες θα ανακαλέσω έχει σχέση με το πώς συνδυάζω αυτό που μου ζητείται να κάνω με αυτό που ξέρω. Αυτό είναι μια δεξιότητα, μια γνώση συγκεκριμένη η οποία μπορεί να διδαχτεί. 

Άρα λοιπόν το πρώτο είναι να μπορώ να χρησιμοποιώ τις γνώσεις μου σε έναν τομέα και μια θέση εργασίας που κατέχω. Ποιες μπορεί να είναι αυτές οι γνώσεις; Γνώσεις που αφορούν σε διαδικασίες οργάνωσης και διεκπεραίωσης καθηκόντων, γνώσεις που αφορούν σε στοιχειώδους κανόνες επικοινωνίας και συνεργασίας με άλλους, γνώσεις που αφορούν στον χειρισμό εργαλείων, μηχανών και υλικών. Σε όλες τις δουλειές κάποια εργαλεία υπάρχουν, σκεφτείτε το.

Στο επίπεδο των δεξιοτήτων, να διαθέτουν δεξιότητες που οδηγούν στην διεκπεραίωση συγκεκριμένων και άλλων καθηκόντων. Παραδείγματος χάρη δεξιότητες-ικανότητες εκτέλεσης καθηκόντων που χαρακτηρίζονται από συγκεκριμένους κανόνες, διαδικασίες και στόχους. Κάθε επιχείρηση όταν μου βάζει να κάνω μια δουλειά έχει έναν τρόπο που τη κάνει, έχει κάποιους κανόνες, πρέπει να τους γνωρίζω, να τους χρησιμοποιώ, να χρησιμοποιώ τις διαδικασίες και να έχω κατά νου τους στόχους της δικής μου δουλειάς. Πού η δική μου δουλειά στοχεύει; Πρέπει να το ξέρω, πρέπει να μπορώ να το διακρίνω, να το ξέρω και να το υπηρετώ. 

Δεξιότητες εφαρμογής μεθόδων, χρήσης εργαλείων, μηχανών και υλικών. Παραδείγματος χάρη υπάρχουν κάποιοι κανόνες για να χρησιμοποιήσω έναν ηλεκτρονικό υπολογιστή, αυτοί οι κανόνες είναι πέντε, αν ξέρω δέκα είμαι καλύτερος στη δουλειά μου. Αν μπορώ να συνδυάσω πράγματα μεταξύ τους θα είμαι και αποτελεσματικότερη στη δουλειά μου. 

Δεξιότητες ανάληψης πρωτοβουλιών με επιλογή μέσων διεκπεραίωσης μιας συγκεκριμένης εργασίας. Μεγάλο πρόβλημα, θα μιλήσουν και οι επιχειρήσεις μετά, είναι η ανάληψη πρωτοβουλιών που διακρίνουμε στο ανθρώπινο δυναμικό των επιχειρήσεων.

Δεξιότητες αποτελεσματικής επικοινωνίας και συνεργασίας με άλλους, πολύ σημαντικό το κομμάτι της επικοινωνίας. Για να σας πω και κωδικά, σε ευρωπαϊκό επίπεδο για να μπορείς να μπεις μέσα σε μια επιχείρηση και να πεις: καλημέρα σας, θέλω μια δουλειά, ζητούνται τρία πράγματα: γνώση ή χρήση Η/Υ, βασικές ικανότητες επικοινωνίας γραπτής και προφορικής και μια ξένη γλώσσα. Αυτά ζητούν σαν μίνιμουμ επίπεδα, όχι στους ανειδίκευτους, για να εξηγούμαι. Η ανειδίκευτη εργασία είναι ένα άλλο θέμα. Σε οποιαδήποτε άλλη θέση εργασίας σε ευρωπαϊκό επίπεδο έχουν στανταριστεί αυτά, ανεξάρτητα τα πτυχία και τις ειδικές γνώσεις. 

Τέλος, δεξιότητες διεκπεραίωσης καθηκόντων με διαφορετικούς τρόπους που ταιριάζουν σε κάθε περίπτωση, όχι δηλαδή τυφλοσούρτηδες. Να είμαστε ευέλικτοι και να μπορούμε τις γνώσεις μας να τις αξιοποιούμε προς όφελος της αποτελεσματικότητας μιας δουλειάς.

Σημαντικές εργασιακές δεξιότητες, χαρακτηριστικά που πρέπει να καθορίζουν το ανθρώπινο δυναμικό – είναι μια Τρίτη κατηγορία – είναι σε γενικές γραμμές τέσσερις άξονες: αυτονομία, να μπορώ δηλαδή να αυτονομηθώ από τον συνάδελφό μου, τον Προϊστάμενό μου και να κινηθώ και αυτόνομα για να κάνω μια δουλειά, να μην ρωτάω κάθε δέκα λεπτά τι πρέπει να κάνω. Η μαθησιακή ικανότητα, η ικανότητα να μαθαίνω μέσα στην εργασία και έξω από αυτήν για να βελτιώνομαι, η κοινωνικότητα, η επικοινωνία και ο επαγγελματισμός. 

Πιο ειδικά αναλύοντας αυτές τις παραμέτρους μπορούμε να πούμε σταθερή απόδοση στην εργασία, όχι την μια μέρα δεν κάνω τίποτα και την άλλη μέρα κάνω ότι δεν έκανα τη προηγούμενη βδομάδα. Αυτό που απαιτείται από την επιχείρηση είναι μια σταθερή απόδοση τουλάχιστον και όχι ή του ύψους ή του βάθους. Το δεύτερο, επίδειξη προσπάθειας για βελτίωση της απόδοσης, έχω μια σταθερή απόδοση αλλά ταυτόχρονα προσπαθώ και να τη βελτιώσω. Τρίτον, αναζήτηση και αποδοχή καθοδήγησης. Υπάρχουν άνθρωποι οι οποίοι θεωρούν ότι όλα τα ξέρουν και δεν δέχονται καμία καθοδήγηση, ούτε τον συνάδελφό τους, ούτε τον Προϊστάμενό τους. Αυτό θεωρείται ιδιαίτερο προσόν, να δέχομαι καθοδήγηση, να παίρνω καθοδήγηση, να αξιοποιώ τη μάθηση και τη καθοδήγηση που μου δίνει το εργασιακό περιβάλλον, με όποιο τρόπο το δίνει.

Τέλος, ανάληψη ευθυνών για προσωπική μάθηση και βελτίωση. Σας είπα και πριν ότι λόγω των ραγδαίων εξελίξεων και αλλαγών που συντελούνται στην αγορά εργασίας όλοι πρέπει να εξελισσόμαστε, να βελτιωνόμαστε, να προσαρμοζόμαστε. Για να μην επικαλεστώ, που τη ξέρετε οι περισσότερες φαντάζομαι και οι περισσότεροι, μια παλαιότερη η οποία είναι σε ισχύ έρευνα της Ευρωπαϊκής Ένωσης η οποία κατέληγε στο συμπέρασμα η δια βίου μάθηση απαραίτητη γιατί ο σύγχρονος ενήλικας εργαζόμενος είναι υποχρεωμένος να αλλάξει δέκα φορές μέσα στην ενήλικη παραγωγική ζωή του ειδικότητες ή επαγγέλματα λόγω των τεράστιων αυτών αλλαγών.


Άρα λοιπόν το κομμάτι της προσωπικής μάθησης και βελτίωσης είναι απαραίτητο κομμάτι προσαρμογής και βιωσιμότητας του εργαζόμενου σε μια θέση εργασίας, ανεξάρτητα αν αυτό του το παρέχει, του το προτείνει η επιχείρηση ή όχι. Είμαστε πολλές φορές μάρτυρες περιπτώσεων όπου κάποιες επιχειρήσεις προτείνουν στο προσωπικό τους να κάνουν κάποια οργανωμένη από τις ίδιες εκπαίδευση και επειδή και οι άνθρωποι αυτοί ταλαιπωρημένοι είναι, οχτάωρα έχουν, ιδιαίτερα οι γυναίκες περιμένουν τα παιδιά στο σπίτι, τα ηλικιωμένα μέλη και λοιπά, την αρνούνται. 

Όμως και εδώ έρχονται οι κοινωνικές πολιτικές να ενισχύσουν με διάφορους τρόπους αποτελεσματικούς ή λιγότερο αποτελεσματικούς τη γυναικεία ένταξη στην αγορά εργασίας και πρέπει να αξιοποιηθούν προς αυτή τη κατεύθυνση. Αυτό όμως που είναι απαραίτητο να έχει στο μυαλό της κάθε γυναίκα και κάθε άντρας είναι ότι αφού το μέλημα το να μπούμε σε μια θέση εργασίας και να τη διατηρήσουμε για να ζήσουμε είναι δικό μας, δικό μας πρέπει να είναι και το μέλημα να μαθαίνουμε.

Τέλος, οι εργασιακές δεξιότητες της κοινωνικότητας, πολύ σημαντικές, τις δυνατότητες προσαρμογής στην αλλαγή. Όταν αλλάζει κάτι πρέπει να έχουμε την ευελιξία, την δύναμη, το σθένος και την οργάνωση να προσαρμοζόμαστε και να μη λέμε: εγώ αυτό ξέρω, αυτό έκανα, εγώ πήρα πτυχίο πριν 20 χρόνια και εγώ αυτό ξέρω, αυτό ξέρω να κάνω, άμα σου αρέσω. Είναι σκληρή η αγορά εργασίας, πάρα πολύ σκληρή. Θέλει λοιπόν και εμείς να αναπτύξουμε νέα χαρακτηριστικά για να μπορούμε να αντιμετωπίσουμε τις προκλήσεις. 

Δυνατότητα απλής γραπτής και προφορικής επικοινωνίας, πολύ σημαντικό. Υπάρχουν πολύ μεγάλα ποσοστά ανθρώπων που έχουν τελειώσει πανεπιστημιακές σχολές και δεν μπορούν να συντάξουν μια απλή επιστολή επικοινωνίας ή να διατυπώσουν με οργανωμένο τρόπο τις σκέψεις τους, τις απόψεις τους. Αυτά τα ζητήματα λοιπόν είναι πολύ σημαντικά, μιλάμε για ειδικότητες, για μεταπτυχιακά και τα λοιπά. Η αγορά εργασίας είναι σκληρή, σου λέει: μπορείς να το κάνεις αυτό;

Αυτά λοιπόν που λέμε τώρα ισχύουν για όλες τις κατηγορίες, ανέργων και εργαζομένων. Δυνατότητα αντιμετώπισης προβλημάτων, όχι με το παραμικρό εμπόδιο λέω αδυνατώ να το αντιμετωπίσω και σηκώνομαι και φεύγω. Το παλεύω, κάνω συνθέσεις, προσπαθώ να φτιάξω ένα σενάριο πώς να το αντιμετωπίσω, ζητάω βοήθεια, αλλά δεν το βάζω στα πόδια. 

Τέλος, πολύ σημαντικό προσόν, δεξιότητα είναι η δυνατότητα να αναζητώ και να βρίσω τις αναγκαίες πληροφορίες για ότι και αν κάνω. Η πληροφόρηση, ξέρετε, είναι ο βασικότερος συντελεστής του να μπορεί κανείς να κάνει σωστά τη δουλειά του, όπου και αν είναι. Αν δεν έχει τη πληροφόρηση δεν μπορεί να κάνει σωστά τη δουλειά του. 

Τη πληροφόρηση λοιπόν δεν μπορεί να τη περιμένει από κάποιους άλλους μόνο, πρέπει και να την επιδιώκει και πρέπει να βρίσκει τρόπους να έχει πρόσβαση στη πληροφόρηση. Δόξα τον Θεό τα σύγχρονα τεχνολογικά μέσα προσφέρουν πληροφόρηση απίστευτη. Το θέμα είναι να μπορούμε να τη βρίσκουμε, να την αξιολογούμε, να την ιεραρχούμε και να την αξιοποιούμε προς όφελός μας, προς επαγγελματικό μας όφελος, εννοείται και της επιχείρησης από την οποία στη συνέχεια θα προσδοκούμε ότι θα μας αμείψει. 

Αυτά ήθελα να σας πω.

ΠΡΟΕΔΡΕΙΟ: Ευχαριστούμε πάρα πολύ τη Κωνσταντίνα Αθανασοπούλου για τα όσα ενδιαφέροντα μας είπε σε σχέση με τις αναδιαρθρώσεις που υφίσταται αυτή τη στιγμή η αγορά εργασίας, τόσο ανά τομέα, όσο και ανά κλάδο και όσο για τις νέες δεξιότητες και τα ιδιαίτερα χαρακτηριστικά που θα πρέπει να υιοθετήσουν όλοι και οι εργαζόμενοι, γιατί πολύ συχνά πρέπει να επαναπροσδιορίζουν αυτά που ήδη γνωρίζουν και να είναι ανοιχτοί και ανοιχτές σε ότι καινούργιο, αλλά και οι άνεργοι και οι άνεργες. 


Στη συνέχεια θα ήθελα να παρουσιάσω τον κύριο Ανδρέα Καραπάνο, οικονομολόγος και στέλεχος της ΠΕΤΑ, που θα μας κάνει μια παρουσίαση σε σχέση με τις σχέσεις εργασίας και το επίπεδο εκπαίδευσης των εργαζόμενων γυναικών στις Δημοτικές Επιχειρήσεις. 

Α. ΚΑΡΑΠΑΝΟΣ: Καταρχήν να σας ευχαριστήσω με τη σειρά μου για τη παρουσία μου εδώ…

(αλλαγή κασέτας)

Α. ΚΑΡΑΠΑΝΟΣ: …η σημερινή δομή και λειτουργία των Δημοτικών Επιχειρήσεων και πιο συγκεκριμένα ο οικονομικός τομέας στον οποίο απασχολούνται, το επίπεδο εκπαίδευσης, καθώς και η σχέση εργασίας. Τα στοιχεία που παρατίθενται βασίζονται στην απογραφή των Δημοτικών Επιχειρήσεων που πραγματοποίησε η ΠΕΤΑ Α.Ε. για λογαριασμό της ΚΕΔΚΕ. 


Σύμφωνα με τα στοιχεία που έχουν καταγραφεί το προσωπικό των Δημοτικών Επιχειρήσεων αριθμεί συνολικά γύρω στα 34.500 άτομα. Σε ποσοστιαία κατανομή παρατηρείται μια μικρή υπεροχή των αντρών σε σχέση με τις γυναίκες και πιο συγκεκριμένα οι άντρες αποτελούν το 55%, ενώ οι γυναίκες το 45%. Παρ’ όλα αυτά το ποσοστό των γυναικών κρίνεται ιδιαίτερα ικανοποιητικό, γεγονός το οποίο οφείλεται στην επέκταση των δραστηριοτήτων των Δημοτικών Επιχειρήσεων σε Υπηρεσίες κοινωνικού οφέλους όπως υγείας και πρόνοιας, που απασχολούν ειδικότητες κοινωνιολόγων, κοινωνικών λειτουργών, ψυχολόγων, νοσηλευτών, τις οποίες επιλέγουν ως επί των πλείστων γυναίκες. 


Στις ενεργείς επιχειρήσεις που απασχολούν προσωπικό αντιστοιχούν κατά μέσο όρο 26 απασχολούμενοι σε κάθε επιχείρηση. Στο πλήθος των εργαζομένων σημειώνεται ένα σοβαρό ποσοστό της τάξης του 7% που απαρτίζεται από άτομα με ειδικές ανάγκες. 


Τώρα σχετικά με τη κατανομή των εργαζομένων ανά τομέα οικονομικής δραστηριότητας. Όπως βλέπουμε στον πίνακα παρατηρείται ότι η πλειοψηφία των εργαζομένων και συγκεκριμένα το 69,7%, σχεδόν το 70% απασχολείται στον τριτογενή τομέα. Μόλις το 1% των απασχολούμενων στις επιχειρήσεις της Τοπικής Αυτοδιοίκησης εργάζεται στον πρωτογενή τομέα, στον δευτερογενή τομέα απασχολείται το 29,3%, αλλά το ποσοστό των γυναικών 15,7% είναι αρκετά χαμηλότερο από αυτό των αντρών το οποίο είναι 40,4%, γεγονός φυσιολογικό καθώς οι περισσότερες επιχειρήσεις στο συγκεκριμένο τομέα δημιουργούν θέσεις εργασίας που καλύπτονται από άντρες λόγω του αντικειμένου των εργασιών. Χαρακτηριστικές περιπτώσεις αποτελούν οι ΔΕΥΑ και οι κατασκευαστικές επιχειρήσεις.


Αντιθέτως η πλειοψηφία των γυναικών και συγκεκριμένα το 83,6% εργάζεται στον τριτογενή τομέα, ενώ το αντίστοιχο ποσοστό των αντρών είναι 58,4%. Επομένως περισσότερες γυναίκες σε σχέση με τους άντρες απασχολούνται στον τομέα των υπηρεσιών και κατά συνέπεια έχουν υψηλότερο μορφωτικό επίπεδο στις Δημοτικές Επιχειρήσεις όπως θα αναλυθεί και στη συνέχεια.

Αναλυτικά τα ποσοστά ανά φύλο και επίπεδο εκπαίδευσης εμφανίζονται στον παρακάτω πίνακα. Όσον αφορά τα τρία βασικά επίπεδα εκπαίδευσης, υποχρεωτική, δευτεροβάθμια και τριτοβάθμια, σε σχέση με το φύλο των εργαζομένων παρατηρείται ότι την υποχρεωτική εκπαίδευση έχει ολοκληρώσει το 17,9% των γυναικών και το 39,7% των αντρών. Η σημαντική αυτή διαφορά οφείλεται κυρίως στο γεγονός ότι οι άντρες καλύπτουν τις περισσότερες θέσεις εργασίας που απαιτούν χειρονακτικές εργασίες. Οι συγκεκριμένες θέσεις καλύπτονται συνήθως από άτομα που έχουν ολοκληρώσει μόνο την υποχρεωτική εκπαίδευση. 

Μικρή υπεροχή των γυναικών σημειώνεται στο δεύτερο βασικό επίπεδο, καθώς απόφοιτοι δευτεροβάθμιας εκπαίδευσης είναι το 47,6% των γυναικών με το αντίστοιχο ποσοστό των αντρών που είναι 40,2%. Τέλος, πτυχιούχοι τριτοβάθμιας εκπαίδευσης είναι το 34,6% των γυναικών και το 20,3% των αντρών. Εδώ διακρίνουμε μια σημαντική υπεροχή του ποσοστού των γυναικών. Το ποσοστό αυτό είναι αρκετά υψηλότερο, καθώς πολλές γυναίκες όπως κοινωνικοί λειτουργοί ή βρεφονηπιοκόμοι και τα λοιπά απασχολούνται στον τριτογενή τομέα και καλύπτουν θέσεις που προϋποθέτουν την κατοχή τίτλων πανεπιστημιακής εκπαίδευσης. Σύμφωνα με την ανάλυση των παραπάνω στοιχείων εξάγεται το συμπέρασμα πως σε γενικές γραμμές το μορφωτικό επίπεδο των γυναικών είναι ανώτερο από αυτό των αντρών στο σύνολο του προσωπικού των επιχειρήσεων της Τοπικής Αυτοδιοίκησης. 

Όσον αφορά τις σχέσεις εργασίας τώρα, οι σχέσεις εργασίας διακρίνονται σε πέντε βασικές κατηγορίες. Στον πίνακα διακρίνονται οι κατηγορίες των σχέσεων εργασίας των απασχολούμενων ανά φύλο. Η πρώτη κατηγορία αφορά τις σχέσεις εργασίας αορίστου χρόνου. Όπως φαίνεται από τον πίνακα ένας στους τρεις εργαζόμενους απασχολείται με σχέση εργασίας αορίστου χρόνου, το ποσοστό των γυναικών είναι 23,9%. Η επόμενη κατηγορία αφορά το έκτακτο προσωπικό το οποίο προσλαμβάνεται με σχέση εργασίας ορισμένου χρόνου. 

Σε αυτή τη κατηγορία συνήθως εντάσσεται το εργατοτεχνικό προσωπικό, το οποίο καλύπτει εποχικές και περιοδικές ανάγκες, καθώς και όσοι απασχολούνται μέσω επιδοτούμενων προγραμμάτων όπως του ΟΑΕΔ και του Γ΄ Κοινοτικού Πλαισίου Στήριξης, Βοήθεια στο Σπίτι, ΚΗΦΗ, ΚΔΑΠ, Βρεφονηπιακοί Σταθμοί και τα λοιπά. Στη συγκεκριμένη κατηγορία εντάσσεται η πλειοψηφία των γυναικών, καθώς το αντίστοιχο ποσοστό αγγίζει το 58,4%. Με σύμβαση μίσθωσης έργου, η επόμενη κατηγορία, απασχολείται σχεδόν ένας στους δέκα εργαζόμενους και συγκεκριμένα το 10,7% των γυναικών και το 11,6% των αντρών.

Σε αυτό το σημείο να επισημάνουμε ένα σημαντικό και μακροχρόνιο πρόβλημα που ταλανίζει τη Τοπική Αυτοδιοίκηση και απαιτεί άμεση λύση. Συγκεκριμένα ένα σημαντικό ποσοστό εργαζομένων διεκδικεί τη μετατροπή των συμβάσεων σε αορίστου χρόνου. Σύμφωνα με την ανάλυση της παρούσας μελέτης το ποσοστό αυτό κυμαίνεται από 35% ως 40% επί του συνόλου των εργαζομένων στις επιχειρήσεις της Τοπικής Αυτοδιοίκησης. Οι αποσπασμένοι από πρωτοβάθμιους και δευτεροβάθμιους ΟΤΑ ή από τον ευρύτερο δημόσιο τομέα αποτελούν ένα πολύ μικρό ποσοστό, το 3,6%, κυρίως λόγω των περιορισμένων δυνατοτήτων που δίνει η νομοθεσία. Το ποσοστό των γυναικών είναι το 2,4%. Τέλος, με άλλη σχέση εργασίας συνδέεται το 4,6% των γυναικών. 

Επομένως παρατηρείται ότι η πλειοψηφία των γυναικών, το 81,8%, απασχολείται με σύμβαση εξαρτημένης εργασίας. Επίσης αν και τα εκπαιδευτικά προσόντα των γυναικών είναι υψηλότερα από αυτά των αντρών, οι εργασιακές τους σχέσεις χαρακτηρίζονται από αστάθεια καθώς μόλις το 23,9% των γυναικών έναντι 41% των αντρών έχουν συνάψει σχέσεις εργασίας αορίστου χρόνου. 

Σε σχέση με τη προηγούμενη απογραφή που είχε πραγματοποιήσει η ΠΕΤΑ Α.Ε. το 2001 το προσωπικό των Δημοτικών Επιχειρήσεων παρουσιάζει μια αύξηση της τάξης του 24%, ενώ ο μέσος όρος των εργαζομένων ανά επιχείρηση δεν παρουσιάζει μεγάλη διαφορά, καθώς μεταβλήθηκε από 25 σε 26 άτομα. 

Αξίζει όμως να αναφερθεί ότι το ποσοστό των γυναικών αυξήθηκε από 41% σε 45%, ενώ το αντίστοιχο ποσοστό των αντρών μειώθηκε αντίστοιχα κατά 4 ποσοστιαίες μονάδες. Συμπερασματικά παρατηρείται μικρή υπεροχή των αντρών, οι γυναίκες κατέχουν ένα ιδιαίτερα ικανοποιητικό μερίδιο θέσεων εργασίας, το οποίο οφείλεται κυρίως στις νέες θέσεις εργασίας που δημιουργήθηκαν στον τομέα των υπηρεσιών και καλύπτονται συνήθως από γυναίκες. 

Αξίζει να σημειωθεί επίσης ότι το μορφωτικό επίπεδο των γυναικών βρίσκεται σε υψηλότερο επίπεδο όπως προαναφέραμε από αυτό των αντρών, αλλά παρ’ όλα αυτά οι εργασιακές τους σχέσεις χαρακτηρίζονται από προσωρινότητα και μεγάλη αστάθεια. 

Κλείνοντας να πούμε ότι η αύξηση του αριθμού των Δημοτικών Επιχειρήσεων και η επέκτασή του σε νέες δραστηριότητες δημιούργησαν ανάγκες σε προσωπικό, οι οποίες καλύπτονται με προσωρινές θέσεις εργασίας και τις περισσότερες από αυτές τις κατέχουν γυναίκες. 

Ευχαριστώ πολύ για τη προσοχή σας.

ΠΡΟΕΔΡΕΙΟ: Ευχαριστούμε πολύ τον κύριο Καραπάνο για τη χαρτογράφηση που μας έκανε όσον αφορά τους εργαζόμενους και το εκπαιδευτικό επίπεδό τους και τις εργαζόμενες γυναίκες στις Δημοτικές Επιχειρήσεις και σε ποιους τομείς απασχολούνται σε αυτές, καθώς επίσης και τις σχέσεις εργασίας με τις οποίες απασχολούνται.


Αυτό που κρατάμε είναι ότι έχουν σαφώς οι γυναίκες απασχολούμενες στις Δημοτικές Επιχειρήσεις ένα πολύ υψηλότερο ποσοστό εκπαίδευσης, κρατάμε όμως επίσης και τις επισφαλείς συνθήκες εργασίας. Αυτά προς προβληματισμό, όποιες ερωτήσεις έχετε για τους ομιλητές μας, για τις ομιλήτριές μας, κρατήστε τις για το τέλος.


Συνεχίζω με τη παρουσίαση του Βασίλειου Μαστρόκαλου, ο οποίος είναι Διευθύνων Σύμβουλος της Αναπτυξιακής Επιμελητηρίων Πειραιά. Θα μας παρουσιάσει τη γυναικεία απασχόληση και τις επιχειρήσεις. 

Β. ΜΑΣΤΡΟΚΑΛΟΣ: Καλημέρα σας και από μένα. Η Αναπτυξιακή Επιμελητηρίων Πειραιά εκπροσωπεί τα τρία Επιμελητήρια τα οποία έχουν ως μέλη τους όλες τις επιχειρήσεις οι οποίες δραστηριοποιούνται στην ευρύτερη περιοχή του Πειραιά, επιχειρήσεις οι οποίες ο αριθμός τους ξεπερνάει τις 70.000 αυτή τη στιγμή. Επιχειρήσεις βέβαια οι οποίες έχουν ως μέλη την ΕΛΑΪΣ που είναι απέναντι, μέχρι και το μικρό περίπτερο που είναι απέναντι πιο κάτω.


Θέλοντας να ξεκινήσω και εγώ την ομιλία μου, δεν θα σας κουράσω με power point και στατιστικά στοιχεία γιατί καμιά φορά τα στατιστικά στοιχεία είναι πάρα πολύ χρήσιμα αλλά απέχουν λίγο από τη πραγματικότητα, χωρίς με αυτό να θέλω να πω ότι δεν έχουν κάποια αλήθεια. Απλώς καμιά φορά σε βοηθούν να πεις και κάποιο ψέμα το οποίο δεν μπορείς να το περάσεις με άλλο τρόπο.


Από τη πλευρά των επιχειρήσεων λοιπόν πρέπει να εξετάσουμε καταρχήν το περιβάλλον στο οποίο σήμερα καλείται μια ελληνική επιχείρηση και η Ελληνίδα επιχειρηματίας, η εν δυνάμει επιχειρηματίας – η οποία πιθανώς να είστε εσείς – να δημιουργήσει ή να αναπτύξει μια νέα επιχείρηση. 


Θέλοντας λοιπόν να αποτυπώσουμε τη σημερινή πραγματικότητα η οποία κυριαρχεί στη παγκοσμιοποιημένη οικονομία, θα παρατηρούσαμε τα εξής: από την δεκαετία του 1990 οι αναδιαρθρώσεις, μια λέξη η οποία κυκλοφορεί πολύ ευρύτατα τώρα τελευταία και γίνεται για την εξοικονόμηση κόστους από την επιχείρηση, συνεπάγεται και κατάργηση θέσεων εργασίας. Είναι μια τακτική αυτή η οποία έχει έρθει στην Ευρώπη, ξεκίνησε πρώτα στην Αμερική και τώρα έρχεται στην Ευρώπη.


Στην Ελλάδα αυτό το κύμα αναδιαρθρώσεων ήρθε με καθυστέρηση, όπως ήταν αναμενόμενο, γιατί οι αγορές ακόμα δεν είναι ελεύθερες και η παρέμβαση του κράτους παραμένει ακόμα ισχυρή. Σε ένα περιβάλλον λοιπόν το οποίο αναπτύσσεται πολλές φορές ερήμην μας, με τους νόμους της αγοράς οι οποίοι είναι οι κυρίαρχοι και της οικονομίας να ακολουθούν τους δικούς τους ρυθμούς, πολλοί Έλληνες μεταβάλλονται από αυτοαπασχολούμενους σε υπαλλήλους. 

Αυτό το βλέπουμε και ανάμεσα στα μέλη των Επιμελητηρίων μας, διότι η αλλαγή του νόμου του εμπορίου και του επιχειρείν μεταφέρει τη ζήτηση από τις μικρές και πολύ μικρές επιχειρήσεις, οι οποίες αποτελούν όπως είδαμε και πριν σε μια διαφάνεια ένα πολύ μεγάλο ποσοστό, πάνω από 95% των ελληνικών επιχειρήσεων, στα μεγάλα καταστήματα, σουπερ-μαρκετ, υπεραγορές, εμπορικά κέντρα, τα λεγόμενα MALL και το MALL madness το οποίο κυριαρχεί τώρα. 

Οι θέσεις εργασίας αυξάνονται σε εμπορικά κέντρα και σε εταιρείες παροχής υπηρεσιών. Αυτό λοιπόν μεταβάλλει τη δομή της κοινωνίας, όπου η οικονομική ρουτίνα και το άγχος του κάθε ανθρώπου καθορίζεται από τη πληρωμή των δόσεων των στεγαστικών δανείων, τα καταναλωτικά δάνεια και τις πιστωτικές κάρτες που έχει. Υπάρχει δηλαδή μια κοινωνική αλλαγή η οποία πραγματοποιείται μέσω της οικονομίας της αγοράς, των αλλαγών στο εγχώριο και διεθνές εμπόριο, αλλά και της παγκοσμιοποίησης. 

Αυτό είναι το περιβάλλον το οποίο κυριαρχεί σήμερα και στο οποίο καλείται να δράσει μια επιχείρηση η οποία υπάρχει σήμερα. Σε αυτό λοιπόν το περιβάλλον όπου πρώτον, παρατηρούμε ότι το έλλειμμα επιχειρηματικότητας είναι πάρα πολύ επικίνδυνο και για τη πορεία μιας χώρας. Είναι πιο επικίνδυνο το έλλειμμα επιχειρηματικότητας από το δημοσιονομικό πρόβλημα το οικονομικό που έχουμε, γιατί αποτελεί πραγματικά κίνδυνο το να μην υπάρχει όρεξη από τους ανθρώπους να δημιουργήσουν μια δική τους επιχείρηση, ώστε να μπορεί και το δημοσιονομικό έλλειμμα μέσα από τις εισπράξεις που έχει το κράτος να αντεπεξέλθει στα μεγάλα προβλήματα που έχει και ιδιαίτερα εμείς έχουμε πάρα πολύ μεγάλα προβλήματα. 

Σε αυτό το περιβάλλον λοιπόν καλείται η Ελληνίδα επιχειρηματίες να δραστηριοποιηθεί και να αναπτύξει και να αναδείξει τις ικανότητές της. Δυστυχώς όπως είπαμε εμείς εκεί έχουμε πάρα πολύ μεγάλο έλλειμμα στην επιχειρηματικότητα. Το παραδοσιακό επιχειρηματικό δαιμόνιο το οποίο ήταν χαρακτηριστικό της φυλής μας φαίνεται ότι τελευταία έχει ατονήσει, καθώς οι νέες επιχειρήσεις είναι όλο και λιγότερες και όλο και μικρότερες. 

Πρόσφατη έρευνα απέδειξε ότι υπάρχει μια διαχρονική τάση υποχώρησης – και δεν θέλω να σας κουράσω με στοιχεία – που δείχνουν ότι ο αριθμός των νέων επιχειρήσεων μειώθηκε κατά 16,5%, όταν το 2000 ιδρύθηκαν 4.680 νέες επιχειρήσεις και το 2004 ιδρύθηκαν 3.906 επιχειρήσεις. Αυτό συνεπάγεται τα σχετικά κεφάλαια, παρουσίασαν σημαντική κάμψη της τάξης του 82%. Δηλαδή από τα κεφάλαια τα οποία το 2000 ήταν 2.000.000.000 δραχμές, περιορίστηκαν στα 420.000.000 δραχμές.

Το μέγεθος της ελληνικής επιχείρησης ως γνωστόν είναι πάρα πολύ μικρό σε σχέση με το μέγεθος το οποίο υπάρχει στην Ευρωπαϊκή Ένωση. Δηλαδή στην Ελλάδα μια επιχείρηση έχει δύο εργαζόμενους, ενώ στην Ευρώπη έχει εφτά εργαζόμενους και κατά μέσο όρο δεν υπάρχει αυξητική τάση σε αυτό τον αριθμό ώστε εμείς να πλησιάσουμε τον ευρωπαϊκό μέσο όρο.

Στη χώρα μας το ποσοστό των κατά ανάγκη επιχειρηματιών, δηλαδή των ανθρώπων οι οποίοι δεν βρίσκουν μια δουλειά έξω στην ελεύθερη αγορά και θέλουν να δραστηριοποιηθούν, να κάνουν μια δικιά τους επιχείρηση, είναι το υψηλότερο ευρωπαϊκό. Διότι καταλαβαίνετε ότι κάποιος ο οποίος κάνει πολλές προσπάθειες να βρει έξω μια δουλειά, προσπαθεί να στήσει μια δική του δουλειά. Εκεί ακριβώς ο ρόλος ο δικός μας πιστεύουμε ότι πρέπει να είναι σημαντικός, στη χάραξη της στρατηγικής αυτής.

Ένας μεγάλος λοιπόν αριθμός νέων ιδιωτικών επιχειρήσεων ανταποκρίνεται περισσότερο στην ανάγκη αντιμετώπισης σε ατομικό επίπεδο μιας υψηλής και παρατεταμένης ανεργίας και λιγότερο στην επιθυμία ανάληψης επιχειρηματικών κινδύνων. Αυτό που λέγαμε δηλαδή, ότι κάποιος ο οποίος θέλει να κάνει μια επιχείρηση τη κάνει πρώτα από όλα για να απασχολήσει, να βγάλει ένα μεροκάματο, παρά να κάνει μια επιχείρηση για να αναπτύξει. Είναι χαρακτηριστικό μάλιστα ότι η θνησιμότητα στις νέες επιχειρήσεις μας είναι από τις υψηλότερες της Ευρωπαϊκής Ένωσης. Δηλαδή τη κάνει, βλέπει ότι δεν προχωράει η επιχείρηση και μετά την εγκαταλείπει.

Οι επενδύσεις του ιδιωτικού τομέα ιδιαίτερα σε νέα προϊόντα και νέες τεχνολογίες καινοτομίας που λέμε, παραμένουν σχεδόν στάσιμες. Οι Έλληνες δυστυχώς – και λέω δυστυχώς από τη πλευρά του ιδιωτικού τομέα – η θέλησή τους είναι περισσότερο να στοχεύουν σε θέσεις εργασίας στο δημόσιο τομέα, παρά προς την ιδιωτική επιχείρηση, στο να δημιουργήσουν δική τους επιχείρηση. Και αν ακόμα δηλαδή υπάρχουν καλύτερες αποδοχές στην ιδιωτική επιχείρηση, προτιμούν να πάρουν μια θέση στον δημόσιο τομέα είτε λέγεται Δήμος, είτε λέγεται Νομαρχία, είτε οτιδήποτε άλλο, παρά να ασχοληθούν σε μια ιδιωτική επιχείρηση.

Τα τελευταία χρόνια δεν δημιουργήθηκαν στη χώρα μας νέες μεγάλες επιχειρήσεις, ενώ ο αριθμός των μικρών και μεσαίων επιχειρήσεων, οι οποίες είναι και η πλειονότητα, το 79,7% των επιχειρήσεων είναι μικρομεσαίες επιχειρήσεις στην Ελλάδα. Έχει ως βασικό στόχο την διεύρυνση του μεγέθους μας, αυτό είναι συνεπακόλουθο βέβαια με το επιχειρησιακό περιβάλλον το οποίο υπάρχει και βέβαια από τη παγκοσμιοποίηση και το γενικότερο περιβάλλον που υπάρχει.

Πιο κάτω λοιπόν βλέπουμε ποιο είναι το προφίλ της Ελληνίδας επιχειρηματία. Οι διαπιστώσεις για την Ελληνίδα επιχειρηματία είναι ενδιαφέρουσες και διαφωτιστικές για τον προσανατολισμό της επιχειρηματικής της δράσης. Τα παρακάτω βασικά στοιχεία σκιαγραφούν τα ατομικά χαρακτηριστικά μιας γυναίκας η οποία θέλει να δραστηριοποιηθεί στην επιχείρηση ή να κάνει μια δικιά της επιχείρηση. 

Οι γυναίκες επιχειρηματίες λοιπόν σε γενικές γραμμές είναι μικρότερης ηλικίας από τους άντρες. Αυτό οφείλεται εκτός των άλλων στο γεγονός ότι οι περισσότερες από τις γυναίκες ακολούθησαν επιχειρηματική καριέρα στρεφόμενες σε τριτογενή τομέα, που είναι και ο σχετικά νεότερης της ελληνικής οικονομίας. Οι γυναίκες επιχειρηματίες δεν στρέφονται τόσο στην εξαγορά επιχειρήσεων όσο οι άντρες και προτιμούν είτε με δύο μόνες τους επιχειρήσεις, είτε να συνεχίσουν τις οικογενειακές τους επιχειρήσεις οι οποίες υπάρχουν. 

Από τη δεκαετία του ’70 άρχισαν οι γυναίκες να επιλέγουν συστηματικά την επιχειρηματική καριέρα ως εναλλακτική προς την εξαρτημένη εργασία απασχόληση, ενώ η δεκαετία του ’80 είναι αυτή στην οποία εμφανίστηκαν οι περισσότερες γυναίκες επιχειρηματίες. Είναι η δεκαετία δηλαδή στην οποία υπάρχει άνθηση της γυναικείας επιχειρηματικότητας και θα δούμε παρακάτω γιατί γίνεται αυτό. 

Οι περισσότερες των γυναικών στρέφονται σε επιχειρήσεις τριτογενούς τομέα, με κυρίαρχη τη παροχή προσωπικών υπηρεσιών και το λιανικό εμπόριο. Οι γυναίκες που δραστηριοποιούνται στον τομέα της μεταποίησης επιλέγουν κυρίως επιχειρήσεις που έχουν παραδοσιακή σχέση με την εργασία των γυναικών στο σπίτι, λόγω χάρη ραφή φασόν, ενδυμάτων και λοιπά.

Εδώ θα μου επιτρέψετε να αναφερθώ λίγο περισσότερο γιατί ορισμένα στοιχεία που παρουσιάστηκαν και πριν ίσως να μην είναι και τόσο κοντά στη πραγματικότητα. Πράγματι τη δεκαετία του ’80 – αυτό το λέω εκ προσωπικής πείρας γιατί έχω μια επιχείρηση με ένδυση – υπήρχε η άνθηση των φασόν, δηλαδή πολλές γυναίκες γίνονταν επιχειρηματίες και πάρα πολύ καλές επιχειρηματίες κάνοντας είτε στο σπίτι τους, είτε σε έξω εργαστήρια πολύ καλές μονάδες παραγωγής ενδυμάτων, τα οποία είχαν προς νου και την ελληνική και τη παγκόσμια αγορά. 

Δυστυχώς όμως τη δεκαετία του ’80 υπήρχε ο προστατευτισμός, υπήρχε το ότι το ρούχο που φοράτε εσείς σήμερα αν κατασκευαζόταν στην Ευρώπη για να έρθει είχε υψηλούς δεσμούς, οπότε ήταν απαγορευτικό τότε εσείς να το αγοράζετε. Οπότε υπήρχε μια άνθηση του φασόν και υπήρχαν πολλές χιλιάδες θέσεις εργασίας και τότε ζητούσαμε συνέχεια όλοι ανθρώπους να δουλέψουν. 

Σήμερα όμως που εσείς οι καταναλωτές, η δύναμη, το ρούχο το οποίο φοράτε είναι κατασκευασμένο στη Κίνα, γιατί τα σύνορα έχουν πέσει, είτε το αγοράζετε όχι από την ελληνική βιοτεχνία γιατί η ελληνική βιοτεχνία δεν μπορεί να ανταγωνιστεί την αντίστοιχη ισπανική η οποία κατασκευάζει εκατομμύρια ρούχα και ανοίγει κάθε μέρα πέντε μαγαζιά σε κάθε σημείο της γης. Πώς η ελληνική βιοτεχνία να έχει να κόψει ρούχο και να το δώσει στη φασονιέρα για να κάνει τη δουλειά; Άρα φανταστείτε από αυτό πόσες χιλιάδες θέσεις εργασίας χάθηκαν, οι οποίες δεν πρόκειται να ξανάρθουν ποτέ. 

Γιατί έγινε αυτό; Γιατί υπάρχει απλά έλλειψη στρατηγικής από το ελληνικό κράτος, που έχουμε ας πούμε ένα ρούχο το οποίο δεν είναι όπλο σε αυτούς τους κατασκευαστές ή οτιδήποτε, ότι ξέρετε τι; Κάντε προστιθέμενη αξία στο ρούχο, δώστε του ένα όνομα το οποίο να λέγεται ΒΙΚΟΣ ας πούμε. Σήμερα λέγεται ΖΑΡΑ, ξεκάθαρα, το ξέρετε όλοι. Βάλτε τη ταυτότητά σας, κάντε ποιοτικό προϊόν, μη στοχεύετε στο να κάνετε φθηνό προϊόν, γιατί το φθηνό προϊόν σήμερα το κάνει η Κίνα. 

Βέβαια αυτά δεν λύνονται μετά από 20 χρόνια, οι κοσμοϊστορικές αλλαγές οι οποίες έχουν γίνει και έχουν επιφέρει όλες αυτές τις αλλαγές στην αγορά οι οποίες καθορίζουν και τη πορεία των επιχειρήσεων, γιατί δεν υπάρχει καμία επιχείρηση η οποία δεν θέλει να δώσει δουλειά σε Έλληνες. Όταν η επιχείρηση βλέπει ότι αυτό το πράγμα έχει κατασκευαστεί στη Κίνα, ο οποίος έχει χίλιους εργαζόμενους διαθέσιμους με αμοιβές τις οποίες ούτε τολμάμε να τις σκεφτούμε και θα πάει στη Κίνα γιατί ο Αμερικανός ή ο Γάλλος ή ο Γερμανός που θα είναι πελάτης του έχει πάει ήδη στη Κίνα για να φτιάξει αυτό το προϊόν του, κάνει φασόν εκεί ή ακόμη έχει φύγει και έχει πάει στην Αλβανία, στη Βουλγαρία, στη Ρουμανία και παντού.

Υπήρχε ακόμη έλλειψη στρατηγικής από το κράτος, ότι ξέρετε, κάνετε ένα προϊόν το οποίο να είναι επώνυμο, να είναι ποιοτικό και να πουλάει και κατόπιν όταν πια θα βγουν προϊόντα πιο φθηνά το δικό σας θα πουλάει γιατί είναι επώνυμο. Εκεί λοιπόν είναι κάτι το οποίο πρέπει να προσεχτεί και σήμερα από τη Πολιτεία, ώστε κάνοντας ποιοτικό προϊόν, προσφέροντας ποιοτικές υπηρεσίες με ονοματεπώνυμο το οποίο ξέρετε τι σημαίνει ιδιαίτερα στις γυναίκες όταν ψωνίζετε ένα ρούχο, να πληρώνεται η αξία του και να αφήνει και τα χρήματα στην ελληνική οικονομία. Δυστυχώς εκεί σε αυτό τον κλάδο έχει χαθεί τρομακτικός αριθμός θέσεων εργασίας, όπως επίσης έχουν χαθεί και πολλά χρήματα για την ελληνική οικονομία. 

Συνεχίζω λοιπόν για το προφίλ της Ελληνίδας επιχειρηματίας. Όσο νεότερης ηλικίας είναι η σημερινή επιχειρηματίας τόσο υψηλότερο είναι το επίπεδο εκπαίδευσης που διαθέτουν. Οι γυναίκες επιχειρηματίες έχουν σε σχέση με τον αριθμό τους υψηλότερο επίπεδο εκπαίδευσης, αποφοίτησης από τους άντρες συναδέλφους τους. Το είδα και προηγούμενα αυτό, δεν είναι καλό για εμάς, αλλά είναι καλό για τις γυναίκες. Εγώ το βρίσκω πάρα πολύ καλό.

Οι επιχειρηματίες άντρες και γυναίκες που δραστηριοποιούνται στον τομέα παροχής υπηρεσιών κατέχουν υψηλότερο εκπαιδευτικό υπόβαθρο, κυρίως τριτοβάθμια εκπαίδευση και είναι περισσότερο εργασιομαθείς από εκείνους που ασχολήθηκαν στον τομέα της μεταποίησης. Λογικό είναι ότι κάποια η οποία θέλει να προσφέρει σήμερα εργασίες πρέπει άπταιστα και να ξέρει ξένες γλώσσες και τον χειρισμό των κομπιούτερ και όλα. Τις σχετικές μεγαλύτερες επιχειρήσεις τις δημιουργούν και διευθύνουν επιχειρηματίες που έχουν κάπως υψηλότερο επίπεδο εκπαίδευσης και μόρφωσης. 

Τώρα να αναφερθούμε στο τι δυνατότητες υπάρχουν για την εκδήλωση της γυναικείας επιχειρηματικότητας. Το ζήτημα της υποστήριξης της γυναικείας επιχειρηματικότητας συνδέεται με τη θέση της γυναίκας στην ελληνική επιχειρηματική αγορά εργασίας και τις ευκαιρίες με τις οποίες έρχεται ή όχι σε επαφή, πάλι σε σύγκριση με τους άντρες. Δηλαδή τι ευκαιρίες έχει μια γυναίκα για να κάνει σήμερα μια επιχείρηση. 

Έγινε απλά ένας διεθνής δείκτης σε 30 χώρες, μια έρευνα κατά κάποιο τρόπο, όπου εξετάστηκαν πέρα από παράγοντες οι οποίοι συνθέτουν αυτό τον δείκτη. Οι παράγοντες λοιπόν αυτοί είναι: πρώτον, σε ποιο βαθμό μια γυναίκα ενθαρρύνεται να ασκήσει ελεύθερο επάγγελμα ή να ξεκινήσει μια επιχείρηση και όταν λέω ενθαρρύνεται εννοώ τι κίνητρα έχει από το κράτος να ξεκινήσει, ποιες μπορεί να είναι οι πηγές χρηματοδότησής της ή ευρωπαϊκά προγράμματα τα οποία κυκλοφορούν μπορεί να αξιοποιήσει. Δεύτερον, αν συναντά ίσες ευκαιρίες με τους άντρες, τρίτον αν διαθέτει το επίπεδο γνώσεων και ικανοτήτων για το ξεκίνημα μιας νέας επιχείρησης, τέταρτον αν το να ξεκινήσει μια επιχείρηση θεωρείται αποδεκτή επαγγελματική επιλογή για μια γυναίκα και πέμπτον, αν υπάρχουν στη χώρα τέτοιες κοινωνικές υπηρεσίες και υποδομές ώστε μια γυναίκα που αποκτά οικογένεια και είναι επιχειρηματίας να μπορεί να συνεχίσει απρόσκοπτα την επαγγελματική της δραστηριότητα. Εδώ είναι θέμα πάρα πολύ μεγάλης κουβέντας και ξέρετε τι σημαίνει αυτό.

Η Ελλάδα σε αυτό τον δείκτη μεταξύ 30 χωρών δυστυχώς κατέχει την 25η θέση. Επομένως με αυτό το σύνθετο δείκτη, ο οποίος καλύπτει πέντε σημαντικές πτυχές της γυναικείας επιχειρηματικότητας, αποκαλύπτει και ορισμένες από τις αιτίες για τη περιορισμένη επιχειρηματική δράση των γυναικών: ανισότητα ευκαιριών, κοινωνική αποθάρρυνση παρά ενθάρρυνση για επιχειρηματική δραστηριοποίηση και έλλειψη δομών και υπηρεσιών υποστήριξης από το κράτος για γυναίκες που έχουν παράλληλα οικογένεια και θέλουν να συμβάλλουν στην ανάπτυξη της επιχειρηματικότητας. 

Είναι αναμφισβήτητο λοιπόν μετά από όλα αυτά που είπαμε ότι αν αυτή η κατάσταση δεν ανατραπεί ή δεν αλλάξει σύντομα, ο παραγωγικός μας ιστός δεν θα καταφέρει να ανταποκριθεί στις απαιτήσεις μια ταχείας, ισόρροπης και διατήρηση της ανάπτυξης του βασικού μοχλού, την ιδιωτική επιχείρηση. Μια επιχείρηση όμως που έχει κατανοήσει και έχει ενστερνιστεί το νέο ανταγωνιστικό πνεύμα που κυριαρχεί σε όλο τον πλανήτη. 

Το γεγονός βέβαια ότι το κράτος-επιχειρηματίας έχει αποτύχει παταγωδώς, δεν σημαίνει ότι η σημερινή ιδιωτική πρωτοβουλία θα πετύχει. Αυτό ακριβώς είναι και η μεγάλη αγωνία για όλους μας, αλλά συγχρόνως και το μεγάλο στοίχημα για το μέλλον, για τον επόμενο καιρό. Για να ανατραπεί πάντως αυτή η σημερινή κατάσταση η χώρα έχει ανάγκη όχι απλώς κάποιες μικροδιορθώσεις στην ακολουθούμενη οικονομική πολιτική, αλλά μια σειρά σχεδιασμένων μεταρρυθμίσεων και κατ’ επέκταση και άλλη γυναίκα επιχειρηματία που θα δημιουργήσει ένα ευνοϊκότερο επιχειρηματικό περιβάλλον και ένα κλίμα πολύ φιλικότερο για τις επιχειρήσεις. Δηλαδή μεταρρυθμίσεις που θα επιτρέψουν στη δυναμική ιδιωτική μονάδα να προσαρμόσει τη δομή της και την οργάνωσή της στις νέες απαιτήσεις, στη νέα φυσιογνωμία της επιχειρηματικής δράσης που η χρησιμοποίηση των οικονομιών επέβαλλε στη χώρα μας.

Έχουμε απόλυτη ανάγκη από την άνθηση νέων επιχειρηματιών με στοχευμένη στρατηγική και δράση, ώστε να μπορούν να δημιουργηθούν νέες ανταγωνιστικές ιδιωτικές επιχειρήσεις, που να αναδεικνύουν τα πρωταγωνιστικά τους πλεονεκτήματα και να αξιοποιήσουν πλήρως καινοτόμες ιδέες και καρπούς συστηματικής έρευνας, που θα εξασφαλίσουν έγκαιρα συνεργασίες και με τον τρόπο αυτό θα μπορέσει η ανεργία να μειωθεί.

Το πρόβλημα λοιπόν για τη κοινωνία δεν είναι να κρατήσει στη ζωή, όπως γίνεται σήμερα δυστυχώς βλέπουμε στην Ελλάδα, προβληματικές και ζημιογόνες επιχειρήσεις, αλλά να εφαρμόσει προγράμματα επανεκπαίδευσης και απασχόλησης των ανέργων ώστε να τους δώσει ευκαιρίες, δυνατότητες και στόχους στο να μπουν στην αγορά εργασίας, είτε να δημιουργήσουν μια δική τους επιχείρηση.

Η έννοια της δια βίου εκπαίδευσης που ακούστηκε και είναι μόδα να χρησιμοποιείται σήμερα, το ακούμε συνέχεια, είναι άγνωστη ακόμα πρακτικά στη χώρα μας. Η κατάρτιση και επανακατάρτιση των εργαζομένων παρουσιάζει σοβαρές αγκυλώσεις και η επαγγελματική εξειδίκευση μέσω εναλλαγής περιόδων θεωρητικής εκπαίδευσης και πρακτικής εργασίας είναι ελάχιστη και δεδομένη. Εδώ δεν φτάνει να βγάλω από τη δια βίου εκπαίδευση και τους επιχειρηματίες, οι οποίοι και εκεί να καταλάβετε ότι και αυτοί ακόμη φταίνε στο ότι δεν μπορούν να δεχτούν ότι πρέπει να κάτσουν να μαθαίνουν τις νέες τεχνολογίες, τους νέους κανόνες που υπάρχουν στην αγορά και το νέο επιχειρηματικό περιβάλλον στο οποίο αναπτύσσεται η αγορά. Δεν ξέρω κανέναν από αυτή τη δια βίου μάθηση, όποιος δεν το καταλάβει αυτό θα είναι άξιος της τύχης του. 

Στα πλαίσια λοιπόν της δια βίου εκπαίδευσης τα Επιμελητήρια του Πειραιά μέσω της αναπτυξιακής την οποία έχουμε, αντιλαμβανόμαστε τη μεγάλη σημασία που έχει η δια βίου εκπαίδευση και η κατάρτιση τόσο για τους εργαζόμενους, όσο και για τους ίδιους τους επιχειρηματίες αναπτύσσει προγράμματα μαθημάτων μέσω προγράμματος ηλεκτρονικής υπηρεσίας. Εμείς σαν Επιμελητήριο Πειραιά δημιουργούμε ένα portal μεγάλο δικό μας, ένα data center δικό μας, στο οποίο θα έχουμε ενότητες ή learning και για τους επιχειρηματίες, αλλά και για κάποιους οι οποίοι προσπαθούν να γίνουν επιχειρηματίες με ποια βήματα μπορούν να ξεκινήσουν την επιχείρησή τους. 

Αυτά τα μαθήματα βέβαια έχουν βγει από το πανεπιστήμιο, έχουν βγει από τους φορείς εγκεκριμένους και πιστοποιημένους ώστε να διαθέσουν κάποιους ανθρώπους οι οποίοι θέλουν να έχουν κάποια ενημέρωση για το πώς μπορούν να ξεκινήσουν κάποια επιχείρηση με δικούς τους τρόπους, να ψάξουν να δουν στα site από πού μπορούν να έχουν επιδοτήσεις και χίλια δυο άλλα πράγματα. Ιδιαίτερα για τις γυναίκες υπάρχει αξιολόγηση στις επιδοτήσεις, που εκεί βέβαια υπάρχει γραφειοκρατία, αλλά εμείς είμαστε στο πλευρό να μπορέσουμε να βοηθήσουμε όσους έχουν την όρεξη να δημιουργήσουν μια δική τους επιχείρηση.

Σε κάθε περίπτωση πάντως η ελληνική κοινωνία αλλάζει αναγκαστικά και γρήγορα και οι αλλαγές αυτές επιβάλλονται από την οικονομία της αγοράς και ενώ τα κόμματα θα έπρεπε να ηγούνται των αλλαγών προκειμένου το κόστος για τη κοινωνία μας να είναι ελεγχόμενο και πιθανώς περιορισμένο. Ασκούν αποκλειστικά βέβαια με εκλογικές και μικροπολιτικές προοπτικές, λογική η οποία στο παρελθόν όπου τα σύνορα ήταν κλειστά και ο προστατευτισμός υπερίσχυε του ανταγωνισμού μπορεί να ήταν σωστή, αλλά σήμερα ζούμε διεθνείς αλλαγές που έχουν άμεση επίπτωση στην ελληνική οικονομία τόσο στη ζωή μας, όσο και στις επιχειρήσεις, αλλαγές τις οποίες δεν τις ελέγχουμε όπως λέγαμε και μετά βίας τις αντιλαμβανόμαστε και μπορούμε να τις αντέξουμε.

Τα υψηλά ποσοστά ανεργίας που παρουσιάζει η χώρα μας, αλλά και οι σημαντικές καθυστερήσεις που βλέπουμε στον τομέα της επαγγελματικής εκπαίδευσης από κρατικούς φορείς επιβάλλουν στην επιχειρηματική κοινότητα και ιδιαίτερα στις γυναίκες να διαδραματίσουν έναν κυρίαρχο ρόλο στην αύξηση της απασχόλησης, της ανταγωνιστικότητας και της εξωστρέφειας των επιχειρήσεων και να προχωρήσουμε χωρίς άλλη καθυστέρηση στην ανάπτυξη του ονόματος της επιχειρηματικότητας και στη δημιουργία των κατάλληλων δομών παροχής ποιοτικών υπηρεσιών εκπαίδευσης και υπηρεσιών προς τις επιχειρήσεις και προς τους εργαζόμενους. Ας μη ξεχνάμε εξάλλου ότι η ποιότητα του ανθρώπινου δυναμικού αποτελεί καθοριστικό στοιχείο επιτυχίας στη σημερινή μας εποχή.

Ευχαριστώ πολύ και οτιδήποτε χρειάζεστε είμαι στη διάθεσή σας.

ΠΡΟΕΔΡΕΙΟ: Ευχαριστούμε πολύ τον κύριο Μαστρόκαλο για τα όσα ενδιαφέροντα μας είπε. Περνάμε στη δεύτερη ενότητα που αφορά τα συνήθη προβλήματα προσαρμογής των νεοπροσλαμβανόμενων γυναικών στο χώρο των επιχειρήσεων, τη παρουσίαση των επιχειρησιακών αναγκών σε ανθρώπινο δυναμικό και τις ενδοεπιχειρησιακές πρακτικές προσαρμογής και ανάπτυξης του νεοπροσλαμβανόμενου ανθρώπινου δυναμικού.


Θα ήθελα να έρθει στο βήμα η κυρία Θωμαή Καραλάζου, Διευθύντρια Ανθρώπινου Δυναμικού της Εταιρείας ΑPIVITA Α.Ε.

Θ. ΚΑΡΑΛΑΖΟΥ: Και εγώ με τη σειρά μου, αν και είναι λίγο δύσκολη η ώρα και είστε κουρασμένοι από το πρωί, ήθελα να ευχαριστήσω τους διοργανωτές της διημερίδας και το Keck Degration που μου έδωσε την ευκαιρία σήμερα να μιλήσω από τη πλευρά των επιχειρήσεων. Βέβαια αυτά που θα πω δεν είναι τίποτε άλλο παρά το να επιβεβαιώσουν αυτά που ακούσαμε το πρωί και αφορούν τα προγράμματα επιδότησης της εργασίας του χώρου των επιχειρήσεων, όπως επίσης και την ομιλία της κυρίας Αθανασοπούλου που αναφέρθηκε πάρα πολύ στα χαρακτηριστικά που πρέπει να έχει ο σύγχρονος επαγγελματίας και η σύγχρονη γυναίκα που μπαίνει στον εργασιακό χώρο.


Πριν όμως μπούμε στο θέμα μας θα ήθελα να σας φέρω λιγάκι για να χαλαρώσουμε στο χώρο των βοτάνων και των αιθέριων ελαίων, όπου η εταιρεία μας βασίζεται σε αυτές τις πρώτες ύλες για να φτιάξει τα προϊόντα της. Εγώ προέρχομαι από την εταιρεία APIVITA, είναι ελληνική εταιρεία για όσους δεν τη γνωρίζετε, ξεκίνησε με τη πρωτοβουλία, με το πάθος και με τη γνώση βεβαίως δύο φαρμακοποιών πριν 26 χρόνια στην Ελλάδα, κάνοντας φυτικά, φυσικά καλλυντικά προϊόντα. 

Δηλαδή αναπτύσσουμε τα προϊόντα, τα παράγουμε, επεμβαίνουμε στις πρώτες ύλες, όλα τα εκχυλίσματα όλα, τα αιθέρια έλαια όχι όμως γιατί είναι και κάποια που δεν έχουμε στην Ελλάδα. όλα τα εκχυλίσματα όμως που χρησιμοποιούμε σαν πρώτες ύλες τα παράγουμε στα δικά μας εργαστήρια. Άρα λοιπόν ένας λόγος που τα προϊόντα μας είναι ποιοτικά και αυτό το βλέπετε εσείς οι καταναλωτές, είναι και αυτός ο λόγος. 

Οι σημαντικές κατηγορίες προϊόντων μας, εμείς δραστηριοποιούμαστε στον χώρο του ελληνικού φαρμακείου. Βέβαια τώρα θα ανοίξουμε και κατάστημα APIVITA στο Κολωνάκι και αυτό είναι μια μεγάλη επιτυχία μας και σε πάρα πολλά σημεία του εξωτερικού. Οι βασικές μας κατηγορίες προϊόντων είναι η σειρά PROPOLIN, η σειρά AROMA-THERAPY, EXPRESS AROMA-THERAPY και APITHERAPY-διαιτητικά προϊόντα και βεβαίως μπαίνουμε και στο χώρο τον ξενοδοχειακό και τον χώρο των SPA. 

Να γνωρίσουμε λιγάκι τη σειρά PROPOLIN. Είναι μια σειρά η οποία έχει εξειδικευμένα προϊόντα, δίνει λύσεις σε εξειδικευμένες ανάγκες του ανθρώπου, βασίζεται στην πρόπολη. Η πρόπολη ξέρετε είναι προϊόν της μέλισσας, βρίσκεται στα φυτά και θέλω να πω δυο πράγματα για τη πρόπολη γιατί δεν τη γνωρίζουμε. Βρίσκεται λοιπόν στα φυτά, όμως η μέλισσα είναι η μόνη η οποία μπορεί να πάρει τη πρόπολη από τα φυτά και να κάνει μια μαλακιά ουσία σαν κερί, αυτό που λέμε πρόπολη και ο μελισσοκόμος μετά κάνει τη συλλογή της πρόπολης και έρχεται σε εμάς ακατέργαστη σαν μαύρο κερί και κάνουμε το εκχύλισμα της πρόπολης. Η πρόπολη έχει αντισηπτικές και άλλες ιδιότητες. Όλη η σειρά πήρε το όνομα από εκεί γιατί τη χρησιμοποιούμε σε πάρα πολλά προϊόντα της σειράς αυτής. 

Η σειρά AROMA-THERAPY εν συνεχεία είναι μια άλλη καλλυντικής περιποίησης σειρά, βασίζεται στη δράση των αιθέριων ελαίων. Η αρωματοθεραπεία, πάλι να πω κάτι, η οποία είναι καλό να μπαίνει στη ζωή μας γιατί μέσα από την κούραση τη καθημερινή μας η αρωματοθεραπεία μπορεί να μας δώσει λίγες στιγμές χαλάρωσης και ευεξίας. Είναι η θεραπεία που κάνουμε το άρωμα, αλλά ποιο άρωμα; Το άρωμα των φυτών που είναι το αιθέριο έλαιο και είναι το βασικό συστατικό των προϊόντων μας. 

Η άλλη μας σειρά πολύ γνωστή τελευταία σε όλες τις γυναίκες είναι η EXPRESS AROMA-THERAPY…

ΠΡΟΕΔΡΕΙΟ: (εκτός μικροφώνου) 

Θ. ΚΑΡΑΛΑΖΟΥ: Ορίστε λοιπόν ποιο είναι το πρόβλημά μας, όταν έρχεται η ώρα να μιλήσουμε για τις επιχειρήσεις μας και για τα προϊόντα μας που είμαστε υπερήφανοι εργαζόμενοι αμέσως δεν έχουμε το κουράγιο να ακούσουμε. Πίσω από τα προϊόντα μας υπάρχει και μια ολόκληρη φιλοσοφία που αφορά και τους εργαζόμενους. Δεν είναι τυχαίο που θέλω να κάνω και αυτή λιγάκι τη σύνδεση και αφορά και τις γυναίκες. Είναι ένα καλλυντικό προϊόν και το 50% των εργαζομένων μας είναι γυναίκες. Βέβαια λυπάμαι πάρα πολύ που είμαι από τους τελευταίους που θέλω να μιλήσω και είμαστε όλοι κουρασμένοι. Δεν θα πω πολλά άλλα πράγματα όμως γιατί έτσι και αλλιώς τα είπαν οι προηγούμενοι. 


Πάμε λοιπόν παρακάτω, όσον αφορά τώρα τη γυναικεία παρουσία στο χώρο της εταιρείας μας είναι γεγονός ότι μπορώ να πω ότι έχουμε ένα πολύ μεγάλο ποσοστό που εργάζεται στην εταιρεία και είναι γυναίκες. Αυτό βέβαια οφείλεται και στη φύση της δουλειάς μας, μιας που ασχολούμαστε με τα φυτικά καλλυντικά, όμως και λόγω της πίστης μας στις δυνατότητες και των δύο φύλων.


Πριν πω για τα προβλήματα των προσλαμβανόμενων γυναικών ήθελα να ξεκινήσω με κάτι θετικό και αυτό είναι ένα γενικό συμπέρασμα των γυναικών μας: η γυναίκα αυτονομείται επαγγελματικά. Πώς το βλέπουμε αυτό; Πρώτον, βλέπουμε μια δυναμική παρουσία των γυναικών μέσα στον εργασιακό χώρο. 

Το άλλο είναι ότι παρατηρούμε όλο και περισσότερες γυναίκες εκπαιδεύονται και εμπλουτίζουν τις γνώσεις τους, δηλαδή περνούν στην τριτοβάθμια εκπαίδευση και στις μεταπτυχιακές σπουδές και συνεπώς εμπλουτίζουν το βιογραφικό τους με μεταπτυχιακές και πανεπιστημιακές σπουδές και όλες τις νέες τεχνολογίες.


Το τρίτο που βλέπουμε επίσης είναι ότι οι γυναίκες τελευταία εξελίσσονται και ιεραρχικά μέσα στις εταιρείες, μέσα στις επιχειρήσεις και αναλαμβάνουν ανώτερες θέσεις της διοίκησης. 


Τα προβλήματα προσαρμογής, αυτά που έβγαλαν οι έρευνες και μας παρουσίασαν οι προηγούμενοι ομιλητές εγώ το βλέπω μέσα στη καθημερινή μου και μερικά πράγματα τα αποτύπωσα μέσα από τη καθημερινή μας εργασία και συνεντεύξεις που κάνουμε συνεχώς. 


Εδώ ήθελα να κάνω έναν διαχωρισμό, πού παρατηρούνται τα προβλήματα όσον αφορά τον γυναικείο πληθυσμό; Τα προβλήματα παρατηρούνται, πρώτον, στις γυναίκες που έχουν περιορισμένο μορφωτικό επίπεδο και οι οποίες θεωρούνται συγκεκριμένων ικανοτήτων. 

Το δεύτερο είναι γυναίκες που παραμένουν για μεγάλο χρονικό διάστημα στην ανεργία για διάφορους λόγους και όταν επιστρέφουν στην εργασία τους έχουν αυξημένο το αίσθημα της ανεπάρκειας, το άγχος της αποτυχίας και της ανταπόκρισή τους στις απαιτήσεις του ρόλου λόγω της μη ανάπτυξης των νέων ικανοτήτων.


Το τρίτο πρόκειται για γυναίκες – και είναι ένα συχνό φαινόμενο της εποχής μας – που δεν εργάστηκαν ποτέ και ξαφνικά λόγω διαζυγίου, αιφνίδιου θανάτου του συζύγου ή για κάποιο άλλο λόγο αναγκάζονται να εργαστούν, οπότε στερούνται πια σημαντικών επαγγελματικών ικανοτήτων.


Τα κυριότερα τώρα όταν αυτές όλες οι κατηγορίες γυναικών έρχονται στην εταιρεία και ξεκινάμε κάποια συνεργασία, μέσα στην εταιρεία πια, μέσα στην επιχείρηση τα κυριότερα προβλήματα προσαρμογής που παρατηρούμε γενικότερα στον γυναικείο πληθυσμό είναι τα παρακάτω: μια αδυναμία να κατανοήσουν και να μπουν στις διαδικασίες λειτουργίας μιας επιχείρησης, μια ελλιπή εστίαση σε στόχους, φόβους ανάληψης πρωτοβουλιών και μια παθητική στάση απέναντι στην εργασία. Είμαι εγώ και είναι και η εργασία μου, που εγώ θα πρέπει να κάνω αυτό το συγκεκριμένο ωράριο και κάποια άλλη πρέπει να σκεφτεί για καινούργιες ιδέες, να πάρουν πρωτοβουλίες, να κινήσουν πράγματα. 

Αδυναμία διαχείρισης του χρόνου και χρόνου να διαχειριστούν με την έννοια της παραγωγικότητας, να είναι παραγωγικές μέσα στο χρόνο εργασίας. Σύγχυση των ρόλων μεταξύ οικογένειας και εργασίας, δηλαδή προβλήματα που συμβαίνουν στο εργασιακό περιβάλλον και όλοι έχουν και οι άντρες έχουν προβλήματα στο οικογενειακό τους περιβάλλον, στις γυναίκες βλέπουμε περισσότερο να είναι πιο ευαισθητοποιημένες και να τα φέρνουν στο χώρο εργασίας. Να μην υπάρχει αυτός ο διαχωρισμός. 

Άργησε η προσαρμογή στις αλλαγές, δεν βλέπουν θετικά τις αλλαγές και δυστυχώς ζούμε σε μια εποχή που συμβαίνουν πάρα πολλές αλλαγές και πρέπει να προσαρμοστούμε και να εκπαιδευόμαστε κάθε φορά για να τις αντιμετωπίσουμε. 

Το τελευταίο και το πιο σημαντικό που έβαλα είναι ότι είμαστε έξω από την φιλοσοφία της συνεχούς εκπαίδευσης, αυτό που λέμε δια βίου εκπαίδευση, για συνεχή ανάπτυξη παραγωγικής ικανότητας. Είναι η σχέση αυτή που λέμε p-apik, όπου p είναι η παραγωγή και λέμε ότι σήμερα μπορούμε να παράξουμε αυτά τα πράγματα, έχουμε αυτές τις ικανότητες, σε μια 5ετία τι ικανότητες πρέπει να αναπτύξω για να μπορέσω να ανταποκριθώ στις απαιτήσεις του μέλλοντος. Αυτό διασφαλίζεται και δεν υπάρχει άλλος τρόπος, είναι μονόδρομος και διασφαλίζεται μόνο με τη συνεχή εκπαίδευση. Δεν είναι δυνατόν το περιβάλλον μας το εξωτερικό να εξελίσσεται και εμείς να θέλουμε να ανταποκριθούμε σε αυτές τις εξελίξεις και να παραμένουμε παθητικές.

Άρα λοιπόν εδώ δεν έχει σημασία η ηλικία, θα πρέπει όλοι να μπούμε στο χώρο της εκπαίδευσης και συνεπώς να αποκτούμε τα απαραίτητα προσόντα μας. Εγώ παράδειγμα το μεταπτυχιακό στη διοίκηση επιχειρήσεων το έκανα σε ηλικία 45 χρονών και όταν πήγα στη Γαλλία να σπουδάσω ψυχολογία το 1976 μέσα στη τάξη ήταν μεγάλες γυναίκες που σπούδαζαν ψυχολογία και εμένα μου έκανε πολύ μεγάλη εντύπωση, είπα πώς είναι δυνατόν να είναι ηλικιωμένες γυναίκες και άντρες σε έναν πανεπιστημιακό χώρο;

Να πάμε παρακάτω και να δούμε τώρα τι συμβαίνει στην εταιρεία APIVITA όσον αφορά το ανθρώπινο δυναμικό της. Εμείς είμαστε 177 άτομα, κάνουμε ένα τζίρο 27.000.000 €, είμαστε 84 γυναίκες και 93 άντρες. Είναι γεγονός τώρα εδώ αν πάρουμε τα τμήματα θα δούμε ότι το κομμάτι το εμπορικό που περιλαμβάνει μάρκετινγκ, trade marketing, πωλήσεις, εξαγωγές και ιατρική ενημέρωση, γιατί κάνουμε και ιατρική ενημέρωση για τα προϊόντα μας σε γιατρούς, δερματολόγους, γυναικολόγους, είναι το μεγαλύτερο ποσοστό των εργαζομένων και ένα άλλο μεγάλο ποσοστό είναι τα logistics που είναι η Διεύθυνση της διακίνησης των προϊόντων μας. 

Γυναίκες όμως να δούμε ανά τμήμα, βλέπουμε ότι το trade marketing 87% είναι γυναίκες, οι οποίες είναι οι εργαζόμενες που προωθούν τα προϊόντα μας στο χώρο του φαρμακείου και σε άλλα σημεία πώλησης. Το RND, το χημείο μας, πάλι βλέπουμε ότι το 86% είναι γυναίκες. Εκεί είναι η γυναίκα η οποία θέλει το οργανωμένο περιβάλλον, που θα ασχοληθεί και θα φτιάξει όλες αυτές τις συνταγές των προϊόντων που σας έδειξα προηγουμένως. Το HR είναι γυναίκες, 57% έχουμε και άντρες. Η ιατρική ενημέρωση, μάρκετινγκ, πωλήσεις που είπαμε είναι πωλήσεις, πάλι όμως είναι πενήντα-πενήντα από ότι βλέπετε, η Οικονομική Διεύθυνση, τα logistics και η μηχανογράφηση, όπου είχαμε μια γυναίκα αλλά έκανε μετάταξη μέσα στην εταιρεία, άρα αυτή τη στιγμή στη μηχανογράφηση είναι 0% το ποσοστό γυναικών. 

Τώρα να δούμε πώς έχει κατανεμηθεί το μορφωτικό επίπεδο, πώς είναι το μορφωτικό επίπεδο στην εταιρεία μας. Όπως βλέπετε οι μισοί εργαζόμενοι έχουν ΑΕΙ και μεταπτυχιακό μαζί, όχι όλοι και ένα άλλο μισό είναι τα παιδιά του Λυκείου, όμως ένα μεγάλο ποσοστό από αυτά έχουν τελειώσει ΙΕΚ, κάποια ιδιωτική σχολή πάντως.

(αλλαγή κασέτας)

Θ. ΚΑΡΑΛΑΖΟΥ: …είναι ένα εκπαιδευτικό πρόγραμμα το οποίο ονομάζουν πρόγραμμα εταιρικής εκπαίδευσης. Εκεί μαθαίνουν την εταιρεία, τις δραστηριότητές της, τα προϊόντα της, τις διαδικασίες ISO που έχουμε. Παίρνουν μια γενική εκπαίδευση. 


Από εκεί και πέρα μπαίνει η εκπαίδευση στη θέση εργασίας την οποία αναλαμβάνει ο άμεσος Προϊστάμενος, βεβαίως βοηθάει και το Τμήμα Εκπαίδευσης, πρακτική άσκηση στην αγορά εφόσον χρειαστεί να γίνει ή πρακτική άσκηση πάνω στην εργασία μας. Παρακολούθηση κάθε μήνα, έχουμε ένα πρόγραμμα εκπαίδευσης σε θέματα οράματος, στρατηγικής, φιλοσοφίας, νέων προϊόντων και δραστηριοτήτων της εταιρείας. 

Αυτό γίνεται σε όλα τα τμήματα της εταιρείας, σε όλους τους εργαζόμενους για να ξέρει ο κάθε εργαζόμενος πού βρίσκεται η εταιρεία, με τι ασχολείται αυτή τη στιγμή, να είναι ενημερωμένος για να συμβάλλει συνειδητά και εκείνος, όλοι μας αποτελούμε ένα κρίκο σε αυτή την αλυσίδα που φτάνει στο πολύτιμο τελικό προϊόν. Άρα λοιπόν όλοι να ξέρουμε να λειτουργούμε συνειδητά πάνω στην εργασία μας.

Υπάρχει αυτό το εκπαιδευτικό πρόγραμμα και βεβαίως ένα άλλο πρόγραμμα που ακολουθούμε πάλι μηνιαίως είναι διάφορες εξορμήσεις εκπαιδευτικές στη φύση για να δραστηριοποιήσουμε πιο πολύ τα άτομά μας πάνω σε θέματα περιβαλλοντικής προστασίας. Αν δεν είναι όμως κάποια εξόρμηση στη φύση σίγουρα θα είναι κάποια ομιλία. Αυτό τον μήνα έχουμε μια ομιλία για τη διαδικασία της κομποστοποίησης, που είναι μια πολύ σημαντική διαδικασία και βοηθάει στη μείωση των απορριμμάτων και στη διαχείριση των απορριμμάτων του σπιτιού μας. 

Αυτά είχα να πω, μπορούμε να μιλάμε ώρες για αυτά τα πράγματα, αλλά θα ήθελα να πω σε σχέση με αυτά που ακούσαμε το πρωί. Όσον αφορά τα προγράμματα να ξέρετε ότι όποια άτομα πήραμε μέχρι στιγμής από προγράμματα επιδοτούμενα, όλα τα άτομα παρέμειναν, δεν διώξαμε κανέναν. Μας έκοψαν και τα προγράμματα και θα αναφέρω συγκεκριμένα. Ήρθαν δυο απελπισμένοι άνθρωποι στην εταιρεία μας μια μέρα, οι οποίοι ήταν με πρόγραμμα Πλησίον Σύνταξης αν το ξέρετε. Επιδοτείται η επιχείρηση για 5 χρόνια εφόσον πάρει ένα άτομο που είναι Πλησίον Σύνταξης και δεν βρίσκει δουλειά. Τα δύο άτομα αυτά που ήρθαν ηλικιωμένοι δεν ήξεραν για αυτό το πρόγραμμα. Πρώτον λοιπόν τους βοηθήσαμε και τους εντάξαμε στο πρόγραμμα αυτό και δεύτερον τους προσλάβαμε.

Αυτοί οι δυο άνθρωποι λοιπόν είναι στην ιατρική ενημέρωση, είναι 58 χρονών. Βέβαια ο ένας είχε εμπειρία ιατρικής ενημέρωσης, αλλά για 10 χρόνια δεν εργαζόταν. Ήταν μεγάλος άνθρωπος και αυτές οι δουλειές θέλουν πολύ ένταση. Μας έκοψαν το πρόγραμμα λοιπόν γιατί υπάρχει μια παράμετρος εκεί που λέει ότι αν η επιχείρηση μειώσει το προσωπικό για ένα μήνα, κόβεται το πρόγραμμα. Αν η επιχείρηση τον επόμενο μήνα πάλι ανανεώσει το προσωπικό, δεν έχει σημασία, δεν το παίρνει πίσω. Αυτό θέλω να πω, ότι πρέπει και ο ΟΑΕΔ και όλοι γενικά οι φορείς που ασχολούνται με αυτά να κάνουν και λογική διαχείριση αυτών των προγραμμάτων.

ΣΥΝΕΔΡΟΣ: (εκτός μικροφώνου) 

Θ. ΚΑΡΑΛΑΖΟΥ: Δεν ξέρω, πάντως εμείς τα άτομα αυτά τα κρατήσαμε και είναι παραγωγικότατα να ξέρετε. Να σας πω τώρα, δεν είναι θέμα πώλησης, μπορεί κάποιος να φύγει οικειοθελώς. 

ΣΥΝΕΔΡΟΣ: (εκτός μικροφώνου) 

Θ. ΚΑΡΑΛΑΖΟΥ: Κοιτάξτε, δεν είναι τόσο απλά τα πράγματα πάντως, γιατί πρώτα-πρώτα μπορεί να καταργήσεις μια δραστηριότητα μέσα στην εταιρεία σου και να χρειαστεί να απολύσεις και να χρειαστεί να αναπτύξεις κάτι άλλο τον άλλο μήνα και να πάρεις πάλι άτομα.

ΣΥΝΕΔΡΟΣ: (εκτός μικροφώνου) 

Θ. ΚΑΡΑΛΑΖΟΥ: Συγνώμη, να σας φέρω και ένα τέτοιο παράδειγμα. Κάποια στιγμή καταργήσαμε μια μικρή παραγωγική μονάδα που είχαμε. Εμείς δεν παράγουμε τα προϊόντα μας, ενώ πριν κάποια προϊόντα τα παράγαμε εμείς. Όλα τα άτομα τα οποία έπρεπε να φύγουν φροντίσαμε και βρήκαν σε άλλη εταιρεία δουλειά. 

ΣΥΝΕΔΡΟΣ: (εκτός μικροφώνου) 

Θ. ΚΑΡΑΛΑΖΟΥ: Δεν ξέρω αν είναι πολύ σπάνιο όπως λέτε, αυτής της φιλοσοφίας είμαστε όμως. Για αυτό και τα προϊόντα μας είναι ποιοτικά και πραγματικά αρέσουν στους ανθρώπους και πάντα έχουμε θετικά σχόλια, γιατί όπως ενδιαφερόμαστε για τους εργαζόμενους ενδιαφερόμαστε και για τα προϊόντα μας.

ΣΥΝΕΔΡΟΣ: (εκτός μικροφώνου) 

Θ. ΚΑΡΑΛΑΖΟΥ: Δίνουμε φασόν, τα κάνουμε φασόν πια. Πάντα εμείς είχαμε και φασόν που δίναμε τα προϊόντα μας, στην Ελλάδα βέβαια, στη ΧΑΜΑΡ γίνονται τα περισσότερα προϊόντα μας. 

ΣΥΝΕΔΡΟΣ: (εκτός μικροφώνου) 

Θ. ΚΑΡΑΛΑΖΟΥ: Θέλετε να σας πω το όνομα; Δώσαμε στην εταιρεία Γεωργαντά, δεν έχει σημασία όμως. Εμείς καταργήσαμε κάτι και φροντίσαμε αυτούς τους ανθρώπους να τους βάλουμε σε άλλες θέσεις εργασίας. 

ΣΥΝΕΔΡΟΣ: (εκτός μικροφώνου) 

Θ. ΚΑΡΑΛΑΖΟΥ: Κοιτάξτε να δείτε, για γυναίκες οι οποίες έχουν τελειώσει ένα λύκειο μπορούν να δουλέψουν, βεβαίως εφόσον έχουμε και τις άλλες ικανότητες που λέγαμε όπως επικοινωνίας, ικανότητες μάθησης, να διαβάζουμε και να επικοινωνούμε τις υπηρεσίες μας και τα προϊόντα μας. Υπάρχουν οι θέσεις της προώθησης των προϊόντων, είναι αρκετές θέσεις. Τώρα αν δεν υπάρχουν οι δυνατότητες αυτές και το μαθησιακό επίπεδο είναι λιγάκι χαμηλό σε εμάς, έχουμε το Τμήμα Διακίνησης. Βέβαια είναι στη Βαρυμπόμπη, είναι λίγο μακριά. Έχουμε όμως το Τμήμα Διακίνησης που μπορούμε να απασχολήσουμε άτομα στη συσκευασία παραγγελιών, σε κάποιες άλλες αλλαγές που κάνουμε εκεί πέρα. Έχουμε γυναίκες στο Τμήμα Διακίνησης.

ΣΥΝΕΔΡΟΣ: (εκτός μικροφώνου) 

Θ. ΚΑΡΑΛΑΖΟΥ: Στον Πειραιά δεν έχουμε. Σας ευχαριστώ πολύ.

ΠΡΟΕΔΡΕΙΟ: Κρατήστε ότι έχετε και μπορείτε και αργότερα να πλησιάσετε την κυρία Καραλάζου και να μιλήσετε μαζί της, την ευχαριστούμε πολύ για όσα μας είπε, την κρατάμε σε ετοιμότητα για μετά. Υπάρχουν κάποιες ειδικές ερωτήσεις για τον κύριο Μαστρόκαλο; Ορίστε, για ένα λεπτό όμως. Μπορείτε να τους δώσετε φαντάζομαι το site σε σχέση με τα μαθήματα εξ αποστάσεως.

Β. ΜΑΣΤΡΟΚΑΛΟΣ: Ναι, το site μας να διευκρινίσουμε ότι στήνεται τώρα. Δεν είναι κάτι απλό, γιατί εμείς κάνουμε δικό μας data center πάρα πολύ ισχυρό στο οποίο μπορούμε να προσφέρουμε σύνδεση internet σε όλα μας τα μέλη. Μιλάμε δηλαδή για site το οποίο θα έχει χιλιάδες συνδέσεις. Το site μας είναι anep με πληροφορίες και από τα τρία Επιμελητήρια που υπάρχουν στον Πειραιά και οπωσδήποτε θα δείτε και από διαφημιστική καμπάνια που θα ξεκινήσει η Αναπτυξιακή. 

Βέβαια το site αυτό φτιάχνεται για υποβοήθηση των επιχειρηματιών των ίδιων που υπάρχουν τώρα, αλλά οι ενότητες του e-learning θα είναι οι δυνατόν προσβάσιμες και για εσάς. Βέβαια θα πρέπει να έχετε μια σύνδεση internet και αν δεν έχετε μπορείτε να έρθετε σε εμάς να σας δώσουμε εμείς μια σύνδεση internet μέσα από τα Επιμελητήρια. Είναι ένα site το οποίο έχει όμως πάρα πολλές χρηστικές πληροφορίες, δηλαδή το πώς θα δημιουργήσετε κάποια επιχείρηση και όλα αυτά τα πράγματα. 

Αυτά βέβαια δεν είναι κάτι το οποίο γίνεται τώρα, θέλει κάποιο καιρό για να υλοποιηθεί αυτό το πρόγραμμα. Είναι ένα πρόγραμμα το οποίο είναι ύψους άνω του 1.000.000 € και είμαστε περήφανοι στον Πειραιά γιατί κάνουμε τέτοιο site, κανένας άλλος δεν έχει στην επικράτεια της Ελλάδος Επιμελητήρια που να έχουν τέτοιο δυναμικό site και το κάνουμε απλώς γιατί θέλουμε να βοηθήσουμε την επιχειρηματικότητα και όποιους από εσάς θέλετε. 

ΣΥΝΕΔΡΟΣ: (εκτός μικροφώνου) 

Β. ΜΑΣΤΡΟΚΑΛΟΣ: Βεβαίως και θα έχει. Είπαμε ότι οι νέες επιχειρήσεις που ανοίγουν έχουν έναν σύντομο χρόνο ζωής, αυτό είναι άλλο θέμα. Μέσα στο site θα υπάρχουν και αγγελίες, αναζητήσεις εξειδικευμένου προσωπικού, υπάρχουν πάρα πολλές…

ΣΥΝΕΔΡΟΣ: (εκτός μικροφώνου) 

Β. ΜΑΣΤΡΟΚΑΛΟΣ: Ναι, αυτό είναι ένα θέμα το οποίο χρήζει πολύ μεγάλης συζήτησης και είναι κάτι το οποίο συζητούσαμε με τη Νομαρχία, το πώς θα μπορούσαμε να φέρουμε σε επαφή τρεις επιχειρήσεις, δηλαδή εμάς με εσάς, τους ανθρώπους της εργασίας, ώστε να δουν ποιες επιχειρήσεις έχουν δυνατότητες ανάπτυξης, δηλαδή τι ζητάει η αγορά σήμερα. Αν μου πει κάποιος σήμερα: πάω να ανοίξω μια βιοτεχνία με φασόλια, θα του πω ξέχασέ το, μην ασχοληθείς. Αν όμως πας να ανοίξεις ας πούμε μια εταιρεία catering θα σου πω: σκέψου το και έλα σε επαφή με κάποια μέλη δικά μας τα οποία έχουν πάρα πολλά και εδώ είναι και άλλοι και πήγαινε. 


Υπάρχει ένας χρησμός ο οποίος θέλει νομίζω να τον προωθήσουμε και είναι ο θεσμός του meltoring. Δηλαδή τι σημαίνει αυτό;

ΠΡΟΕΔΡΕΙΟ: Χίλια συγνώμη που σας διακόπτω, ας ολοκληρώσετε σε ένα λεπτό. 

Β. ΜΑΣΤΡΟΚΑΛΟΣ: Εγώ θέλω να πω λοιπόν εκεί ότι σκοπός μας είναι ο εξής: να φέρουμε σε επαφή νέους φιλόδοξους ανθρώπους που θέλουν να γίνουν επιχειρηματίες με κάποιους πιο ώριμους επιχειρηματίες οι οποίοι βρίσκονται προς το τέλος της καριέρας τους και θέλουν να μεταλαμπαδεύσουν τον τρόπο σκέψης τους προς τους νέους. Αυτό είναι τρομακτικά δύσκολο γιατί ο Έλληνας δεν δέχεται να μοιραστεί κάποια πράγματα, δεν τα δίνει ακόμη και στα δικά του παιδιά, πόσο περισσότερο σε έναν ξένο.


Έχετε υπόψη σας ότι αυτό που εφαρμόστηκε πιλοτικά στη Γερμανία, οι πρώτοι που δέχτηκαν ήταν οι Γερμανοί, μεγαλύτερη ζήτηση υπήρχε από τους μετανάστες και όχι από τους Γερμανούς. Όμως είναι ένα σημαντικό κεφάλαιο αυτό που θα το αναπτύξουμε εμείς, θέλουμε να έχουμε συνεργασία με τη Νομαρχία και είπαμε να κάνουμε κάποιες ημερίδες όπου θα μπορέσουμε να φέρουμε τους εργαζόμενους με τις επιχειρήσεις, τι ζητούν.

ΠΡΟΕΔΡΕΙΟ: Καλώς. Κύριε Μαστρόκαλε, θα μας ενημερώσετε άμεσα, ούτως ή άλλως συνεργάζεστε με τη Νομαρχία Πειραιά και για ότι καινούργιο δημιουργηθεί ως προϊόν από την Αναπτυξιακή Εταιρεία των Επιμελητηρίων του Πειραιά θα είμαστε σε θέση να το γνωρίζουμε και να το διαδώσουμε και να το διαχύσουμε σε όλες τις ενδιαφερόμενες γυναίκες. 

Β. ΜΑΣΤΡΟΚΑΛΟΣ: Όχι, δεν θα το έλεγα. Να σας εξηγήσω, αυτή τη στιγμή η Αναπτυξιακή είναι μια Εταιρεία ιδιωτικού δικαίου, δεν είναι εταιρεία του Επιμελητηρίου. Είναι ιδιωτική εταιρεία και λειτουργεί με τέτοιους όρους, οπότε δεν είναι μια εταιρεία που μπορεί να σας δώσει. Αυτή τη στιγμή δουλεύουν μηχανικοί, δουλεύουν άνθρωποι με εξαρτημένη σχέση εργασίας, δηλαδή έχουν συμβόλαια αναδόχου και τέτοια. Δεν έχουμε αυτή τη στιγμή προσωπικό, ούτε σκοπό να δημιουργήσουμε μια εταιρεία η οποία να έχει προσωπικό ώστε να…

ΣΥΝΕΔΡΟΣ: (εκτός μικροφώνου) 

Β. ΜΑΣΤΡΟΚΑΛΟΣ: Πληροφόρηση; Σας λέω και πάλι επειδή την έχω τώρα στο portal, μετά από 2-3 μήνες θα το δείτε και από διαφήμιση. Όμως και με τη Νομαρχία έχουμε συνεργασία. 

ΠΡΟΕΔΡΕΙΟ: Μπορούμε σε διάφορα επίπεδα να το δούμε, λίγο αργότερα όμως, εντάξει; Σας ευχαριστούμε πολύ για τις απαντήσεις σας και για όσα χρήσιμα μας πληροφορήσατε. 


Θα ήθελα να σας παρουσιάσω τον κύριο Κορολή Κυριάκο της Εταιρείας Enstenyoung, Υπεύθυνο Προσωπικού. Να μας παρουσιάσει την εταιρεία, τις υπηρεσίες της, το ανθρώπινο δυναμικό της, τις επιχειρησιακές της ανάγκες. 

Κ. ΚΟΡΟΛΗΣ: Θα προσπαθήσω να περιορίσω αυτά που έχω να πω για την εταιρεία και αυτά που κάνουμε εμείς σε αυτά που ενδεχομένως ενδιαφέρουν εσάς και όχι εμάς.


Δυο λόγια για το ποιοι είμαστε και τι κάνουμε. Η Enstenyoung είναι μια εταιρεία παροχής υπηρεσιών, συμβουλευτικών υπηρεσιών στο χώρο των ελεγκτικών, φορολογικών και χρηματοοικονομικών υπηρεσιών. Σε όλο τον κόσμο είναι 106.000 οι άνθρωποι, σε 700 γραφεία εργάζονται σε 140 χώρες. Η ποσόστωση των ανθρώπων σε άντρες και γυναίκες είναι 52% περίπου οι άντρες και 48% γυναίκες. Αυτό είναι ένα παγκόσμιο ποσοστό.


Στον δικό μας χώρο στην Νοτιοανατολική Ευρώπη εμείς έχουμε περί τους 1.700 ανθρώπους και τα αντίστοιχα ποσοστά είναι 49% περίπου οι άντρες και 51% οι γυναίκες. Οι χώρες είναι τα Βαλκάνια, Κύπρος, Τουρκία, Μάλτα. 


Στην Ελλάδα τώρα προσφέρουμε τις ίδιες πάντα υπηρεσίες, δηλαδή ελεγκτικές, υπηρεσίες επιχειρηματικού κινδύνου. Θα ακούσατε χθες στη τηλεόραση που είπαν ότι υποκλέπτουν διάφορες συνομιλίες, αυτές οι υπηρεσίες επιχειρηματικού κινδύνου θα διαγνώσουν αν υπάρχει πρόβλημα. Δηλαδή μπορεί κάποιος να μου κλέψει τη συνομιλία μου και τι πρέπει να κάνω για να αποφύγω αυτό τον κίνδυνο; Ή πάω στη τράπεζα να πάρω λεφτά, μπορεί να ξεπατικώσει κανείς τη κάρτα μου ή όχι; 

Αυτές λοιπόν οι υπηρεσίες του επιχειρηματικού κινδύνου είναι εξειδικευμένοι άνθρωποι που παντρεύουν τη γνώση των επιχειρήσεων, των προϊόντων των επιχειρήσεων με τη πληροφορική και προσπαθούν να αποτρέψουν τη διείσδυση σε τέτοιου είδους πράγματα. Βέβαια όπως ξέρετε επειδή αυτά είναι πράγματα τα οποία μολονότι είναι υπαρκτά, αν δεν γίνει το μπαμ κανείς δεν τρέχει να τα αγοράσει. Είναι λοιπόν μια δραστηριότητα που μένει αρκετά πίσω όσον αφορά τη πώλησή μας. 

Τώρα οι Υπηρεσίες ελέγχου, ασφάλειας και πληροφορικών συστημάτων είναι αυτό που μόλις αναφέρθηκα, οι φορολογικές συμβουλές που είναι στη πραγματικότητα συμβουλές μια επιχείρηση μένοντας σύννομη πώς μπορεί πραγματικά να εξοικονομήσει κάποια χρήματα από το να μην τα εξοικονομήσει σε σχέση με τα φορολογικά. 

Τέλος, οι χρηματοοικονομικές συμβουλές που είναι αν έχετε υπόψη σας αυτά που ακούγονται. Είμαι εγώ ένας επιχειρηματίας, μεγαλώνει το μαγαζί μου, υπάρχει ανταγωνισμός, τι να κάνω; Να το πουλήσω το μαγαζί; Να εξαγοράσω κάποιο άλλο; Να πάω να συγχωνευτώ με κάποιον; Υποτίθεται λοιπόν ότι οι ειδικοί αυτοί Σύμβουλοι κοιτούν την επιχείρηση και δίνουν την κατάλληλη συμβουλή στον επιχειρηματία.

Τώρα στην Ελλάδα είμαστε περί τους 488, 52% είναι οι άντρες, 48% οι γυναίκες. Βλέπετε ότι στο ποσοστό είμαστε σχεδόν σταθεροί. Τώρα εδώ διαφοροποιείται λιγάκι, στα ανώτατα στελέχη βλέπετε ότι οι γυναίκες είναι 23% μόνο, 77% άντρες. Το κρατάμε σαν πληροφορία και υπάρχουν αρκετές ερμηνείες ενδεχομένως σε αυτό, αλλά είναι σημαντικό. Μιλάμε για έναν μέσο όρο ηλικίας των γυναικών γύρω στα 37, μιλάω για τα ανώτατα στελέχη. Άρα είμαστε μια μικρή νέα εταιρεία αν θέλετε ηλικιακά. 

Στα ανώτερα στελέχη το ποσοστό είναι πιο φυσιολογικό, είναι 54% άντρες και 46% γυναίκες, μέσος όρος ηλικίας γυναικών 30. Τα ανώτερα στελέχη είναι είτε αυτό που λέμε manager, αλλά εμείς σας λέω η φύση της δουλειάς μας καθορίζει το μικρό της ηλικίας. Δηλαδή παίρνεις φρέσκους από το Πανεπιστήμιο, τους δίνεις την ευκαιρία να δουλέψουν 4, 5, 6, 10 χρόνια πάρα πολύ πιεστικά και εδώ θα το δούμε αμέσως μετά, στην ηλικία που η γυναίκα πια αρχίζει να σκέφτεται και άλλα πράγματα, θέλει την ισορροπία της ζωής της, θέλει να γίνει μάνα και δεν μπορεί να ανταποκριθεί. Για αυτό βλέπετε και στα ανώτατα στελέχη ότι υπάρχει μείωση του ποσοστού των γυναικών.

Τώρα άλλο θέμα που θέλω να θίξω πολύ γρήγορα είναι ότι τα τελευταία χρόνια βλέπουμε – το είπαν και άλλοι ομιλητές – μια αντίληψη των ανθρώπων που λένε ότι: ξέρεις, δεν θέλω πια ιδιωτικό τομέα, θέλω την ασφάλεια του Δημοσίου. Έτσι λοιπόν πέρυσι με τους διαγωνισμούς του ΑΣΕΠ και τα λοιπά έφυγαν 17 άνθρωποι ανώτερα στελέχη και πήγαν στο ΑΣΕΠ, τα 10 από αυτά ήταν γυναίκες και είναι αν θέλετε το θέμα που πριν από λίγο έθιξα. Μια μητέρα ή μια παντρεμένη γυναίκα, σύζυγος ή οτιδήποτε, η διαχείριση του χρόνου είναι μεγάλο πρόβλημα για αυτήν. Προτιμάει λοιπόν να πάει με λιγότερα χρήματα και με μια ασφάλεια στον δημόσιο τομέα που έχει κάποια benefits ωραρίου και τα λοιπά, να μπορέσει να διαχειριστεί τον χρόνο της, παρά για περισσότερα χρήματα να μείνει στον ιδιωτικό τομέα. 

Εδώ θα θίξω ένα ζήτημα, κρατήστε το στο μυαλό σας. Τελικά είναι υπαρκτό ή όχι το δίλημμα καριέρα ή οικογένεια; Είναι πιστεύω από τα πολύ σημαντικά ζητήματα που πρέπει οι γυναίκες να αντιμετωπίσουν και να δώσουν κάποιες απαντήσεις, όποιες απαντήσεις θέλουν. Όμως είναι πολύ σημαντικό αυτό το στοιχείο.

Τώρα πάρα πολύ γρήγορα θα σας πω για τη διαδικασία επιλογής, εμείς τι ανθρώπους φέρνουμε. Εμείς απευθυνόμαστε κυρίως σε πτυχιούχους οικονομικών σχολών, παίρνουμε κάθε χρόνο γύρω στους 30 ανθρώπους. Προϋπόθεση για να έρθει κάποιος σε εμάς είναι να έχει τελειώσει μια σχολή πανεπιστημιακή οικονομικής κατεύθυνσης ή ισότιμης του εξωτερικού, να έχει αγγλικά και δεν μιλάω τώρα για πτυχία, μιλάω για γνώση της γλώσσας, να μπορεί δηλαδή να ακούει, να καταλαβαίνει, να επικοινωνεί. Μια προηγούμενη ομιλήτρια αναφέρθηκε στο τι ακριβώς λέμε και μια στοιχειώδη γνώση ή φιλικότητα τέλος πάντων με τα κομπιούτερ, αυτά ζητάμε.

Όσοι λοιπόν έρχονται ή πάμε στα πανεπιστήμια τους λέμε: εμείς αυτά θέλουμε, ούτε άντρες, ούτε γυναίκες σαν κριτήριο. Εντάξει, για τους άντρες μας ενδιαφέρει να έχουν τελειώσει τον στρατό 90%, επειδή είμαστε ορκωτοί ελεγκτές-λογιστές και υπαγόμαστε στο Σώμα Ορκωτών Λογιστών απαραίτητη προϋπόθεση είναι να έχεις τελειώσει τον στρατό. Τώρα βέβαια θα μου πεις, ο στρατός είναι μικρό το χρονικό διάστημα, άρα οι ηλικίες είναι αρκετά πιο χαμηλές. 

Έρχονται λοιπόν τα βιογραφικά, πέρυσι ας πούμε για παράδειγμα είχαμε περίπου 500 βιογραφικά. Τα βλέπουμε, έχουν αυτά τα προσόντα που θέλουμε εμείς; Ας πούμε ότι έχουν, το βγάλαμε λοιπόν 180 είναι βιογραφικά που μας ενδιαφέρουν. Τους φωνάζουμε λοιπόν αυτούς και τους βάζουμε να περάσουν μια δοκιμασία, που είναι ένα σεμινάριο και κάποιες εξετάσεις πάνω σε θέματα λογιστικής, αγγλικής γλώσσας και πέρυσι βάλαμε και ένα θεματάκι, μια άσκηση αν θέλετε ελληνικής γλώσσας. Με ποια έννοια; Με την έννοια ότι γράψτε μας γιατί θέλετε να έρθετε σε εμάς ή γιατί θέλετε να ακολουθήσετε αυτό το επάγγελμα.

Βάλαμε για τα ελληνικά γιατί διαπιστώσαμε ότι τελικά περισσότερο πιο εύκολο είναι να γράφουν οι άλλοι αγγλικά, τσάπα-πάτρα αγγλικά, παρά ελληνικά. Σήμερα δυστυχώς καλώς ή κακώς δεν μπορείς να βρεις ανθρώπους που να συντάξουν, ιδιαίτερα στις νέες ηλικίες, ένα αξιοπρεπές σημειωματάκι, δεν μιλάμε να γράψει κανένα βιβλίο. Έτσι βάλαμε και τα ελληνικά. Τέλος πάντων, πέρασαν αυτή τη δοκιμασία και πέτυχαν ας πούμε ήρθαν σε αυτό το σεμινάριο 80, πέρασαν περίπου οι 47-50 χονδρικά και τους φωνάξαμε αυτούς να περάσουν μετά συνεντεύξεις και από τις συνεντεύξεις επιτυχία είχαν οι 27, τους οποίους και πήραμε.

Τώρα στην αξιολόγηση των εισερχόμενων βιογραφικών πολύ γρήγορα, οικονομικής κατεύθυνσης είναι το 90%, θετικής κατεύθυνσης, πολυτεχνείο, μαθηματικά, πληροφορική είναι λίγοι και τα ελληνικά πανεπιστήμια είναι το 70% και 30% τα ξένα. Εδώ κοιτάξτε ποια είναι η μεγάλη αντίφαση, ότι ζούμε στην Ελλάδα, δουλεύουμε στην Ελλάδα, εκτιμούμε τα ελληνικά πανεπιστήμια και αυτή είναι η δεξαμενή μας. Όμως τα ελληνικά πανεπιστήμια σε ορισμένα ζητήματα που είναι η πρακτική λογιστική που εμείς κάνουμε ουσιαστικά, είναι πολύ θεωρητικά, πολύ ακαδημαϊκά, ενώ αυτοί που έρχονται από το εξωτερικό ξέρουν πρακτική λογιστική και σήμερα που έχουν μπει στη ζωή μας τα διεθνή λογιστικά πρότυπα, αυτοί που έρχονται από το εξωτερικό είναι θεωρητικά πιο προετοιμασμένοι. Απλώς είναι μια διαπίστωση, που μιλάμε με τα πανεπιστήμια για να δούμε ειδικά στα μεταπτυχιακά προγράμματα που έχουμε και τα λοιπά μήπως μπορούν να κάνουν κάποια ειδικά workshops και τέτοια, να υπάρχει μια προσαρμογή στις πραγματικές ανάγκες της αγοράς και όχι τις θεωρητικές, τις ακαδημαϊκές. 

Τέλος πάντων έγινε όλη αυτή η δοκιμασία, τα κριτήρια επιλογής είναι αυτά που ανέφερα εγώ πριν από λίγο. Κάτι σημαντικό που θέλω να κρατήσετε είναι ότι δεν μας ενδιαφέρει η εργασιακή εμπειρία και το λέω γιατί είναι πολύ σημαντικό ειδικά στο ξεκίνημα της δουλειάς. Πηγαίναμε στα πανεπιστήμια και πήγαιναν οι φοιτητές σε άλλες εταιρείες και τους έλεγαν: ναι, αλλά θέλουμε και έναν χρόνο εργασιακή εμπειρία. Αν δεν μου δώσεις εμένα τη δυνατότητα να αποκτήσω εργασιακή εμπειρία πού να τη βρω; Εμείς λοιπόν δεν θέλουμε εργασιακή εμπειρία, δεν μας ενδιαφέρει. Τους παίρνουμε και τους μεγαλώνουμε. Προϋπόθεση είναι να έχουν σπουδάσει αξιοπρεπώς, δηλαδή όχι ότι μπήκαν και βγήκαν, το πτυχίο τους να λέει κάτι. Οπότε εκεί ο βαθμός παίζει κάποιο ρόλο. Ένδειξη, δεν είναι απόδειξη, η απόδειξη ενδεχομένως να είναι και οι εξετάσεις. Όμως είναι μια ένδειξη.

Τα αγγλικά: να έχει αγγλικά, δεν μας ενδιαφέρουν τα πτυχία, αν έχει proficiency, αν έχει lower και αυτό ένδειξη είναι. Μπορεί να διαβάσει κάτι και να το καταλάβει; Μπορεί να γράψει πέντε πραγματάκια; Μπορεί να ακούσει κάποιον στο τηλέφωνο και να κατανοήσει τα πέντε πράγματα που του είπε; Αυτά είναι τα βασικά ζητήματα.

Τώρα τα αποτελέσματα, τα πορίσματα. Οι γυναίκες λέει εδώ ότι έγραψαν το 36% πάνω από τη βάση, ενώ οι άντρες ήταν πιο υψηλά στο ποσοστό. Είναι περσινή χρονιά, δεν ξέρω φέτος ή πρόπερσι τι έγινε. Συνήθως οι γυναίκες πάνε καλύτερα, αλλά αυτή τη φορά φαίνεται πως δεν πήγαν. Στις συνεντεύξεις βέβαια λέει ότι οι γυναίκες πήγαν καλύτερα από τους άντρες. Γεγονός είναι ότι προσλάβαμε και δεν βγήκε επειδή κάναμε ποσόστωση, βγήκε το νούμερο από μόνο του, οι 27 επικρατέστεροι μας βγήκαν 14 και 13. Είναι κάτι αρκετά φυσιολογικό.

Αυτό που θέλω να πω και που ίσως ενδιαφέρει εμάς εδώ μέσα είναι ότι δεν μας ενδιαφέρει αν ο άλλος είναι άντρας ή γυναίκα. Δίνουμε στο ξεκίνημα τις ίσες και ίδιες ευκαιρίες, δεν μας ενδιαφέρει το χρώμα του φύλου, μας ενδιαφέρει η δυνατότητα. 

Τώρα τι δίνουμε στον κόσμο; Εντάξει, δίνουμε εκπαίδευση, δίνουμε πάρα πολλά πράγματα. Να σας πω ότι δίνουμε μια εκπαίδευση της τάξης των 10.000 € σε εξωσχολικούς παράγοντες, όχι τα εσωτερικά training που κάνουμε. Στο ΣΟΕΛ, στη CCA, σε διάφορα τέτοια πράγματα. Είναι μεγάλη υπόθεση για ένα παιδί εφόσον έρθει σε εμάς στον δεύτερο και τρίτο χρόνο της εργασιακής του ζωής να του πληρώσει μια εκπαίδευση 10.000 €. Είναι ένα μεταπτυχιακό, πόσες οικογένειες βάζουν ένα-ένα τα € στην άκρη για να σπουδάσουν το παιδί τους με οτιδήποτε και μεταπτυχιακό τρέχα γύρευε, δηλαδή μεταπτυχιακό γενικώς και αορίστως. 

Εμάς είναι πρακτικό, δηλαδή αν θέλετε αυτοί οι τίτλοι οδηγούν σε άδεια ασκήσεως επαγγέλματος. Μπορεί ακόμα να φύγει από εμάς, να ανοίξει ένα μαγαζί και να λέει: Ορκωτός Λογιστής-Ελεγκτής Παπαδόπουλος και να βγάλει το ψωμάκι του. Είναι πολύ σημαντικό αυτό σαν παροχή στους νέους ανθρώπους. Μερικές φορές δυστυχώς οι νέοι δεν τα καταλαβαίνουν γιατί βιάζονται, αλλά αυτά εμείς τα προσφέρουμε. Βιάζονται πολύ πιο γρήγορα από όσο χρειάζεται.

Τώρα, ποιοι και τι παροχές κάνουμε; Δίνουμε στον κόσμο ανταγωνιστικά πακέτα αποδοχών, αυτό είναι μια αλήθεια. Μιλάω στο σύνολο τώρα, δεν μιλάω ανά ηλικίες δηλαδή όταν πρωτοξεκινάει κάποιος ή όταν είναι κάποιος στέλεχος και τα λοιπά, αλλά γενικά είμαστε πάνω από το μέσο της αγοράς στους μισθούς μας, στα μπόνους μας και σε όλα αυτά τα πράγματα. 

Αυτοκίνητα: λόγω της φύσης της δουλειάς μας είμαστε υποχρεωμένοι να δίνουμε αυτοκίνητα, γιατί τρέχουν όλοι αυτοί γύρω-γύρω και το 33% των ανθρώπων της εταιρείας έχουν εταιρικό αυτοκίνητο. Όπως καταλαβαίνετε αυτό είναι μια μεγάλη υπόθεση για τον εργαζόμενο. Δηλαδή μπορεί ο άλλος στα 30 του χρόνια να έχει ένα μισθό της τάξης ας πούμε των 2.500 € και να έχει ένα αυτοκίνητο το οποίο είναι της εταιρείας μεν, αλλά αυτός το καλύπτει, πληρώνει τη βενζίνη του, πληρώνει τα τέλη. Είναι κονδύλια αυτά.

Έχουμε κινητά τηλέφωνα, κινητά τηλέφωνα δίνουμε από τον τρίτο χρόνο εργασίας με 150 λεπτά δωρεάν χρόνο ομιλίας και όλες οι ενδοεταιρικές συνεννοήσεις είναι δωρεάν. Είναι μεγάλη υπόθεση λοιπόν για έναν νέο άνθρωπο αυτό. Όπως παρέχουμε επίσης ομαδικό πρόγραμμα ασφάλισης και τα λοιπά. Αυτά είναι τα γενικά πράγματα που κάνουν οι δικές μας εταιρείες και τα λοιπά.

Μιας και είμαι εδώ θέλω απλώς να θίξω τρία πράγματα προβληματισμού, στο site θα σας δώσουν και καρτέλες, ότι θέλετε. Εγώ θέλω να πω τρία-τέσσερα πράγματα πολύ σημαντικά που πιστεύω για εσάς. Πρώτα από όλα η ισότητα, τι πάει να πει ισότητα; Εδώ η φύση είναι συμπληρωματική και δεν έβαλε τον έναν πιο ψηλά και τον άλλον πιο χαμηλά, ο ένας συμπληρώνει τον άλλον. Αυτό είναι η φύση. Ήρθε βέβαια η κοινωνία και όχι σήμερα, εδώ και 4.000 χρόνια και έβαλε τους δικούς της νόμους και κανόνες. Έβαλαν την ανισότητα δηλαδή και έτσι τώρα τρέχουμε πίσω να ανακαλύψουμε τη φύση ξανά, τη συμπληρωματικότητα των δύο φύλων. Δεν υπάρχει ούτε ο ένας πιο πάνω, ούτε ο άλλος πιο κάτω. Είναι συμπληρωματική σχέση και αυτό είναι ένα πολύ σημαντικό ζήτημα. 

Το θίγω γιατί αν θέλετε κουβέντες που γίνονται συνέχεια για την ισότητα, τι είναι η ισότητα; Τρίχες κατσαρές. Συμπληρωματικοί είμαστε, ο ένας δεν μπορεί να κάνει χωρίς τον άλλον. Βέβαια επειδή όλα αυτά έχουν προηγηθεί, δηλαδή 4.000 χρόνων ιστορίες, ανισότητες και δεν συμμαζεύεται, σίγουρα πρέπει να προτάξεις ένα σύνθημα και αυτό είναι το θέμα της ισότητας.

Ένα δεύτερο πράγμα που θέλω να θίξω σε αυτό είναι ότι η μεγάλη προσπάθεια πρέπει να γίνει στην αντίληψη των ανθρώπων, δηλαδή είναι κοινωνικό θέμα στο πώς αρχίζει να λειτουργεί στο μυαλό. Η επανάσταση ή αν θέλετε η ισότητα ξεκινάει από τη κουζίνα, δεν είναι δυνατόν να μιλάμε για το εργασιακό περιβάλλον για ποσοστώσεις και τα λοιπά και γιατί η εργαζόμενη γυναίκα πρέπει να αποφασίσει αν θα κάνει οικογένεια ή καριέρα αν ο σύντροφός της ή ο άλλος άνθρωπος που είναι μέσα στο σπίτι δεν μοιράζεται εξίσου τα βάρη. 

Είναι πάρα πολύ σημαντικό, το λέω περισσότερο αν θέλετε σαν manset για τους ανθρώπους. Είναι ας πούμε ένα ζευγάρι εργαζόμενοι, δεν μπορεί ο ένας να είναι παραπάνω εργαζόμενος από τον άλλο. Μερικά πράγματα βέβαια η ζωή έτσι λέει, δεν λέω πως αυτά θα γίνουν και θα πάτε το βράδυ να τσακωθείτε με τους συζύγους σας ή κάτι τέτοιο, αλλά είναι σημαντικά ζητήματα. Είναι επίσης μερικά πράγματα που βγαίνουν από τη φύση. Δηλαδή το παιδί πιο πολύ ή μέχρι κάποια ηλικία είναι κοντά στη μάνα του, άρα λογικά η μάνα του θα είναι πιο κοντά του. Αυτό είναι ένα αντικειμενικό. Πιο πολύ στις μικρές τάξεις τη μαμά του θέλει για να το διαβάσει, δεν θέλει τον μπαμπά του, υπάρχει μια διαφορετική απόσταση. Αυτά αλλάζουν σιγά-σιγά, αλλά η ισότητα πρέπει να υπάρχει πρώτα από όλα στα μυαλά μας, στο σπίτι μας και μετά πάει πιο πέρα στη δουλειά του.

Ένα δεύτερο πράγμα που θέλω να θίξω σαν θέμα προβληματισμού, ακούστηκε πολλές φορές στο παρελθόν ειδικά, έμπαινε ένα θέμα η φύση της δουλειάς και έλεγες λοιπόν αυτές είναι γυναικείες δουλειές, αυτές είναι αντρικές δουλειές. Έτσι λοιπόν μια κοπέλα ερχόταν σε μια επιχείρηση και πήγαινε ή γραμματέας ή δακτυλογράφος ή καθαρίστρια ή δεν ξέρω και εγώ, οτιδήποτε άλλο, αλλά δεν μπορούσε να είναι κάτι άλλο. Έμπαιναν ζητήματα χειρονακτικής εργασίας, έλεγε οικοδόμος δεν μπορεί να είναι μια γυναίκα ή οδηγός ταξί. 

Σήμερα η τεχνολογία όλα αυτά τα πράγματα, τα ζητήματα αυτά της διαφορετικότητας της βιολογικής τα ισοπεδώσαμε. Άρα δεν μπορεί σήμερα να μιλάμε για τέτοιες, μπορεί οριακά να υπάρχουν κάποια τέτοια ζητήματα, αλλά είναι καλό να μπαίνει στο μυαλό μας ότι οι αλλαγές όλες αυτές που έγιναν μας έβαλαν σε ένα καινούργιο τοπίο – ξαναγυρνάω πίσω – που πρέπει να δημιουργηθεί στη σκέψη μας. 

Τώρα το ζήτημα της οικογένειας ή καριέρας, πάλι θα είχε ενδιαφέρον, εσείς είστε ίσως οι φορείς που μπορείτε αυτά να τα καταγράψετε. Πόσο πραγματικό είναι αυτό το δίλημμα ή πόσο μη πραγματικό είναι; Ποιες κάνουν καριέρα; Τα μεγαλοδιευθυντικά στελέχη; Είναι κάποιοι άνθρωποι από πίσω, οι γυναίκες, που είτε αποφάσισαν να μην κάνουν οικογένεια καλώς ή κακώς, δικιά τους απόφαση ή αποφάσισαν να κάνουν οικογένεια μεν, αλλά έχοντας από πίσω έναν στόλο υπηρετικού προσωπικού. Το ότι η κυρία Αγγελοπούλου είναι και μητέρα εμένα δεν μου λέει πολλά πράγματα, γιατί όλα αυτά τα έχει λύσει. Η εργαζόμενη όμως μητέρα ή μια επιχειρηματίας μπορεί να τα κάνει αυτά, μια εργαζόμενη μητέρα δεν έχει από πίσω ένα στόλο υπηρετών να καλύπτουν άλλες ανάγκες. Άρα είναι ένα ζητηματάκι αν θέλετε που πρέπει να το δούμε στο μυαλό μας. 

Οπωσδήποτε το τελευταίο πράγμα που θέλω να θίξω είναι ότι όλα αυτά κινούνται σε διάφορα επίπεδα, ένα είναι η κουβέντα, η συζήτηση, το τι θα κάνεις και τι μπορείς να κάνεις, αλλά όλα αυτά στη πραγματικότητα της ζωής μας αν δεν έχουν και μια υποστήριξη θεσμική, κρατική ή οτιδήποτε άλλο δεν περπατούν. Δυστυχώς εδώ ενώ μιλάμε για παγκοσμιοποιήσεις, μιλάμε για αλλαγές και λοιπά, δυστυχώς η δικιά μας κοινωνία, κατ’ επέκταση ο μηχανισμός, είναι ακόμα στον προηγούμενο αιώνα και όχι τον 20ο, στον 19ο αιώνα. Είναι πολύ σημαντικό αυτό.

Ακούστηκε πιο πριν το θέμα των προγραμμάτων αυτών. Μα τα προγράμματα υποτίθεται πως ξεκινούν από πραγματικές ανάγκες και δεν είναι φτιαχτά στα μυαλά των ανθρώπων. Πρέπει να ξεκινάμε από απαντήσεις για να δώσουμε λύσεις, δεν είναι δυνατόν. Σήμερα έχεις τον ΟΑΕΔ, ένας τεράστιος Οργανισμός, τι κάνει ο ΟΑΕΔ; Μίλαγα προχθές με κάποιον που έχουν αυτό το περιοδικό ΚΑΡΙΕΡΑ και του λέω: γιατί δεν πάτε στον ΟΑΕΔ εσείς, να τους πείτε: εσύ ΟΑΕΔ πολύ καλά κάνεις, θα δίνεις επιδόματα στους ανέργους και λοιπά, γιατί δεν μας δίνεις εμάς να ψάξουμε, να βρούμε τρόπους, να προσλάβεις ανθρώπους, να βρούμε θέσεις εργασίας, αφού δεν μπορείς να το κάνεις εσύ γιατί δεν το δίνεις παραέξω; 

Αυτό όμως δημιουργεί ένα ολόκληρο θεσμικό πλαίσιο, για αυτό είναι μερικά ζητήματα που τα θίγω, γιατί σαν έγκριτος θεσμός εδώ που παλεύει για την ισότητα με όλους τους υποστηρικτές πρέπει εκεί δυναμικά να δοθούν απαντήσεις, γιατί θεωρητικά θα πάμε στα πανεπιστήμια και θα συζητάμε για αυτά. Στις 8 του Μάρτη πάλι θα φορέσουμε όλοι τα κόκκινα γαρύφαλλα και θα κάνουμε ταρζανιές. Δεν είναι εκεί τα ζητήματα. Είναι ωραία και αυτά, αλλά δεν είναι εκεί το θέμα. Η ουσία είναι αυτή.

Αν μου επιτρέπετε μια τελευταία παρέμβαση: χαιρετίζω πολύ κάποιες απόψεις που λένε ότι θα μπει η ποσόστωση στα Όργανα και οτιδήποτε. Το δέχομαι σαν ένα μέτρο προώθησης, αλλά αυτό δεν μπορεί να μείνει εκεί πέρα. Θυμάμαι πριν 20 χρόνια που δούλευα στη Τράπεζα της Ελλάδος και αποφάσισαν να φτιάξουν Διευθυντές. Βγήκε τότε ο Διοικητής και είπε: πρέπει να κάνουμε και μια γυναίκα γιατί μας επιβάλλουν να κάνουμε μια γυναίκα. Δεν είναι εκεί το θέμα, το θέμα είναι να νιώθεις ότι η γυναίκα χρειάζεται. 

Επίσης κάτι που είχα στο μυαλό μου να σας πω, νομίζω πως αξίζει τον κόπο. Το θέμα, το καταπληκτικό που ευτυχώς σήμερα έχει περιοριστεί: δεν παίρνουμε – λέει – γυναίκες γιατί θα γίνουν μητέρες και θα τη χάσω 4 μήνες. Δηλαδή είναι πράγματα που έχουμε μείνει πίσω στην ιστορία, δεν μπορείς να τα δέχεσαι αυτά σήμερα αδιαμαρτύρητα. Είχα κάποιον και μου λέει: θα τη χάσω αυτή για 4 μήνες τώρα που έμεινε έγκυος και τα λοιπά. Του λέω: Σύμβουλος ήταν η κοπέλα, δεν σκέφτεσαι πως σαν μητέρα θα έχει διαφορετική οπτική γωνία, άρα πολύ πιο πλούσια για τη δουλειά που κάνει; Θα είναι πολύ πιο ώριμη, πολύ πιο ουσιαστική σε αυτό που κάνει και μου μιλάς για τους 4 μήνες; Δηλαδή κοιτάμε, ξέρετε, μερικές φορές τα δέντρα και χάνουμε το δάσος.

Σας ευχαριστώ πολύ για τη προσοχή σας.

ΠΡΟΕΔΡΕΙΟ: Ευχαριστούμε πολύ τον κύριο Κορολή για όσες επισημάνσεις και προβληματισμούς έθεσε και για τη παρουσίαση της εταιρείας σε ανθρώπινο δυναμικό και τις επιχειρησιακές της ανάγκες και θέλω να έρθει η Θωμαή Ζησοπούλου από την εταιρεία PRINTA SPOT ΕΠΕ Εκτυπωτική, η οποία χρηματοδοτήθηκε από τον Α΄ κύκλο λειτουργίας του προγράμματος Ανταγωνιστικότητα του Υπουργείου Ανάπτυξης με άξονα τη νεανική επιχειρηματικότητα. Θα ήθελα να δοθεί μια έμφαση γιατί αποτελεί μια καλή πρακτική δυο γυναικών με όλες τις δυσκολίες και όλα τα εμπόδια που συναντούν σε ένα ανταγωνιστικό περιβάλλον, να ορθοποδήσουν και να κάνουν μια βιώσιμη επιχείρηση. 

Θ. ΖΗΣΟΠΟΥΛΟΥ: Καλησπέρα σας. Εμείς είμαστε ωφελούμενοι από τα προγράμματα επιχειρηματικότητας, είμαστε δύο από εσάς. Είμαστε και εργαζόμενες στην εταιρεία που έχουμε δημιουργήσει και επιχειρηματίες ταυτόχρονα. Υποθέτω ότι είστε κουρασμένες από τη πολύ ώρα, θα σας πω συνοπτικά πώς πήραμε την απόφαση, πώς κάναμε την εταιρεία και αν θέλετε κάποιες άλλες πληροφορίες είμαστε στη διάθεσή σας. 


Η εταιρεία PRINTA SPOT ΕΠΕ Εκτυπωτική δημιουργήθηκε πριν από 4 χρόνια και χρηματοδοτήθηκε από το ευρωπαϊκό πρόγραμμα ανταγωνιστικότητα. Η εταιρεία έκανε αίτηση για χρηματοδότηση, η οποία εγκρίθηκε στον Α΄ κύκλο του προγράμματος της νεανικής επιχειρηματικότητας που ανήκει στο πρόγραμμα Ανταγωνιστικότητα του Υπουργείου Ανάπτυξης και έχει ως φορέα υλοποίησης το ΝΕΟΜΕΧ. Υπέβαλε αίτηση για επενδυτικό σχέδιο που ανερχόταν στα 50.000.000 δραχμές τότε, 147.000 € σήμερα. Χρηματοδοτήθηκε με 25.000.000 δραχμές, περίπου 73.000 €. Τα υπόλοιπα χρήματα επενδύθηκαν από τους εταίρους, η εταιρεία δεν είχε τη δυνατότητα να δανειοδοτηθεί από τραπεζικά ιδρύματα. 

Η έναρξη των εργασιών της ξεκίνησε τον Μάιο του 2002, η νομική της μορφή είναι Εταιρεία Περιορισμένης Ευθύνης, ΕΠΕ. Στο εταιρικό σχήμα μετέχουν δύο γυναίκες, η Καπετοπούλου Λασκαρίνα με ποσοστό 75% που ήταν και επιλέξιμος εταίρος από το ευρωπαϊκό πρόγραμμα και η Ζησοπούλου Θωμαή μη επιλέξιμος εταίρος με 25%.

Το μοναδικό εργαλείο χρηματοδότησης που χρησιμοποιήσαμε ήταν η χρηματοδοτική μίσθωση για αγορά εξοπλισμού, πέραν όμως των εγκεκριμένων από το επενδυτικό σχέδιο που είχε υποβληθεί στο ΝΕΟΜΕΧ και αυτό γιατί το πρόγραμμα απαγόρευε τη χρηματοδοτική μίσθωση ή οποιαδήποτε άλλη τέτοια μορφή χρηματοδότησης. Με τον τρόπο αυτό η εταιρεία απέκτησε ένα χρηματοδοτικό όχημα, καθώς και ένα πρόσθετο εκτυπωτικό μηχάνημα.

Το αντικείμενο της δραστηριότητάς μας είναι εκδόσεις, εκτυπώσεις και αναπαραγωγή προεγγεγραμμένων μέσων ήχου και εικόνας. Η αρχική ιδέα για τη δημιουργία της εταιρείας ήταν η ύπαρξη μιας μικρής και ευέλικτης εκτυπωτικής μονάδας, η οποία θα ακολουθήσει συνεχώς τις εξελίξεις της τεχνολογίας με σκοπό τη μείωση του χρόνου και του κόστους παραγωγής, εξασφαλίζοντας ταυτόχρονα υψηλή ποιότητα παρεχομένων υπηρεσιών. 

Σήμερα διανύει τον τέταρτο χρόνο της λειτουργίας της. Ο μεγαλύτερος κύκλος εργασιών της προέρχεται από προεκτυπωτικές εργασίες, δημιουργία μακέτας, εκτυπώσεις μεγάλου μεγέθους, πλαστικοποίηση και επικολλήσεις σε διάφορα υλικά, καθώς και ψηφιακές εκτυπώσεις εντύπων. 

Απασχολεί 5 άτομα προσωπικό. Κυριότεροι πελάτες της είναι εκδοτικοί οίκοι όπως ο ΠΑΤΑΚΗΣ, ο ΕΛΕΥΘΕΡΟΥΔΑΚΗΣ, κινηματογραφικές εταιρείες όπως η ΣΠΕΝΤΖΟΣ ΦΙΛΜ, η ODEON, πανεπιστήμια όπως το Πανεπιστήμιο Αθηνών, το Πολυτεχνείο, διαφημιστικές εταιρείες, γραφίστες, καθώς και επαγγελματίες που χρειάζονται για την εργασία τους κάποιο έντυπο ή αφίσα. 

Η είσοδός μας στην αγορά και η ανεύρεση πελατών αποδείχτηκε σχετικά εύκολη υπόθεση λόγω προϋπάρχουσας εμπειρίας των μετόχων. Ειδικότερα η Ζησοπούλου Θωμαή ήταν μέλος σε αντίστοιχη εταιρεία που είχε έδρα της την Αθήνα, ενώ η Καπετοπούλου Λασκαρίνα είχε εργαστεί μεγάλο χρονικό διάστημα ως γραφίστρια σε επιχειρήσεις συναφούς αντικειμένου. 

Είναι λοιπόν αυτονόητο ότι υπήρχαν ήδη γνωριμίες με πελάτες, οι οποίες διευκόλυναν τη δημιουργία ενός πελατολογίου. Ταυτόχρονα και με τη πάροδο του χρόνου το πελατολόγιο αυτό διευρύνθηκε. Εργαλεία που χρησιμοποιήθηκαν για τη διεύρυνση του πελατολογίου ήταν η διαφήμιση σε τοπικό επίπεδο, καθώς και επιστολή ενημερωτικών εντύπων σε πιθανούς πελάτες. Ο κύκλος των εργασιών της εταιρείας για κάθε οικονομικό έτος ανέρχεται στα 450.000-500.000 €. 

Κατά τη διάρκεια της λειτουργίας μας, λόγω της χρηματοδότησής μας περάσαμε δύο ελέγχους από το ΝΕΟΜΕΧ και έναν από το Υπουργείο Ανάπτυξης. Η συνεργασία μας με το ΝΕΟΜΕΧ υπήρξε πάρα πολύ καλή. 

Η εταιρεία PRINTA SPOT ΕΠΕ Εκτυπωτική έχει έδρα στον Πειραιά, οδός Καραϊσκου αριθμός 135 και πρόσφατα δημιούργησε υποκατάστημα στην οδό Σόλωνος αριθμός 103 όπου θα απασχοληθούν μέσα στο επόμενο διάστημα 3 μηνών άλλοι 5 άνθρωποι.

Οι δυσκολίες που αντιμετωπίσαμε όλα αυτά τα χρόνια ήταν πολλές και ποικίλες. Εκτός των καθημερινών δυσκολιών που προκύπτουν κατά τη διάρκεια της εργασίας, σημαντικότερα θέματα που μας απασχόλησαν ήταν η έκδοση άδειας εγκατάστασης και λειτουργίας, καθώς και προβλήματα ταμιευτικής ρευστότητας λόγω του ευρωπαϊκού προγράμματος από το οποίο είχαμε επιδοτηθεί. Για να γίνει περισσότερο κατανοητό το πρόγραμμα είχε σαν όρο ότι όλες οι πληρωμές των προμηθευτών της επένδυσης έπρεπε να γίνονται με τραπεζικές επιταγές, δηλαδή μετρητά. 

Ως εκ τούτου προκειμένου να εκταμιευτεί ποσό 25.000.000 δραχμών έπρεπε να πληρωθούν σχεδόν μετρητοίς 50.000.000 δραχμές και μάλιστα σε χρονικό διάστημα περίπου 1 έτος από την ημερομηνία έγκρισης. Το γεγονός αυτό μας δημιούργησε έντονο οικονομικό πρόβλημα. Παρ’ όλα αυτά τα προβλήματα ξεπεράστηκαν και σήμερα η εταιρεία λειτουργεί ως μια υγιής επιχείρηση στα πλαίσια του ανταγωνισμού.

Τώρα κάτι άλλο που ήθελα να πω παίρνοντας έναυσμα από τον κύριο που μίλησε προ ολίγου είναι ότι εμείς οι δύο που έχουμε την επιχείρηση είμαστε και οι δύο γυναίκες. Εκτός των άλλων προβλημάτων αντιμετωπίζουμε και προβλήματα πώς να συνδυάσουμε τη προσωπική μας ζωή, την οικογενειακή μας ζωή, τα παιδιά μας και τον ρόλο της εργαζόμενης και επιχειρηματία ταυτόχρονα.

Τώρα δεν ξέρω αν θέλετε κάτι άλλο εσείς να ρωτήσετε. 

ΣΥΝΕΔΡΟΣ: (εκτός μικροφώνου) 

Θ. ΖΗΣΟΠΟΥΛΟΥ: Το πρόγραμμα έχει συγκεκριμένους και ακόμη δηλαδή τώρα τρέχει, έχει συγκεκριμένες προδιαγραφές για το άτομο που μπορεί να χρηματοδοτηθεί. Ήταν και αυτός ένας από τους όρους. Εγώ μετείχα ήδη σε μια εταιρεία, δεν μπορούσα να είμαι ο επιλέξιμος εταίρος. 


Αυτά, σας ευχαριστούμε πολύ.

ΠΡΟΕΔΡΕΙΟ: Έχουμε κάποιες άλλες ερωτήσεις; Υπάρχει κάτι που θα θέλατε να το κουβεντιάσουμε τώρα; 

ΣΥΝΕΔΡΟΙ: (εκτός μικροφώνου) 

ΠΡΟΕΔΡΕΙΟ: Όχι, δεν θα ήθελα να φύγετε από εδώ μη παίρνοντας κάποιες απαντήσεις, κάποια ερεθίσματα που δόθηκαν από τους συνομιλητές και συνομιλήτριες. Αν νομίζετε ότι πρέπει να πείτε κάτι διατυπώστε το, που είμαστε όλοι και όλες εδώ ακόμα. Δεν υπάρχει.


Σας ευχαριστούμε πάρα πολύ για τη συμμετοχή σας, για την αντοχή σας. Ελπίζουμε να σας ξαναδούμε σε άλλες εκδηλώσεις που πιθανόν θα ακολουθήσουν από το σχέδιο δράσης. Θα είμαστε εδώ για ότι μας χρειαστείτε. 

